
HINGGIL SA PABALAT 


Ang pabalat ng Dagitab 

2018 ay anim na kolum ng 
pinagsama-samang pabalat ng 
bawat kabanatang nilalaman 
nito. Sinisimbolo nito ang 

mga mayor na buko ng 
pagpupundar, pagpapalakas, 
pagpapalawak, paglihis, 
pagbangon at muling paglakas 
ng rebolusyonaryong kilusan 
sa Timog Katagalugan. 
Masasalamin dito ang 
kinainugang mga kalagayan 

at paano ito hinarap nang 
magiting ng rebolusyonaryong 
mamamayan sa loob ng 50 
taon sa gabay ng Partido 
Komunista ng Pilipinas. 

MULA SA PATNUGUTAN NG DAGITAB 


ng pagsasatitik ng kasaysayan ay hindi katumbas ng paglikha rito. Ito'y 
[AGO sa dakila at maningning na pakikibaka ng lahat ng uring 

api't pinagsasamantalahan. Kung ang kasaysayan ay isusulat at uunawain 
sa pananaw-sa-daigdig ng uring proletaryo, apirmasyon ito ng kawastuhan ng 
MLM. Ang Marxistang pag-unawa sa kasaysayan ay magiging makapangyarihang 
gabay para baguhin ang lipunan at gamiting tanglaw ng mamamayan sa 
pagsusulong ng rebolusyon. 


Ito ang hamon sa patnugutan ng Dagitab 2018, na sikaping isulat at 
ilarawan ang rebolusyonaryong kasaysayan ng rehiyon ng TK mula sa malikhaing 
obra ng sining at panitikan. Mabigat itong responsibilidad na sinikap tugunan ng 
patnugutan ng dyornal laluna't kasabay ito ng pagdiriwang ng ika-50 taon ng 
Partido Komunista ng Pilipinas. 


Mahigpit naming tinanganan ang responsibilidad na ito sa proseso ng 
pagbubuo sa Dagitab 2018. Maingat kaming pumili ng mga salita at dibuho 
na makapupukaw at aantig sa diwa ng paglilingkod sa sambayanan sa bawat 
rebolusyonaryo sa TK. Hinangad naming pukawin ang mamamayan sa walang 
pag-iimbot na pag-aalay ng kanilang kaisa-isang buhay para sa bayan at 
rebolusyon. Inipon namin ang mga kwentong pupunit sa mga kasinungalingang 
hinabi ng kaaway hinggil sa umano'y kabiguan ng rebolusyon. Ang mambabasa 
na ang maghuhusga kung nakamit ang mga bagay na ito. 


Sa kabila ng ganitong mga pagsisikap, hindi masasabing ang Dagitab 
2018 ay isang kumpleto at buong tala ng rebolusyonaryong kasaysayan sa 
TK. Marami pang mahahalagang kaganapan sa kasaysayan ng TK ang hindi 
napatampok, tulad ng matutunog na taktikal na opensiba at pakikibakang masa. 
Kapos din ito sa mga kwento ng pakikibaka ng kilusang paggawa laluna ang 
mga serye ng welga noong kasagsagan ng Oplan Bantay Laya. Kapansin-pansin 
din ang kakulangan ng Dagitab 2018 sa mga akda hinggil sa kasaysayan ng 
rebolusyonaryong pagkilos sa mga lugar tulad ng Cavite, Timog Quezon Bondoc 
Peninsula, Banahaw-Sierra Madre, Laguna-Upper Sierra Madre, at Rizal-Hilagang 
Quezon. Tiyak na napakarami pang martir at rebolusyonaryo ang hindi nabanggit 
dito. 


Ang pangunahing sanhi ng mga kakapusan at kakulangang ito ay ang 
mga limitasyon na likas sa kalagayan ng pagsasaliksik at paglalathala sa gitna 
ng pagsusulong ng rebolusyon. Mayroong mga arkibong dokumentong nasira o 
hindi na mahanap. May mga kwento at salaysay na sadyang hindi na makukuha 
dahil wala na ang mga taong pagmumulan sana ng mga ito. Mayroon namang 
mga impormasyon at datos na hindi naisalin ng mga nauna sa susunod na 
henerasyon ng mga kadre. Mayroon ding mga proyektong pananaliksik hinggil sa 
kasaysayan ng pakikibaka sa rehiyon na nasagkaan ng mahigpit na sitwasyong 
militar. 


At, mayroong mga pangyayaring hindi naitala o walang nakasulat 
na kasaysayan dahil naganap ang mga ito sa panahong hindi pa gaanong 
maunlad at masinop ang sistema ng pagdodokumento at pag-aarkibo ng 
rebolusyonaryong kilusan. 

Binabanggit ang mga tinurang kalagayan hindi para bigyang katwiran ang 
kakulangan ng patnugutan ngunit upang maging matapat sa mga mambabasa 
at ipaunawa sa kanila ang kakapusan ng Dagitab 2018. Sapat na ilarawan ang 
obhetibong kasaysayan ng rehiyon bilang sintesis ng kolektibong pagkilos at 
repleksyon ng kolektibong kamalayan ng mamamayan. Minarapat naming ilinaw 
ito upang maiwasang ipagpalagay ng mambabasa na ito na o ito lamang ang 
kasaysaysang dapat nilang mabatid. Suhetibong pananaw ito na maaaring 
magpakitid o bumaluktot sa pagtingin natin sa kasaysayan. 


At dahil kalakhan ng mga akda sa Dagitab 2018 ay mga personal na 
salaysay, minabuting ilathala katabi ng mga ito ang mga pahayag at iba 
pang opisyal na dokumento ng Partido na naglalaman ng mga paglalagom at 
pagsusuri sa mga partikular na pangyayari o yugto ng kasaysayan. Magsisilbing 
gabay ang mga ito sa pagbabasa at pag-unawa sa nilalaman ng mga personal 
na karanasan at kwentong inilahad sa Dagitab 2018. 


Ipinakita ng karanasang ito na hindi simpleng gawain ang pagtatala ng 
kasaysayan ng ating pakikibaka. Gayunman, sinikap nating ilabas ang Dagitab 
2018 bilang panimulang pagsisikap sa pagbuo ng makulay na kasaysayan 
ng rebolusyonaryong pakikibaka ng TK. Tiyak na marami pang susunod na 
pagtatangka at proyektong kaugnay nito. 


Sa ngayon, nawa'y sumapat ang nilalaman ng mga pahina ng Dagitab 
upang iparating sa mga mambabasa ang inspirasyon at aral na higit pang 
magpapaalab sa kanilang pagnanais na ipagpatuloy ang ating dakilang 
pakikibaka. D 

PATNUBAY DE GUIA, TAGAPAGSALITA, 
NATIONAL DEMOCRATIC FRONT OF THE PHILIPPINES-SOUTHERN TAGALOG 


Tagumpay ng Rebolusyonaryong Pakikibaka sa Timog Katagalugan. Ito ay 

koleksyon ng mga pinili at tinipong mga tula, awit, pahayag, sanaysay, maikling 
kwento at iba pang likhang sining at panitikan ng mga kadre at kasapi ng Partido, 
ng mga opisyal at mandirigma ng BHB at ng rebolusyonaryong mamamayan sa 
rehiyong Timog Katagalugan sa mahigit limang dekada nitong pakikibaka. 


] tagumo ang Dagitab 2018 na may temang Ang Dakilang Pamana ng mga 


Sa edisyong ito, pangunahing binigyang buhay at alaala ng Dagitab ang mga 
likhang sining ng mga martir at bayani ng rebolusyon sa Timog Katagalugan sa 
nakaraang 50 taon. Bahagi ito ng ating pagdiriwang sa ika-50 taong anibersaryo 
ng Partido Komunista ng Pilipinas. Nilaman din ng Dagitab ang mga tinipon at 
nilikhang obra ng mga kasama na nagbibigay pugay at parangal sa makabuluhang 
ambag ng ating mga bayani at martir sa pagsusulong ng demokratikong 
rebolusyong bayan sa rehiyon. Ang kanilang pinakitang halimbawa sa pagiging 
matatag, puspusan sa paglaban at determinadong magkamit ng mga tagumpay 
ay binigyang buhay sa anyo ng mga nilikhang sining at panitikan ng mga kasama. 


Sa pamamagitan ng Dagitab, patuloy na binibigyang buhay at pagpupugay 
ang mayamang ambag at kontribusyon ng mga dakilang martir ng rebolusyon 
sa rehiyon sa pagsusulong ng proletaryong sining at panitikan na hanggang 
sa kasalukuyan ay patuloy na nagbibigay ng inspirasyon sa lahat upang 
magpakatatag sa paglaban, maging mapangahas sa pagkakamit ng mga 
tagumpay at sa gayon ibayong sumulong. 


Mahigpit nating hawakan ang mga 
turo at iniwang alaala ng ating mga dakilang 
martir at bayani na sinalamin ng kanilang 


..patuloy na walang kamatayang kontribusyon sa 
Ha pagsusulong ng rebolusyonaryong sining at 
nagbibigay ng panitikan sa partikular at sa demokratikong 


inspirasyon sa rebolusyong bayan sa kabuuan. 


lahat upang Hinihikayat ang lahat na patuloy na 
pasiglahin ang paglikha ng mga tula, awit, 


magpakatatag sa dula, sanaysay at maikling kwento batay sa 

. sariling kongkretong karanasan, sumasalamin 
paglaban, maging sa tunay na kalagayan at maningning na 
pakikibaka ng mamamayan sa rehiyon. Ang 
, ibayong pagpapasigla sa paglikha ng mga 
pagkakamit ng gawang sining at panitikan ay katumbas ng 
pagpapasigla ng ating gawaing propaganda 
mga tagumpay at at kultura sa rehiyon. 


Sa gayon ibayong Pagyamanin ang Dagitab--ang 


sumulong. pangkulturang dyornal ng Armas-TK! Isulong 
ang gawaing propaganda at kultura sa 
panibagong mataas na antas! Mabuhay ang 
mga rebolusyonaryong artista at manunulat 
sa rehiyong TK! D 


mapangahas sa 

Pahalagahan at payabungin ang dakilang 
pamana ng ating pakikibaka, magpunyagi 
hanggang tagumpay! 


taon ng pagkakatatag ng Partido Komunista ng Pilipinas. Ang ginintuang 

anibersaryo ng pinakamamahal nating partido ng proletaryado ay isang 
panandang bato sa makulay na kasaysayan ng rebolusyong Pilipino--isang 
palatandaan na matatag tayong sumusulong sa wastong landas ng bagong 
demokratikong rebolusyon ng bayan tungo sa inaasam nating sosyalistang 
lipunan. 


Perno okasyon para sa buong rebolusyonaryong kilusan ang ika-50 


Ipinagdiwang sa TK ang ika-50 taon ng Partido sa gabay ng panawagan 
ng Komiteng Rehiyon na “Ipagdiwang ang ika-50 Anibersaryo ng PKP nang may 
higit na kapasyahang dalhin sa tagumpay ang Demokratikong Rebolusyon ng 
Bayan!” Sa ganitong mensahe'y binigyang kahulugan ang ating pagbubunyi. 
Salungat sa burges na paghahambog, mapagpakumbaba nating binalikan ang 
ating pinagsimulan upang dakilain ang sakripisyo ng mamamayan at humalaw 
ng aral at inspirasyon para sa ibayo nating pagsusulong ng rebolusyon. 


Itinatanghal ng espesyal na edisyon ng Dagitab ang proletaryong diwa ng 
ating pagdiriwang sa pamamagitan ng pagtatanghal sa mga obra ng sining at 
panitikan na sumasalamin sa linyang masa ng Partido. Nilalaman ng mga obrang 
ito ang buhay at pakikibaka ng masang api't pinagsasamantalahan, at sa gayo'y 
pinagtitibay na ang masa at tanging ang masa lamang ang tunay na lumilikha ng 
kasaysayan. 


Hatid ng mga likhang sining at panitikan sa Dagitab 2018 ang pira- 
pirasong silip sa mga kabanata ng naging pagsulong ng rebolusyon sa TK 
mula sa punto de bista ng mga may-akda na pawang mga aktibista, Hukbo at 
kadre ng Partido. Bagamat hindi nito maaaring halinhan ang paglalahad ng 
opisyal na kasaysayan sa punto de bista ng kolektibong kamalayan ng Partido 
at nakikibakang mamamayan, magbibigay ang mga ito ng ideya sa mambabasa 
kung paanong ang personal na mga karanasan ay bahagi at ambag sa paglikha 
ng kasaysayan ng rebolusyon sa rehiyon. Nagsilbi ang mga itong materyal na 
kasangkapan sa pagdalumat sa dakilang pamana ng pakikibaka sa TK na nais 
nating katasin mula sa payak na pagdiriwang ng ginintuang anibersaryo ng 
Partido. 


Sa huli'y titining na ang dakilang pamana ay walang iba kundi ang mga 
kumulatibong tagumpay ng Partido at rebolusyonaryong kilusan na nakamit 
sa nagdaang 50 taon. Ang pamanang ito ang nagpapatuloy na puhunan 
ng sumunod at mga susunod pang henerasyon ng mga rebolusyonaryo sa 
pagkakamit ng ibayo at mas malalaki pang tagumpay sa susunod na mga taon 
hanggang sa ganap na tagumpay. 


Dito umusbong ang rebolusyonaryong lakas na ngayo'y namamalas sa 
rehiyon. Mula sa halos wala, ngayo'y nakalatag na ang mga larangang gerilya 
sa saklaw ng 123 bayan at 9 na siyudad at mahigit isang libong baryo. Kalakhan 
sa mga baryong ito'y mayroong binhi ng mga lokal na organo ng pulang 

Kung anong mayroon 
tayo ngayon ay utang 
natin sa ipinuhunang 
buhay, lakas at talino 
ng lahat ng tumupad 
sa kani-kanilang 
papel sa rebolusyon 
upang ugitin ang 
dakilang kasaysayan 
ng Partido at 


rebolusyon sa 


nakaraang 50 taon. 


kapangyarihan. Ilampung libo na rin ang kasapi ng mga 
rebolusyonaryong organisasyong masa at ilandaang 
libo naman ang mamamayan na baseng suporta ng 
rebolusyon mula kanayunan hanggang sa kalunsuran. 


Nakamit natin ang maniningning na tagumpay 
dahil sa dugo at pawis na ipinuhunan ng mga 
tagapagpundar ng rebolusyon sa rehiyon at sakripisyo 
ng mamamayan na niyakap ang dakilang adhikain ng 
rebolusyon. Pinakamataas na pagsaludo ang iniaalay 
natin sa mga proletaryong lider na may natatanging 
ambag sa rebolusyonaryong kasaysayan ng TK: 
Armando Ka Cleto" Teng, Geminiano Gualberto, 
Gregorio 'Ka Roger" Rosal, Jose 'Ka Pepe' Luneta, 
Melito Glor, Lorena Barros, Maita Gomez, Rizalina 
llagan, Leticia Pascual, Jessica Sales at Cristina 
Catalla. Walang hanggan din nating dinadakila ang 
mga kasamang nagbuwis ng buhay sa pagtupad 
ng kanilang mga tungkulin sa rebolusyon at sa 
mamamayan ng Hangganang Quezon-Bikol, Sierra 
Madre at iba pang erya na nag-ambag nang malaki sa 
pagsibol at paglaganap ng armadong pakikibaka. 


Higit pang marami ang mga pangalang 
bagamat hindi natin masusumpungan sa mga 
pahina ng Dagitab ay umugit ng sarili nilang ambag 
sa kasaysayan ng rebolusyon. Hindi nasayang ang 
kanilang buhay at sakripisyo dahil naging bahagi sila 
sa pagtatayo ng pundasyon ng tinatamasa nating mga 
tagumpay sa kasalukuyan. 


Masalimuot at puno ng kahirapan at sakripisyo 
ang pagrerebolusyon. Hindi matutuyong bukal 
ang masa ng mga rebolusyonaryo. Mahihinuha sa 
mga tinipong akda ng Dagitab ang katiyakan ng 
pagpapatuloy ng rebolusyon, ilang beses man tayong 
dumanas ng pansamantalang kabiguan. Hangga't 
nariyan ang obhetibong kalagayan na pinagsisibulan 
ng kronikong krisis sa sistemang malakolonyal 
at malapyudal, patuloy na may sisibol na mga 
rebolusyonaryo sa ating hanay. 


Patuloy na sumusulong at nagkakamit ng 
tagumpay ang rebolusyon dahil mahigpit na tangan 
at pinapatnubayan tayo ng MLM--ang pinakasulong at 
pinakasiyentipikong teorya sa pagrerebolusyon. 


Ang kasaysayan ng rebolusyonaryong 
pakikibaka sa TK ay isinulat sa dugo at pawis ng mga 
nakikibakang mamamayan sa rehiyon. Sinasalamin 
nito ang kolektibong pagsulong ng kilusan sa larangan 
ng ideolohiya, pulitika at organisasyon. 


Sa ideolohiya, masugid nitong itinaguyod ang Marxismo-Leninismo- 
Maoismo bilang gabay sa rebolusyong Pilipino. Mahigpit nitong itinaguyod ang 
anti-rebisyunistang linya upang bakahin at gapiin ang mga rebisyunistang 
taksil na nagwawasiwas ng mga kaisipang anti-digmang bayan, 
Gorbachovismo at mga konseptong supra-class na nagtatakwil sa tunggalian 
ng mga uri. 


Sa pulitika, mahigpit na hinawakan ang pangkalahatang linya ng 
bagong demokratikong rebolusyon ng bayan sa pamamagitan ng matagalang 
digmang bayan. Itinakwil ang ‘Kaliwang’ oportunismo ng adelantadong 
regularisasyon at putsistang fast track/slow track insurrection at three main 
machineries gayundin ang kanang oportunismo sa iba't ibang mukha nitong 
repormismo, kolaborasyunismo, NGOismo at ang ekonomismo't korupsyon sa 
kilusang paggawa. 


Sa organisasyon, muling pinagtibay ang demokratikong sentralismo at 
nilabanan ang paksyunalismo at likidasyunismo ng mga oportunistang taksil 
gayundin ang hanging sentrista na naghahangad ng pakikipagkasundo sa 
mga rebisyunista't paksyunalista. 


Sa lahat ng ito, tangan ng Partido ang MLM na tanglaw ng rebolusyong 
Pilipino. Sa gabay ng MLM, nagawa ng rehiyon na makapagpundar ng lakas at 
sumulong upang makapag-ambag sa pambansang pagsisikap na palaganapin 
ang apoy ng rebolusyon sa buong kapuluan. Patuloy tayong nagpursigeng 
papag-alabin ang sulo ng rebolusyon sa tarangkahan ng Kamaynilaan--ang 
sentro ng kapangyarihang pang-estado ng malalaking burgesya-kumprador, 
panginoong maylupa't burukratang kapitalista. 


Kaya naman habang nananaginip ang rehimeng US-Duterte na 
mabubura nito ang rebolusyonaryong kilusan sa buong bansa, patuloy na 
nagpupunyagi ang mamamayan ng TK sa demokratikong rebolusyon. Sa 
pangunguna ng Partido, naglulunsad ang rebolusyonaryong mamamayan ng 
lahatang-panig na paglaban sa lahat ng anyo ng tiranya at reaksyon. Muli, 
napatutunayang hindi kayang kitlin ng imperyalismo at lokal na naghaharing 
uri ang rebolusyon na itinayo mula sa libu-libong buhay at walang katulad na 
pagpapasakit ng mamamayang nakikibaka. 


Kung anong mayroon tayo ngayon ay utang natin sa ipinuhunang buhay, 
lakas at talino ng lahat ng tumupad sa kani-kanilang papel sa rebolusyon 
upang ugitin ang dakilang kasaysayan ng Partido at rebolusyon sa nakaraang 
50 taon. Higit pa sa sapat ang dakilang pamana ng pakikibakang ito upang 
maabot natin ang tagumpay. Gamitin nating puhunan ito upang iangat ang 
kapasyahan na sumulong hanggang sa ganap na tagumpay ang rebolusyong 
Pilipino. 


Itatak natin sa kasaysayan ang ika-50 anibersaryo ng Partido bilang 
simula ng pagpapanibagong-lakas at pagkakamit ng mas maraming tagumpay 
ng rebolusyonaryong kilusan sa TK. Iwaksi natin ang mga bagahe at hadlang sa 
ating pagsulong. Tulad ng mga martir ng rehiyon, ibuhos natin ang ating buong 
kakayanan para sa rebolusyon, buhay man ang kapalit. Ipamana sa susunod na 
henerasyon ang maalab at marubdob na katuparan ng adhikain ng 
mamamayan na lumaya mula sa pagsasamantala't pang-aapi upang makamit 
ang isang malaya, maunlad, masagana at payapang Pilipinas. N 

PAGPUPUNDAR AT PAGPAPALAWAK 
1971-1982 


Ang lahat ng bagay sa mundo ay may pinagmulan 
Ito ang Marxistang pagsusuri sa ating kasaysayan 
Bago umusbong ay may pagbibinhi 
Ito ang simula ng pagkilala sa sarili 


SundayHExpress, 1o 


CE E r 


PM DECLARES DECLARES 
MARTIAL LAW 


ago pa maganap ang Sigwa ng Unang 

Kwarto ng 1970, nirekluta ng Komiteng 

Rehiyon ng Timog Luzon ng Partido ang 
mga abanteng elemento ng KM at SDK sa 
UPLB. Lumawak ang kasapian ng Partido sa 
hanay ng mga aktibistang iniluwal ng kilusang 
masa noong 1970 hanggang 1971. Masigla 
nilang inaral ang mga dokumento ng Unang 
Dakilang Kilusang Pagwawasto at ang mga 
dokumento ng Unang Kongreso ng Muling 
Pagtatatag ng Partido. 


Ito ang naging simula ng kasaysayan 
ng pagbubuo ng organisasyon ng Partido sa 
UPLB. 


Sa pangunguna ng organisasyon 
ng Partido, kumilos ang maraming mga 
estudyante upang igiit ang kanilang academic 
freedom at likhain ang paborableng kondisyon 
para sa pagpapalaganap ng mga progresibo 
at rebolusyonaryong ideya. Lumahok sa mga 
aksyong protesta ang mga mag-aaral at guro 
na kalauna'y tutungo sa Sigwa ng Unang 
Kwarto ng 1970. Malalaking pagkilos ang 
kanilang inilunsad sa Kamaynilaan at sa Los 
Baños, San Pablo at Sta. Cruz sa Laguna. 


Nilikha ng Sigwa ang mainam na 
kalagayan para sa mabilis at masiglang 
pagpapalawak ng rebolusyonaryong kilusan 
sa Timog Katagalugan. Sa pagtatapos ng 
1970, may balangay na ng mga organisasyon 
ng KM at SDK sa maraming bayan sa Laguna, 
Quezon, Batangas at Cavite. 


Pagpasok ng 1971, naitalaga ang ilang 
kadre mula sa UPLB sa hilagang bahagi 
ng Bundok Banahaw (Nagcarlan, Laguna), 
ibabang Sierra Madre (Sampaloc at Atimonan 
sa Quezon), hangganang Quezon-Bikol 
(Tagkawayan, Quezon) at Batangas (San Juan, 
Tuy at Nasugbu). 


Higit na maraming kadre at aktibista ang 
naitalaga sa kanayunan makaraan ang 
suspensyon ng writ of habeas corpus noong 
Agosto 21, 1971. Kinilusan na rin ang kanlurang 
bahagi ng Sierra Madre (Sariaya-Tiaong, 
Quezon). At naugnayan na rin ang ilang 
aktibistang mula sa Taytay, Rizal na nagkusang 
kumilos sa San Antonio, Laguna. 2 

Unibersidad ng Pilipinas Los Banos 


ANG PINAKAMATANDANG SANGAY SA REHIYON AT ANG KABULUHAN NITO SA DIGMANG BAYAN SA TK 


Barikada sa gate ng UPLB, dekada 1970 


digmang agresyon ng US sa mamamayang Byetnames. Kabilang 

dito ang maraming estudyante mula sa Unibersidad ng Pilipinas Los 
Banos. Mahigpit na tinutulan ng mga mag-aaral ang pagpapadala ng mga 
tropang Pilipino sa Vietnam ng rehimeng US-Marcos. 


M suna War--nakikibaka ang mamamayan ng daigdig laban sa 


Inilantad ng mga mag-aaral ang mga kasunduan ng UP at US Air 
Force sa pag-i-eksperimento sa Bundok Makiling ng mga kemikal na 
napalm at defoliants na ginagamit sa pagpatay ng mga puno sa kagubatan 
ng Vietnam para pagkaitan ng kublihan ang mga gerilyang Vietnamese. 
Nagprotesta ang mga estudyante laban dito na magiging dahilan ng 
pagkakansela ng administrasyon ng UP sa mga kontrata. 


Nakilala ang Unibersidad ng Pilipinas bilang “Pamantasan ng 
Bayan”. Mula sa oryentasyon nitong magtaguyod ng burges at kolonyal 
na edukasyon para sa imperyalismong US, kumilos ang maraming mga 
estudyante, faculty at istap para labanan ang mga anti-mamamayan at 
maka-imperyalistang patakaran hindi lamang ng pamantasan kundi ng mga 
nagdaang papet na rehimen. 


Nagsimulang umusbong ang progresibong kilusan sa hanay ng mga 
estudyante at guro sa UP Los Baños noong kalagitnaan ng dekadang 1960. 


Dalawang kasapi ng Student Cultural Association of the University 
of the Philippines sa UP Diliman na naging faculty members ng UPLB ang 
nagsimulang magbuo ng sirkulo ng mga estudyante na may oryentasyong 
makabayan. Sa hanay ng mga estudyanteng ito nagmula ang mga unang 
kasapi ng Kabataang Makabayan (KM) sa kampus. Matapos ang Ikalawang 
Pambansang Kongreso ng KM noong 1967, malaking bahagi ng balangay ng 
KM sa UPLB ay naging balangay ng Samahang Demokratiko ng Kabataan 
(SDK). 


Sa kasaysayan, naging bukal ang UPLB ng mga bagong sibol na 
rebolusyonaryong kadreng intelektwal na handang ilaan ang kanilang buhay 
at talino para sa pagsusulong ng demokratikong rebolusyong bayan. 0 

Sina Mon, Homer, Manny, Caloy at Wency 


MULA SA MGA ALAALA NI EDUARDO 'KA EDDIK' SERRANO 


a kanyang isinulat na “Parangal sa mga Sarong Banggi Martyrs" inalala ni Ka 
Eddik ang ilan sa mga martir at bayani ng sambayanan na nagmula sa UPLB. 


Pumasok sa UPLB si Ka Eddik noong 1970. Naging bahagi siya ng mga 
estudyanteng naorganisa noong panahon ng Sigwa ng Unang Kwarto at isa sa mga 
nanguna sa pagtatayo ng balangay ng Kabataang Makabayan sa TK. 


Inalala ni Ka Eddik sina Ramon 'Ka Mon' Benigno na kanyang nakasama sa 
Nationalist Corps bago pa maitatag ang chapter ng Kabataang Makabayan sa UPLB 
at si Manuel ‘Ka Manny' Salvacruz, kasapi ng SDK na naging kasamahan ni Ka Eddik 
sa pag-aayos ng Student Council bago nag-underground noong ipataw ang Martial 
Law. 


Isa si Ka Manny sa mga kasamang dinukot ng diktadurang US-Marcos noong 
1977 kasama nina Jessica Sales at iba pa. Hindi na nakuha ang kanyang katawan 
hanggang ngayon. 


Kabilang din sa kanyang inalala ang naging buhay ni Ka Homer Magdaraog 
Aquilino mula noong maorganisa siya noong 1972, magpultaym noong 1978 at 
naging buhay niya sa hukbo hanggang sa bawian ng buhay noong 1992 dahil sa 
pagkakasakit. 


Ayon kay Ka Eddik, naging artista si Ka Homer sa ‘Isko, Iska at iba pa' at sa 
“Sigaw ng Bayan' na nagpakita ng kaniyang talento sa pag-arte. 


Samantala, binaybay rin ni Ka Eddik ang naging buhay ni Carlos 'Ka Caloy' 
Artuz San Jose na kasintahan ni Rizalina Ilagan. Bago naging aktibista at kasapi 
ng KM at Panday Sining si Caloy, lagi nila siyang nakakasabayan sa mga inuman 
noon sa kampus. Noong ipinataw ang Martial Law, hindi na siya nakapasok sa klase 


BE CRUSH taka Err 


pr: 


Rali sa UP Los Baños, Laguna, dekada 1970 

at may mga binabasehan na silang komunidad noon sa San Pablo City na siyang 
sumalo sa kanila noong panahong iyon. 


Nabalitaan na lamang ni Ka Eddik noong 1977 na sinalbeyds pala si Ka Caloy 
ng mersenaryong militar noong 1975 habang pabalik na sila ni Francisco 'Ka Kiko' 
Portem sa Timog Katagalugan. 


“Pagkagaling pala nila sa Sorsogon, nagpunta muna sila sa Polangui (Albay) sa 
bahay nina Ka Kiko. Kaya lang ang naging drayber pala nila ay isang militar na action 
agent ng gubyerno kaya madali silang nadakip at nadala sa Tagkawayan, Quezon. 
Doon na sila sinalbeyds,” kwento ni Ka Eddik. 


Naibalita na lang ng ilang magsasaka sa Tagkawayan na may nalaman silang 
inililibing na dalawang bangkay ng lalake na nakakapareho sa itsura nina Ka Kiko at 
Ka Caloy. 


“Maikli lang ang panahon niya sa kilusan pero marami siyang nagawa lalo na sa 
panahon ng 1970-1975 na papalakas ang ligal na demokratikong kilusang masa bago 
mag-Martial Law, mahusay niyang sinalubong ito nang may malaking entusiyasmo, 
militansya at bukal sa kalooban na pagsisilbi sa sambayanan (serve the people),” 
paggunita ni Ka Eddik. 


Si Wenceslao 'Ka Wency' Olaguer naman, high school pa lang ay 
nangungumbinsi na sa klase nila ni Ka Eddik na agriculture sa UPLB ang 
magandang kuning kurso. Sa UPLB na talaga planong magkolehiyo ni Ka Wency. 


Kinumbinsi ni Ka Wency si Ka Eddik na lumipat sa UPLB sa 2nd semester nang 
malaman niyang sa National University ito nag-enrol. 


Katatapos lang noon sa Kamaynilaan ng Sigwa ng Unang Kwarto ng 1970 (First 
Quarter Storm of 1970). Kaya nang magdemonstrasyon sila noong Pebrero 1970, 
inspirado ito ng mga nangyayari sa Kamaynilaan. 


“Kaya noong nag-human barricade sa Crossing (Junction) sa Los Baños 
noong Enero 1971 laban sa oil price hike, kasama na siya doon sa mga dinispers ng 
mga sundalo na PC (Philippine Constabulary),” pagkukwento ni Ka Eddik. 


Agad nilang napaabutan ang mga 'orgmates' na tulungan ang mga dinispers 
dahil pinagbabatuta na sila. 


“Kasama ko si Caloy at iba pang mga kasama na tumulong sa Crossing. 
Nakatakbo na pala ang mga ralyista palayo sa mga PC at wala namang nasaktan 
sa mga kasamahan namin. Samantala, nakatipon pa ang ilan sa kalsada patungong 
College at pinagsesermunan ng isang PC. May namato ng bote at nabasag ito sa 
harap ng PC kaya ikinasa ng PC ang kanyang Garand rifle at hinabol kami,” kanyang 
pagsasalaysay. 


Madali naman silang nakalusot sa paglapag na iyon kaya noong natipon na 
sila sa main gate ng UPLB, naghanda na sila para sa panibagong barikada ng mga 
upuang kahoy at iba pa na pwedeng iharang. 


Gumawa sila ng mga molotov at patuloy na ang mga tagapagsalita sa 
paglilinaw ng mga pangyayari at iba pang plano. Nagdeklara na ng boykot ng klase 
sa buong UPLB. Nakiisa naman ang mga instructor at mga trabahador sa kampus. 
Umabot ng tatlong araw ang barikada at boykot na sinamahan na ng mga tsuper ng 
jeep na nagbibyahe sa kampus. 


Matapos nito, patuloy na nagpapaliwanag sa organisasyon si Ka Wency 
hanggang marekrut sa KM si Ka Eddik noong summer class ng 1971. 

Hindi tumagal, nabigyan si Ka Wency ng responsibilidad sa labas ng kampus 
kaya bihira na siyang makasama sa pagtitipon. Sa mga unang buwan ng 1972, 
isa siya sa mga nagtatag ng LAKAS (Lakas para sa Agraryong Kaunlaran ng 
Sambayanan) na isang national democratic organization para sa mga magsasaka. 


Noong mga buwan ng Hunyo-Hulyo 1972, bago pa ang Serve the People 
Brigade na tumulong sa nabiktima ng baha sa Laguna, nagkasama sila ni Ka Wency 
sa pagtulong sa mga kadete ng ROTC na huwag palitan ang kanilang sumbrero. 


“Ako ang nakadestino sa problema sa ROTC kaya kada Sabado, kasabay ng 
treyning sa ROTC, may demonstrasyon ang mga hindi kadete. Umabot sa boykot ng 
treyning at nadala namin ang demonstrasyon sa harapan ng DMST,” pagbabaybay ni 
Ka Eddik. 


Ayon sa kanya, sila ni Ka Wency ang pumasok sa opisina para kumprontahin 
ang mga upisyales ng ROTC. Napag-initan sila at muntik nang mahampas si Ka 
Wency ng bangko. 


“Agad naman kaming nakalabas sa opisina ngunit hinabol pa kami ng mga may 
dalang kadena na panghampas. Kaya patuloy ang panghahabol samin sa grounds. 
Nagkasa na ng baril si Sgt. Bebero na DMST Commandant noon. Hindi naman kami 
naabot ng mga nanghahabol dahil natulungan kami ng mga ralyista at sinabat 
na ang mga Vanguards ng pinag-isang strike force galing sa Beta Sigma, APO at 
Lumabay-labay. Di na itinuloy ng DMST ang pagpapalit ng sumbrero,” kwento niya. 


Kasama rin si Ka Homer sa kampanyang ito, isa siya sa mga kadete na aktibong 
sumasama sa boykot kada Sabado. 


Noong Martial Law, nakalabas agad sa kampus si Ka Wency para mag-mass 
work sa hanay ng mga magniniyog sa Quezon at Laguna. 


Nabalitaan na lang noong Oktubre 1972 ni Ka Eddik na dinakip si Ka Wency sa 
Gumaca, Quezon at ikinulong sa Camp Crame. Habang nakakulong kasama ang iba 
pang political detainees, ipinailalim siya sa grabeng pagpapahirap at pagtortyur ng 
mga militar. O 

Pag-ugat sa Batangas 


KWENTO NI JAIME “KA DIEGO” PADILLA 


Gabay ng Bayan (KGB) sa Batangas. Nagsimula akong mapakilos sa 
maigting na isyu ng oil price hike laluna't drayber ang aking Tatay. 
Nakadalo ako sa pagbubuo noon ng KGB Chapter sa amin dahil isinama ako 
ng aking kapatid. Kalaunan, ang KGB ay magiging Kabataang Makabayan na 
rin. Doon ko unang nakilala si Ka Roger, siya noon ay aktibong aktibista na 
rin ng KGB at kumikilos sa mga kabayana't kalunsuran ng Batangas habang 

nag-aaral sa Golden Gate Colleges. 


1 969 ako nagsimulang kumilos bilang aktibong miyembro ng Kabataang 


Ang unang naging pokus ng gawain namin noon ay magrekluta ng 
mga kasapi ng KM sa mga eskwelahan. Ako noon ay naitalagang mag- 
organisa sa Golden Gate Colleges, St. Bridgette Academy at Batangas High 
School. Pero bukod doon, inoorganisa na rin namin ang Western Philippine 
Colleges (ngayo'y Batangas University) at Lyceum of Batangas. 


Pultaym na ako noon, ang manera namin ay ang pagrenta sa isang 
bahay na naging opisina namin, doon ang ipunan ng tsapter ng KM sa 
amin at ligal pa naman noon ang KM. Inabot din ng aming pag-oorganisa 
sa hanay ng kabataan ang bayan ng Lipa. Sa Lipa, yung kilalang mga 
sectarian schools doon ang aming kinilusan tulad ng Canossa at La Salle. 


Ganoon ang naging pagkilos namin. Noong panahong iyon, noong 
magkakasama kami nila Ka Roger sa Batangas City, naglunsad kami ng 
radio program sa isang lokal na istasyon ng radyo, bumili kami ng isang slot 
para magkaroon tayo ng sariling programa. Si Ka Roger ang nagbobrodkas 
dito, palibhasa't sadyang noon pa'y hilig na niya ang gawaing ito. 


Sa radio program, inililinaw namin ang kalagayan ng mamamayan at 
ang kahirapang dinaranas ng panahong iyon. Kumbaga, ang mga nakakalap 
naming SI sa pag-oorganisa sa kanayuna't kabayanan, ay sinusuri natin at 
ibinabalik sa mamamayan sa anyo ng propaganda. 


Kalaunan, naging malapit kami ni Ka Roger, nakarating ako sa kanilang 
lugar sa Ibaan para doon gumampan ng gawain, ang mag-ugnay sa hanay 
ng mga kabataan sa kanilang lugar. Marami kaming naging mga kakilala 
at kaibigan sa Ibaan sa tulong ni Ka Roger at sa aming pagsisikap na 
mapalawak ang kilusang kabataan sa bahaging iyon ng lalawigan. 


Liban sa gawaing pag-oorganisa sa hanay ng mga kabataan, ang 
isang task namin noon ay mag-ugnay sa mga kanayunang bahagi 
ng probinsya para maghanda sa pagtatayo ng mga sonang gerilya. 
Nakarating din kami sa Lobo partikular sa lugar ng Pinya para mag- 
ugnay. Nakakarating din kami sa iba pang bahagi ng bayan para naman sa 
pagsisiyasat sa lugar at mag-mapping. 


Pagkatapos, noong bahaging kasagsagan ng laban ng mga 
manggagawa sa Balayan Sugar Central, magkasama kami ni Ka Roger na 
pumunta roon sa Kanlurang Batangas. Doon ko nalaman na may yunit na 
pala ng Hukbo roon. Naging supplement force kami ni Ka Roger doon dahil 
ang ilang mga kagawad ng yunit ay dadalo sa isang pagsasanay. Hindi na 
rin naman kami nagtagal noon at mabilis ding nakabalik sa aming dating 
pakat. Pagkagaling namin noon sa yunit ay nakisalamuha na kami sa mga 
manggagawa sa Central upang alamin ang kanilang kalagayan. 

Agosto 1972 magkasama kami ni Ka Roger na pinasumpa sa Partido 
bilang mga kandidatong kasapi, sa Batangas City. Bale anim kami, pero ang 
natira lamang ay kami ni Ka Roger. 


Noong Setyembre 1972, nang ibinaba ni Marcos ang Martial Law, 
magkasama kaming umatras at kami ay nagkaisa, kabilang ang isa pa 
naming kolektiba na magtungo sa kanayunan ng Batangas at doon mag- 
organisa. Malupit ang Martial Law kahit sa Batangas, talagang crackdown 
sa hayag na kilusang masa. 


Ang una naming naging destinasyon ay sa erya ng Rosario-Taysan, 
naging bahagi kami noon ng SI team (pangkat sa pagsisiyasat) na ipinakat 
sa Silangang Batangas. Wala pang yunit ng Hukbo nang panahong iyon. 
Kaming tatlo lamang ang nagpunta roon, wala ring baril. Kakilala lang ng 
isa naming kasama ang aming unang pinuntahan at kami'y doon inindorso. 


Nagkasama kami doon nang di-bababa sa tatlong buwan at patuloy 
na nag-organisa at nagpalawak, ngayon bilang mga kasapi na ng Partido. 
Makalipas ito, nalipat na si Ka Roger ng yunit. Ako naman ay nanatili sa 
Rosario-Taysan at naggawaing ekspansyon. 


Nagpatuloy akong mag-ugnay sa lugar at magpalawak. Doon ko 
nakilala si Eduardo Dagli dahil sa bahay nila sa Rosario ako lumanding. 
Ka-buddy-buddy ko siya at tinulungan niya akong mag-uugnay, palibhasa'y 
marami siyang mga kakilala at kaibigan. Yan si Eduardo Dagli ay makata, 
mahusay siyang tumula at dumadayo siya sa ibang mga lugar para tumula 
kaya marami siyang kakilala. 


Minsan nga, siya ang nagyayakag sa akin, puntahan daw namin ang 
kanyang mga kakilala. Narating namin ang Malinao, Kalantas, Kalabasahan, 
Pinagbayanan sa lugar na iyon. Tumagal ako roon hanggang Marso ng 1974 
dahil inilipat na rin ako noon sa Quezon-Bicol Zone kung saan ko muling 
makikita si Ka Roger. 


Naiwan na noon si Eduardo Dagli at sa pagkakaalam ko, nang 
binalikan ng mga kasama ang Batangas ay naugnayan siyang muli 
hanggang sa siya ay mag-Hukbo at maging opisyal nito. O 

Pagpupundar ng rebolusyon sa Laguna at Batangas 


KWENTO NI KA NAP, MULA SA ULOS AGOSTO 2016 


ako. Sa komunidad ako naitalaga, pinakilos sa loob ng pamantasan para sa 

pag-uugnay at pagbubuo ng rebolusyonaryong kilusang lihim, inugnayan 
ang Franklin Baker na may ilang tirang myembro na CLO. Buo ang unyon doon 
na naging dilawan na. Dadalawa ang sangay ng Partido noong panahong 'yon sa 
labas ng QBZ--'yong sa UPLB at sa San Pablo City. May ilang elemento ng Partido 
sa SPC na produkto bago ang Martial Law hanggang mag-ML at naipaloob ako 
sa Sangay doon. Naidisposisyon din ako at kumilos sa erya ng San Pedro, Binan, 
Sta. Rosa, Cabuyao. Ang mga aktibista at kasapi ng Partido ay handa kung saan 
ka italaga at kailangan maging kadre ka, makapag-ugat sa hanay ng masa at 
maitayo ang rebolusyonaryong organisasyon at Partido sa hanay ng masa. 'Pag 
iniwan kang solo, diyan ka kailangang mag-gawaing masa. Pagkatapos ng isang 
taon, magpupulong ang kolektibo. Dapat may dala ka nang kasapi ng Partido, 
meron kang napapultaym. Dahil deployed ka ngang solo, kailangang makabuo ka 
ng, tawag noon, territorial organ, T.O., na ang ikokolektib mo doon ay mga kasapi 
ng Partido na napapultaym o napalitaw mo. Problema ko nga noon ang gabay, 
e. Pagtupad mo, tasa mo, lagom mo. 'Pag hindi mo natutunan 'yon at hindi ka 
nakaugat sa masa, lie low ka talaga. 'Yon ang pinakamahirap. 


N ng nangyaring “sunog” noong 1977 ang naging turning point, nagpultaym 


Umugnay din sa mga labi ng MASAKA-Olalia o sa mga magsasaka. Ang mga 
magsasaka ng Binan noon, tantya ko'y mga 500 magsasaka ng ilang baryo, ang 
kasapi doon. Naipagtagumpay nilang maging independyente sa NIA ang sistema 
nila sa patubig. Hanggang huling kwarto ng 1978, nakalubog ako doon sa mga 
magsasaka. Napag-aralan kong magpatakbo ng Kubota, ng weeder, mag-abono. 
Ang pinakamatagal kong natutunan, ‘yong magpasan ng isang sakong palay, isang 
kilometro mula bukid hanggang malapit sa riles ng tren. Sa tiyaga, natutunan ko 
rin. 


Pagkatapos ng “sunog” hanggang dekada 1980, maganda ang pag-unlad ng 
UPLB, ‘yong RKL at Partido ay lumawak at lumakas, ‘yong kumbinasyon ng lihim 
at hayag na pagkilos, at ang paglitaw ng maraming mga lider-aktibista sa hanay. 
Sa simula, indoor pa lahat ang aktibidad. Nagsisimula pa lamang yong mga unang 
martsa-rali sa San Pablo City at Calamba. Dati sa likod pa ng simbahan, e. Hindi pa 
sa Crossing. Nakaka-isandaan din. May nagsisimula na rin sa parte ng Magdalena 
na mga unyonisadong manggagawa ng Sunripe Desiccated, na natayuan ng 
sangay at diyan nagmula ang malalaking mobilisasyong umaabot ng mahigit ng 
limandaan. Ang isa pang aktibong unyon ay 'yong Blue Bar sa bahagi ng Lusacan, 
Tiaong na naugnayan na noong 1979 din. Naunang nag-aktibo ang Sunripe at Blue 
Bar kaysa Franklin Baker kasi nakapagpaunlad ng mga pwersa sa loob ng unyon 
na tagaroon din sa mga baryo at komunidad, naipanalo ang laban na disaffiliation 
sa TUPAS at naitayo ang unang rebolusyonaryong unyon. 


Ang mga natirang elemento sa sunog noong 1977 na kumikilos sa Batangas, 
Cavite, ang labi ng larangang Kagitingan nina Lorena Barros noon, inipon lahat 
'yan, at dinala sa Quezon-Bicol Zone. Noong panahon ng 1979, ang Quezon-Bikol 
Zone ay maunlad na. Kaya nagdeploy 'yan ng mga tim papuntang Central Quezon, 
Bondoc Peninsula, tapos sa Silangang Batangas para magpalawak. 


Habang 'yong isang pagsisikap, mula naman sa UPLB at Laguna, ay 
naghahanda na rin kami noon ng pagtatayo ng sonang gerilya. Naging puhunan 
ang mga rebolusyonaryong pwersa ng Sunripe, Steprite at mga komunidad sa 
paligid nito at malinaw ang oryentasyon ng zone preparation. 


Napaunlad din ang pagkilos sa bahaging Victoria dahil ‘yong mga 
manggagawang bukid sa Asyenda ng Cayco-Fernandez ay natayuan ng 

Kilos protesta sa San Pablo, Laguna, dekada 1970 


unyon. Palay na pang-export at pambinhi ang produkto doon. At ang mga 
rebolusyonaryong pwersang napagpultaym sa hanay ng manggagawa, 
manggagawang bukid, mga kabataan-estudyante mula UPLB ang bumuo sa 
mga yunit sa paghahanda sa pagtatayo ng sonang gerilya, mga sandatahang 
pangkat pampropaganda at napalawak ang baseng masa sa paligid ng Bundok 
Banahaw, paanan ng Sierra Madre hanggang Victoria, Bay, Calauan, Pila. 


Ang isang mabilis na paraan para masustine ang pagpapaunlad ng 
rebolusyonaryong kabataang estudyante sa UP Los Baños ay ‘yong mahusay 
na integrasyon ng mga estudyante sa kilusang anakpawis. Sa welga ng Cayco- 
Fernandez, lahat ng aktibista at kasapi ng Partido ay pinalahok sa welga at 
kasama sa piketlayn. Nang maranasan ‘yong matinding panunupil na karaniwan 
noon, mabilis na namulat ang mga estudyante, daan-daan ang naiaangat sa 
kilusang lihim at maraming nag-FT sa kanayunan, at inabot na naipakat sila sa 
halos lahat ng bahagi ng Laguna. Umugnay din ang mga kabataang estudyante 
sa mga mangingisda at sa mga samahan ng mangingisda sa lawa ng Laguna, 
nag-organisa at kumilos para iprotesta 'yong mga fishpen na pag-aari ng kroni 
ni Marcos na nakakagipit na sa pangingisda ng mahihirap na mangingisda. 
Karaniwan diyan ang aming pulungan. Ang ganda pa ng Laguna Lake noon. May 
mga fishpen, may mga kubo. 


'Yan din naman ang panahong pumutok ang kilusang boykot. Lahat 
ngayon ng naipundar sa LB sa paraang lihim ay naging pundasyon ng hayag 
na pakikibaka laban sa pagtataas ng tuition fee kasabay ng pagtaas ng presyo 
ng langis. Nagkaroon na ng iba't ibang aktibidad, mga indoor type pa rin, 
mga ecumenical forum, hanggang sa nakapaglunsad ng mga pagkilos sa mga 
sentrong bayan gaya ng San Pablo City. Dito nailunsad ang unang malaking 
pagtitipon ng mga manggagawa sa bandila ng Southern Tagalog Alliance of 
Workers (STAW) na nagmula sa Sunripe, Blue Bar, Steprite at saka Franklin Baker. 
Nakapagpaunlad ng rebolusyonaryong lakas sa industriya na nakabase sa niyog 
tulad ng desiccated at oil mills. 


May mga pagsisikap na ring mag-organisa ng mga manggagawa sa 
Calamba, sa dumaming mga textile mil/s na inilipat mula Maynila. Ang unang 

pabrika diyan, 'yong Canlubang Sugar Estate na nakabase sa industriya ng asukal. 
Ang Yulo Estate o Hacienda Yulo na umaabot hanggang bahagi ng Cabuyao, 
Santa Rosa at Binan ang lugar ng unang mga kumbersyon ng gamit ng lupa sa 
industriya, komersyo at recreational. Sa saklaw nito at paligid, nagtayuan ang mga 
pabrika, mga engklabo, parke at sonang pang-ekonomya. Ang kilalang pabrika sa 
panahong iyon sa Sta. Rosa ay ang Filsyn, ang gumagawa ng synthetic fiber na 
ginagamit sa garments. 


Tapos sa Calamba, bandang 1977 ay naroon ang Robina Textile Mills, ang 
Evertex, ang Unisol, tapos naitayo rin diyan yong Alpha Textile na pag-aari ng 
Cojuangco. Garments ang karamihan. 


Sa Cabuyao, ‘yong Nestle Philippines, ang RFM, Ram Foods, na nakaugnay 
sa linya ng industriya ng food and beverages. Nariyan din ang Holland 
Philippines, Kimberly-Clark, Alaska, sa bahagi ng San Pedro. 


Sa bahagi ng San Pablo City, Franklin Baker at Sunripe sa Magdalena, 
Laguna, hanggang Red-V sa Lucena, Peter Paul sa Candelaria, Blue Bar sa Tiaong 
ng Quezon, matatagpuan ang industriya na nakabase sa niyog na nagpoproseso 
ng desiccated coconut. 


Bandang 1980 ay tuluy-tuloy na ang paghahanda ng sona sa parteng 
Banahaw at Lower Sierra Madre. Maigting at madugo ang naging karanasan. 
Dito pinaslang ang dalawang organizers na nahuli sa Calauan, Laguna noong 
Oktubre 1980 at pinalabas na labanan sa pagitan ng NPA at kaaway. Kahit hindi pa 
idinideklarang bukas na sonang gerilya at mga maliliit na yunit sa gawaing masa 
ang kumikilos, inoperasyon na ito ng isang batalyong Philippine Army (PA) noong 
Pebrero 1981. Sa okasyon ng pagdating ng Papa noong Pebrero 18, na panahon 
din ng katindihan ng militarisasyon sa bahagi ng QBZ - ‘yong Guinayangan 
massacre, sinabayan ang malawakang operasyong militar ng asasinasyon sa 
isang kagawad ng sangay sa baryo ng Magdalena na kapatid ng full time na 
kasama na kumikilos sa erya bilang pagsisimula ng malawakang operasyong 
“kitlin-sa-usbong” (nip-in-the-bud) ng AFP. Iyon ang unang opensiba ng kaaway 
sa baseng masa sa kanayunan, ang malawakang kampanya ng pagpapasuko 
ng mga baryo. Napigilan 'yong ganoong takbo nang makapagtipon ng mga 
panggitnang pwersa at taong simbahan mula sa NCR at sa rehiyon at nailunsad 
ang fact-finding mission at nagkaroon ng tuluy-tuloy na projection sa midya, 
paglalantad at nakakuha ng malawak na suporta para sa mamamayang apektado 
ng militarisasyon. Nakapagpakilos din sa sentrong bayan ng mga manggagawa sa 
Sunripe para kondenahin ang nagaganap na militarisasyon. 


Ang mga napapaunlad na kadre, aktibista at kasapi ng Partido na FT ay 
ipinadala sa QBZ para sa mga pagsasanay at pag-aaral at nakalahok sa labanang 
militar. Nagtuluy-tuloy pa rin ang pagtatayo ng sonang gerilya at ang kilusang 
manggagawa at magsasaka na napaunlad sa erya ang gumampan ng susing 
papel para maisulong ang armadong pakikibaka, pagtatayo ng base at pagsulong 
ng rebolusyong agraryo sa sumunod na mga panahon. May paghupa pero 
nakapagpalawak uli. Pagdating ng 1982 pinasigla ang mga taktikal na opensiba 
at lumaki ang Hukbong bayan at noong Marso 1983, naitayo ang isang SYP na 
kumikilos sa Lower Sierra Madre at kapatagan ng Banahaw--sa Liliw, Nagcarlan, 
Rizal, Majayjay, bahagi ng Pagsanjan, Magdalena, hanggang Pila-Calauan, Victoria 
at ang isang SYP naman sa Cavinti, Luisiana, bahagi ng Pagsanjan, Lumban, 
papuntang Mauban, Sampaloc, Lucban, at sa huli'y umabot ito sa Real ng North 
Quezon. 


May pangkat ng kadre namang kumikilos sa hanay ng manggagawa sa 
industriya ng niyog bukod pa ang kumikilos sa institusyong panserbisyo sa 
manggagawa. Napasigla ang kilusang manggagawa sa desiccated tulad sa Blue 

Kilos protesta sa Lucban, Quezon, dekada 1970 


Bar, sa Red-V, Peter-Paul, ang tatlong malalaking desiccated company sa Central 
Quezon. Merong bagong plantang naitayo 'yong South Pacific sa Candelaria 

na nakilusan ng pangkat at natalo ang laban, habang nagpatuloy din ang 
matagumpay na pagkilos ng iba pang mga kasama sa parteng Calamba hanggang 
San Pedro. Namonopolyo ni Enrile ang industriya sa niyog. May nabuong alyansa 
ng mga manggagawa sa desiccated at alyansa kaugnay ng paglaban sa coco 
levy sa industriya ng niyog. Ang kinakayang mobilisasyon noon ay umabot ng 
libo. Pinatindi ang reaksyon, nagkaroon ng mga bagong batas, 'yong paggamit ng 
temporary restraining order (TRO) na hindi agad namin naintindihan para masupil 
ang sumusulong na kilusang manggagawa. Nahirapan ang mga organisador 

at dito nakalasap ng maraming pagkatalo sa ligal na labanan pero patuloy ang 
paglawak at paglakas ng rebolusyonaryong pwersa sa hanay ng manggagawa na 
magpapatuloy dahil pinanghahawakan ang gabay ng Ang Mahigpit Nating Mga 
Tungkulin. 


Ang paghahanda sa silangang bahagi ng Batangas ay sinimulan noon pang 
1979. Nagpasigla ng kilusang masa habang naghahanda at nakapaglunsad ng mga 
pagkilos, hanggang sa makapag-ipon kami ng bilang na handang magpultaym at 
ilang pultaym para sa pagbubuo ng hukbo. Pagdating ng Pebrero 1985 ay naitayo 
na ang isang SYP at isang MLP. Kumilos ito sa ilang bahagi ng Batangas City, Lipa 
City, Santo Tomas at bahagi ng San Antonio, Tiaong ng Central Quezon at sa San 
Pablo City at Alaminos. Solo naman ang hukbo sa kanlurang Batangas, kumikilos 
na walang likuran. 2 

A 

Kay hirap ng buhay dito sa kaingin 
A7 D 

Sa maghapo'y pagod sa ating gawain 

E A-F#m 

At maging sa gabi'y di ka patulugin 

E A-E 

Sa bigat ng ating mga suliranin. 


A 
Masukal na gubat matapos hawanin 
A7 D 
Malalaking kahoy maihapay natin 
E A-F#m 
Ang palay at ahoy ating itatanim 
Ẹ A-E 


Upang may makain ang pamilya natin. 


A 
Ngunit ano itong gawa ng gobyerno 

A7 D 
Bawal magkaingin sabi ng montero 

E A-F#m 

Habang ang konsesyon nitong si Morato 
E A-E 
Nagpapatuloy sa pagkuha ng troso 


A 
At ang lalong grabe ay ang mangangamkam 
A7 D 
Hayop na surbeyor at PC'ng tulisan 
E A-F#m 
Matapos mangikil tayo'y babantaan 
E A-E 
At walang awa pang ipagtatabuyan. 


A 

Kaya't ang lunas ay ang pagkakaisa 
A7 D 

Humawak ng baril tayo'y makibaka 


E A-F#m 
Ipagtanggol natin lupang sinasaka 
E A-E 
At ang pang-aapi'y ating wakasan na. 


A 
Sa tulong ng Hukbo, gabay ng Partido 

A7 D 
Pakikibaka ay susulong, lalago 

E A-F#m 

Pagsasamantala ay maigugupo 
Ẹ A-E 
At ang tagumpay ay ating matatamo. 


Nilikha sa Hangganang Quezon-Bikol noong 1974. D 


Ka Roger habang tumut 


ugtog ng harmonica. 
Sierra Madre, 1998 


a 


E. 

Mga kwento ng pagsisimula sa Hangganan 


NI KA ALFRED 


hindi kathang isip lamang kaya patnubay ng Partido ang kailangan at 


N ng laman ng aking kwento ay pawang katotohanan lamang. Ito'y 
bawal ipabasa sa menor de edad. 


Ang aking natatandaan ay taong 1971 ang unang pagdating ng NPA 
sa hangganan ng QBZ. Sa totoong buhay, ang NPA ay sa Casispalan unang 
lumanding sa pamilya ng mga Valencia. Mula dun ay tumawid ng Bagong 
Silang ng Tagkawayan at nakarating sa amin sa Brgy. Cabibihan 1. 


Ang kauna-unahang NPA na aking nakilala ay si Ka Celso/Tina/ 
Jasmin/Sisa. Dito nag-umpisa na maorganisa ang aking ama. Pitong taon 
ako nuon. Pang-apat ako sa aming magkakapatid at may dalawa pang 
sumunod sa akin. Hindi naman sa pagyayabang, ako ang paborito ng aming 
ama. Matalino raw ako at masunuring bata. 


Nagsimulang kumilos ang aking ama bilang kuryer. Ang aming bahay 
ay naging bagsakan ng mga kadre mula sa ibang lugar at mga kabataang 
aktibista mula sa Maynila. 'Yun ang simula ng kasiyahan sa aming tahanan 
dahil laging maraming bisita na magagandang babae, samantalang dati ay 
balot ng takot at kalungkutan dahil sa Batas Militar. 


Taong 1974 nang tuluyang sumampa sa hukbo ang aking ama. Nung 
mga panahong 'yun ay nakarating sa amin si Vicente Ladlad at si Maita 
Gomez na nagpakilala sa amin na si Ka Aiza. Pero sa Brgy. Mapulot kumilos 
si Ka Aiza. Ang katunayan ay dun niya isinilang ang kanyang panganay na 
anak at inalagaan ng masa. 


Ang pag-expand ng NPA sa Camarines Norte at Camarines Sur ay 
mula sa Tagkawayan, ganundin ang pagbubukas ng iba pang bayan sa 
Quezon. Ang magkasabay na sumikad na baseng masa ay ang Guinayangan 
at Tagkawayan. Pero hindi masusukat ang inabot na pag-unlad ng baseng 
masa sa Brgy. Aloneros ng Guinayangan dahil ang nagtuturo ng MKLRP 
doon ay guro sa high school. Ginagawa ito ng dalawang beses sa isang 
linggo. Kaya dun din sumulpot ang napakaraming aktibistang kabataan at 
napakarami ring sumampa sa hukbo. 


Pero mas marami ang nakulong sa Lucena nang mahigit 'sang taon 
nung 1976, 'yan ay mahigit 60 katao. Tagaroon lang 'yon. 


Ang natatandaan kong kampanyang masa ay ang pagkakaroon 
ng karapatang maghawan ng kagubatan upang tamnan at pagmulan 
ng kanilang ikabubuhay dahil bago dumating ang NPA ay mahigpit 
na ipinagbabawal ng gubyerno ang pagkakaingin. At ang mahuling 
nagkakaingin ay ikinukulong ng anim na buwan. Isa ang aking lolo sa mga 
ikinulong sa kaso ng paghahawan ng gubat. Ang laban na ito ang naging 
tuntungan ng mga kasama upang pakilusin ang masa at ito rin ang naging 
dahilan ng higit na pagsikad ng baseng masa sa hangganan ng QBZ. 


Ikalawa rito ang pagtugon ng NPA sa karaingan ng masa kaugnay sa 
sindikato ng magnanakaw ng kalabaw. Nuong wala pa ang NPA, kahit itali 
mo ang iyong kalabaw sa haligi ng bahay ay nanakawin pa rin. Ito ay sa 
laylayan ng Maharlika hi-way. 


Hayaan nyong ikwento ko ang lalim ng talab sa masa ng ating 
matagumpay na pagtugon sa reklamo ng masa... pero 'wag na lang, mahaba eh! 

Ang tagumpay sa RA ay kauna- 
unahang naganap sa Tagkawayan nuong 
1980 sa mga barangay ng Papaya, Banban, 
Mansilay at Landing sa mga lupain ng Quinio 
at Robles Macalintal. Ipinanalo ang tersyong 
baliktad. Ikatlo ito sa naging dahilan ng 
malalim na pakikipagkaisa ng masa sa 
kanilang hukbo. 


Kung ang itatanong nyo naman ay 
matatagumpay na TO, 1978 ipinagtagumpay 
ang isang ambus sa Brgy. Mapulot, Sityo 
Lagbung. Napatay ang 14 PC na sakay ng 
kanilang sasakyan. 


Gamit ang mahihinang kalibre ng baril 
at mga pasulo ng kawayan, ipinagtagumpay 
din ang isang ambus laban sa 31st IBPA sa 
Brgy. Doha Aurora nuong 1981. Dito nakuha 
ang plano ng kaaway sa Oplan Cadena de 
Amor at nabihag ng NPA si Major Cocadez. 


Babalik tayo sa aking pamilya. Napatay 
ang aking tatay at aking tiyuhin nuong 1979 
Disyembre 10 sa isang kubkob sa aming 
bahay nang siya ay dumalaw sa amin. 


Naunang nagsampa sa hukbo ang 
kapatid ko na panganay sa akin nuong 1982. 
Namartir siya sa isang reyd sa Mulanay 
nuong 1987. 


Taong 1983 naman ako sumampa sa 
hukbo. Sumunod ang kapatid kong ikalawa 
sa panganay nuong 1984. At nuong 1986 
ay sumampa rin sa hukbo ang kapatid kong 
bunso sa akin. 


Ang pangalan ng aking ama ay si Ka 
Beltran. Ang tunay niyang pangalan ay 
Eladio Nazareno. 


Kung tungkol naman sa mga masang 
unang sumuporta sa kilusan, nariyan sina 
Edro Mendoza ng Cabibihan 2 at sina 
Nicolas Guerrero, Aniano Napao at Kapitan 
Albo ng San Luis 2. Sila ang mga bayaning 
dapat parangalan sa mahabang kasaysayan 
ng rebolusyonaryong kilusan. Hindi nila 
kailanman ipinagkanulo ang NPA at 
ipinamana nila hanggang sa mga anak ang 
rebolusyon. 


Ituloy ko ang kwento sa lalim ng talab 
sa masa ng ginawa nating pagpawi sa 
sindikato ng mangangalabaw. 


T 


Ang aming bahay 
ay naging bagsakan 
ng mga kadre mula 
sa ibang lugar at 
mga kabataang 


aktibista mula sa 


Maynila. ‘Yun ang 


simula ng kasiyahan 
sa aming tahanan... 
samantalang dati 

ay balot ng takot at 
kalungkutan dahil sa 
Batas Militar. 

2007 Abril 14, ipinatawag si Kapitan Maxi ng 74th IB sa kampo ng Bagong 
Silang, Tagkawayan. At ito ang tanong sa kanya ni Sgt. Gun: 


“KAPITAN, MARAMI PALANG NPA SA INYO. BAKIT HINDI KA 
NAGREREPORT?" 


Sagot ni Kapitan: 

“Ang totoo naman ser, hindi namin kayang ipagkanulo ang NPA.” 
Tanong uli ni Sgt. Gun: 

“Bakit ay kapitan ka?" 

Sagot uli ni Kapitan: 


“Ay hindi naman kayo ang nagpatigil ng magnanakaw ng kalabaw eh. 
NPA naman ang totoo ser. Nuong wala pa ang NPA, ang kalabaw namin kahit 
itali mo sa haligi ng bahay, nananakaw pa rin. Nung dumating ang NPA, 
nakatulog kami nang mahimbing.” 


Tanong uli ni ser: 
“Eh kung patulugin na kaya kita nang tuluyan?" 
Sagot ni Kapitan: 


“Kaya mo 'yan ser dahil may baril ka. Pero tiyak 'pag pinatulog mo ako 
nang tuluyan ay gigising ang aking mga anak.” 


Sabi ni ser: 
“Maka-NPA ka talaga! Umuwi ka na at baka mapatay kita!” 
Sagot ni Kapitan: 


“Hindi ako takot mamatay dahil kailanman ay hindi lulubog ang araw 
nang hindi kumpleto ang oras ng maghapon.” 


Dun natapos ang usap ng dalawa. 2 

Melito Ka Haba Glor 


MULA SA ‘PAGPUPUGAY SA ALAALA NG MGA PANGALANG PATULOY NA GUMIGIYA SA TAGUMPAY NG 
ARMADONG PAKIKIBAKA SA TIMOG KATAGALUGAN’, ULOS AGOSTO 2016 


Sa kanyang kabataan ay kinakitaan na siya ng potensyal sa pamumuno dahil 
sa angking husay at talino. Nag-aral siya sa Unibersidad ng Pilipinas at dito 
namulat sa panlipunang kalagayan. 


Tre Atimonan, Quezon si Melito Glor na nakilala rin sa alyas na 'Ka Haba. 


Nang ipataw ang Batas Militar noong 1972, bumalik siya sa Quezon upang 
mag-organisa. Hindi nagtagal ay itinalaga siya bilang namumunong kadre at 
kumander sa mga yunit ng Bagong Hukbong Bayan na sumasaklaw sa maraming 
probinsya sa rehiyon. 


Disyembre 1974 nang magkaroon ng engkwentro sa hinihimpilang bahay nina 
Ka Melito at dalawa pa niyang kasama, na ang isa ay ang kanyang asawa na siyam 
na buwang nagdadalantao. Nasawi si Ka Melito sa unang palitan ng putok. 


Sa panahon ng kanyang pagpanaw ay tumatayong kalihim ng Komite ng 


Partido sa Rehiyon ng Timog Luzon si Kasamang Melito Glor. Ipinangalan sa kanya 
ang kumand ng Bagong Hukbong Bayan sa rehiyong Timog Katagalugan. / 

Aloysius Ka Ochie” Baes 


para kamtin ang tunay na kalayaan at demokrasya sa bansa. Ginamit niya 

ang kanyang talino at kaalaman para isulong ang isang makabayan at 
makamamamayang programa para sa pangangalaga ng kalikasan. Isa siya sa 
nanguna sa paglaban sa diktadurang Marcos at hanggang sa kanyang huling 
hininga, nanatili siyang isang tunay na rebolusyonaryo. 


[ee mahusay na siyentistang Pilipino si Aloysius “Ka Ochie” Baes na nakibaka 


Nagtapos na cum laude si Baes sa kursong Chemistry sa UP Los Baños 
noong 1969. Pagkagradweyt, nagturo siya ng chemistry sa UP Los Baños at 
kalaunan sa UP Diliman. Pansamantala lamang siyang nahinto sa pagtuturo dahil 
sa kanyang pagkahuli at pagkakapiit noong panahon ng diktadurang Marcos. 


Noong 1982, umalis siya ng bansa para kumpletuhin ang kanyang masters 
at doctorate sa University of Minnesota sa United States. Nagturo siya ng isang 
taon sa isang unibersidad sa Japan bago siya bumalik at nagturo muli sa UPLB 
noong 1989. Kalaunan, magiging aktibo siya sa mga isyu hinggil sa kapaligiran at 
kalikasan. 


Matapang at walang kapaguran si Ka Ochie sa pagsusulong sa karapatan 
at kagalingan ng mamamayan. Noong nasa ikaapat na taon ng high school, 
pinamunuan niya ang isang protesta laban sa isang mapang-aping guro. Isa siya 
sa mga tagapagtatag ng balangay ng Samahang Demokratiko ng Kabataan sa 
UPLB noong 1967. Tumulong din siya sa pag-oorganisa ng mga tsapter ng SDK 
sa palibot ng kampus. Bilang tagapangulo ng Konseho ng Mag-aaral ng UPLB, 
pinangunahan ni Ochie ang pagbubuo at pag-oorganisa ng mga discussion group 
at debate. 

Pinangunahan niya ang Konseho sa paglulunsad ng mga integrasyon 
at exposure trip sa mga komunidad ng mga maralita at magsasaka tuwing 
bakasyon. Maraming mag-aaral ang namulat at naorganisa dahil dito. Noong 
1970, malaki ang delegasyon ng UPLB sa mga protesta laban sa pagtaas ng 
presyo ng mga produktong petrolyo. 


Inaresto siya noong 1973, idinetine at pinalaya noong sumunod na 
taon. Bumalik siya sa pagtuturo at nagpatuloy ang kanyang paglaban sa 
diktadurang US-Marcos. Kahit noong nasa Estados Unidos, katuwang siya 
sa pagbubuo ng Alliance for a Just and Lasting Peace-USA. Pagkabalik sa 
bansa, pinangunahan niya ang pagtatatag ng Center for Environmental 
Concerns-Philippines at naging executive director siya nito mula 1989 
hanggang 20053. 


Walang kapagurang isinulong ni Ochie ang adbokasiya sa 
pangangalaga sa kalikasan para sa kapakinabangan ng mamamayan at hindi 
ng mga dayuhang mandarambong. Marami ang kumilala sa mga nakamit na 
tagumpay ni Ochie sa pakikibaka para sa kalikasan. 


Ang kanyang mga pananaliksik ay nakatudla sa mga kampanyang 
masa laban sa mga proyektong mapaminsala sa mamamayan at kalikasan. 
Kabilang dito ang paglalantad ng epekto ng coal-fired power plant sa 
Calaca, Batangas. Isa si Ochie sa nanguna sa pambansang kampanya 
na tumutuligsa sa mga baseng militar ng US sa Subic at Clark dahil sa 
pagtatapon ng mga ito ng toxic waste o mga kemikal na peligroso sa tao at 
kalikasan. 


Lumahok si Ochie sa mga field studies at pagtuturo sa mga komunidad 
tungkol sa epekto ng pagmimina sa mamamayan. Tumuwang siya sa 
mga komunidad sa paglulunsad ng mga kampanya para sa hustisyang 
panlipunan hindi lamang sa usaping pangkalikasan. Kabilang siya sa fact- 
finding commission na nag-imbestiga sa maanomalyang pagmimina ng 
Lafayette, isa sa mga engrandeng proyekto ng rehimeng US-Arroyo. Noong 
naganap ang malaking pagbaha sa Ormoc noong 2004, ipinanawagan ni 
Ochie sa gubyerno na kagyat na kumilos upang ihanda ang iba pang mga 
erya tulad ng Quezon, Aurora at Leyte na batay sa pag-aaral ni Ochie ay 
bulnerable rin sa sakuna. 


Mahusay rin sa musika si Ochie, sa katunayan, nagmula siya sa 
pamilya ng mga musikero. Magaling siyang tumugtog ng piano, plawta, 
gitara, clarinet at iba pang instrumento. Habang nakakulong, lumikha ng 
mga awitin si Ochie na naging popular sa mga aktibista at progresibo na 
kalauna'y itatanghal bilang mga klasikong pyesa ng rebolusyong Pilipino. 
Kabilang sa mga awit na ito ang 'Huwad na Kalayaan’ at 'Mutya. Ginawa 
nina Ochie at iba pang mga detenidong pulitikal na isang pagawaan ng mga 
kanta ang kulungan nila. 


Noong 2006, binawian si Ochie ng buhay dahil sa paglala ng kanyang 
sakit sa puso na humantong sa mga kumplikasyon sa kanyang bato. Sa 
kanyang pagkamatay, nawalan ang bayan ng isang mahusay na anak na 
inilaan ang kanyang talino, panahon, talento at kaisa-isang buhay para sa 
ganap na paglaya ng bansa at sambayanang Pilipino. O 

Parangal kay Ka Pepe luneta 


MULA SA ANG BAYAN, HUNYO 7, 2018 


bayani ng proletaryong Pilipino. Si Ka Pepe ay kabilang sa mga muling nagtatag 
ng PKP noong 1968. Pumanaw siya noong Mayo 1 sa Bielefeld, Germany sa edad 
na 73 matapos iukol ang 55 taon sa pagsusulong ng rebolusyong Pilipino. 


[P eeri na po ng Partido Komunista ng Pilipinas si Jose “Ka Pepe” Luneta bilang 


Ipinanganak si Ka Pepe noong Disyembre 12, 1944. Mula siya sa isang 
panggitnang uring pamilya sa Batangas City ngunit pinili ang makauring paninindigan, 
pananaw at pamamaraan ng rebolusyonaryong proletaryado. Naging aktibistang 
masa siya noong 1963 at lumahok sa mga Marxista-Leninistang sirkulo ng pag-aaral. 
Lumahok siya sa mga rali ng mga estudyante at sa gawaing masa sa Manila at Central 
Luzon. 


Kabilang siya sa mga nangunang tagapagtatag ng KM noong 1964. Nasa China 
siya noong 1968 para tumulong sa seksyong Pilipino ng Radyo Peking. Delegadong 
in absentia siya sa kongreso ng pagtatatag ng Partido Komunista ng Pilipinas (PKP) 
noong Disyembre 26, 1968 at nahalal na kasapi ng Komite Sentral at Kawanihang 
Pampulitika ng PKP. Bumalik siya sa Pilipinas noong 1969, naging kasapi ng Komiteng 
Tagapagpaganap ng Komite Sentral at hinirang na Pangkalahatang Kalihim noong 
Hunyo 1971. 


Mahusay siya sa gawaing edukasyon, lenggwahe at kultura. Isinalin niya mula 
sa Chinese ang awiting “Ang Masa” na mabilis na kumalat sa mga aktibistang masa 
noong Sigwa ng Unang Kwarto ng 1970. 


Naaresto siya sa Malabon, Rizal noong Enero 1976. Siya at ang kanyang mga 
kasama ay nadetine at labis na pinahirapan sa mga safehouse ng military intelligence. 
Pinalakas niya ang loob ng kanyang mga kasama sa pagsabing wala silang takot dahil 
walang imbot sila para sa bayan. Natakasan niya ang kanyang mga gwardya noong 
1982 nang inilabas siya para magpadentista. 


Kumilos siya sa rehiyong Ilocos-Mountain Province-Pangasinan hanggang 1984 
at nag-ambag sa pagsulong nito. Inilipat siya sa Southern Luzon Commission (SLC) 
at nagsilbing kalihim ng Partido dito noong 1984 hanggang 1989. Makabuluhan ang 
ambag niya sa pag-unlad ng mga rehiyong Southern Tagalog at Bicol at ang gawaing 
pagpapalawak sa mga isla ng Mindoro at Palawan sa ilalim ng SLC. 


Noong 1990, iniwan niya ang Pilipinas para isabalikat ang gawaing pampulitika sa 
mga Pilipino sa ibayong-dagat at tumulong sa pagbubuo ng mapagkaisang relasyon 
sa ibang mamamayan. Malao'y tutungo siya sa Germany para mag-political asylum 
noong 1994. Mula noon, nanirahan siya sa Germany bilang refugee. Itinuon niya ang 
sarili sa pagpapalaganap ng impormasyon hinggil sa pakikibaka para sa pambansa at 
panlipunang paglaya sa Pilipinas at sa pagpapaunlad ng pagkakaisa ng mamamayang 
Pilipino at German at iba pang mga mamamayan. 


Sa itinakbo ng buong buhay niya bilang proletaryong rebolusyonaryo, 
nakagawa si Ka Pepe ng makabuluhang ambag sa paglakas at pagsulong ng PKP at 
ng demokratikong rebolusyong bayan sa Pilipinas at sa pag-unlad ng proletaryong 
internasyunalistang relasyon at pakikipagkaisa sa mga mamamayan ng daigdig. 


Halaw sa “Parangal kay Kasamang Jose (Ka Pepe) Ebora Luneta" ni Ka Jose Ma. Sison na 
mababasa sa http://www.philippinerevolution.info D 

Kapihan Parangal pana kay Ka Pepe 


NI KA JERIC 


isang parangal sa kampuhan para gunitain at dakilain ang dakilang ambag ni 


] san ng Hulyo taong 2018, ganap na alas-6 ng hapon, idinaos namin ang 
Kasamang Jose “Ka Pepe" Luneta. 


Pinaabutan ako na mag-emcee kasama si Comrade Kathryn. Hindi na rin 
naman bago para sa akin ang ganitong gawain sa kampuhan, pero nakaramdam 
pa rin ako ng kaba dahil ang pararangalan na kasama, ayon nga kay Ka Joma 
Sison sa kanyang pahayag, isang “proletaryong rebolusyonaryong mandirigma 
at hindi makasariling makabayan na nagsilbi sa sambayanang Pilipino sa loob ng 
mahigit 55 taon.” 


Kahanga-hanga si Ka Pepe sa kanyang hindi matatawarang ambag sa 
paglaki at pag-abante ng PKP, rebolusyon sa Pilipinas, at sa pag-unlad ng 
proletaryong internasyunalistang relasyon at solidaridad sa daigdig. Ang lahat 
ng kanyang nakamit at katangi-tanging ginawa ay naging bahagi at parsela ng 
lumalawak na DRB sa Pilipinas at lumalakas na pandaigdigang proletaryong 
rebolusyon. 


Marami na rin akong naririnig na mga kwento ng mga kasama, laluna ng 
mga nakatatandang kasama, tungkol sa mga ambag ni Ka Pepe sa pagsusulong 
ng rebolusyon dito sa rehiyon ng Timog Katagalugan. 


Sumapit na ang araw para ilunsad ang kapihan sa kampuhan na 
inaabangan ng lahat. Nagsimula ang programa sa paghahandog ng Pulang 
Bandila ng isang awit, ang Awit ng Mortal. Sinundan ito ng pagbabasa ng 
mensahe-parangal ni Ka Joma Sison para kay Ka Pepe Luneta. Mula roon, 
nagkaroon kami ng kaalaman kung sino si Ka Pepe. Pero bukod doon, mayroon 
kaming mga nakasama sa kapihan na personal na nakakilala sa kanya kaya higit na 
napayaman din ang kaalaman sa kanyang buhay rebolusyonaryo laluna dito sa TK. 


Unang nagbahagi sa amin si Ka Diego Padilla. Ibinahagi niya na noong 1969, 
bagama't hindi kalahok si Ka Pepe sa pormal na pagbubuo, isa siya sa nanguna 
para maitayo ang kilusan ng kabataan (Kabataan 

ng Gabay ng Batangan). Naging kalihim siya ng 
Southern Luzon Commission na nakabase sa 
Quezon-Bicol Zone (QBZ). Sa pamumuno 
ng SLC, nakilusan at napalakas ang isla ng 
Mindoro at Palawan para makatuwang ng 
mainland sa pagsulong ng ating digmang 
bayan. Sa pamamagitan niya, natiyak 
na ang dalawang rehiyon, 
partikular 
ang Bicol ay 
nagpapadala 
ng susing kadre 
at mandirigma 
para italaga 
sa mga isla 
ng Mindoro at 
Palawan. Noong 
1988, dumalo 
siya sa Unang 
Kumperensya 
ng Partido sa 
Mindoro na 

naglagom ng rebolusyonaryong karanasan sa isla mula 1973 hanggang 1988. Ang 
turan pa nga ng mga kasama sa isla noon, maganda at masinop ang resultang 
dokumento ng paglalagom dahil naging katuwang siya. 


Sa kwento ni Ka Diego, hindi basta nagtataas ng boses si Ka Pepe at 
mahusay siya sa paggampan ng kanyang mga gawain. Sa kabila ng kanyang 
pagkakasangkot sa OPML, hindi nawala ang tiwala ng mga kasama kay Ka Pepe. 
Kahanga-hanga na bagama't hindi siya ang pangunahing nagdala ng ganung 
ideya, kagyat niyang pinuntahan ang mainland ST para makatulong sa pag-aayos 
ng problema roon. 


Hinamon ni Ka Diego ang lahat ng mga kasama sa kanyang pangwakas 
na pananalita, “Wag nating gawin na bata pa ay natalikod na tayo sa ating 
sinumpaang mga simulain. Sa halip, sundan natin ang mga aral na ibinigay ng 
mga dakilang martir na habampanahon na iniukol ang kanilang buhay para sa 
rebolusyon, at si Ka Pepe ay isa sa dakilang martir na namatay sa edad na 73 na 
patuloy na nakikibaka at naghahangad na lumaya ang sangkatauhan mula sa 
imperyalismo.” Makikita sa kanilang mata ang mataas na pagdakila kay Ka Pepe, 
gayundin ang kanilang nag-aalab na diwa ng pagpapatuloy ng mga simulain niya. 


Isang mahusay na organisador si Ka Pepe sa kwento ni Ka Diego dahil 
namulat niya ang kanyang pamilya kahit nasa mataas na uri na malaking hamon 
din para sa lahat ng mga rebolusyonaryo. 


Lalong napayabong ang aming kaalaman nang magbahagi ang isang 
kasama na nakasama rin ni Ka Pepe ng ilang panahon sa gawain. Aktibista pa 
lamang si Ka Bising, nakilala niya na si Ka Pepe. Noong panahon nila, isa si Ka 
Pepe sa mga tanyag na political detainee. Isa siya sa pinakamatagal na political 
detainee bago pinalaya ang sarili sa pamamagitan ng pagtakas. Nakakatuwa ang 
kwento ni Ka Bising kung paano nakalaya si Ka Pepe mula sa pagkakabilanggo, 
kung paano siya nag-isip ng taktika. 


Natuwa ako nang malaman ko na si Ka Pepe pala ang nagsalin ng saligang 
dokumento ng muling itinatag na Partido na nababasa natin ngayon tulad ng 
Saligang Batas ng Partido, Saligang Alituntunin ng BHB, pati 'yung mga artikulo 
sa Ang Bayan na isinalin sa Pilipino, pagdakila kay Mao sa kanyang kamatayan, 
Mahigpit Nating Tungkulin at Partikular na Katangian ng Ating Digmang Bayan 


Ayon kay Ka Bising ay masinsing magbigay ng gabay si Ka Pepe. Bakas 
sa mukha ng mga kasama kung paano sila higit na nabigyan ng inspirasyon 
sa kwento ni Ka Bising laluna sa usapin ng organizing, kung paano higit na 
magpupursige na gumawa ng malilikhaing pamamaraan ng pag-oorganisa sa 
kanilang kinikilusang erya. Ibinahagi sa kanila ni Ka Pepe ang mga kwento ng 
kanilang buhay at karanasan sa pag-oorganisa. Noong magkasama pa sila Ka 
Pepe at Amado Guerrero, kinokonsulta nila ang mga rehiyon mula Cagayan Valley, 
Ilocos, Central Luzon at Southern Luzon. Ang binabanggit niya, nakasakay lang 
sila sa trak tapos paparada lang sa tubuhan. Doon na nila kokonsultahin ang 
rehiyon ng Central Luzon saka pupunta sa iba na namang rehiyon. 


Kwento pa ni Ka Bising, noong naagapan ng KTKS ang hysteria ng anti- 
impiltrasyon, si Ka Pepe ang unang tumanggap ng pagkakamali at nagpuna. 
Nabigyan siya ng aksyong pandisiplina at mapagkumbaba niyang tinanggap ito. 


Ipinadala si Ka Pepe sa labas ng bansa para tumulong sa gawaing 
internasyunal ng Partido. Siya ang ginawang tulay sa Partido Komunista ng 
Germany. Kinupkop siya ng Partido Komunista ng Germany, at binigyan ng 
political asylum doon. Binigyan din siya ng allowance. Suportado ang pagtigil 
niya sa Germany hanggang doon na rin siya inabot ng kanyang kamatayan. Nasa 

T 


Katapangan 
hanggang huling 
hininga ang 
bumubuhay sa isang 
Martir lagpas sa 


kamatayan. 


(Courage to the last 


breath makes the 
Martyr live beyond 
death.) 


- "What Makes a 
Hero, Prof. Jose 


Maria Sison 


isang retirement home siya, parang home for the 
aged na sinusuportahan ng gubyerno ng Germany at 
mayroong nag-aalaga sa kanyang boluntir na nurse. 


Mula sa kanyang unang asawa, hindi na siya ulit 
nagkaroon ng pamilya. Kahit hindi niya na rin nakilala 
at nakasama ang nag-iisa niyang anak, tiyak na 
ipinagmamalaki rin siya ng kanyang anak sa kanyang 
husay at ambag sa pagsusulong ng rebolusyong 
Pilipino. 

Isang inspirasyon at hamon sa ating lahat ang 
buhay at pakikibaka ni Ka Pepe at ng iba pang mga 
kasamang martir, mga haligi ng rebolusyong Pilipino 
na nangabuwal at mga haliging nananatiling buhay sa 
kasalukuyan. 


Bilang pagtatapos ng kapihan, nagbigay ng 
hamon si Ka Tin, isang kabataang kadre, sa mga 
kasamang dumalo. Tumampok sa akin ang pananalita 
niyang “Sikapin natin na maabot na dito na tayo 
tatanda. Sama-sama tayong magdiriwang ng ika-50 
anibersaryo ng ating Partido, at sa susunod na taon 
ng ating Hukbo at marami pang taon. Darating tayo sa 
punto na kamatayan na lamang ang makapaghihiwalay 
sa atin sa rebolusyon at ihahatid tayo ng mamamayang 
Pilipino at mamamayan ng buong daigdig, mga 
proletaryo sa buong daigdig sa imortalidad dahil 
habambuhay nilang aalalahanin ang ating buhay at 
ang ating ambag sa dakilang mithiin na pagsusulong 
ng rebolusyon sa Pilipinas at sa buong daigdig.” 


Sa yugtong ito, napaluha ako. Hindi dahil sa 
lungkot, kundi dahil sa tuwa. Lalong napalakas ang 
aking loob sa pagharap sa anumang sakripisyo at 
hirap na mararanasan ko sa loob ng sonang gerilya 
bilang Hukbo at tumaas ang aking determinasyong 
ipagtagumpay ang ating digma at masilayan ang 
tagumpay. 


Animo'y kausap ko sa aking isip si Ka Pepe at ang 
iba pang mga rebolusyonaryong martir, “Sisikapin po 
namin na mga bagong henerasyon ng mga 
rebolusyonaryo na magpakahusay, magpakatatag at 
ubos-kayang mag-ambag ng lahat ng aming kakayanin 
para sa rebolusyong Pilipino.” D 

Jessica Sales 


agtapos bilang cum laude si Jessica Sales noong 1972 sa Centro Escolar 
N University (CEU). Umusbong ang pampulitikang kamulatan habang nasa 

kolehiyo siya. Naging tagapangulo siya ng konseho ng mga mag-aaral mula 
1971 hanggang 1972, naging patnugot ng pahayagan ng mga estudyante sa CEU at 
naging aktibo sa College Editors Guild of the Philippines (CEGP). 


Pagkagradweyt, limang taon siyang nagturo ng sociology at political science 
sa UP Manila at kinalaunan sa UPLB kung saan siya kumuha ng master's degree sa 
kursong rural sociology. Nagtrabaho din siya bilang mananaliksik sa Department of 
Agricultural Education ng UPLB College of Agriculture. 


Laging maaalala si Jessica ng kanyang mga kaibigan at kasamahan bilang 
masipag at mahusay sa trabaho, punung-puno ng sigla at dedikasyon sa kanyang 
mga ginagawa. Napakatalino niya at uhaw sa kaalaman at karanasan. Lagi niyang 
hinihikayat ang kanyang mga estudyante na lumahok sa mga makabuluhang 
diskusyon at debate. 


Hinahamon niya rin ang kanyang mga mag-aaral na maging kritikal at laging 
kilatisin ang panlipunan at pampulitikang sitwasyon sa bansa sa ilalim ng batas 
militar ni Marcos. Katuwang siya sa paglulunsad ng mga forum na nag-iimbita sa 
mga makabayang personalidad tulad nila Senador Jose Diokno, Lorenzo Tanada, at 
Jovito Salonga bilang mga panauhing tagapagsalita. 


Isa si Jessica sa nagtatag ng Student Christian Movement (SCM) sa UPLB. 
Inorganisa niya ang kanyang mga kapwa guro sa Katipunan ng mga Gurong 
Makabayan (KAGUMA), isang organisasyon na nagtataguyod ng karapatan ng mga 
guro at aktibong lumalaban sa diktadurang Marcos. Naging kagawad si Jessica ng 
Ispesyal na Komite sa Puting Purok sa TK. D 

Melanie Cristina Tina” Catatfa 


umaki si Melanie Cristina 'Tina' Catalla na palipat-lipat ng pook-tirahan dahil 
L= trabaho ng kanyang ama. Isinilang siya sa Maynila at dito nanirahan 

hanggang sa lumipat ang kanyang pamilya sa Mindanao kung saan siya 
lumaki at nag-aral. Naninirahan na sila sa Quezon City nang magtapos siya ng 
high school. 


Nag-aral siya sa College of Agriculture sa Unibersidad ng Pilipinas Los 
Baños, Laguna kung saan nagtrabaho rin ang kanyang ama. Naging aktibo si 
Cristina sa maraming organisasyon habang nag-aaral. Naging kasapi siya ng 
UP Student Catholic Action at Delta Phi Omicron Sorority. Sumali din siya sa 
UP Cultural Society kung saan naging aktibo siya sa komite nito sa edukasyon. 
Pangalawang patnugot siya ng publikasyong pangkampus na Aggie Green 
and Gold kung saan nagpakahusay siya sa pagsusulat ng mga kritikal na mga 
materyal sa propaganda. 


Noong 1969, naging aktibo si Tina sa paglahok sa mga kilos protesta sa 
pamantasan. Lagi siyang umuupo sa mga diskusyon, nagmamartsa sa mga rali, 
pumupunta sa mga protest concerts at dumadalo sa mga lektura at mga forum. 
Sumapi siya sa Samahang Demokratiko ng Kabataan noong 1970. 


Nang suspindehin ni Marcos ang writ of habeas corpus noong 1971, isa 
si Tina sa tumugon sa panawagang magpultaym sa rebolusyonaryong kilusan. 
Huminto sa pag-aaral si Tina at buong panahong inialay ang kanyang sarili sa 
paggampan ng mga rebolusyonaryong gawain. Nag-organisa siya sa hanay ng 
mga magsasaka, kababaihan at kabataan sa palibot na mga komunidad sa UPLB 
at mga bayan sa Laguna. 


Kabilang siya sa Southern Tagalog 10 na nawala noong Hulyo 31, 1977. Isa 
siya sa tatlong babae kasama si Rizalina Ilagan at Jessica Sales at pitong iba pa 
na dinukot ng pasistang AFP noong panahon ng batas militar. Hanggang ngayon, 
hindi pa rin alam ng kanyang pamilya ang tunay na nangyari sa kanya at ang 
kinaroroonan ng kanyang mga labi. O 


Q 2018 DAGITAB 


PAGPUPUNDAR AT PAGPAPALAWAK 41 


Gerardo ‘Gery’ Fe . 


a murang edad pa lang, nagpakita na ng nasyunalistang paninindigan 
S si Gerardo Faustino, Gerry sa kanyang mga kaibigan at mga kasama. 
Sa kolehiyo, kinuha niya ang kursong BS Agriculture sa UPLB. 
Noong 1973, naging aktibo siya sa UP Student Catholic Action (UPSCA) at 
sumama sa mga programa nitong pakikipamuhay sa mga manggagawa 
at magsasaka. Niyakap ni Gerry ang pakikibaka para sa panlipunang 
pagbabago. 


Kasama siyang nawala nina Rizalina Ilagan, Cristina Catalla at pitong iba pa 
noong Hulyo 31, 1977. Tinawag silang Southern Tagalog 10. D 


Ramon Monching” asul 


Monching ay kinakitaan na siya ng mga katangian ng isang mahusay 

at matatag na lider. Palagi siyang nahahalal sa mataas na pusisyon 
noong hayskul at nagbibigay din siya ng mga kontribusyon sa pahayagan 
ng kanilang paaralan. 


Toa Lucban, Quezon si Ramon 'Monching' Jasul. Bata pa lamang si 


Pumasok si Monching sa Lyceum of the Philippines na noo'y nasa 
kasagsagan ng aktibismo. Sumali siya sa Samahang Molave at naging 
aktibo sa mga pag-aaral at seminar. Kalaunan, nilisan ni Monching ang 
Lyceum at bumalik sa Lucban. Inorganisa niya ang Bagong Kabataan ng 
Lukban at pinangunahan niya ito hanggang ideklara ang Martial Law noong 
1972. D 

Modesto Bong Sison 


esponsable at maalaga si Modesto 'Bong' Sison. Parati niyang 
R iinegiban at pinoprotektahan ang inaapi. Nagturo si Modesto 

sa Maryknoll High School sa Davao Oriental. Naging aktibo siya sa 
Basic Christian Community (BCC) at dito nakilala ang ilang miyembro ng 
Federation of Free Farmers (FFF) at Khi Rho, isang organisasyon na itinatag 
sa UPLB. Si Modesto ang tumulong upang maitatag ang Khi Rho sa Davao. 


Nang ideklara ang Martial Law, nagpatuloy si Modesto sa gawaing 
pag-oorganisa sa mga magbubukid. Noong 1976, lumipat si Modesto at ang 
kanyang pamilya sa Silang, Cavite at nagturo siya sa Cavite Institute. Pinili 
ni Modesto na iwan ang kanyang trabaho upang ilaan ang kanyang buong 
panahon sa gawaing pampulitika at pag-oorganisa laban sa diktadura. 
Dinukot siya kasama ng iba pang aktibista noong Hulyo 1977. Nakita ang 
katawan niyang tadtad ng bala sa probinsya ng Quezon. DN 

tugene David C. Grey 

anlima sa pitong magkakapatid, nabuhay nang maalwan si Eugene David 
Pino Grey. Ang kanyang ama, si Edgardo ay nagtrabaho bilang isang 

marketing manager ng Caltex Philippines. Nagtapos ng high school si Eugene 
sa Bauan, Batangas, kung saan sila nanirahan sa isang exclusive compound 
na nakalaan sa mga pamilya ng matataas na opisyal ng Caltex. Palakaibigan si 
Eugene, talentado at popular. Mahusay din siya sa isports. Lagi siyang nagsi- 
swimming kasama ng kanyang mga kaibigan at naglalaro ng tennis at golf kung 
saan lagi siyang nagwawagi. Tinuruan niya ang sariling maggitara at inaral tugtugin 
ang mga kanta ni Joan Baez, Bob Dylan at ng The Beatles. 


Noong dekada 1960, pinamunuan ng ama ni Eugene na lider ng Caltex 
Filipino Managers' and Supervisors' Association (CAFIMSA), ang kauna-unahang 
welga hinggil sa isyu ng diskriminasyon sa Caltex. Sumama rin si Eugene sa 
kanyang ama sa welga. 


Mula nang mag-aral si Eugene noong 1967 sa Lyceum of the Philippines, 
naging kabahagi siya ng mga pagkilos sa kampus na nananawagan ng mga 
reporma sa sistema ng edukasyon. Lumahok siya sa mga diskusyon, debate, 
mga forum at symposium na tumutuligsa sa mga anti-estudyanteng patakaran 
at kalauna'y magiging isa siyang lider-estudyante. Isa siya sa mga namuno sa 
balangay ng Kabataang Makabayan. 


Mahusay si Eugene, Gene sa kanyang mga kaibigan, sa pakikipagdebate at 
pagsasalita. Masipag din siyang magbasa at mag-aral. Noong Sigwa ng Unang 
Kwarto ng 1970, ipinamalas ni Gene ang kanyang dedikasyon, walang-kapaguran 
at mapanlabang diwa. Nanguna siya sa pag-oorganisa ng mga rali at mga 
demonstrasyon at nagpakabihasa siya sa gawaing propaganda. Lumahok siya 
sa mga piketlayn ng mga manggagawa. Nag-oorganisa siya sa mga maralitang 
komunidad at sa hanay ng mga out-of-school youth. Lagi siyang makikitang 
nagsasalita sa mga aksyong masa, laging ipinagmamalaki ng mga kasama at 
binansagang 'hindi matinag. 

Nang suspindehin ni Marcos ang writ of habeas corpus noong 1971, 
kabilang si Eugene sa mga nasa listahan ng mga estudyanteng aarestuhin ng 
reaksyunaryong gubyerno. Nagpasya siyang kumilos sa lihim at kalauna'y tumungo 
sa kanayunan para lumahok sa armadong pakikibaka tulad ng maraming kabataan 
noong panahong yun. 


Sa kasamaang palad, napaslang si Eugene sa isang reyd na isinagawa 
ng Philippine Constabulary sa Brgy. Ibas, Lucban, Quezon noong Enero 1973. 
Natutulog sina Eugene at kanyang mga kasamahan nang tadtarin ng putok ng 
mga pasista ang bahay na kanilang tinutuluyan. Wala ni isa ang nabuhay sa kanila. 


Napaslang siya sa edad na 23 at hindi na nakuha ang kanyang mga labi. 
Kalaunan, nilisan ng kanyang pamilya ang bansa. Laging maaalala si Eugene bilang 
isang mahusay na lider na handang ilaan ang kanyang talino at buhay para sa 
bayan. Ipinagpalit niya ang isang maalwang buhay para tahakin ang mahirap na 
landas ng pagrerebolusyon upang kamtin ang isang maaliwalas na kinabukasan 
para sa lahat. O 

leticia ‘Tah Pascual - ladlad 


ata pa lamang si Leticia 'Tish' Pascual-Ladlad ay mahusay at masipag 
B na siyang mag-aral. Kinuha niya ang kursong agricultural chemistry sa 

UPLB kung saan inaasahan siyang gagradweyt bilang magna cum laude. 
Isa siya sa mga nagtatag ng UP Cultural Society. Sa kanyang ikatlong taon sa 
kolehiyo, inihalal siyang kauna-unahang babaeng punong patnugot ng pang- 
estudyanteng publikasyon na Aggie Green and Gold. 


Kahit lumaki sa syudad si Tish na may maalwang pamumuhay kumpara sa 
ibang napakaraming kabataan, namulat siya sa mga panlipunan at pampulitikang 
katotohanang naghihirap ang bansang Pilipinas at ang sambayanang Pilipino. 
Naging aktibo rin siya sa CEGP at League of Editors for a Democratic Society. 
Mas lumalim pa ang kaalaman ni Tish sa pampulitikang kalagayan ng bansa 
nang sumali siya sa Samahang Demokratiko ng Kabataan. Nakipamuhay siya sa 
batayang masa at pinag-aralan ang kanilang kalagayan. 


Kritikal ang kanyang mga sulatin laban sa malapyudal at malakolonyal na 
sistema sa bansa na lalong pinatalas ng kanyang mga integrasyon at paglubog 
sa mga maralitang komunidad ng mga magsasaka sa kanayunan ng Timog 
Luzon. Bagamat laging nag-aalala para sa kanya ang kanyang mga magulang, 
nauunawaan nila ang mga desisyon ni Tish, iginagalang nila ang mga ito at 
hinahangaan. Ipinagmamalaki nila si Tish bilang kanilang anak. 


Umalis si Tish sa pamantasan nang suspindehin ni Marcos ang writ of 
habeas corpus noong 1971 at naging pultaym na organisador sa Laguna at 
Quezon. Gumampan siya ng mga rebolusyonaryong gawain nang buong husay at 
nahalal siyang kagawad ng KRTL at kadre ng Regional Educational Department. 


Noong Nobyembre 1975 dinukot si Tish kasama ang iba pa niyang 
kasamahan sa Paco Church, Manila. Siya ay 25 taong gulang nang mawala. 2 

Mabini Ka Benny” Penrmalu Fabon 


atulad ng kanyang katukayong bayani, 
buong giting na naglingkod sa sambayanan 


si Mabini Fabon o Ka Benny sa maraming 
kasama at masa hanggang sa kanyang huling 
sandali. Kilala rin siya sa iba pang mga pangalan 
sa pakikibaka, mula Ka Romy, Ka Basil, Ka Andoy, 
Ka Albert, Ka Bitoy at Ka Apolinario. Dinadala ng 
kumand ng Bagong Hukbong Bayan sa isla ng 
Romblon ang kanyang pangalan bilang pagkilala 
sa kanyang ambag sa rebolusyon. 


Ipinanganak si Ka Benny sa Isla ng Tablas, 
Romblon. Nag-aral siya sa Maynila kung saan 
siya namulat sabay ng pagputok ng Sigwa ng 
Unang Kwarto ng 1970. Nagpasya siyang buong 
panahong mag-organisa sa hanay ng mga 
manggagawa at maralitang lungsod sa ikaapat 
niyang taon sa hayskul. Aktibo siyang kasapi ng 
Kabataang Makabayan sa Mandaluyong at doon 
naghasa ng kakayahan sa gawaing edukasyon at pangkultura. Napanday siya rito sa 
lahatang-panig na mga gawaing rebolusyonaryo lalo na sa kilusang lihim. 


Mula sa kalunsuran ay kumilos si Ka Benny sa iba't ibang probinsya sa Timog 
Katagalugan noong 1970-80 na panahon ng pagpupundar ng rebolusyon sa rehiyon. 
Sa isang panahon ay itinalaga siya sa inang larangan ng rehiyon na Quezon-Bicol 
Zone, at kalauna'y inilipat sa Batangas at Cavite upang tumuwang sa pagbubukas ng 
mga sonang gerilya sa kanayunan at pagpapalakas ng mga pakikibakang masa sa 
kalunsuran. 


Sinubok ang katatagan ni Ka Benny nang maging biktima siya ng isteryang anti- 
impiltrasyon sa rehiyon na Oplan Missing Link noong 1988. Dumanas man ng matinding 
pagpapahirap sa yugtong ito ay pinili niyang manatili sa rebolusyon. Matapos ang 
hagupit ng OPML ay pansamantala siyang kumilos sa isang ligal na organisasyon 
bago muling pumakat sa Bagong Hukbong Bayan sa panahon ng Ikalawang Dakilang 
Kilusang Pagwawasto. 


Sa mga huling taon bago ang kanyang pagkamatay ay isa si Ka Benny sa mga 
namumunong kadre sa isla ng Mindoro. Kumilos siya sa isang espesyal na larangang 
gerilya sa Hilagang Mindoro sa dulong bahagi ng dekada 1990, hanggang sa malipat sa 
Timog Mindoro sa pagpasok ng 2001. 


Pumanaw si Ka Benny sa gitna ng unos ng pakikihamok ng rebolusyonaryong 
kilusan sa tumitinding kampanyang supresyon ng rehimeng US-Arroyo sa Mindoro. 
Habang naggagawaing masa sa Silangang Mindoro, tinamaan siya ng isang malubhang 
sakit at kinailangang ilabas ng sona upang malapatan ng lunas. Nalagutan siya 
ng hininga noong Pebrero 6, 2004 habang itinatawid ng mga kasama patungo sa 
Batangas para ipagamot. 


Ibinigay ni Ka Benny ang 34 taon ng kanyang buhay sa pagpupundar, 
pagpapalakas at pagsusulong ng rebolusyon. Puspos ang kanyang rebolusyonaryong 
kasaysayan ng mga ginintuang aral sa pagpapatuloy ng rebolusyon anuman ang 
pagdaanang paghihirap at sakripisyo. Tanglaw ito sa lahat ng tumatahak at tatahak pa 
sa landas ng rebolusyon at tiyak na hindi ito maninimdim hanggang sa marating ng 
sambayanan ang minimithing malaya at masaganang lipunan. 2 

Biervenido Ka lagubi Vallevek 
MULA SA PUNTO DE BISTA NINA JAIME “KA DIEGO” PADILLA AT KA NANCY 


Si Bienvenido Vallever 

Siya si Ka Tagubi o Ka 
Brendo para sa mga kasama 
at masa. Nagmula siya sa 
uring magsasaka sa Malaya, 
Labo, Camarines Norte. Malaki 
siya, balbon at ang kanyang 
buong mukha ay halos puno 
na ng balbas. Siya'y maingay, 
masayahin, makwento, 
masipag at magiliw sa masa 
at hilig niyang sayawin ang 
“limatik dance" na parang 
nagcha-chacha habang 
tinitignan ang mga binti at 
paa kung may limatik nang 
nakakapit. Laging maalala sa 
kanya ang husay sa gawaing 
ekspansyon sa paggagawaing 
masa. Sumampa siya sa 
Bagong Hukbong Bayan noong 
1975 sa Quezon-Bicol Zone. 


QBZ: Unang kinilusan 

Kumilos siya sa Quezon-Bicol Zone mula dekada 1970. Dito niya na rin 
nakilala ang kanyang mapapangasawang si Aniceta “Ka Tessie” Rosanes na 
taga-Tagkawayan, Quezon. Kabilang silang mag-asawa sa pagbubukas ng 
Bondoc Peninsula noong 1977-79. Ginawa nila ito matapos nilang kumilos sa may 
bahaging Tagkawayan at Calauag. 


Itinuturing ng TK ang QBZ bilang “inang larangan" na sanayan at 
pinagmulan ng maraming kadre at kasama na dinala at inilipat sa ibang 
larangang gerilya, kabilang ang mag-asawang Vallever. Mula sa larangan sa QBZ, 
ipinadala sila sa Mindoro upang magtayo ng sona at larangang gerilya noong 
1980. Bago sila nalipat sa Mindoro, may isang antas nang inabot na pag-unlad 
ang mag-asawa sa loob ng ilang taon na pagkilos sa QBZ. 


Mindoro: Ang Pagpupundar 

Noong panahon na inilipat ang mag-asawa sa Mindoro nasa ilalim pa ito ng 
pamumuno ng dating Southern Luzon Commission (SLC) ng Partido kabilang ang 
Bikol, TK at Palawan na tulad ng Mindoro ay hiwalay pa noon sa mainland ST. 


Noong Hunyo 1980, dumating kami sa Oriental Mindoro at mas dito unang 
itinayo ang unang SYP sa probinsya na kumilos sa bahaging Central Oriental 
Mindoro. Kaya mula 1980-82, kami ang kaisa-isang SYP na kumikilos sa buong 
Oriental Mindoro. Taong 1982-83 na lang naitayo ng mga kasamang nireimpors 
galing sa Bikol ang SYP sa Occidental Mindoro na kinabilangan ni Kasamang 
Lucio de Guzman. 


Sa maikling panahon ng pagkilos ng yunit sa Oriental, nalantad na kaagad 
kami at nagkaroon agad ng operasyon ang mga PC at pulis. Lagi kaming 
habul-habol ng kaaway at napapalaban kaya't naobliga kami noon na umatras 
padireksyon ng Timog Oriental. Naabot namin ang mga bayan ng Bongabong, 

Roxas, Mansalay hanggang Bulalacao. Malugod at mainit kaming tinangkilik ng 
mga katutubong Mangyan na naabot na rin ng aming pagkilos. 


Naka-leave si Ka Tessie noong mga panahong iyon dahil buntis. Nang bumalik 
siya mula sa panganganak binigyan siya ng gawain sa pag-oorganisa sa hanay 
ng mga magsasaka sa kapatagan sa Mamburao-Sta. Cruz sa ilalim ng isang ligal 
na programang magsasaka. Bahagi ito ng gawain sa zone preparation para sa 
paglulunsad ng mga SYP sa Occidental Mindoro. 


Madaling nalipol ang naunang mga ipinadala sa Oriental Mindoro. Ang tim 
namin, kasama si Ka Tagubi, ang nakapanatili at nakapag-ugat dito mula 1980. 


Kabilang sina Ka Tagubi sa naging puhunan ng rebolusyon sa Mindoro. Noong 
1984 mabilis na lumawak ang pwersa sa erya kasabay ng pagsampa ng mga lokal at 
ang pagdagdag ng mga kadre mula sa mainland ST patungong timog ng Mindoro. 
Nang may mga kadreng kikilos na sa timog, magkasama kami ni Ka Tagubi na 
bumalik sa Central Oriental Mindoro noong 1985. 


Kami ang nag-expansion work doon, nabalikan namin ang eryang dating 
kinilusan nina Kasamang Reynante Andal noong 1973 at nagkapaglunsad ng mga 
taktikal na opensiba. Nagkasama silang mag-asawa doon. 


Red Book 

Kumilos sina Ka Tagubi sa Mindoro mula 1980-89. Nakapailalim noon ang 
Mindoro sa SLC habang nakabase ang opisina ng sentro sa QBZ. May mga 
panahong napuputulan sila ng ugnay sa sentro na pinakamatagal ay halos isang 
taon dahil sa hirap sa komunikasyon. Sa kabila ng tuluy-tuloy na pag-ooperasyon 
at atake noon ng Philippine Constabulary na nagbunsod sa napakahigpit 
na sitwasyong militar at iba pang mahihirap na kalagayan, nakapanatili at 
nakapagpalawak sila sa kanilang pagpupursigi. Sariling sikap ang kanilang 
pagpupundar sa mga larangan sa Mindoro. 


Ang kwento noon ng mga kasama, wala silang mga kopya ng Ang Bayan 
at wala silang gaanong balita hinggil sa kaganapan sa pambansang saklaw. May 
panahong ang dala-dala na lamang nilang dokumento ay ang Red Book ni Mao 

Zedong. Iyon lang ang kanilang ginagamit kapag 

nagpupulong sila, naglulunsad ng PPS at 
nagsusuri sa kalagayan. Babanggitin 
nila na “oh, nandito ang mga batayan 
natin” at magbabasa lang sila ng mga 
salaysay galing sa Red Book. Kalaunan, 
naugnayan din naman sila ng mga 
kasama. 


“Salop ni Tagubi” 

“Salop ni Tagubi”-ito ang tawag 
Í sa panukat ng mga masa sa bahaging 
Bongabong, sa may Alyanon, Lisap 
at Rimas hanggang sa kabila ng 
Bongabong River. Isa ito sa malaking 
ambag niya ng pagtugon sa mga 
reklamo ng mga Bangon at Buhid na 
niloloko ng mga mamimili ng kape, mais 
at iba pang produkto nila. 

Dati, matindi ang pandaraya ng mga negosyante sa mga katutubo sa 
tyanggehan. Ang gamit na “salop” ng mga negosyante/mamimili ay lubhang malaki 
kumpara sa istandard na salop. Kapag namimili sila ng isang salop ng mais, sobra- 
sobra ang nakukuha nila at mayroon pang apaw! Itinuturing na nila itong libre at 
hindi na binabayaran. Kapag inilagay mo sa istandard na salop, halos isa't kalahati 
ang dami nito. 


Bahagi ng aksyon ng SYP noon sa pamumuno ni Ka Tagubi ang pagsusulong 
ng kampanyang masa para mabawasan o mapigilan ang pandaraya ng mga 
negosyante sa mga katutubo. 


Nilagari at binawasan ni Ka Tagubi ang salop na ginagamit ng mga negosyante 
sa harap ng mga Mangyan at mamimili at idineklarang, “Simula ngayon, ito na ang 
gagamiting upisyal na salop.” Ipinalit ito sa dating “salop” na batbat ng pandaraya. 
Tinawag ng masa ang mga pinanday na salop na “Salop ni Tagubi". 


Tuwing may aahong negosyante sa bahagi ng ilog ng Bongabong, hindi 
sila pwedeng mamili sa sarili nilang salop. Ang gagamitin doon ay ang “Salop ni 
Tagubi” o kung minsan, “Salop ni Brendo". Hindi ‘yan nalimutan ng mga katutubo at 
hanggang ngayon, nagpasalin-salin na ito sa bibig ng mga Buhid at Bangon. 


Isang Boteng Gas 

Sa kampuhan ng mga kasama na pinaglulunsaran ng Unang Kumperensya 
ng Partido sa Isla noong 1988 ay labas-masok ang mga masang katutubo para 
magdala ng gulay, prutas at mga suplay ng mga kasama. 


Lumapit ang isang matandang katutubo kay Ka Tagubi-- “Kasama, pwede ba 
akong humiram ng isang boteng gas?" 


Matapos nito ay nagsabi si Ka Tagubi sa mga kasama na humihiram ang masa 
ng isang boteng gas. 


“Oo, isang boteng gas. May dumating doon na isang Buhid, nanghihiram sa 
akin ng gas,” sagot niya. 


Tinanong siya ng tumatayong S4 na “bakit nanghihiram, bakit hindi hingi na 
lang?” 


“Hindi, babayaran daw niya,” tugon niya. 
“Paano'ng babayaran niya?” nagtatakang tanong ng kasama. 


“Kapag namina na raw ang kanyang natural gas dyan, babayaran niya tayo.” 
Sasabihin nila, “doon, meron doong singaw na kapag sinindihan ay umaapoy". 
Kalaunan, ito na ang pinag-iinteresan ng iba't ibang kumpanya na nagmimina ng 
natural gas sa kabundukan ng Mindoro na noon pa ma'y alam na ng mga masa. 


Kaya ang sinasabi ng Buhid, manghihiram muna siya ng isang boteng gas 
at kapag namina na ang natural gas sa kanyang lupa ay mababayaran niya si Ka 
Tagubi. 


Napangiti lamang ang mga kasama. Sa isip nila, paano niya babayaran yun? 


Kailan pa yun? Buhay pa kaya tayo nun? At sigurado bang makikinabang ang mga 
Mangyan dito? 


DAGITAB 208 Yr 


50 UNANG KABANATA 


Golden Hand 

Golden Hand ang tawag namin sa kanya noon dahil din sa hilig niyang 
mangutingting ng mga bagay at mag-ayos ng mga sirang gamit tulad ng radyo. 
Saan man mapahimpil ang mga kasama maya't maya nang hinanap siya ng mga 
Mangyang may dalang plaslayt, radyo at kung anu-ano pang ipapaayos sa kanya. 
Lagi yang may plais at iba pang gamit pangkutingting. Bagama't nakapagtapos 
ng hayskul, hindi niya natutunan sa burges na paaralan ang husay niya sa pagre- 
repair ng mga gamit. Napagyaman niya na lang ito sa praktika. Bukod dito, isang 
mahusay ding medik si Ka Tagubi. Nagbubunot siya ng ngipin at nakakapag- 
acupuncture sa mga masa at kasama. 


Palawan: Bienvenido Vallever Command 

Naging delegado si Ka Tagubi sa Unang Pang-islang Kumperensya ng 
Partido sa Mindoro noong 1988. Nahalal siya rito bilang kagawad ng Komite sa 
Isla. Noong 1989, ipinasaklaw sa Komite sa Isla ng Mindoro ang pangangasiwa 
sa Palawan mula sa dating nakapailalim sa SLC. Itinalaga ang mag-asawang Ka 
Tagubi at Ka Tessie sa Palawan upang maging bahagi ng bubuuing mamumunong 
komite doon. 


Noong mga dekada 1980 unang pinakatan ang Palawan ng mga kasamang 
galing Bikol. Subalit, hindi pa talaga sila naging ganoon kapursigido. Ang 
naging kahinaan, tila nagmamantini lang ang mga kasama sa Palawan at hindi 
masyadong mabunga ang kanilang gawain. 


Kaya noong 1989, batay sa inabot na karanasan nina Ka Tagubi at Ka Tessie 
sa gawaing ekspansyon at konsolidasyon, ipinadala sila sa Palawan bilang mga 
dagdag na tropa galing sa Mindoro upang magreinpors. 

Una silang kumilos sa may bahaging Timog--sa mga bayan ng Rizal, Quezon at 
Narra. 


Kaya lang, hindi nagtagal doon si Ka Tagubi dahil Abril 1990, nagkasakit siya 
nang malala. Dinala siya sa Maynila upang maipagamot ang sakit na malignant 
malaria kung saan utak at atay niya ang apektado. Subalit dahil malala na, hindi na 
siya nakaligtas pa. Tatlumpu't pitong anyos lamang siya noong mamatay. 


Ipinangalan sa kanya ang kumand ng BHB doon, ang Bienvenido Vallever 
Command. 


Pagbubuo ng rebolusyonaryong pamilya sa balangkas ng pagkilos 

Bago sila kumilos sa Bondoc Peninsula, mag-asawa na sila noong 1977. 
Mahusay si Ka Tagubi sa expansion at si Ka Tessie naman sa konsolidasyon, kaya 
maganda ang naging kumbinasyon ng mag-asawa bilang mga kadre. 


Habang kumikilos, binubuo nila ang kanilang pamilya at nagkaroon sila ng apat 
na anak na puro babae. Hinubog nila ang kanilang mga anak sa rebolusyon. 


Kumilos ang apat nilang anak na babae noong 2000 hanggang 2006. Sa 
kanilang apat, tatlo ang naghukbo at ang isa ay kumilos sa ligal. Sa ngayon, martir 
na ang panganay nilang namatay sa stroke sa edad na 30 taong gulang. 


Ang pamilya ni Ka Tessie ay puro mga rebolusyonaryo. May dalawa silang 
kapatid na pinaslang noong Batas Militar, may isa pa silang kapatid na si Gregorio 
“Ka FL” Bautista Rosanes na napaslang sa isang depensibang labanan sa Brgy. 
Malpalon, Calintaan, Occidental Mindoro noong Setyembre 2, 2002 at si Nora “Ka 
Yayang” Rosanes-Padilla na namatay noong 2015. 


Nang mamatay si Ka Tagubi, nagtuluy-tuloy pa sa pagkilos si Ka Tessie sa 
Palawan noong 1992-1993. Nakabalik pa siya sa isla noong 1999-2000. Noong 
humingi ang Northern Luzon ng dagdag na mga kadre, kasama sa ipinadala si Ka 
Tessie at ang isa niyang anak sa Ilocos-Cordillera Region. 


Nitong Mayo 2018 ay namatay si Ka Tessie. Nagkasakit siya ng Alzheimer's 
disease o ang pagbata ng pag-iisip habang tumatanda ang edad. Kaya noong bago 
siya namatay, animo'y sanggol na siyang mag-isip. 


Inilaan ni Ka Tagubi at buong pamilya ang kanilang buhay sa pakikibaka para 
sa sambayanang inaapi at pinagsasamantalahan. Nagpundar sila ng pagtatatag ng 
mga larangang gerilya, nagpalawak ng mga erya at kaalinsabay noon, pinatatag din 
nila ang kanilang pamilya. Ang pamilyang binuo nila sa balangkas ng 
pagrerebolusyon ay hindi kailanman malilimutan ng mga kasama at ng masang 
nakapiling nila, gayundin ng kanyang salinlahi ang walang-kamatayang buhay ni Ka 
Tagubi na lubos na naglingkod sa sambayanang Pilipino. O 

Pulang pagpupugay kay kasamang Eduardo Serrano, 
Huwarang rebolusyonaryo, bayani ng sambayanan 


PAHAYAG NG KOMITENG REHIYON NG PARTIDO SA TIMOG KATAGALUGAN 
ENERO 10, 2016 


“Saanman may pakikibaka ay may pagpapakasakit, at ang kamatayan ay isang 
karaniwang pangyayari. Ngunit taos-puso nating isinasaalang-alang ang kapakanan 
ng sambayanan at ang paghihirap nang lubos na nakararami, at kung tayo'y 
mamatay alang-alang sa sambayanan, iyon ay marangal na kamatayan.” 

- Kasamang Mao Zedong, Paglingkuran ang Sambayanan, 1944 


Komunista ng Pilipinas at Bagong Hukbong Bayan kasama ang lahat ng 

rebolusyonaryong mamamayan ng rehiyong Timog Katagalugan para kay 
Kasamang Eduardo “Ka Eddik” Serrano, isang rebolusyonaryong walang pag- 
aatubiling nag-alay ng nag-iisa niyang buhay alang sa bayan at dambana ng 
rebolusyon. 


P runsten na pagpupugay at saludo ang iginagawad ng Partido 


Para sa mga rebolusyonaryo, palaging malinaw ang sagot sa katanungang 
“Para kanino?” maging sa hanay ng bagong umuusbong na mga rebolusyonaryo, 
malinaw na ang lahat ng pagsisikap ay para sa sambayanan. Kaya anuman 
ang hirap, sakripisyo at mga pagsubok na kaakibat ng mga gawain sa 
pagrerebolusyon ay magiting na hinaharap sapagkat ang lahat ng ito ay iniaalay 
sa sambayanan. Huwaran ang naging buhay at pakikibaka ni Kasamang Eduardo 
Serrano sa mga tinuran ni Kasamang Mao. 


Si Ka Eddik ay pumanaw noong Enero 8, 2016 matapos ang ilang linggong 
pagkakaratay sa pagamutan dahil sa isang karamdamang labis na pinalala ng 
mahirap na kundisyon sa piitan. Sa edad na 62, inilaan niya ang 44 na taon 
ng kanyang buhay sa pagsisilbi sa masang anakpawis at ibinigay ang buong 
lakas at dunong upang isulong ang rebolusyonaryong pakikibakang tanging 
kasagutan laban sa pagsasamantala at pang-aaping dinaranas ng sambayanan. 
Si Ka Eddik ay kagawad ng Komiteng Tagapagpaganap ng Komiteng Rehiyon 
(KTKR) sa Timog Katagalugan, naging kalihim ng Komite ng Partido sa Isla ng 
Mindoro at isang consultant ng National Democratic Front of the Philippines 
para sa Usapang Pangkapayapaan. 


Isinilang si Ka Eddik sa Oas, Albay noong Hunyo 20, 1953 at namalagi 
hanggang magbinata sa Naga City. Lumaki siya sa loob ng isang simpleng 
pamilya at dito niya unang natutunan ang pagkilala at pagrespeto sa 
paninindigan at prinsipyo ng ibang tao. 


Panganay sa siyam na magkakapatid, naging masigasig siya sa pag- 
aaral. Nagtapos siya ng elementarya at hayskul sa Naga Parochial School at 
nakapagkolehiyo sa National University sa Maynila noong 1970. Pagkaraan 
ng isang semestre lamang ay lumipat siya sa Unibersidad ng Pilipinas sa Los 
Banos. Nang ipataw ang Batas Militar at isara ang mga unibersidad sa buong 
bansa, pansamantalang umuwi si Ka Eddik sa Bikol. Nang magbukas muli ang 
mga eskwelahan, nag-aral siya ng isang semestre sa Bicol University College of 
Agriculture at bumalik sa UPLB kung saan niya tinapos ang kursong Bachelor 
of Science in Agriculture Major in Animal Science. Matapos ito ay 10 buwan 
siyang nag-aral sa Copenhagen, Denmark ng post-graduate studies noong 1978 
hanggang 1979. 

Napukaw si Ka Eddik sa makabayang simulain sa gitna ng krisis pang- 
ekonomiya at pampulitika sa bansa bago pa man ipataw ang Batas Militar. 
Nasaksihan niya at personal niyang naranasan ang karahasang inihasik ng 
pasistang rehimen laban sa mamamayan. Nang ilunsad ng mga estudyante, 
guro at kawani ng UPLB ang barikada sa kampus na marahas na binuwag 
ng dating Philippine Constabulary (PC), isa si Ka Eddik sa mga estudyanteng 
tumugon para sumuporta sa mga aktibista sa Crossing ng Los Banos sa 
pambansang haywey at sumanib sa mga aktibistang nagbarikada sa gate upang 
paghandaan ang paglusob ng militar. 


Matapos ang karanasang iyon ni Ka Eddik, seryoso niyang pinakinggan ang 
mga talumpati ng mga lider-aktibista at nakipagtalakayan sa masang kasanib 
nila sa barikada at iba pang mga pagkilos. Seryoso niyang pinag-aralan ang mga 
sulating rebolusyonaryo tulad ng Hinggil sa Kontradiksyon, Hinggil sa Praktika 
at Hinggil sa Bagong Demokrasya ni Kasamang Mao. Kinalaunan ay sumapi 
siya sa Kabataang Makabayan noong Abril 1971 at nahirang na Pangalawang 
Tagapangulo ng balangay ng KM sa unibersidad mula Enero 1972 hanggang 
nang ipataw ang Batas Militar noong Setyembre 1972. 


Isa si Ka Eddik sa bumalik sa pamantasan nang ipatupad ng Sangay ng 
Partido sa Eskwelahan ang back-to-school program para magtuluy-tuloy ang 
mga rebolusyonaryong gawain sa loob ng pamantasan sa kabila ng pagpapataw 
ng Batas Militar. Ang pamantasan ang nagsilbing unang training ground ni Ka 
Eddik. Gumampan siya ng mga rebolusyonaryong tungkulin at naging huwarang 
aktibistang estudyante. Habang nag-aaral sa pamantasan ay tuluy-tuloy din ang 
sariling pag-aaral at pagtuturo ng mga sulating rebolusyonaryo. Isa rin siya sa 
mga kadreng gumabay sa mga pagkilos na inilunsad sa loob ng kampus. 


Kahit nang mag-aral siya sa ibang bansa, hindi nawala ang diwang 
Komunista ni Ka Eddik. Nakipagkaibigan siya sa mga nakilalang progresibo at 
komunistang mag-aaral sa dormitoryo. Z 
Nagpatuloy ang pagpopropaganda niya 
hinggil sa pambansa-demokratikong 
rebolusyon at sinikap niyang 
matalakayan ang mga Pilipinong 
nakakasalamuha roon. Sinikap niya 
ring makapagpadala ng mga akda ng 
mga gurong Komunista sa bansa. 


Nang makabalik sa bansa, hindi 
nag-atubili si Ka Eddik na tumugon 
sa panawagan sa mga kadre at 
kasapi ng Partido at mga aktibistang 
masa na buong panahong kumilos 
noong 1980. Nilisan ni Ka Eddik ang 
pamantasan at tumungo sa mga 
kanayunan ng Bikol. Nakipamuhay 
siya sa piling ng masang 
magsasaka at ng Bagong 
Hukbong Bayan sa hangganang 
Quezon-Bikol sa panahong ang 
hangganan ay nagsilbing muog 
ng mga rebolusyonaryo at kadre 
ng PKP na ipinapadala sa mga 
rehiyon ng Timog Katagalugan V | 
at Bikol para sa iba't ibang larangan ng gawain na naglingkod sa aiey na 
pagpupundar, pag-ugat sa masa at pagpapalakas ng rebolusyon. 

DHGITAL 2018 Yr 


54 UNANG KABANATA 


Taong 1983 nang ipadala si Ka Eddik sa isla ng Mindoro. Nakilala siya ng 
mga masa at kasama bilang Ka Juan, Makling, Eska at Vocag. Kabilang siya 
sa tangkas ng mga kadreng nagpasimula ng rebolusyonaryong gawain sa 
erya ng Romanbul. Ipinamalas ni Ka Eddik ang kanyang husay sa pamumuno 
at dedikasyon sa tuluy-tuloy na pagpapalago ng mga rebolusyonaryong 
gawain sa isla. Hindi siya kailanman pinanghinaan sa kabila ng mga kahirapan 
at sakripisyong kinaharap ng mga kasama sa isla. Naging huwaran ng mga 
kasama ang mahusay niyang pagtangan sa rebolusyonaryong aktitud sa 
panahon man ng kagipitan at maging sa gitna ng tagumpay. Mahinahon, 
kalmado, magiliw sa mga kasama at matatag sa gitna ng mga pagsubok-- 
ilan lang ang mga ito sa mga katangiang madalas na mababanggit ng mga 
rebolusyonaryong pwersang nakasama niya. Labis siyang minahal ng masa, 
laluna ng katutubong Mangyan, sa isla ng Mindoro. Dito niya ginugol ang 
mahabang panahon ng kanyang buhay at pakikibaka hanggang sa siya ay 
madakip ng mga pasista noong Mayo 2, 2004. 


Hindi lang miminsang dumanas ng pinsala ang mga rebolusyonaryong 
pwersa sa Mindoro. Mula pa man noon, naging pangunahing target ng kaaway 
ang isla dahil sa matutunog na taktikal na opensibang inilulunsad ng Pulang 
Hukbo at sa patuloy na paglawak ng pamumuno at impluwensya ng Partido 
at rebolusyonaryong kilusan hindi lamang sa kanayunan kundi maging sa 
urban. Sa kabila nito, naroroon palagi ang pag-agapay ni Ka Eddik sa mga 
kasama at ang pamumuno sa mga rebolusyonaryong gawain. Naroon palagi 
ang mga paalala at patuloy na pagpopropaganda maging sa hanay ng mga 
rebolusyonaryo para puspusang magpunyagi sa pagrerebolusyon. Ang 
mahabang karanasan ni Ka Eddik sa piling ng mga magsasaka ang naging 
dahilan kung bakit siya nahirang bilang consultant ng National Democratic 
Front of the Philippines para sa Usapang Pangkapayapaan. 


Nakamarka sa lahat ng sulok ng isla ng Mindoro ang bawat patak ng 
luha, pawis, dugo at mga bakas ng yapak ni Ka Eddik. Isa siyang mapagmahal 
na asawa at ama sa kanyang pamilya. Ama rin siya ng bawat mandirigma na 
kasa-kasama sa kanilang mahirap na pakikibaka. Tunay niyang minahal ang 
naghihirap na masa higit pa sa kanyang sarili. Larawan siya ng kasigasigan, 
kawalang pagod at kababaang loob sa pakikipamuhay sa piling ng mga maralita 
sa kanayunan. Kasama siyang nanguna sa pagpupundar at pagsusulong 
ng rebolusyonaryong kilusan sa isla. Ang pagmamahal ni Ka Eddik sa mga 
magsasaka at sa sanlaksang sambayanan, ang pagiging malapit sa kanila sa 
lahat ng panahon ang mga dahilan kung bakit siya labis na minahal ng masa 
laluna ng mga magsasaka sa Bikol, at ng mga katutubong Mangyan sa Mindoro. 
Sa araw at gabi, dito uminog ang buhay ni Ka Eddik--ang walang pasubaling 
paglilingkod sa sambayanan at hangaring maisulong ang rebolusyon hanggang 
sa tagumpay. 


Mayo 2004 nang iligal na dinakip ng mga pasistang sundalo si Ka Eddik. 
Habang nagtataglay ng Safety 2 Immunity Guarantee bilang NDFP Peace 
Consultant, sinampahan siya ng maraming inimbentong kasong kriminal. 
Ginawa ng reaksyunaryong gubyerno ang lahat upang binbinin si Ka Eddik sa 
pagkakabilanggo. Sa loob ng labing-isang taon, wala ni isang napatunayan sa 
alinmang mga bintang ang reaksyunaryong hukuman at habang iniutos nito 
ang pagpapalaya sa kanya, patuloy siyang mabibinbin dahil sa karagdagang 
gawa-gawang kasong ipinapatong sa kanya. Naging matatag siya bilang 
bilanggong pulitikal at ginawang produktibo ang sarili kahit sa piitan. Kasama 
ang iba pang mga karaniwang bilanggo, nangibabaw pa rin kay Ka Eddik ang 
pagmamahal sa mahihirap. Dito ay nagturo siya sa mga bilanggong kapos 

sa pinag-aralan at tinulungan 
silang maging produktibo. Patuloy 
niyang ginapi ang kaaway na 
tibagin ang tatag ng kanyang 
rebolusyonaryong diwa. Ipinakita 
niyang hindi maaaring hanggahan 
ng rehas ang diwang palaban ng 
isang rebolusyonaryo. 


Mula sa Provincial Jail ng 
Mindoro Oriental, inilipat siya sa 
Kampo Crame at ang paglilitis 
sa NCR. Lumahok siya sa mga 
pakikibaka ng iba pang mga 
bilanggong pulitikal subalit dito 
rin nagsimulang bumagsak ang 
kanyang kalusugan. Habang 
ipinagkakait ng reaksyunaryong 
estado sa kanya ang nararapat 
na lunas at kundisyon, lalo pang 
pinalala ito nang ilipat siya sa 
Camp Bagong Diwa sa Bicutan. 
Disyembre 16, 2015 nang inatake 
siya sa puso at isinugod sa 
pagamutan. Sumailalim siya sa 
dalawang operasyon sa puso sa 
pangangalaga ng mga mahal na 
kasama at kapamilya. Ngunit hindi 
na nakayanan ng mahina niyang 
puso ang mga sumunod pang 
atake at tuluyan nang pumanaw si 
Ka Eddik noong umaga ng Enero 
8, 2016. 


Magiging inspirasyon si 
Ka Eddik sa maraming mga 
rebolusyonaryo na tuluy-tuloy 
na magpunyagi sa landas ng 
pagrerebolusyon kahit sa gitna 
ng mga kahirapan at sakripisyo. 
Ang kanyang puso ay patuloy 
na pipintig sa puso at diwa ng bawat rebolusyonaryo at mamamayan. 
Papapanagutin ng sambayanan at ng rebolusyon ang mga buhong na 
taksil at ang rehimeng US-Aquino at ang nagdaang rehimeng US-Arroyo na 
nagpiit at nagpahirap sa maraming bilanggong pulitikal katulad ni Ka Eddik. 
Ang rehimen ang may pangunahing pananagutan sa tuluyang pagbigay ng 
lakas at buhay ni Ka Eddik at kung gayon ay mananagot sa paniningil ng 
rebolusyon. 


At sa araw ng kanyang ganap na kabayanihan, iginagawad ng 
Partido Komunista ng Pilipinas, Bagong Hukbong Bayan at ng buong 
rebolusyonaryong kilusan sa Timog Katagalugan ang Pulang saludo para kay 
Ka Eddik, isang huwarang rebolusyonaryo at bayani ng sambayanan! 


Mabuhay ka Ka Edodik! Tunay na Anak at Bayani ng Sambayanan! 0 

etyembre 21, 1972--hindi malimutan ng sambayanang Pilipino ang araw 
na ito, idineklara ni Ferdinand Marcos ang Martial Law sa buong bansa. 


Sa kabila ng pagpapataw ng Martial Law sa buong bansa, hindi naparalisa 
ang organisasyon ng Partido sa rehiyon. Muling binuksan ang UPLB noong 
unang semestre ng 1973 matapos na isara ito sa sinundang semestre ng 1972. 
Pansamantalang humupa ang hayag na aktibismo ng mga mag-aaral dahil sa 
pinakawalang golpe de gulat ni Marcos. 


Ipinagbawal ng diktadurang US-Marcos ang pag-iral ng mga konseho at 
pahayagan ng mag-aaral, maging ang mga student alliances at organisasyon. 
Muling nangibabaw sa loob ng kampus ang pagsikil sa mga demokratikong 
karapatan ng mga estudyante at sa academic freedom. 


Bunga ng iligalisasyon ng mga pambansa-demokratikong organisasyon, 
maraming mga kabataan ang kumilos nang lihim at sumapi sa mga tradisyunal 
na organisasyon na palihim ding umiral tulad ng mga fraternity, sorority, 
academic organization at varsitarians para ipagpatuloy ang kanilang 
mga rebolusyonaryong aktibidad. Nanaig ang buhay ng Partido sa mga 
organisasyong ito kung saan nagpatuloy ang pag-aaral ng mga sulating 
MLM. Sa maraming kaso, nagtagumpay ang Partido na itransporma ang mga 
organisasyong ito bilang daluyan ng progresibo at pambansa-demokratikong 
propaganda. 


Muling nabuo ang Sangay ng Partido sa UPLB noong 1974. Unang 
prinoyekto agad ng sangay ang pagtatayo ng Council of Student Leaders (CSL) 
at pamumuno rito. Ang itatayong CSL ang magiging daluyan ng kanilang 
pakikibaka para sa academic freedom, pagbabalik ng konseho ng mag-aaral at 
pahayagang pang-estudyante kung saan ang recognition sa mga traditional 
organizations ang bibitbiting panimulang isyung pampakilos. Ang pagbubuo rin 
ng CSL ang magiging tuntungan ng kanilang progresibong propaganda sa mga 
student organizations at pagbubuo ng mga lihim na sirkulo ng pag-aaral. O 

Pagpapalawak at pagpapalakas sa labas ng UPLB 


mayorya ng mga ligal na organisasyong pang-estudyante, sinasaklaw ng 
impluwensya ang CSL at konseho ng mag-aaral at sapat ang lawak ng 
naging latag ng kilusang lihim sa mga ito. 


N rar kalagitnaan ng 1978, halos napapamunuan na ng Partido ang 


Noong ikalawang hati ng 1977, nagkaroon ng panibagong pagsasaayos ang 
Komite ng Partido sa Laguna, pinalakas ang komposisyon nito ng mga kadreng 
mula UPLB. Bunga ng pagsasaayos na ito, muling nasaklaw ng pagkilos ang 
kabataang estudyante sa San Pablo. Kaya bukod sa UPLB, pinamatnugutan ng 
komite ang gawaing lihim sa hanay ng mga manggagawa sa Sunripe, Franklin 
Baker at ilang pagawaan sa Calamba, Sto. Tomas at mga magsasaka sa Victoria. 


Noong 1978 hanggang 1979, mabilis na sumulong ang kilusan ng 
kabataang estudyante sa UPLB na bunga ng tuloy-tuloy na pagpupukaw, pag- 
oorganisa at pagpapakilos sa mga estudyante, guro at non-academic personnel 
mula noong ipataw ang batas militar ng diktadurang US-Marcos. 


Nakatulong sa pagpapalawak ng nakikilusang paaralan, pagawaan, 
baryong kanugnog ng UPLB at mga komunidad ang mga aktibista at kasapi ng 
Partido sa probinsya ng Laguna at umabot pa ang pagkilos sa iba pang kolehiyo 
sa Batangas, Quezon at Cavite. 


Itinayo noong 1978 ang Kilusan ng Mag-aaral sa Laguna na ginamit na 
makinarya sa pagpapalawak sa ibang paaralan tulad ng San Pablo City Colleges 
at Perpetual Colleges sa Binan. 


Nagbuo rin ng pangkat ng mga aktibista at kasapi ng Partido na 
nagpalawak at nag-organisa sa mga karatig-baryo ng mga magsasaka, 
manggagawa at mangingisda sa tabing ng paggawa ng mga thesis. Ang ibang 
kadre naman ay itinalaga sa Calamba upang tumulong sa pagkilos sa pagawaan 
at mangingisda kung saan tumampok ang paglaban sa mga iligal na fishpen 
noong huling taon ng dekada 1970. 


Komprehensibo ang naging pag-unlad sa UPLB sa balangkas ng Ang 
Mahigpit Nating Tungkulin. Nakilusan at natayuan ng mga Sangay at grupo ng 
Partido ang lahat ng sektor at kolehiyo sa pamantasan. 


Sa panahon ng kasiglahan ng kilusan sa buong paaralan, nagkaroon 
ng serye ng mga boycott at walkout sa SBP sa isyu ng mga demokratikong 
karapatan at badyet ng UP, na nilahukan ng mga guro at iba pang empleyado. 
May ilang pagkilos na rin noong 1979 tulad ng indoor activities sa Mayo Uno na 
nilahukan ng ilang propesyunal at intelektwal, bagamat ito ay konsentrado pa rin 
sa loob ng pamantasan. 


Naglulunsad ng mga kulturang pagtatanghal sa pamantasan na pumukaw 
sa mag-aaral gayundin ang pagdaraos ng mga multisektoral na pagkilos sa 
Araw ng Paggawa, anibersaryo ng Martial Law at Araw ng huwad na Kalayaan na 
nilalahukan ng mga na-oorganisang manggagawa, magsasaka at mangingisda 
sa ibat-ibang panig ng Laguna. 


Upang higit na mapaunlad at mapatatag ang paninindigan at kahandaan 
ng mga aktibista at kasapi ng Partido ay pinalalahok sila sa unang welga ng 
manggagawa na inilunsad noong 1978 sa Cayco-Fernandez Farm. Dito nakasaksi 
at nakaranas ang mga estudyante ng pasismo ng estado nang manakot at 
mamaril ang mga bayarang militar at goons ng Cayco-Fernandez. Lumahok din 
sila sa mga multisektoral na pagtitipon at pagkilos tulad noong Marso 1979 sa 
isyu ng pagtaas ng presyo ng langis. 

Ang lahatang panig na pagsulong ng kilusang masa sa UPLB at sa ibang 
paaralan sa Laguna ang naging dahilan ng kaaway upang kumilos at hulihin 
ang dalawang kasapi ng Partido noong Marso 1979 habang naglilipat ng mga 
dokumento mula sa isang bahay na ginagamit. Bunga ng pangyayaring ito 
higit na naging maramihan ang paglabas at pagpupultaym ng mga aktibista, 
lider-estudyante at mga kasapi ng Partido na itinalaga sa ibat-ibang panig ng 
lalawigan. 


Dahil hindi pa handa sa tuluy-tuloy na pagkilos sa kanayunan at ibang 
sektor ay nagbalikan sa paaralan ang mayorya sa mga nagpultaym ng panahong 
iyon. Ang unang bats ng mga nagpultaym mula 1977 hanggang unang kwarto ng 
1979 at ang mga dumaan sa pagpapanday bago pa ang panahon ng maramihang 
paglabas sa paaralan ang nakapagpunyaging manatili at magpatuloy. N 

Alingawngaw: Ang Southern Tagalog 10 


NI BONIFACIO ILAGAN, INILATHALA SA MANILA TODAY, DISYEMBRE 6, 2016 


Isang malayang salin ng patnugutan ng Dagitab mula sa orihinal na pagkakasulat 
nito sa wikang Ingles. Isinulat ang pyesang ito noong 2006. 


naming pagkikita sa mahabang panahon at hindi ako natuwa sa detalyeng ito 
ng kanyang mahabang kwento. Ano pa kaya ang pinagdaanan ng kapatid ko? 
Tinanong ko kung paano iyon nangyari. 


| arina niya sa akin ang isang pilat sa kanyang kaliwang binti. Iyon ang una 


“Ayun, naglilinis ang isang kasama ng baril niya. Biglang pumutok,” kanyang 
mahinahong tugon sa akin na nagpapakita kung paano siya pinatibay ng 
pakikibaka ng mamamayan laban sa diktadurang Marcos. 


Hindi ko inasahang makikita ko pa ang aking kapatid. Nasa kilusang lihim 
siya na lumalaban sa rehimeng militar ni Marcos at isa naman akong detenidong 
pulitikal na nabigyan lamang ng pansamantalang kalayaan. Subalit isang araw-- 
hindi ko tiyak kung noong huling bahagi ng 1976 o maagang bahagi ng 1977, 
nagpadala siya ng mensahe: Gusto niya raw akong makita. Kaya, nandoon kami, 
nagkukwentuhan sa bahay ng isang magsasaka sa isang interyor na baryo ng 
Calauan, Laguna. 


Noong Hulyo 1977, nakatanggap ako ng isa pang sulat mula sa kanya. Gusto 
niya raw akong makita ulit, sa pagkakataong ito, sa may Katipunan, Quezon 
City. Kumaway siya mula sa tabing kalsada. Habang binabahagi niya sa akin ang 
isang problema na sa tingin ko'y medyo seryoso, pinamalas niya ang kanyang 
karaniwang anyo--maaliwas, may katiyakan. 


“Kailangan namin ng tulong, Kuya. Nawawala ang ilang myembro namin.” 
“Anong ibig mong sabihing 'nawawala”?” 


“May hinala kaming dinukot sila ng mga militar. Binabantayan ang mga poste 
namin. Binubuntutan kami.” 


“Kailangan naming lumipat 
sa ibang bahay,” dagdag ng 
kasama ng kapatid ko. 


Alam ko na agad kung 
anong klaseng tulong ang 
kailangang kailangan nila. 


“Sige, mag-aayos ako ng 
bahay para sa inyo,” pangako ko 
sa kanila. 


Nagkasundo kami sa 
mga detalye ng sunod naming 
pagkikita. 


Hindi na sumipot ang 
kapatid ko, kahit napakatagal ko 
nang naghintay. 


Nag-alala ako. Di 
nagtagal, napatunayan ang 
pinakakinatatakutan ko 
sa pamamagitan ni Estrell 
Consolacion, isang dating kasapi 

ng Panday Sining na may kontak sa underground. Kabilang na ang kapatid ko sa 
mga nawawala. 


Noong Setyembre 1977, mga dalawang buwan matapos ang aming huling 
pagkikita, itinanghal ang aking dula, isang mapangahas na anti-Marcos na 
liturhiya, ang “Pagsambang Bayan,” ng UP Repertory sa Unibersidad ng Pilipinas 
sa direksyon ni Behn Cervantes. Ikalimang taon lamang noon ng batas militar 
ng rehimeng Marcos. Inialay ko yun kay Lina at sa kanyang pito pang kasama na 
nawala nang parang bula. (Hindi ko pa alam noong panahon na yun na sampu 
sila sa grupo.) Mga aktibista sila na kasama sa lambat ng kilusan ng mamamayan 
sa Southern Tagalog na lumalaban sa batas militar. Ang ilan sa kanila, tulad ng 
aking kapatid, ay kumikilos nang lihim, habang ang ilan sa kanila ay gumampan ng 
gawain sa hayag na kilusan. Dahil sa mga sirkumstansiya ng kanilang pagkawala, 
walang duda sa isip ko na ang mga dumukot sa kanila ay mga operatibang militar 
sa paniktik ng gubyerno. 


kkk 


Hulyo 31, 1977 noon. Nagdiriwang si Atty. Bienvenido Faustino ng kanyang 
ika-48 kaarawan kasama ang buong pamilya. Sa gitna ng kasiyahan, dumating 
si Gerry, panganay sa kanyang dalawang anak, para batiin siya. Pero hindi siya 
magtatagal. 


“Ano ka ba, Kuya,” pangungulit ni Joey, nakababatang kapatid ni Gerry, “dito 
ka muna, para makapag-inuman tayo!” 


Ginulo lamang ni Gerry ang buhok ni Joey. Labintatlong taon lamang si Joey. 


Gusto rin ni Atty. Faustino na manatili si Gerry pero alam niyang kailangang 
umalis ng kanyang anak. Nasa ikatlong taon na ng pag-aaral si Gerry sa Kolehiyo 
ng Agrikultura sa UP Los Baños, Laguna. Malayo ang kampus mula sa Novaliches, 
Quezon City. Dati, laging umuuwi si Gerry tuwing walang pasok -- hanggang 
naging aktibo siya sa kilusan. 


“Mag-iingat ka Gerry,” sabi ng kaniyang ama. 


Alam ni Atty. Faustino kung ano ang “kilusan”. Tungkol ito sa paglaban 
sa gubyerno na umaasa sa karahasan upang ipataw ang kagustuhan nito 
sa mamamayan, at ang kaniyang sunud-sunurang instrumento ay ang 
buong aparatong militar, na sa kabalintunaa'y sumumpang paglilingkuran 
ang mamamayan. Ang kilusan ay tungkol sa paglaban sa isang sistemang 
nagsasamantala at nang-aapi sa mamamayan, ang masa na lalong naghihirap 
sa bawat araw habang ang nakatataas na uri ay nagpapasasa sa kayamanan at 
kasaganahan. Paano niya pipigilan ang kaniyang anak na lumahok sa ganitong 
kilusan? 


“Mag-iingat ka lang lagi, anak.” 


Sa katunayan, gusto ni Gerry na maging sundalo, at ninais niyang pumasok 
sa Philippine Military Academy. Ngunit maaga siyang namulat sa kalagayan ng 
lipunan na nagpabago sa kanyang isip. Kumuha siya ng kursong agrikultura dahil 
naisip niyang ito ang mas mainam na paraan upang makatulong sa mamamayan. 
Pero kahit sa UP College of Agriculture, sa panahon ng despotikong batas militar, 
mayroon pang mas mahusay na opsyon: ang lumahok sa kilusang masa para sa 
kalayaan at demokrasiya. 


Hindi na tumuloy sa kampus si Gerry. May dadaluhan pa siyang mahalagang 
kumperensya ng kilusan. Dumaan muna siya sa bahay ni Marie Jopson sa San 
Francisco del Monte. 

“Kung hindi ako makabalik makalipas ang limang araw, hanapin nyo na ako,” 
sinabi niya kay Marie, isang lider estudyante sa UP Los Baños na kabilang rin sa 
lambat ng mga aktibista. 


Si Marie ang nakatatandang kapatid ni Bobbi Jopson, kasintahan ni Gerry, 
na hinabilinan niya ring maghanap. Wala sa bahay si Bobbi. Nasa Los Baños siya 
noon. Mga kasapi ng University of the Philippines Student Catholic Action sina 
Gerry, Marie at Bobbi. Ang church organization na ito ang nagsilbing tabing nila sa 
mapanganib na mga gawain sa kilusan. 


Sinundo ni Gerry si Jessica Sales sa ibang lugar sa Kamaynilaan. Pumunta 
sila sa isang lugar sa Makati kung saan gaganapin ang kumperensiya. 


Lumipas ang limang araw at walang nagpakitang Gerry. Samantala, sa 
Los Baños, nireyd ng mga hindi kilalang tao ang boarding house sa kampus na 
tinutuluyan ni Gerry. 

Nagsimula si Modesto “Bong” Sison sa kilusan noong 1971 bilang kasapi 
ng Khi Rho sa Davao, sa Mindanao. Ang Khi Rho ay hindi katulad ng mga radikal 
na organisasyong tinatakan ni Marcos na 'komunistang prente' sa ilalim ng 
Proclamation 1081, ang batas na nagdedeklara ng paghaharing militar sa buong 
bansa. Ang sabi ng iba, isang repormistang organisasyon ang Khi Rho at patunay 
ang pagiging malapit na alyado nito ng isang malaking organisasyon ng mga 
magsasakang pinamumunuan ng simbahan na umiiwas sa mga Kaliwa. 


Sa mga lumipas na taon, nagbago ng pampulitikang paninindigan si Bong na 
grumadweyt sa Ateneo de Davao at naging guro sa Davao Oriental. Naging maka- 
Kaliwa si Bong, isang radikal, na nangahulugang naunawaan niya na ang isang 
kilusan na layong baguhin ang lipunan ay kailangang turulin ang ugat ng problema 
ng mamamayan. Ang salitang 'radikal' ay mula sa salitang Latin na radix, na 
nangangahulugang 'ugat. 


Noong 1976, lumipat sa Luzon si Bong kasama ang kanyang pamilya, sa 
lalawigan ng Cavite. Madalas wala sa bahay si Bong. Ang tulad niyang isang 
pultaym na kadre sa kilusang lihim ay hindi dapat karaniwang umuuwi sa bahay. 
Sa isang mabundok na baryo sa Quezon, muntik na siyang namatay sa sakit na 
pulmoniya. Nakaligtas siya pero namayat na parang buto't balat. 


Nagulat si Eileen, asawa ni Bong, noong makita siya. 


“Kailangan mong magpahinga, Bong. Hindi ka makakapagtrabaho nang may 
sakit.” 


“Alam ko,” tugon ni Bong. 


Marahil hindi ito ang nais niyang isagot at sinabi niya lamang ito para umiwas 
sa mahabang usapan. Muling umalis si Bong kahit na pinaalalahanan siya ni Eileen 
tungkol sa unang kaawaran ng kanilang anak. Hindi niya ipinangakong babalik siya, 
pero sa kaibuturan ng kanyang puso, nais niyang kumpleto sila't magkakasama sa 
unang kaarawan ng kaniyang anak. Maging ang kaniyang apat na taong gulang na 
anak na babae ay labis na nangungulila sa kanya. 


Lumipas ang kaarawan at hindi nakauwi si Bong. Nilabanan ni Eileen ang 
kaniyang sama ng loob -- dahil aktibista na siya bago pa naging aktibista si Bong. 
Siya ang nagpakilala ng kilusan kay Bong bago pa sila naging mag-asawa. 


Samantala, sa Maynila, nagpunta si Bong sa klinika ng kanyang kapatid sa 
Vito Cruz. Hulyo 26, 1977 noon. 

“Aba!” sabi ni doktora na masayang makita siya. Sa magkakapatid na Sison, 
sila ang pinakamalapit sa isa't isa. 


Sa tuwing susulpot si Bong sa kanyang klinika, na madalang, binibigyan niya 
si Bong ng kaunting pera. Isa itong simpleng paraan para tulungan siya sa kanyang 
krusada. Noong hapong iyon, nasurpresa siya nang si Bong naman ang nag- 
alok sa kanyang magmeryenda. Malaki ang mga inihahaing sandwich sa kainang 
Dayrit's, kaya umorder lamang si Bong ng isang hamburger na pinagsaluhan nilang 
dalawa. Masaya noon si Bong kahit wala naman silang masyadong pinag-usapan. 
Nagkukwento lang si Bong ng mga “kailangan lang malaman". Naunawaan naman 
ito ng kanyang kapatid. Sapat na ang mga pinagsasaluhan nilang mga sandali pati 
ang pagsasalo nila sa isang hamburger sandwich. 


“Ano 'yun?" naintriga ang doktora nang umalis si Bong. ‘Parang 
pamamaalam?' 


Makalipas ang halos dalawang linggo mula nang umalis sa Cavite, wala na 
silang balita kay Bong. Nakaramdam si Eileen na parang may mali. Pumunta siya sa 
UP Los Baños kung saan nagtatrabaho ang isang kasamang pinakilala ni Bong sa 
kanya. Si Jessica Sales. 


“Kung may matanggap kang balita na may nangyaring hindi maganda sa 
akin, kontakin mo si Jessica.” 


[sang instruktor si Jessica Sales na kumukuha ng master's degree 
sa kursong rural sociology. Subalit hindi na rin siya nagpakita sa Sociology 
Department. Halos dalawang linggo na siyang hindi pumapasok. 

Isang malalim na gabi ng Hulyo 1977, umuwi si Cristina “Tina" Catalla sa 
kanila. Tulad ng kapatid kong si Lina, isa siyang underground na kadre sa ST at 
isang mag-aaral sa UP Los Baños. 


“Diyos ko, saan ka galing?" tanong ng Ate Yoly ni Tina. 
“Bakit?” tanong pabalik ni Tina na nakakunot ang noo. 
“Ang mga paa mo. Para kang laging naglalakad na nakayapak. Masakit ba?” 


Ngumiti si Tina. Hindi niya napansing puro sugat at galos ang kanyang mga 
paa na kitang-kita ng kanyang Ate. “Syempre, masakit.” 


“Gaano ka katagal ngayon dito sa bahay, Tina?” 
“Ngayong gabi lang.” 


Gustong makipagtalo ni Yoly, pero alam niyang wala itong kahihinatnan. 
Laging nagmamadali si Tina. Sa katunayan, kinabukasan, wala na si Tina. 


Sa kanyang opisina sa Maynila, may surpresang bisita si Yoly. 
“Kaibigan ako ni Tina,” sabi niya. 


Nanlamig si Yoly nang marinig ang pangalan ni Tina. Hinintay niyang 
magkwento pa ang kanyang bisita. 


“Inaresto siya. Pero hindi namin alam kung saan siya dinala. Pakiusap, 
simulan ninyong hanapin siya.” 


Natigilan si Yoly. Ano ang dapat niyang sabihin o gawin? Hindi niya kilala 
ang kausap niya. Maaaring nagpapanggap lamang siya para makakuha ng 
impormasyon tungkol kay Tina. Nawala kaagad ang lalaki. Tapos naalala ni Yoly 

ang laging sinasabi sa kanya ni Tina: “Kung may mangyayaring masama sa akin, 
malalaman mo.” 


Hinabol ni Yoly ang mensahero sa lobby, ngunit nawala na siya. 

Lina. Gerry Faustino. Jessica Sales. Modesto “Bong” Sison. Cristina “Tina” 
Catalla. Isama sa listahan: si Ramon Jasul--isang mag-aaral sa kolehiyo. Emmanuel 
Salvacruz-isa ring mag-aaral sa kolehiyo, manunulat. Salvador Panganiban. Virgilio 
Silva. Erwin de la Torre. (Kailangan ko pang mag-alam tungkol sa huling tatlo.) Sila 
ang Southern Tagalog (ST) 10. Sa kasaysayan, sila ang pinakamaraming biktima 
sa isang kaso ng pagdukot at pagpaslang ng Armed Forces of the Philippines sa 
buong panahon ng batas militar ni Marcos sa Pilipinas. 


Natagpuan ang mga labi ni Bong Sison sa isang libingan sa Lucena City, 
Quezon, samantalang ang mga labi nina Salvador Panganiban at Virgilio Silva ay 
nakuha sa isang bangin sa Tagaytay, Cavite. Hanggang ngayon, hindi malinaw 
kung ano ang nangyari sa iba pa, bagama't kumbinsido na akong pinaslang na sila 
ng mga dumukot sa kanila, at ginahasa ang mga kababaihan. 


Paano ko ito nasabi? 


Isang taon bago dukutin ang ST 10, sinapit ng tatlong aktibista ang parehong 
kapalaran. Sila ay sina Adora Faye de Vera, Rolando Federis at Flora Coronacion. 
Pinatay sina Rolando at Flora. Nabuhay si Adora upang isiwalat ang nangyari sa 
kanila. 


Bahagi ng kanyang salaysay: “Sa mga sumunod na araw, hubo't hubad pa rin 
kami. Natutulog si Rolando sa malamig na sementadong sahig nang hubo't hubad. 
Nagsalitan sina Corporal Alberto Trapal at isang sibilyang nagngangalang Severino 
P sa pagpaso ng aking mga kuko gamit ang baga ng sigarilyo, paghipo sa aking 
mga hita at pagbubunot ng buhok sa aking binti. 


“Noong Oktubre 13, dinala ako sa bartolina nina Corporal Charlie Tolopia at 
isang sibilyang nagngangalang Rodolfo kung saan ako minolestya nina Corporal 
Trapal at Severino P, hinawakan ang aking ari habang nagbabanggit ng kung anu- 
anong kahalayan. 


“Noong Oktubre 14, ginahasa ako ni Captain Eduardo Sebastian bilang 
paraan niya ng pagkuha ng impormasyon sa akin. Dahil wala akong impormasyong 
ibibigay, ginahasa ako mula alas-dose ng tanghali hanggang pasado alas-tres ng 
hapon. Matapos nito, pinaghubad ako ni Captain Jesus Calaunan at kinagabihan, 
ni Lieutenant Joseph Malilay. Nang nagkaroon ng pagkakataong mag-usap kami 
ni Flora noong gabing iyon, sinabi niyang ginahasa siya nina Welen Escudero at 
Florante Macatangay sa mga nakalipas na araw. Pagkatapos ng hapunan, dinala 
siya sa maliit na kwarto ni Private First Class Alex Estores, at noong lumabas 
siyang umiiyak, nagsabi ulit siya sa akin na ginahasa siya.” 


Ang mga militar na pinangalanan ni Adora ay kabilang sa composite 
intelligence Ground Team (GT) 205 ng Armed Forces of the Philippines na 
tinukoy niyang parehong team na trumabaho--nagmanman at dumukot--sa ST 
10. First hand ang mga impormasyong ibinigay ni Adora. Dinadala siya ng GT 
205 tuwing maglilipat ng safehouse sa Lucena City at sa Kamaynilaan--habang 
sinusubaybayan ng intelligence team na ito ang mga aktibista na kalauna'y 
magiging ST 10. 


Binubuo ang GT 205 ng mga operatiba ng 2nd Military Intelligence Group 
(Intelligence Service of the Armed Forces of the Philippines), 2nd Constabulary 
Security Unit at ng 231st Company (kapwa nasa ilalim ng Philippine Constabulary, 

ang dating tawag sa Philippine National Police). Pinamunuan ni Colonel Alejandro 
Gallido, mayroon itong 24 operatiba na pinangalanan lahat ni Adora sa kanyang 
salaysay, kabilang ang mga militar, pulis at sibilyan. Kabilang dito ang mga opisyal 
na dalawang major, dalawang captain at isang first lieutenant. Matapos ang People 
Power Revolution na nagpabagsak sa diktadurang Marcos noong 1986, hihirangin 
na heneral si Gallido, ang pinuno ng GT 205. 


Ang kaso ng ST 10 ang rurok sa serye ng mga paglabag sa karapatang tao 
ng mga sundalo at mga ahente ng estado na kumikilos nang may pinakamataas 
na otoridad mula sa gubyernong Marcos. Ang mga insidente ang bumuo ng 
mga kalakaran, isang tradisyon, na nagaganap hanggang sa kasalukuyan. Ang 
madugong rekord ni President Gloria Macapagal Arroyo mula nang umupo ito sa 
kapangyarihan noong 2001 ay naglalahad na aabot sa 573 katao mula sa mga 
militanteng organisasyon ang pinaslang. Sa ngayon, ang Southern Tagalog ang 
may pinakamalaking bilang ng biktima ng extrajudicial killings na tinawag na 
‘salvaging’ noong batas militar ni Marcos. 


Ang pananagutan ng gubyerno sa mga krimen nito ay hindi natigil mula 
nang mapatalsik sa kapangyarihan si Marcos noong 1986. Ang pananagutan ng 
gubyerno, sa kaso ng ST 10 at lahat ng kaso ng paglabag sa karapatang tao sa 
Pilipinas, ay nananatili hanggang sa kasalukuyan, dahil ito — ang gubyerno bilang 
nagpapatuloy na institusyon — ay patuloy na kinakanlong ang mga kriminal, ibaling 
ang tingin sa iba, at sa totoo, gantimpalaan pa sila ng promosyon. 


Isang makahayop na krimen ang nangyari kina Adora Faye de Vera, Rolando 
Federis, Flora Coronacion at sa ST 10 na labag sa lahat ng batas sa bansa at ng 
mga internasyunal na tuntunin at istandard sa paggalang sa karapatang tao at 
pagtrato sa mga taong may ibang pampulitikang paniniwala. Hanggang ngayon, 
wala ni isa sa libu-libong dokumentado at isinampang kaso ng paglabag sa 
karapatang tao ang nalutas sa Pilipinas. Hindi ibig sabihin nito na maaari nating 
isantabi ang mga kaso sa imbakan at pabayaang mag-ipon ng alikabok. 


Para sa iba, maaaring nabura na ng lumipas na 29 na taon ang sakit at ang 
masidhing pagnanais na kamtin pa ang hustisya. “Diyos na ang bahala.” Para sa 
iba, isa itong tipo ng kabayaran. Subalit hindi nito kayang bigyang katwiran na 
hayaan nating makalimutan ang mga biktima at maging mga pangalan na lamang 
sila maging sa kanilang mga anak at pamilya. 


Noong Disyembre 10, 2002, Pandaigdigang Araw ng Karapatang Tao, 
nakipagpulong ang mga pamilya at kaibigan ng ST 10 sa bagong upong pangulo ng 
Pilipinas, si Gloria Macagapal Arroyo, sa palasyo ng Malacanang para hilingin ang 
muling pagbubukas ng kaso. Kasama sa pulong sina National Defense Secretary 
Angelo Reyes at si Acting Justice Secretary Merciditas Gutierrez. 


Habang nag-aalmusal, binasa ko ang isang sulat para sa pangulo, isang 
bahagi nito ang nagsasabing: “Madame President, kabilang kami sa libu-libong 
pamilyang Pilipino na pinagbuklod ng sakit ng naganap na 'salvaging' at sapilitang 
pagkawala ng aming mga mahal sa buhay, lalo na noong panahon ng Martial Law. 


“Lumipas na ang halos 25 taon at tatlong administrasyon mula noong 
maganap ang kaso ng Southern Tagalog 10. Namatay na ang ilan sa pamilya 
ng mga biktima at mga dinukot, at hanggang sa huli, naghihintay pa rin sila sa 
pasya hinggil sa kaso ng kanilang kaanak. Ang mga buhay pa nilang kapamilya ay 
naghahangad pa rin ng hustisya o kahit man lamang mga buto ng mga nawawala. 


“Noong nagkita kami noong Hulyo, ipinagdiwang namin ang buhay ng 
pinakamamahal naming mga martir--at tinanong ko kung sapat na ba yun para 
tapusin na ang aming mga kalungkutan. Nanahimik ang ilan at muling hindi kinaya 

ang sakit. Pero may ilang nagsabi na dapat muling pag-alabin ang paghahanap ng 
hustisya. 


“Sa kababaang-loob, inihnahapag namin ang limang kahilingan para sa 
inyong kunsiderasyon: Una, na dapat akuin ng estado ang pananagutan sa kaso 
ng Southern Tagalog 10: pangalawa, na magdeklara ng patakaran ang inyong 
administrasyon laban sa ‘salvaging’ at sapilitang pagkawala: at pangatlo, na 
maglunsad ng isang imbestigasyon kaugnay sa kaso ng Southern Tagalog 10. 


“Kaugnay nito, dapat isapubliko ang lahat ng mga impormasyon at 
dokumentong militar kaugnay sa kaso ng Southern Tagalog 10 at iba pang kaso ng 
‘salvaging’ at sapilitang pagkawala.” 


“Hinihiling naming tulungan kami ng inyong administrasyon sa paghahanap 
sa labi ng aming mga mahal sa buhay, na ipinapalagay na naming patay na.” 


Nakita kong pinakikinggan ako ng pangulo. Nakatingin siya sa akin at 
tumatango habang binabasa ko ang sulat. Marahil na umaarte lamang siya. Walang 
nangyari matapos ang pulong. (Para sa akin: Sa katunayan, ipinagpatuloy lamang 
ni Gloria Macapagal Arroyo ang “pinakamagagandang praktika” ng batas militar ni 
Marcos na pagdukot at extrajudicial killings.) 


Marahil tama ang sinumang nagsabi na may maiksing alaala ang mga 
Pilipino. At ito ang mismong dahilan kung bakit kailangan nating mapanatili ang 
alaala ng ating mga mahal sa buhay na gumawa ng pinakamataas na sakripisyo, 
upang balang araw, ay mabuhay tayo na may hustisya, kalayaan at demokrasya. 


Subalit hindi lamang para sa karangalan ng mga biktima kailangan ng mga 
Pilipino na laging makaalala at hindi kailanman makalimot. Higit pa, ito ay para sa 
kapakanan ng mga susunod na henerasyon. Ang lahat ng hindi nakakaalala ng 
nakaraan--at matuto sa mga aral nito--ay hindi makalilikha ng kanilang sariling 
kinabukasan. Kung wala ang mga alaala at aral ng nakaraan, habambuhay silang 
magiging alipin. 


Ngayon, ang pinakamalungkot na trahedya ay hindi ang pagkawala ng aming 
mga mahal sa buhay sa nakalipas na 29 na taon. Ang pinakamasaklap na trahedya 
ay ang paglimot ng mga iniwan nila sa kung ano ang nangyari sa kanila, at bakit. 

Tinatawag si Ramon Jasul na Monching ng kanyang pamilya. Labis siyang 
minahal. Maganda ang kanyang kinabukasan: marami siyang pangarap para sa 
sarili at kanyang pamilya. Subalit, ang realidad ng isang tiwaling lipunan ang 
nasilayan niya. Noong 1970, habang nag-aaral pa si Monching, isinalarawan 
ang Pilipinas bilang isang panlipunang bulkan na nasa bingit ng marahas na 
pagsambulat. Isang nagpapanibagong-buhay na kilusan ng mamamayan para 
sa pagbabagong panlipunan ang lumilitaw sa buong bansa at ang henerasyon ni 
Monching--kabilang ang iba pa sa ST 10--ay inantig nito. 


“Monching,” pagsamo ng kanyang ina, “may iba pa bang paraan ng paglahok 
sa kilusan?” May dahilan ang kanyang ina upang mangamba. Ang kapatid niyang 
panganay, si Alfredo ay pinaslang ng mga sundalo. “Ayaw kong mawalan ng isa 
pang anak.” 


“Pito kaming magkakapatid, Nanay.” Binibilang pa rin ni Monching ang 
namatay na kapatid. 


“Anim,” pagtutuwid ng kanyang ina. 

“Oo, Nanay. Anim pa kami. Kung aalis ako, mayroon pang lima. Hindi ba 
pwedeng magbigay pa kayo ng isa pa sa bayang minamahal natin? Sana pabayaan 
nyo na ako sa aking desisyon, Nanay.” 


Tumangis ang kanyang ina sa kanyang pag-alis. At hindi na siya nakita pang 
muli. 


Inabot na ng 29 na taon, subalit ang tinig ni Monching ay nag-iwan ng 
kakaibang tiginting na nagpapaalala sa atin sa ST 10 at mga katulad nila. 


Si Bonifacio Ilagan ang Tagapagsalita ng Campaign Against the Return of the 
Marcoses to Malacanang (CARMMA) at Pangalawang Tagapangulo ng Samahan ng 
Ex-Detainees Laban sa Detensyon at Aresto (Selda). Isa siyang bantog na dramaturgo na 
nagwagi sa mga patimpalak tulad ng Don Carlos Palanca Awards for Literature, Cultural 
Center of the Philippines (CCP) Literary Contest at ang Palihang Aurelio V. Tolentino. Isa rin 
si Ilagan sa mga tagapagtatag ng Kabataang Makabayan (KM), ang pinakamalawak na 
organisasyon ng mga kabataan noong panahon ng Batas Militar ni Marcos. Isang mabuti 
at mapagmahal na Kuya ni Rizalina Ilagan, isa sa ST 10. D 

Ipinagtanggol nila ang ating karapatan! 
sa Alaala ni Kasamang Reynante Andal 


“Ipinagtanggol nila ang ating karapatan! 
Ginampanan niya ang tungkulin sa bayan" 
Panaghoy para sa anak ng isang ina 
Ngayo'y naghihinagpis at nangungulila 


Hindi ba't ginawa niya lamang ang tama? 
Inilaan ang buhay para sa paglaya 
Siya'y lumaban at nagrebolusyon 
Tumangan sa tungkulin ng ating panahon 


Panganay na anak sa siyam na magkakapatid 
Tungkuling palayain ang bayan ang nabatid 
Mapangahas, matalino at mahusay 

Sa kilusang kabataan siya'y pinanday 


Ipinagtatanggol nila ang ating karapatan! 
Karapatang matagal nang tinatapakan 

Sa mamamaya'y ipinagkakait at niyuyurakan 
Ng mga sagad-saring sakim at gahaman 


Nakibaka sa piling ng mga magsasaka 
Lumaban kasama ang mga manggagawa 
Militante at isang matapat na kasama 
Hinangaan ng lahat, mga kaibigan at pamilya 


Sa panahon ng batas militar ng pasistang diktador 
Nagtungo sa kanayunan, upang maging organisador 
Magpalawak ng baseng masa, kanyang pangunahing gawain 
Pagkaisahin ang mamamayan, konsolidahin, pakilusin 


Sa edad na beinte uno, siya'y pinaslang 
Walang habas na pinaputukan ang katawan 
Winakasan ng mga pasista ang kanyang buhay 
Buhay na tanging sa bayan kanyang inalay 


Sa kanyang pagpanaw, maaalala siya ng lahat 
Isang rebolusyonaryo, isang Pulang alamat 
At tulad ng ibang mga Komunistang kabataan 
Ipinagtatanggol nila ang ating karapatan! D 

Makibaka! 
Aay kay Kasamang lorna Carros 


Saan mo matatagpuan ang isang babae? 
sa bawat tahanan 

ilaw, sa kanya ay taguri 

isang mabuting ina 

mapagmahal na asawa 

maasikaso, mapag-aruga 

magaling sa pangangasiwa 

takbuhan sa lahat ng sandali 


sa bukid 

katuwang sa trabaho 

pagsasaka ang inaasikaso 

danas niya ang hirap 

sa lupang hindi kanila 

kundi sa kamay ng panginoong maylupa 
sa pagawaan 

kontraktwal at aliping sahuran 
pinagsasamantalahan siya 

ng kanyang among kapitalista 


Saan dapat matagpuan ang isang babae? 

sa piling ng masang api't pinagsasamantalahan 
isang rebolusyonaryong ina 

hindi lamang pangkama at pangkusina 

armas ang kanyang tangan 

ipinagmamalaki siya't hinahangaan 

kanlungan sa lahat ng panahon 

kasama sa digma, isang propagandista, 

isang kumander, isang mandirigma 

handang ilaan ang buhay para sa bayan 


Babae, hindi ka lamang mabuting ina at asawa 
kaya't ika'y MAKIBAKA 

upang kamtin ang pambansang demokrasya 
at ganap na lumaya! 


PAGPUPUNDAR AT PAGPAPALAWAK 69 


Pinangunahan ni Kasamang Lorena Barros 
ang pagtatatag ng Malayang Kilusan ng Bagong 
Kababaihan at siyang naging unang tagapangulo 
nito. Nagtapos siya ng cum laude sa kursong 
Antropolohiya sa Unibersidad ng Pilipinas. Isa 
siyang magaling na manunulat at makata. Noong 
panahon ng Martial Law, nagpasya siyang tumungo 
sa kanayunan upang doon buong panahon na mag- 
organisa. 


Dinakip siya ng militar noong 1974 at ipiniit sa 
Camp Vicente Lim at sa Ipil Rehabilitation Center sa 
Fort Bonifacio. Pinlano niya ang pagtakas hanggang 
sa maisagawa niya ito kasama ang dalawa pang 
babaeng kapwa bilanggo noong Nobyembre 1, 1974. 


Ipinagpatuloy niya ang pakikibaka sa 
kanayunan. Buong giting niyang hinarap ang bawat 
labanan sa pasistang militar. Naging iskwad lider 
siya at kalauna'y naging kagawad ng Komiteng 
Rehiyon ng Timog Luzon. Kabilang siya sa mga 
nagpundar ng larangang gerilya ng Kagitingan 
(Laguna-Quezon ng upper Sierra Madre). 


Namatay siya sa edad na 26 sa isang 
engkwentro sa kabundukan ng Mauban, Quezon 
noong Marso 1976. D 

Liham ni Lorena Barros sa kanyang ina 
MULA SA MUOG, 1998 


6 Enero 1975 

Maalab na pagbati sa inyong lahat nitong kapaskuhan at para sa iyo'y 
maligayang pagsalubong sa ika-pitong taon ng ating Partido. 

Hindi ako nakapagpalabas ng sulat bago magpasko, pagkat mahirap ang 
biyahe (maalon ang dagat). Subalit lagi at lagi kayong nasa ala-ala ko. Nagpasko 
ako sa piling ng masa rito na bagaman bagong dating ako kung tutuusin ay parang 
anak na rin ang turing sa akin. Napakahirap nila. Nitong Pasko't Bagong Taon ay 
kamote ang kanin pagkat walang bigas. Mataas ang presyo ng bigas, gaas at iba 
pang bilihin subalit ang presyo ng kanilang mga produkto ay napakababa. P1.50 
ang isandaang saging, P1.80 ang kilo ng copra, ang kamote'y P3.00 isang balde. 
Ang pasahe nama'y mataas rin. Ngunit masaya ang Paskong ito para sa kanila 
kahit dahop pagka't sa kauna-unahang pagkakataon ay matibay ang kanilang 
pagkakaisa. Sama-sama ang selebrasyon. Ambagan ng kung ano ang madadala, 
kaya't marami-rami ring naihanda. Bukod dito'y may hinaharap na taong di 
magiging malungkot pagkat sama-samang babalikatin ang gawain. Kaingin at 
pagtotroso, bukod sa pangingisda kung lantap ang dagat, ang hanapbuhay ng 
mga tao. Napakahirap ng pagkakaingin. lilang linggo pa lang akong lumalahok 
sa gawaing paggamas ay sugatan na ang aking kamay at paa. Di nauubusan ng 
sugat, may bago at bago. At ito'y paggagamas lang. Paglilinis lang ng nahawan na. 
Lalo pa ang paghapay ng kahoy, pagsusunog, pagsusuleb, at unang paghawan. 
Ang pagtotroso ay ganoon din, buhay ang puhunan. Malalaki ang mga puno at 
bago maibaba sa dagat ay halos mabali ang katawan sa pag-aaspike (levering) 
ng magtotroso. Pagdating sa baba ay maglalagay sa concession guard upang 
huwag makumpiska ang troso. Pagdating ng troso sa bayan ay maglalagay uli sa 
tao pa rin ng concession doon upang maipasok sa sawmill at pag naipagbili na 
ang troso'y aawasin na ang nautang habang ito'y hinihintay. Kakaunti ang natitira. 
Patong-patong ang pagsasamantala sa mga taong banat sa gawain ang katawan. 
Kulang na pambili ng gamot kung magkasakit, kapos pa sa pag-aaral. Kaya naman 
buong puso ang pagyakap nila sa rebolusyon. Di magtatagal ay puputok na rin ang 
sandatahang pakikibaka rito. 

Naisip ko lagi ang paghihirap ninyo pag nakikita ko ang masa rito. Kumusta 
ang pasko ng mga bata? Balitaan mo ako at pasulatin mo rin sila. May task ka ba 
ngayon? Patuloy ba ang pag-unlad ng kamulatan ng Tito Aling at ni Rodrigo? Ikaw 
na ang bahala sa kanila. 


Hanggang dito na lang muna. Alagaan mo ang iyong sarili. Huwag kang 
magpapabaya. Mahal na mahal ko kayong lahat. 


Ihalik mo ako kay Emil at balitaan tungkol sa kanyang ama. Nakadalaw ba 
kayo? Ang pasiya ko nga pala hinggil sa aming relasyon ay ito: Kung sa pag-aaral 
ng komiteng pang-rehiyon ay kontra-rebolusyonaryo siya sa kanyang ginawa, 
automatiko ang aming diborsyo. Huwag kang mag-alala sa aking kalagayang 
pang-emosyon. Minsan lang ako naiyak, ulang patak pa, at said na. Nagugulat nga 
ako't halos di ako natinag. Siguro'y dahil isang taon na kaming hiwalay, madali-dali 
nang matanggap ang final. 

Nagagawa ko pang umunawa hinggil sa kung paano nangyari iyon sa 
kanya. Hindi ako bitter. Magaan ang aking isipan at hindi ako nagiging bagahe. 
Nakatutulong ang mga kasamang nakakaalam. Ang inaalala ko lang ay ang pinsala 
sa gawain, laluna sa Sorsogon. Halos isang legend na siya roon. 


O sige na talaga. Sumulat ka. 


Sa tagumpay, 
Luz 

Sagutan ng nawawala at naghahanap 
Alay kay Rizalina lagan at sa lahat ng mga Desaparecidos 


Para sa mga naghahanap 

Sambitin mo sa akin ang mga pinakamatamis na salita 
Mga katagang tatahan sa akin sa panahon ng sigwa 
Ilarawan mo sa akin ang pinakamarikit na tanawin 

Na tiyak kong aalahanin tulad ng ningning ng mga bituin 


Ang lamig ng aking papag at ginaw na nadarama 

Init ng paso ng sigarilyo, bawat pasa sa aking mukha 
Hapdi ng aking mga sugat, mga bugbog at galos 

Wala pa ito sa nararanasan ng bayan kong naghihikahos 


Damhin mo ang bawat piglas at dinggin ang aking mga sigaw 
Lumalaban ako para mabuhay, yan ang aking alingawngaw 
Kalagin mo ang aking gapos, tanggalin mo ang aking busal 
Ibalik mo ang aking puri, itayo ang aking dangal 


Para sa mga nawawala 

Sa pusikit na liwanag pilit kitang tinatanglaw 

Upang bigyang pag-asa ang puso kong namamanglaw 
Sa tahimik na gabi nais kong pakinggan ang yong tinig 

Ang iyong mga salita at awit hiling kong muling marinig 


Nasaan ka man ngayon, mahal naming kasama 
Laging tanaw ka namin saanman kami magpunta 
Sa bawat masang aping iyong pinaglilingkuran 
Ikaw ay imortal at walang kamatayan 


Pagkat kayo'y mga tunay na anak ng bayan 
Mananatiling buhay sa aming puso at isipan 
Hindi malilimutan, mawawaglit, mawawala 
Sa piling ng masang anakpawis mananatili ka 


Sumapi si Rizalina Ilagan sa Kabataang Makabayan sa edad na 15 at naging aktibo sa grupong 
pangkultura na Panday Sining. Nagpasya siyang iwan ang pamantasan ng UPLB at kumilos nang buong 
panahon sa paglilingkod sa sambayanan. Lagi siyang may mataas na moral at hindi sumusuko sa bawat 
hamon at problema. 


Naging bahagi siya ng patnugutan ng Kalatas, ang opisyal na pahayagan ng rebolusyonaryong 
mamamayan ng Timog Katagalugan, bago siya dukutin kasama ang iba pang aktibista at kasapi ng Partido 
ng pasistang militar noong Hulyo 1977, panahon ng Martial Law sa ilalim ng diktadurang US-Marcos. D 

Para sa mga desaparecidos 


mga dinukot, pinahirapan at hindi na muling nakita, mga bayani ng sambayanan 


inaharap ng Partido ang sunud-sunod na malalaking hulihan ng mga kadre 
at pagpatay sa kanila ng pasistang militar. 


Noong Agosto hanggang Oktubre 1973, naganap ang unang maramihang 
hulihan na ikinawasak ng sentro ng KRTL. Matapos naman ang kumperensya sa 
TK, nagsimula muli ang mga hulihan noong huling bahagi ng 1975 na ikinawasak 
ng komite sa puting purok ng rehiyon. 


Sinundan ito ng pinakamalubhang pagdakip sa mga mayor na kadre ng 
Partido noong ikatlong kwarto ng 1977. Sa dalawang huling insidente, pinairal ng 
kaaway ang patakarang pagsalbeyds sa mga nabibihag. 


Sina Rizalina Ilagan, Jessica Sales, Gerardo Faustino, Cristina Catalla, Ramon 
Jasul, Modesto Sison, Erwin de la Torre, Manny Salvacruz, Salvador Panganiban 
at Virgilio Silva ay kilala bilang ST 10 na dinukot noong Hulyo 1977 sa Makati sa 
kasagsagan ng Martial Law. 


Sila ay mga kabataang aktibistang humarap at lumaban sa diktadura. 
Karamihan sa kanila ay mga dating mag-aaral ng UPLB. Nakita noong Agosto 27, 
1977 ang mga bangkay nina Virgilio Silva at Salvador Panganiban sa isang bangin 
sa Tagaytay. Matapos ito, nakita ang bangkay ni Modesto Sison sa Lucena, Quezon. 
Hanggang sa kasalukuyan, hindi pa nakikita ang mga labi ng pito nilang 
kasamahan. 2 

Mutya 


KOMPOSISYON NI ALOYSIUS “KA OCHIE' BAES 


Capo: 2nd Fret 
Pasakalye: B7(pause) 


Em B7 Em E7 Am 
Kaytaas ng pader sa aking paligid 


B7 Em 
Munting pisngi ng langit ang tanging nasisilip 


B7(pause) Em E7 Am 
Mutya kong 'tinatangi laging naiisip 


Em B7E 
Pagkat pagtangis ng mutya'y lubusan kong batid. 


B7 E C#7 F#m 
O mutyang ginigiliw na lukob sa dalita 


B7E 
Ang mapaligaya ka'y tanging ninanasa 


B7E C#7 F#m 
Ang kundiman kong ito'y pagpugay sa iyong ganda 


ACB7E 
Gandang namumukadkad 'pag wala ka nang luha. 


G# G#7 C#m 
Huwag kang malungkot, sinta sa aking pagkawalay 


F# F#7 B7 
Anuman ang sapitin, gunita mo ang taglay 


B7ABE 
Ang lahat ng aking lakas, nalalabi pang buhay 


AEB7E 
Sa iyong kapakanan aking iaalay. 


G# 
Huwag kang malungkot, sinta (Bayan kong sinisinta) 


G#7 C#m 
Sa aking pagkawalay (Bakit ka lumuluha?) 


F# 
Anuman ang sapitin (Masdan mo ang 'yong anak) 


F#7 B7 
Gunita mo ang taglay (Hanap ay paglaya) 


B7AB7E 
Ang lahat ng aking lakas, nalalabi pang buhay 


A E B7 E B7 (pause) 
Sa iyong kapakanan aking iaalay. 


Em B7 Em 
Butihing mutya, bayan ko... 


Adaptasyon mula sa kantang “Kundiman ni Abdon”, 
isang anti-kolonyalis mong awit na lumitaw noong maagang 


bahagi ng 1900. D 


Ka 


mr 
k] 

Tiyak na tatangkilikin tayo ng masa 
Ang ating adhikaing pinakadakila 
Baya'y pakilusin laban sa pagsasamantala 
Hangga't inaapi'y ganap na lumaya 

N OHNSTRATIO' 4 RN ngik 


76 IKALAWANG KABANATA 


Ika-33 taon ng Guinayangan Massacre at ang karapatan, 
katarungan at kapayapaang hangad ng mamamayan 


MULA SA BALITANG BONDOC PENINSULA, PEBRERO 25, 2014 


hindi katulad ng malagim na sinapit ng mga biktima ng Guinayangan 

Massacre, 33 taon na ang nakalilipas, hinding-hindi mabubura sa 
ating alaala ang kabayanihan at pagkakaisa ng mamamayan ng Quezon para 
makamit ang mga lehitimong karapatan na pilit pinagkakait ng kinauukulan. 
Higit pa sa pagpaparangal sa mga martir, nananatiling lehitimo ang hinaing 
ng sambayanan para muling igiit ang katarungan para makamit ang tunay na 
kapayapaan. 


M: mapapait na alaalang mas nanaisin mong ibaon sa limot, ngunit, 


Kahit anong saklap ng ating nararanasan at ang mga taong lagi tayong 
nilalamangan at sinasaktan, ang laging payo sa atin ng mga kaibigan at 
kapamilya ay magpatawad. Maaaring may punto sila. At sa haba na rin siguro 
ng ating mga karanasan, hindi malabong tanganan natin ang paniniwala sa 
pagpapatawad. Ngunit sa isang banda, mayroon tayong hindi dapat ikubli at 
yun ay ang makalimot. 


Lalo na kung wala naman tayong natatamong katarungan na dahilan na 
rin ng kawalan ng kapayapaan. Bunsod nito, mas lapat ang pagpapatuloy ng 
ating paggiit ng ating mga karapatan. 


Kagaya ng naganap tatlumpu't tatlong taon na ang nakalipas, Pebrero 
1, 1981. Isang martsa sa diwang pagkakaisa ng mahigit anim na libong tao, 
mula sa iba't ibang sektor ng lipunan sa Quezon ang ginanap, upang iparating 
sa mga kinauukulan ang nararanasang sobrang kahirapan, 'di lamang sa 
lalawigan, subalit sa buong bansa. Sobrang taas ng presyo ng bilihin, ang 

dustang pamumuhay ng sambayanan lalo na ng mga magsasaka, ang ‘di 
masukat akalaing pagkabarat ng presyo ng koprang umabot na sa piso 
kung minsa'y 60 sentimo lamang kada kilo, at ang matinding militarisasyon 
at laganap na paglabag sa karapatang pantao. Ito ang nagbunsod upang 
magbuklod ang mamamayan at nararapat lamang din namang ito'y ganapin 
dahil sino rin ba ang makatitiis sa ganitong kalagayan? 


Sa halip na solusyon ang isagot ng kinauukulan - sa pamamagitan 
ng mga militar, Philippine Constabulary (PC) noon - ang isinukli ng mga ito 
ay dahas: walang habas na pinagraratrat ang mamamayang mapayapang 
nagmamartsa, at sa isang iglap, dalawa agad ang binawian ng buhay, at 
humigit-kumulang isandaan ang sugatan. 


Hindi nakakalimot at nanatiling pilat sa ating mga puso ang kalagim-lagim 
na nangyari. Ang mas mabigat pa sa pakiramdam, mahigit tatlong dekada na 
ang nakalilipas at tila mailap ang hustisya sa mga biktima. Karamihan sa kanila 
ay hindi man lamang nahagip ng inaasahang katarungan at ni isa'y walang 
naparusahan. 


Tunay ngang ang lagim ng Guinayangan Massacre ay nananatili, parang 
itinanim na bangungot, 'di lamang sa mga biktima kundi sa mga pamilya nito at 
mismong sa sambayanan. Sa kadilimang dulot ng Batas Militar noon ng dating 
rehimeng Marcos, hindi rin malabong ang mapayapang pagkilos para lamang 
iangat ang kabuhayan ng mamamayan ay bala ng baril at kamatayan ang 
isasagot. 


Marahil sa ngayon, hindi naman halos kaiba ang ating nararanasan. May 
Martial Law man o wala, ang dusta ay nanatiling dusta at ang mapagsamantala 
at mang-aalipusta ay nanatiling nakaupo sa kani-kanilang mga trono na 
may mga utusang de latigo. Sa kahit anong anggulo natin tingnan, ang 
problema na noon pa man ng mamamayan, lalo na ng ating mga kapatid na 
magsasaka ay nananatiling problema pa rin natin ngayon. Sa kabilang banda, 
ang pagkakaisa naman ng mamamayan ay nananatili. Sa pagbubuklod noon 
ng mga magbubukid kasama ang iba't ibang sektor ng lipunan, marami ang 
hindi nawawalan ng pag-asa na kung ating pag-iibayuhin ang pagkakaisa, 
makakamit natin ang ating mga hangarin para sa kagalingan ng bawat isa. 


Kung noon, 6,000 ang mapayapang nagmartsa na kahit karahasan ang 
isinagot, nananatili ang bukluran dahil sa suporta ng mamamayan at mga 
sumunod pang pagkilos. Ngayon ay walang dahilan upang hindi natin gunitain 
at buhayin ang diwa ng pagkakaisa, walang dahilang ibaon sa limot ang mga 
karanasan, walang dahilan upang huwag bigyan ng parangal ang mga nakiisa 
noong Pebrero 1, 1981. 


Ngayong Pebrero 1, 2014, bubuhayin natin ang diwang nasindihan noon, 
ang diwa ng pagkakaisa upang tuluyang makamit ang karapatan natin bilang 
mamamayan, upang ang katarungan ay maigawad na sa mga biktima at sa 
lahat ng naging biktima ng karahasang militar at paglabag sa karapatang 
pantao at upang makamit ang tunay na kapayapaan, na mangyayari lamang 
kung nasusuklian nang wasto ang mga sakripisyong ginagawa ng 
sambayanang Pilipino. N 

Academic freedom at pambansang demokrasya (1978-1984) 


MULA SA PUNTO DE BISTA NI KA GLENDA, ALUMNA NG UPLB BATCH 1978 


amulat ako at naorganisa sa unang taon ko pa lang sa UPLB. Batch 
N 1978 ako sa kolehiyo. 

Isa sa mga hindi ko malilimutan noong kumikilos ako sa kampus ang 
karaniwang pagbati na “Kumusta ka na?” sabay banggit ng “Usap tayo.” 
Akala mo sobrang seryoso ng pag-uusapan. Totoong kinukumusta ka nga at 
gusto lang nilang alamin kung ano ang mga ginagawa mo at nangyayari na 
sa buhay mo, makipagtsikahan kumbaga. Isang paraan na pala yun ng pag- 
oorganisa sa'yo, mula sa pagkilala ng pagkatao hanggang sa malaman mo 
na pinapasahan ka na ng gawain. 


Naabutan ko nun na ang lihim na organisasyon ng mga kabataan 
ay hindi pa KM kundi KKPD o Kilusang Kabataan para sa Pambansang 
Demokrasya, iligal na ang KM noong panahon namin pero hindi pa 'yun ang 
pangalan ng UGNDMO ng kabataan. 


Reestablishment ng student council at student paper ang 
pangunahing isyu noong pumasok ako sa UPLB na napagtagumpayan namin 
noong taong 1978. Bago ang pagbabalik ng university student council, ang 
mayroon pa noon ay ang Komiteng Tagapag-ugnay ng mga Mag-aaral o 
KTM. 


Bukod sa pagpapanumbalik ng student council at student paper, ang 
pagtaas ng matrikula at ibang bayarin ang tampok na isyu sa unang taon ko 
sa UPLB. Naipaglaban namin ang Grants-In-Aid noon sa pamamagitan ng 
paglulunsad ng mga demonstrasyon at pagkilos para igiit ang higher state 
subsidy para sa pamantasan. 


Barikada sa gate ng UPLB, dekada 1970 
NN 28 0/6ITAB 

Kumilos ako noon sa council matapos manalong college representative 
sa isang kolehiyo noong 1980. 


Noong panahon ng dekada 1980, naging convenor ang USC sa 
kampanya ng rehiyon laban sa coco levy fund ni Marcos. 


Kami rin ang nanguna nun sa pagbubuo ng Freshman Bloc Assembly 
noong 12981. Pero bago pa yun, may mga aktibidad na para i-welcome ang 
mga freshman o mga “bagong salta” sa kolehiyo. Bawat org noon ay may 
kanya-kanyang pakulo para sa mga freshman--bahagi na ng pagscout ng 
mare-recruit para sa kanyang samahan. Kaya ang pagtatayo ng FBA ay 
isang paraan lamang para mas maging organisado ang effort sa paglilinya 
sa mga bagong salta. 


Lagi rin kaming aktibo noon sa February Fair at Open House ng mga 
dormitoryo. Ginagamit namin itong venue para sa propaganda at talagang 
pagandahan ng booths, tipong may lights effect pa at kung anu-anong 
mga exhibit. Pinakapulitikal ang mga paksa sa mga booth ng mga orgs na 
pinamumunuan natin, artistic at may kabuluhan--ika nga, unity in form and 
content. 


Naging kasapi ako ng Partido noong 1981. Naging bahagi ako ng party 
group sa student council. Ako ang ipinadala ng aming org para sa USC [na 
sa esensya ay atas ng Partido]. 


Noong 1982 rin ako napaloob sa Komiteng Seksyon sa UPLB. Noong 
panahon namin may tinatawag na intermedyang yunit ng Partido sa student 
council, student paper at sa legal traditional organizations. 


Naabutan ko nung may KP level ang mga traditional organization 
na may PG, may KP level din ang council at student paper na may kanya- 
kanyang PG rin at nakapaloob din sa Komiteng Seksyon ang mga Party 
member na nasa faculty at non-academic personnel. 


Direktang hinahawakan na kami ng Komiteng Rehiyon noon mula sa 
dating paghawak sa amin ng Komiteng Teritoryal ng Laguna. 


Taong 1981 din ako unang nag-expo sa hukbo, sa QBZ. 


Tutok din talaga namin noon ang gawaing propaganda. Naglunsad kami 
ng mga workshop at training na UG level para sa iba't ibang porma ng prop. 


Naalala kong naging problema namin noon ang stereotype writing o 
dekahong pagsusulat sa mga inilalabas naming prop kaya naobliga kaming 
maglunsad ng mga workshop para mapabuti ang aming pagsusulat. 


Sa isang dinaluhan kong prop workshop noong 1983, nagkaroon nga ng 
mga debate ang mga estudyante tungkol sa tamang SI at sa kalagayan noon 
ng mga mag-aaral sa kolehiyo, ang class composition ng mga nakakapasok 
sa school at sa rehiyon. 


Naging mga tampok na isyu rin noong panahong nasa kampus ako ang 
paglaban sa mga repressive school policies, tulad ng hindi pagre-recognize 
sa student organizations. Kumilos din kami upang igiit ang pag-aayos ng 
mga sirang facilities sa pamantasan. 

Naaalala ko na nagkaroon din kami ng kampanya laban sa mabibigat 
na pamamarusa ng DMST at mga Vanguards” sa mga kadete ng ROTC. 
Bahagi ito ng kampanya namin laban sa campus repression. Ang tawag nga 
namin nun sa mga Vanguards ay mga “Junior Fascists”. 


Sa isyu ng Bataan Nuclear Power Plant, dinala sa campus ang 
malaking musical production sa panawagang “Ban the Nukes” ng PETA na 
sa esensya anti-Marcos dahil si Disini na may hawak ng project ay crony ni 
Marcos. Nagkaroon din ng mga produksyon nun na ‘Isko, Iska' at Sigaw ng 
Bayan. 


Isang naalala kong nakakatawang pinag-uusapan namin noon ang 
mga intel sa loob ng kampus na tinatawag naming “Porky Pig” dahil 
sobrang mataba, si “African Violet” na maitim at iba pa. Mga elementong 
paniktik sila ng University Police Force na masigasig sa paniniktik sa mga 
aktibista. 


Kapag ginagabi ako nun galing sa mga pulong at yung ibang mga 
kasama ko, sasabay yun samin si Porky Pig para makinig sa pag-uusap 
namin. 


Sadyang nilalakasan namin ang mga boses para hindi siya lumapit, 
kasi lalo siyang dumidikit kung nagbubulungan kami. Ang ipinaririnig namin 
sa kanya ay kung anu-ano lang na mga kwento. 


Kalaunan, pinalitan din siya ng ibang intel noong nakakahalata na 
silang buking na buking na ang kanilang operatib. Ang ipinalit naman ay 
mapayat na lalaki na kabataan pa. Ganoon na lamang kami tiktikan nun. 


Naisahan lang kami ng paniktik ng 
kaaway nang naglunsad ng isang lihim na 
OP-0OD--itaas ang sahod, ibaba ang presyo, 
mabuhay ang CPP-NPA-NDPF, isulong ang 
armadong pakikibaka, kabataan sumapi 
sa KM-- pagsalubong sa anibersaryo ng 
KM at ito na ang ginawang opisyal na 
pangalan ng UGMO ng kabataan. 
Nagkahulihan. Limang estudyante 
ang dinala sa kampo ng Eldridge 
sa Calamba. Nai-release naman 
agad. Pero hanggang ngayon hindi 
ko na alam kung paano natiktikan 
ng UP Police Force ang aming prop 
offensive na yon. Ang duda namin ang 
bahay na ginamit sa planning ay may 
embedded ng audio recorder. 


0 PAYMENT#- 
OF FEES! 


May isa pa kasing bahay sa llag's na 
ginagamit ng mga aktibista na nakitaan ng micro 
recorder, sa gilid nakalagay. Nagkamali lang ang 
nakakita na hindi dinampot agad (boarders sa 
kabilang bahay), akala ay gamit ng mga nakatira 
sa bahay na nalaglag sa gilid. Nung inabisuhan 
ang mga nakatira sa bahay, pinuntahan namin 
pero wala na ang gadget. 

Nagbabarikada kami noon sa UPLB Gate dahil sa pagtaas ng matrikula. 
Nanawagan kami ng “No Payment of Fees” subalit hindi na namin na- 
sustain ang malaking campus barricade kaya't naglunsad na lang kami 
ng mga symbolic barricades sa gate, sa Humanities Building at PhySci na 
dinadaluhan din ng maraming orgs na inoorganisa at napapakilos noong 
panahong yun. 


Ito pala ang dahilan nun kung bakit gumawa ang IRRI ng ibang ruta 
papasok sa kampus dahil tuwing binabarikadahan ang main gate, apektado 
rin ang mga empleyado ng IRRI. Ang Humanities Building nga dati walang 
grills. Pero dahil sa kakabarikada namin, nilagyan na ng admin. 


Ilan din sa mga napaunlad noong panahon namin ang 
pagsisistematisa ng room-to-room sa mga klase sa kampus. Gumawa kami 
ng paraan para makuha ang lahat ng iskedyul ng mga klase at makapag- 
RTR sa mga ito. Gumagawa ng isang guide sa RTR para mabilis na makabisa 
ang paksa at linya sa pagdadala ng isyu. 


Lumabas ako sa UPLB noong 1984 para kumilos sa ilalim ng Provincial 
YS ng Laguna. 


Natatandaan kong bago ako kumilos sa labas ng kampus ay naitayo na 
namin muli ang chapter ng KM sa UPLB at nakapagsulat din kami ng papel 
na “UPLB: Instrument of Imperialist Aggression.” Isang artikulo na parang 
isang research project sa papel ng UPLB sa disenyo ng mga imperyalista. 


Napuna lang kami sa paggawa ng papel na ito kahit initiative ng mga 
pwersa mula sa iba't ibang party organ sa loob ng school pero walang 
basbas ng HO. 


Kaya noong nalaman ng HO na may horizontal na pulong ang mga 
pwersa na UG ang katangian, binuwag ito. Ipinatigil ito. Kung tutuusin 
conferential lang na kapulungan yun. 


Hindi ko na alam kung saan napunta ang papel na iyon. Sayang 
din yun, looking back, sa esensya ang nais naming gawin noon ay pol- 
eco study ng university. Dahil sa panahong iyon ang daming researches 
na ginagawa sa campus na funded ng mga lokal at internasyunal na 
ahensya na may malaking kabuluhan para sa mga imperyalista at sa paano 
pinatatakbo ni Marcos ang mga programa niya. 


Ang defoliant na ginamit ng US sa Vietnam ay mula sa researches 
at ginamit din na testing ground ang UPLB. Ang samahang nayon noon 
na binalangkas sa PD27 o land reform--ang nag-conceptualize at mga 
technician sa pagpapatupad nito ay galing sa UPLB. 


At ang mga sumunod na programa tulad ng Integrated Social Forestry 
Program ng DENR ay mga UPLB grads ang nag-conceptualize at nag-back 
up sa implementasyon. 


Nagagamit ng naghaharing uri ang UPLB, pero pwede rin gamitin ng 
sambayanan kung mamumulat, maoorganisa at mapapakilos pangunahin 
ang mga estudyante pero dapat may pokus din sa mga faculty, researchers 
at non-academic personnel na bahagi ng takbo ng buhay sa kolehiyo. 

| 
| 


UP Los Baños Gate, dekada 1980 


Hindi naging balakid kung paminsan-minsan lang kami pulungin ng 
kalihim, bagamat may epekto sa paggana ng namumunong kolektibo. Pero 
inobliga kami ng kalagayan na magpatakbo ng kampanyang masa mula sa 
sariling sikap at nakapagparami ng kasapian, sa mga estudyante, faculty at 
non-academic personnel. 


Ang kawalan namin nun ng sapat na karanasan at ang Martial Law ni 
Marcos ay pinakitunguhan para isulong ang mga karapatan at kagalingan ng 
mga mag-aaral at iba pang sektor sa UPLB. Ika nga, hatakin ang democratic 
space hanggang sa kayang isagad para may luwag para sa kilusang masa. 
Napaka-receptive naman ng mga estudyante nun para sa pagsusulong ng 
pambansa-demokratikong rebolusyon, maging ang mga mag-aaral na galing 
sa mga mataas na uri, napapakilos namin. 0 


“Vanguards-organisasyong itinayo ng DMST na binubuo ng mga opisyal ng ROTC 

Gising na aking kapatid 


ISANG PROTESTANG AWIT NOONG PANAHON NG MARTIAL LAW 


Am 
Gising na kapatid 
Imulat ang iyong mata 
G 
Mayron kang dapat na makita 


Am 
Gising na kapatid 
Buksan ang iyong isip 


Mayron kang dapat na mabatid 


F E 
Araw-araw ay may sumisigaw 
F 


Araw-araw ay may dumaraing 


Am 
Dinggin mo ang tinig 
ng mga anakpawis 

G 
Sa bawat pagawaan at bukid 
Am 
May dangal bang matatawag 
kung sadlak sa paghihirap 

G 

silang nagbuhos ng pawis at lakas 
F E 
may hangganan ang bawat pagtitiis 
F E 
lalaban din ang mga anakpawis 


diba Am 

Gising na aking kapatid Pang na'akikg-Kapana 

G F E G F Ẹ 
Damhin mo ang init ng aking awit pay na upang Ikaw- ay mag-isip 
a Gising na aking kapatid 

Gising na aking kapatid 9 Sma 

G F E a ` a 


Oras na upang ikaw ay mag-isip. asna upang kaway magama 
Am Nilikha ng Tulisanes ng UPLB noong 1983. D 
Dinggin mo ang tinig ng mga inaapi 9 9 9 " 
paglaya'y laging isinisigaw 

Am 

May pait ang tugon 

ng mga sumasagot 


ang dahas laging itinatapat 

F Ẹ 

kung ang laya ay sinupil ng dahas 
E 


ang dahas ay wawaksan din ng dahas 

Academic freedom at pambansang demokrasya (1981-1986) 


MULA SA PUNTO DE BISTA NI KA TONIO, ALUMNUS NG UPLB BATCH 1981 


Panahon ito ng tinatawag na “normalisasyon" o ang relatibong paghupa ng 

lagim ng Martial Law kumpara sa mga unang yugto ng implementasyon nito 
noong maagang bahagi ng dekada 1970. Kaiba sa panahon ng Sigwa ng Unang 
Kwarto at mga unang taon ng pagpapataw ng Martial Law, ibang-iba na ang 
dinatnan kong pampulitikang atmospera sa UPLB. 


Keere ako sa UPLB mula noong 1981 hanggang sa matapos ako noong 1986. 


Malaki na ang nakamit na tagumpay noon sa pakikibaka ng mga mag-aaral 
sa UPLB. Unang-una na ay dito unang kinilala ang pag-iral ng Konseho ng Mag- 
aaral at publikasyon ng mga estudyante. May isang building pa nga na ipinangalan 
sa mga estudyante, ang Student Union Building. Dito ang mga opisina ng student 
council at student paper. Binigyan ng isang kwarto ang mga mag-aaral noon 
para ipwesto ang isang proyektong tipunan ng mga textbook na pinaghihiraman 
ng mga estudyante para di na nila kailangang bumili pa ng bago. Textbooks 
Exchange and Rental Center ang tawag dito o mas kilalang TERC sa maraming 
mga estudyante. 


Naugnayan ako ng mga kasama sa UPLB noong naging aktibo ako sa 
Freshman Bloc Assembly at narekrut akong kasapi ng KM at Partido matapos kong 
magboluntir sa konseho ng mag-aaral. Naabutan ko noong panahon na naging 
kasapi ako ng Partido ang internal na tunggalian ng mga kasapi ng Partido sa loob 
ng kampus. 


Naabutan ko noon ang umiral na 'klikismo' noong 1981. May namamayaning 
hidwaan sa University Student Council sa katauhan ng chairman mismo ng USC. 
Kolektiba ko siya at karelasyon niya yung dati kong kalihim sa party group. Sa 
ganitong kalagayan, nagpatuloy pa rin naman ang masiglang pakikibaka ng mga 
mag-aaral sa kampus. 


Naalala ko ang unang pagsama ko nun sa mobilisasyon sa Kamaynilaan sa 
unang beses na pagbisita ni Pope John Paul Il sa Pilipinas noong 1981. Kasama 
namin noon ang sektor ng manggagawa sa pagkilos na ito. Ito ang unang 
pambansang pagkilos na nasalihan ko mula noong pumasok ako sa kolehiyo. 


Noong 1983, nagkaroon din ng biyakan noon sa University Student Council, 
kung saan naging mayor na tunggalian namin ang February Fair. Na-isolate 
noon ang dating USC chairperson na dati kong kolektiba sa party group. 
Nakuha namin ang suporta ng mga organisasyon at nagtayo ng isang Interim 
Student Council. 


Isa sa malaking isyu sa Unibersidad ng Pilipinas noong 1983 ang kaugnay 
sa ini-introduce na Socialized Tuition and Financial Assistance Program o 
STFAP mula sa dating Student Grants-In-Aid. Malaking isyu ito noong panahon 
ko dahil maraming mga estudyante at papasok pa lang na mga mag-aaral ang 
maaaring magbayad ng mas malaki kaysa sa binabayaran namin noon batay 
sa bagong bracketing system ng STFAP. Naaalala kong ang isang unit load ng 
isang mag-aaral ay nagkakahalaga ng P291 na itataas sa P300 kada yunit. Kaya 
mula sa dating P873 kada 3-unit na subject ay tataas ang matrikula ng P900 
kada 3-unit na subject. 


Tuloy ang laban namin hanggang 1984 kung saan nangampanya kami 
sa lahat ng mga estudyante at faculty, maging sa mga incoming freshman 
para tutulan ito. Sa UPLB lamang, mahigit 1,700 na estudyante ang napakilos 
namin hanggang sa kampus ng UP Diliman para lamang kalampagin ang 
administrasyon ng UP na huwag ituloy ang binabalak na readjustment ng 
bracket ng STFAP. 

pa” 
UP Los Baños, dekada 1980 


Noong nasa Diliman na kami, hinarap kami ng Board of Regents ng UP 
ngunit ang tanging tugon lamang nila sa aming panawagan ay pag-aaralan 
lamang nila ito. 


Isa rin sa mga tampok na kampanya namin noong estudyante pa 
ako ang pag-i-institusyunalisa muli ng pagkakaroon ng Student Regent 
at Faculty Regent sa buong UP System na nakasaad sa UP Charter ngunit 
hindi iniimplementa ng administrasyon ng UP. Hindi ko na naabutan ang 
pagtatagumpay ng kampanya namin dahil ga-graduate na ako noong 
magkakaroon na muli ng Student at Faculty Regent. 


Noong taong din yun (1984), nakalahok din ako sa Pambansang Lakbayan 
para sa kampanyang “boykot” laban sa diktadurang rehimen ni Marcos noong 
Mayo 14. Bago ito, nagtayo kami ng mga barikada at naglunsad ng iba't ibang 
aktibidad sa kampus laban sa mga repressive policies ng UP Admin at ni 
Marcos. 


Naalala ko pa nga na may ginagawa kami noong pagpapanawagan ng 
boykot ng mga klase pero napuna kami sa ginagawa naming paglalagay ng 
epoxy sa mga padlock ng buiding na isang artipisyal na pamamaraan ng 
paglulusad ng mga pagkilos na walang kahandaang pulitikal. Hindi rin naman 
kami nagtagumpay sa mga ito dahil yung mga professor sa Chemistry nun ay 
gumagawa ng mga kemikal para tunawin ang epoxy at mabuksan ang mga 
locks. 


Isa sa kinaharap namin noong estudyante pa ako ang nangyaring 
“dogmatikong pagkopya ng karanasan sa Manila-Rizal” na dala ng mga kadreng 
napatalaga sa rehiyong nagdadala ng maling linya ng pagsusulong ng kilusang 
pulitikal ng kabataang estudyante. Nangyari ito noong late 1984 hanggang 
early 1985. 


Pinilit kami noong magtayo ng ligal na pampulitikang organisasyon mula 
sa mga kasapi na ng KM at Partido na sa proseso ay nagdulot ng paghina 
ng pamumuno sa maraming tradisyunal na organisasyong balwarte ng ating 
pagpupundar bago pa ako pumasok sa UPLB. 


Katagalan, napuna rin ang mga maling praktikang ito at muling 
nakapagpalakas sa UPLB matapos ang mga pag-aaral at pagwawasto. DN 

Taeb at hibas ng rebolusyon sa isla ng Mindoro 


UNANG BAHAGI 
NI KA NANCY 


nariyan pa ang batas militar. Pinaslang si Ninoy Aquino! Humugos ang galit ng 
mamamayan sa buong bansa, ganundin sa buong isla: handang handa nang 
ibagsak ang diktadura! 


Uren umugat ang rebolusyonaryong kilusan sa isla. Mainit ang panahon, 


1982 noong binuo ang Komite sa Isla na may oryentasyong magpaunlad ng 
dalawang larangang gerilya sa dalawang probinsya, paunlarin ang RKM sa sentrong 
bayan at tumulong sa Palawan. 


Sa mga pangunahing sentrong bayan ng isla, nakilusan ang mga mayor 
na eskwelahan, maralitang komunidad at manggagawa sa pier. Nabuo ang 
mga samahan ng kabataang estudyante, mga guro at panggitnang pwersa na 
pinagbuklod sa nagpapatuloy na laban sa diktadurang US-Marcos at pakikibaka para 
sa katarungan at mga demokratikong karapatan. Binuo rito ang Justice for Aquino, 
Justice for All, mga samahan ng magsasaka para sa irigasyon at kooperatiba, 
samahan ng mga maralita, unyon sa pier at ng manggagawang bukid at iba pang 
anyo ng organisasyon. 


Mula 1980 hanggang kasalukuyan ay nagpatuloy na ang presensya ng NPA sa 
isla ng Mindoro. Mula sa ilang kadre at mandirigmang ipinadala sa Mindoro galing 
sa ST at Bicol, nakapagrekluta na ng mga magsasaka at kabataan mula sa lokalidad 
na siyang pumuno sa itinayong mga yunit sa gawaing masa (YGM) sa dalawang 
probinsya sa ilalim ng tinatawag noon na SMS o sangay sa military sector. 


Mula sa isang SYP sa Oriental nabuo ang dalawang karagdagang SYP para 
balikan ang mga bayang naiwan. Nagsimula nang makapagrekluta ng mga kasapi 
ng Partido at nabuo ang ilang SPL. Nakapagpasampa ng mga bagong Pulang 
mandirigma. Samantalang sa Occidental, mabilis na lumago ang gawaing masa sa 
limang bayan mula 1984-1985. Noong 1983, nagpatalon ng isang MLP sa Calintaan- 

Rizal at San Jose-Magsaysay upang 
gumampan ng gawaing pagbubukas doon. 
At makalipas lamang ang isang taon, 
noong 1984, nabuo na ang mga SYP 
sa Rizal-San Jose, Central Sablayan 
at Sta. Cruz-Mamburao: pangkat 
pagpapatatag (PPT) sa Calintaan, 
“a. North Sablayan at South 
Sablayan. Noong 1985 ay muling 
nagpatalon ng MLP sa Abra de 

Luksong-palaka at pagsulong nang paalon. Naabot at nakilusan ang maraming 
mga barangay ng mga magsasaka, mga setler at mga katutubong Mangyan kung 
saan matindi ang pyudal at malapyudal na pagsasamantala sa kanila. Naidugtong 
na ang mga sonang gerilya ng Occidental, Oriental at dulong Timog na hangganan 
ng isla. Kaya nga't naging isang tuluy-tuloy na sonang gerilya ang mga bayan mula 
Sablayan hanggang Magsaysay sa Occidental at Bulalacao hanggang Bansud sa 
Oriental. 


Tulad ng isang apoy na kumalat sa kaparangan ang nabuong pagkakaisa ng 
Hukbo at mamamayan. Inilunsad ang maraming pakikibakang masa. Maraming 
pagsubok, pero marami ring nakamit na tagumpay. Iniluwal nito ang malakas na 
kilusang masa kapwa sa kanayunan at kabayanan kung saan nagkaisa at naorganisa 
ang mamamayan para sa kani-kanilang laban. 


Nagsimulang ilunsad ang mga pakikibaka laban sa mga pastuhan at 
pangangamkam ng lupang ninuno, laban sa usura at okupasyon sa lupa. Kasabay 
nito, inilunsad din ang iba't ibang mga kampanya kaugnay ng irigasyon, pagguho ng 
lupa, proyekto sa reporestasyon at sindikato ng mangangalabaw. 


Dumagundong ang mga sigaw ng Mindoreho: Lupa para sa magsasaka, hindi 
para sa baka! Ipaglaban ang lupaing ninuno! Ibaba ang upa sa lupa! Itaas ang sahod 
ng manggagawang bukid! Itaas ang presyo ng produktong bukid! Sama-samang 
tutulan ang pagmimina! Tutulan ang mina, tutulan ang FFCruz”! 


Daan-daan hanggang libu-libong nagkakaisang magsasaka ang napakilos 
laban sa Aquafi, Campano-Guevarra, Sanggalang, San Diego, Gaba, Oboe- 
Sy, Maliwanag, GCFI, Almeda, PLDT at marami pa. lisa ang sigaw: Lupa para sa 
magsasaka! 


Nakipagkaisa sila sa ibang sektor dala ang kanilang panawagan para sa mga 
demokratikong karapatan. Lumahok sila sa mga pagkilos, petisyon, dayalogo, rali, 
martsa, lakbayan hindi lamang sa loob ng Mindoro kundi hanggang Kamaynilaan. 2 


“FC ruz - isang kumpanya ng pagmimina sa bayan ng Bulalacao noong dekada 1980. 
Polusyon, pangangamkam ng lupa at pangwawasak ng kalikasan ang tanging alaala ng FF 
Cruz sa mamamayan ng Mindoro. 

Urban mass movement sa Laguna 
PAGPAPATULOY NG PANAYAM KAY KA GLENDA 


oong nagpultaym ako sa labas ng UPLB, pumaloob ako sa Provincial YS ng 
Laguna noong Oktubre 1984. 


Ang pangunahing gawain namin noon ay ang pagtatayo ng student council sa 
mga pamantasan sa probinsya. 


Tanging ang San Pablo College noon ang may nakatayong council na hawak ng 
admin ng kolehiyo at ito rin ang unang naimpluwensyahan natin noong panahong 
iyon pero nahirapan talaga kami noon. 


Sa panahon mula 1984 hanggang 1986 ang mga pamantasan na natutukan 
natin ng organizing ay ang Laguna Colleges, Union College sa Sta. Cruz, at ang 
Laguna College of Business and Arts sa Calamba na dating Laguna Institute. 
Ipinaglaban at naipanalo natin ang konseho ng mag-aaral sa mga pamantasang ito. 


Naaalala ko nga na kapag malapit na ang eleksyon noon, talagang wala na 
kaming tulog isang linggo bago ang eleksyon sa mga kolehiyong ito para lamang 
matutukan at masiguro ang ating panalo. 


Paglaban sa pagtaas ng matrikula at iba pang bayarin ang mga unang 
pakikibakang isinulong natin noon sa mga pamantasang ito. 


Bukod sa kilusang kabataan-estudyante, lumahok din kami noon sa mga welga 
ng mga manggagawa sa iba't ibang pagawaan sa Laguna. 


Isa sa mga natatandaan kong sinamahan namin noon ay ang welga ng mga 
manggagawa ng Filsyn, isang malaking pagawaan ng textile o tela na tumagal mula 
1984 hanggang 1986. 


Natatandaan kong isang umaga, binomba kami ng water cannon ng Filsyn para 
lamang wasakin ang aming protest camp. 


Nakilahok din kami sa welga ng mga manggagawa ng Batangas-Laguna- 
Tayabas Bus Company o BLTB na mula pa noong 1980. 


Laguna, dekada 1980 

Tumutulong kami noon sa pangangalap ng pinansya para sa welga. Nagbubuo 
kami noon ng mobile propaganda team na nagba-bus hopping sa mga bus ng BLIB, 
nagpopropa kasabay ng pagpapaikot ng collection box para sa mga mahihikayat 
naming sumuporta sa laban. Natatandaan kong nakakalibo kami noon. 


Gagamitin namin ang perang nalikom sa mga gastusin sa protest camp, 
pagkain, gamot at pambili ng mga gagamitin sa paggawa ng mga propaganda 
materials. 


Kabilang din sa mga inoorganisa namin noon ay ang mga out of school youth 
sa mga komunidad ng maralita sa Laguna. Basehan namin noon ang Sta. Rosa at 
San Pablo. Nakikituloy kami sa bahay ng mga nauugnayan at naoorganisa naming 
kabataan. 


Nakakilos din ako sa mga peasant community sa palibot ng UPLB at sa mga 
komunidad sa Los Baños. 


Masigla ang mga inilulunsad na Mayo Uno noon na nilalahukan ng iba't ibang 
sektor kabilang ang mga inoorganisa naming komunidad, pamantasan at pagawaan. 


Ang pinakamalaking pagkilos noon na hinost natin ay yung Lakbayan ng 1984 
na pumunta sa UPLB ang mga delegado. 


May mga aktibidad din kami na pinapapunta namin ang mga manggagawa 
noon sa mga pamantasan para isama sa mga room-to-room at talakayan sa mga 
estudyante. 


Isang tampok na naaalala ko nung panahon ng EDSA |, dahil sa naging 
malusog na ugnayan natin sa mga admin ng mga pamantasan, lumahok sila sa 
pagpapabagsak sa diktadurang US-Marcos. 


Nag-provide sila noon ng mga sasakyan na gagamitin natin sa pagbyahe 
paluwas sa Maynila. Maganda ang naipuhunan natin sa matagal nating pakikibaka at 
pagkilos para sa karapatan at kagalingan ng mamamayan. 


Tatanawin talaga ito ng mamamayan para isulong ang ating mga dakilang 
adhikain. O 


NG 
Delegasyon ng mamamayan ng Timog Katagalugan patungong Maynila, EDSA I 

Mula sa Kanayunan 
ISANG PROTESTANG AWIT NOONG PANAHON NG MARTIAL LAW 


Capo: 5th fret Refrain 3: 
Pasakalye: Am G Am 
O, sa lupang tinubuan 
Am G Am G Am 

Huwag mong sabihin ang bayan ay payapa Nagbubuklod ang mamamayan 

Dm Am G Am Dm Am 
Kung di ka mahimbing sa pagyanig ng lupa Gumigising ang kagubatan 

C E: Am G Am 

Huwag mong sabihing ang bayan ay tahimik Sumisigaw ng katarungan 

Dm Am G Am G Am-G-Am 
Kung ika'y natutulig sa ingay ng paligid. Sumisigaw ng katarungan. 


Silid-aralan ay ginawang himpilan 

Pati ang liwasan ay binabakuran 

May kawal na tanod sa alambreng tinik 
Sariling kabuhayan, ay aagawing pilit 


Refrain 1: 
G Am G Am 
O, Ang kanayunan mistulang isang bilangguan 
Dm Am 
O, sa bayang sinilangan 

G Am-G-Am 


Tumututol ang mamamayan. 


Armas at militar, tangke at eroplano 

Panlunas daw ito ng gulo sa bayan ko 
Nagtayo ng kampo at tinipon ang mga tao 
Sinumang paghihinalaa'y babarilin ng sundalo 


Refrain 2: 
G Am G Am 
O, sa kanayunan patuloy ang pamamaslang 
Dm Am G 
O, sa bayang sinilangan tumututol ang 
Am-G-Am 

mamamayan 
F G Am 
Sa paglatag ng dilim, maliwanag ang 
kampo 
F G 
Ngunit sa kabihasnan animo'y 

Am 
sementeryo 
E Am 
Habang sila'y nagdiriwang 

Dm Am 

Nagluluksa ang aking bayan 
F G Am 


Nananaghoy sa gitna ng karimlan. 

Apolonio "Ka Gendo" Mendoza 


MULA SA PANAYAM KAY KA LALA 


ulyo 1983 nang una kong 
Hre at makilala si Apolonio 

Mendoza - Agapay (AMA) 
bilang Ka Gendo. Katamtamang 
taas, malusog at matipuno ang 
pangangatawan, maputi, singkit ang 
mga mata, bigotilyong binata na 
tantya ko'y wala pang 30 anyos. 


Siya'y masayahin, laging 
nakangiti na lalong nagpapasingkit ng 
kanyang mga mata. Siya'y makwento, 
mapag-akomoda. Siya'y matulungin, 
masipag, mabait at magalangin, 
marespeto sa kababaihan, 
matulungin at mapagmalasakit. Siya'y 
maunawain at mapagkumbaba. Hindi 
ko nga siya nakitang magalit minsan 
man. 


Bago ko siya nakilala noong 
Hulyo 1983 ay una kong nakilala ang 
kaniyang mga kolektiba bandang 
1982. Nakikituloy sila sa bahay namin, 
iba't ibang tropa sila, mas masaya 
sila pag maraming sama-sama. 
Nawiwili kaming makinig ng kanilang 
mga kwentuhan sa kanilang mga 
karanasan, may biruan at kulitan 
sa mga breaktime nila at oras ng 
pamamahinga sa kanilang mga 
meeting at gawain. 


Naging mas madalas sila sa lugar namin sa pagtatapos ng 1982 at unang hati 
ng 1983, hanggang maging bayaw ko ang isa nilang kolektiba. 


Ayon sa mga kwento ng aking bayaw, galing silang hangganan ng Quezon- 
Bicol, ang tinatawag na QB7. Sila ang panlabang yunit na bago pa ang 1982, 
maraming bayan na ang napaglunsaran nila ng gawain bago pa ang bayan namin. 
Ang pangunahing mga kadre ng yunit nila at ng teritoryal na yunit ay galing pa sa 
QBZ. Sila raw ay Dimasalang, ang yunit na itinawid ng Quezon at Dimalupig naman 
ang ngalan ng yunit na naiwan sa Bicol. Sila ay naglunsad ng gawaing militar mula 
sa hangganan, na umani ng maraming malalaking TO at nagdulot ng pagsigla ng 
gawaing militar sa 4th at 3rd district ng Quezon. Sa katunayan ang bayaw ko ay 
bunga na ng pagsigla ng gawain sa Quezon ng mga Bicolano at Bicolanang kadre 
galing hangganan. 


Ikalawang beses ko siyang nakita at nakasama sa gawain noong mapatalaga 
na ako sa medical staff ng District-TKM. Naatasan kami ng kolektibo ko na sumanib 
sa RYG-noo'y Emilio para tumulong sa medical section ng kumpanya para sa 
gaganaping isang malaking taktikal na opensiba. Marso 1985 kami nag-umpisang 
sumanib sa kanila. 

Sa proseso ng dryrun ay may isang bala ng M-79 ang sumabog at 
aksidenteng tinamaan ng shrapnel ang isang batang babae na kapatid ng isa 
sa tropang Emilio. Sobra-sobra ang kanyang pagkabalisa't pag-aalala sa bata 
hanggang hindi naibibigay dito ang tamang lunas at hanggang di nasisiguro na di 
magkakaroon ng negatibong epekto sa pamilya ng bata ang nangyari. Abut-abot 
ang paghingi ng paumanhin at pangakong tiyaking tutulungan ang pamilya sa 
pagpapagamot sa bata. 


Mayo 1985, nailunsad ang TO sa Brgy. San Roque sa Guinayangan, Quezon. 
Isang matagumpay na reyd ng pinagsanib na teritoryo at panlabang yunit. Siya ang 
PO ng pormasyong kumpanya na naglunsad ng TO. 


Dito'y tatlo ang naging kaswalti sa panig ng BHB, 2 sa teritoryo at si Ka Gendo 
ang pangatlo. Sa tuhod ang tama ng shrapnel ng isang kasamang lalaki, ang isa 
namang kasamang babae ay sa tagiliran malapit sa tiyan, daplis lang. Si Ka Gendo 
ay sa tiyan tinamaan, sa tatlo ay siya ang maselan ang kondisyon dahil di lumampas 
ang bala at papasok (paloob ang direksyon ng bala) pero siguradong di umabot 
sa loob ng tiyan dahil walang sign ng internal bleeding o pain sa loob ng stomach 
cavity. 


Dinala sila ng medik sa bahaging likuran ng labanan kung saan ko sinasalo 
ang mga kaswalti. Matapos ko siyang masuri, mabendahan at mapainom ng 
antibiotic at pain reliever ay bumalik ulit siya sa front ng labanan kahit sinabi kong 
maselan ang kaniyang kalagayan. Okey lang daw siya, wala raw sa bituka ang tama 
niya. Kaya pa raw niya at di siya pwedeng mawala sa frontline. 


Sa pag-atras, habang usong na ang dalawang sugatan ay naglakad naman 
siya. Kaya pa raw niyang lumakad, magsasabi na lang daw siya pag di na niya kaya. 
Pinilit niya ang sarili niyang maglakad hanggang RP bagama't nakikita ko siyang 
pangiwi-ngiwi habang hawak ang tiyan sa paglalakad. Katwiran niya ay pagod 
at hirap na ang mga kasama. Kaya naman niyang tiisin, bigyan lang siya ng pain 
reliever para mabawasan ang kirot. Mapalad nga raw siya at buhay pa. 


Noon ko unang napatunayan ang taas ng antas ng pagtanggap niya sa 
sakripisyo. Titiisin niya kahit siya'y nasasaktan, huwag lang magdagdag ng hirap sa 
mga kasama. Grabe ang tapang at pagkamatiisin, garantisado ang tibay at tatag ng 
kalooban sa harap ng kaaway at kamatayan man. Tunay na mandirigmang habang 
nasusugatan ay lalong tumatapang at lumalaban hanggang maigupo ang kaaway. 


Habang iniintindi ang kanyang pagpapaopera sa ospital ay ako ang 
pinagbantay at pinag-alaga sa kanya. Tumatanggap ako ng instruksyon kung paano 
siya aalagaan. Hindi siya pwedeng gumamit ng sariling lakas, dahil mapepressure 
ang bala at maaaring maitulak pa paloob kaya ako ang nag-iigib ng panligo niya, 
ako ang naglalaba ng mga damit niya at naglilinis ng kanyang sugat. Bed rest siya 
kaya ako rin ang kumukuha ng pagkain niya. 


Agosto 1985, sa isang barangay na kalapit ng baryo namin, natipon kaming 
mga medik at may medical training, noon siya dumating. Magaling na siya mula sa 
pagkakaopera. Isa sa teacher namin ang nobya niyang dentista. Pero sa pagbalik 
niya galing sa pagpapagamot ay nagsimula na rin ang problema nila sa relasyon. 
Isang krisis na sangkot ang puso. Na kahit problemado ay di niya pinahalata sa mga 
kasama. 


Hindi kaya ng nobya niya na samahan siya sa buhay at pakikibaka sa 
sona. Sa kabilang banda, hindi naman kaya ni Ka Gendo na iwan ang gawain, 
masa at mga kasama sa sona. Magkabilang-dulo ng pananaw at paninindigan 
na di kinayang pag-isahin sa pamamagitan ng pag-ibig sa isa't isa. Dulot niyon 
ay pinili ni Ka Gendo, masakit man, na putulin ang relasyon nila. Nakita ko ang 
paghihirap ng kalooban ni Ka Gendo, mahal na mahal niya ang kanyang nobya 

pero kinailangan niyang pumili. Tinalikuran niya ang relasyon para sa sinumpaang 
tungkulin sa bayan. 


Matapos ang medical training namin, sunud-sunod na mga pagsasanay 
pa ang inilunsad at nanatili ako sa kanilang yunit para sa pangangalagang 
pangkalusugan ng mga trainees. Panahon ito ng pagsisikap niyang makarecover. 
Nilibang niya ang sarili sa pag-aaral at pagtuturo, pakikipagbahaginan sa mga 
kasama na ilang buwan niyang naiwan at di nakasama sa mga sumunod na 
aktibidad. Sa panahong ito inilunsad ang Batayang Kursong Militar na nagresulta 
sa pagkakabuo ng kauna-unahang kumpanya sa Southern Tagalog. 


Pagkatapos ng mga pagsasanay ay bumalik na kami sa iba pa naming 
gawain bilang noo'y front medical staff ng dalawang distrito. Nobyembre 1986 ay 
muli akong naimbita sa isang pagsasanay-militar kung saan muli kaming nagkita 
ni Ka Gendo. Kinausap niya ako para sa oryentasyon ng aking gawain habang 
kasama nila. Sa kasunod na ilang araw ay kinausap ulit niya ako para ipaalam 
na may exposurist na darating at sa clinic na itinayo sa loob ng kampuhan siya 
tutuloy. 


Ang babae ay si Ka Lisa, isang teacher, unang gabi pa lang pagkarating niya 
ay si Ka Gendo na ang hinanap. Saksi ako sa pagiging prangka nito kay Ka Gendo, 
sa pagbubukas ng totoong layunin at nararamdaman niya kay Ka Gendo. Sa 
picture pa lang at kwento ukol kay Ka Gendo ay humanga na siya. Kinalaunan ay 
naging magkarelasyon sila ni Ka Gendo. 


Noong 1987, bahagi ng kampanya sa pagbawi mula sa kaaway ng isa sa mga 
bayang base ng BHB, binalak ilunsad ang isang malaki at koordinadong TO sa 
erya. Katatampukan ito ng serye ng maliliit na mga taktikal na opensibang lulundo 
sa ambus sa Lopez-Buenavista road. Siya ay kasama sa main body o sa yunit 
na maglulunsad ng ambus. Sa aktwal ay nagkabulilyasuhan sa isang hiwalay na 
team, dahilan para iatras na ang main body. Obligadong hukayin at dalhin sa pag- 
atras ang mga bomba. Nahukay na ng mga bomber ang bomba pero nakaligtaang 
tanggalin ang connection sa blasting cap ng wire papunta sa battery at nang 
gupitin ang wire ay sumabog ang bomba. Si Ka Gendo ay nakadukwang sa hukay 
at pinapaalalahanan ang bomber na mag-ingat at baka sumabog. At hindi pa niya 
natapos ang sinasabi ay sumabog na nga. 


Paghupa ng usok, bangkay na ang tumilapong katawan ni Ka Gendo. 
Habang ang mga bomber ay malubhang napinsala ang mga daliri at paa. Mga 
medik na ang nag-imbalsamo kay Ka Gendo para maiburol ng ilang araw habang 
hinihintay ang mga kapamilya bago ilibing. 


Hindi na usapin ang naging sanhi ng aktwal niyang kamatayan. Ang usapin 
ay kung paano niya iniambag ang lahat ng kanyang makakaya sa pagsusulong 
ng digmang bayan. Kung paano niya higit na hinubog ang sarili upang maging 
karapatdapat sa mga tungkulin at responsibilidad na iniatang sa kanya. Kung 
paano niya minahal ang kanyang gawain, kung paano isinulong at pinaunlad ang 
kanyang pamumuno sa hukbong bayan laluna sa hukbong naipundar mula sa 
dugo at pawis ng mga kasama. Kung gaano karubdob ang layuning mabawi sa 
kaaway ang baseng tinatangka nitong agawin sa Partido at BHB. Kung gaano siya 
nasasaktan kapag may masang napipinsala, dinadahas at pinapatay ng kaaway. 


Si Ka Gendo, Ka Isagani--Apolonio Mendoza y Agapay--AMA, siya man ay 
Bikolano, anak ng Kabikulan, bayani ng Timog Katagalugan at sambayanang 
Pilipino. Ang di malilimutang kadre ng Partido at Hukbong Bayan sa lalawigan ng 
Quezon. 2 

Sa alaala ni Kasamang Lucio Istanislao de Guzman 


PAHAYAG NI JAIME “KA DIEGO” PADILLA SA IKA-30 ANIBERSARYO NG PAGKAMATAY NI KA LUCIO DE GUZMAN 


kabayanihan ni Lucio Istanislao de Guzman o Ka Cito sa mga kasama at 
masang nakapiling niya bilang rebolusyonaryong mandirigma at kadre sa 
lungsod at kanayunan. 


| naalala at pinagpupugayan ng buong rebolusyonaryong hanay ang 


Si Ka Cito ay dating seminarista mula sa uring petiburges, taga-Quezon 
City, may asawa at isang anak na babae. Mula sa pagkilos sa hanay ng 
kabataan-estudyante sa panahon ng Sigwa ng Unang Kwarto ay nagpasya 
siyang lumahok sa armadong pakikibaka sa pamamagitan ng pagtungo sa 
kanayunan at pagsampa sa Bagong Hukbong Bayan. 


Iniwan niya ang maalwang buhay sa lungsod, ang seminaryo 
at pagpapari, at piniling maglingkod sa masang anakpawis. Minahal 
niya nang higit ang sambayanang Pilipino na labis na pinahirapan at 
pinagsasamantalahan sa ilalim ng mapanupil at malupit na diktadurang US- 
Marcos. 


Si Ka Cito ay isa sa libu-libong sumampa sa BHB na itinulak ng busabos 
na kalagayan ng mamamayang Pilipino na humawak ng sandata at ipagtanggol 
ang masang inaapi. Nadestino siya sa Bikol at dito gumampan ng mga 
rebolusyonaryong gawain bilang Pulang mandirigma, propagandista-edukador 
at organisador ng masa. 


Noong 1982, inilipat siya sa Mindoro at tumayong kalihim ng Komite sa 
Isla (KI) hanggang sa kanyang pagkakapaslang. Kabilang siya sa mga naglatag 
ng pundasyon ng rebolusyonaryong kilusan sa Occidental Mindoro. Iniambag 
niya ang kanyang kakayahan sa pag-oorganisa sa kanayunan at mga sentrong 
bayan ng isla na natutunan niya sa kanyang mayamang karanasan sa Bikol. 

Habang papasok sa sonang gerilya mula sa ilang pag-aayos sa sentrong 
bayan, nakasalubong niya ang mga nag-ooperasyong kaaway at hinuli siya at 
dalawa niyang kasama noong Nobyembre 4, 1987 sa Brgy. Paclolo, Magsaysay, 
Occidental Mindoro. 

Nakaranas si Ka Cito, Roger Pesales at Hernani Jacinto ng tortyur at labis 
na pagpapahirap sa kamay ng mga tauhan ni Col. Herminigildo de Fiesta 
sa Provincial Headquarters ng Philippine Constabulary -Integrated National 
Police sa San Jose, Occidental Mindoro. Sa kabila nito, nanatiling buo at 
matibay ang kanyang paninindigang pangalagaan ang dangal at prestihiyo 
ng Partido sa harap ng matinding pagpapahirap ng kaaway. Walang kahit 
na anumang impormasyong nakuha mula sa kanya. Bunsod nito, pinaslang 
siya noong Nobyembre 7, 1987 at pinalabas bilang isang engkwentro sa Brgy. 
Calinisan, San Jose, Occidental Mindoro. Kasama niyang napaslang sa kamay 
ng berdugong kaaway sina Roger Pesales at Hernani Jacinto, mga aktibong 
lider magsasaka mula sa Brgy. Bubog, San Jose, Occidental Mindoro. 


Ipinamalas ni Ka Cito ang pambihirang husay bilang isang 
rebolusyonaryo. Malaki ang kanyang naging papel sa pagpupundar ng lakas 
ng rebolusyonaryong kilusan sa Timog Luzon, partikular sa isla ng Mindoro. 
Bilang pagdakila sa kanya, ipinangalan sa kanya ang kumand ng BHB sa isla ng 
Mindoro. 


Isang huwaran ang buhay at pakikibaka ni Ka Cito. Ang ginawa niyang 
kabayanihan sa harap ng kalupitan ng kaaway ay palaging maaalala ng mga 
kasama at ng malawak na masang kanyang pinaglingkuran. Gawin nating 
halimbawa si Ka Cito para ibayong pataasin ang ating paninindigang 
sumulong tungo sa pagtatagumpay ng rebolusyon. DN 

Kongkretong pagsusuri sa kongkretong kalagayan 
“Di napanghawaka't lumabis ang kapangahasan 
Rumurok sa kamalian, humantong sa kahibangan 
Matinding pinsala ang ibinunga sa rebolusyonaryong kilusan 

Balik-tanaw sa kasaysayan: 
Ang TK mula 1986 hanggang 1992” 


Kinonsolida ng rehimeng US-Corazon Aquino ang kapangyarihan nito 
matapos na bumagsak ang diktadurang Marcos noong 1986 sa pamamagitan ng 
pag-aalsa na sinabayan ng rebelyong militar na EDSA I|. Nabuwag ang malawak na 
prenteng anti-pasista at anti-Marcos na higit na nagpabago sa hanayan ng iba't 
ibang pwersang pampulitika at pumaling ang mga panggitnang pwersa sa mga 
repormistang pangako ng rehimeng Corazon Aquino. 


Si Corazon Aquino ang naging bagong tutang namanikluhod sa 
imperyalismong US. Itinulak ng rehimen ang mga repormistang ilusyon sa 
mamamayan na nagresulta sa relatibong pagkalma ng mga pampulitikang 
pakikibaka at paghupa ng paglahok ng mamamayan sa mga aksyong protesta. 
Ginamit ni Aquino sa kanyang bentahe ang popularidad ng pinaslang na asawang 
si Benigno ‘Ninoy’ Aquino Jr. upang higit na patatagin ang kanyang kapit sa 
estado-poder kasabay ng paglalako ng iba't ibang repormang pampulitika at 
pang-ekonomiya na sa esensya'y pagpapahigpit lamang ng hawak at kontrol ng 
imperyalismong US sa bansa. 


Sa pamamagitan ng rehimeng US-Corazon Aquino, naisabatas ang mga anti- 
mamamayang patakaran tulad ng kontraktwalisasyon sa pamamagitan ng Herrera 
Law. Pinatatag pa lalo ni Aquino ang pundasyon ng malapyudal na pagsasamantala 
sa mga magsasaka sa pamamagitan ng Comprehensive Agrarian Reform Program 
na higit na ginawang lehitimo ang monopolyong kontrol sa lupa at pagpapalit-gamit 
nito mula agrikultural tungong komersyal, industriyal, eko-turismo at residensyal. 


Samantala, pinabangis lalo ng rehimen ang kanyang todo-gera laban sa 
mamamayan sa pamamagitan ng Total War sa ilalim ng Oplan Lambat Bitag. 
Nagsulputan ang mga anti-Komunistang vigilante group at mga panatikong sektang 
relihiyon tulad ng Alsa Masa, Tadtad, Pulahan, Matasadem, Greenan, Ituman at iba 
pang katulad na nilikha at pinondohan ng Armed Forces of the Philippines upang 
higit na maghasik ng teror sa mamamayan. Dumami ang mga grupong paramilitar 
na pinakilos ng AFP upang tapatan at labanan ang mga pakikibaka ng mamamayan. 


Noong 1986, binalangkas ang planong fast track/slow track insurrection 
ng Partido sa ilalim ng Southern Luzon Commission. Sa balangkas ng fast track, 
tinarget na mapagpasyang makamit ang tagumpay sa loob lamang ng tatlong taon 
at sa loob naman ng medium term o limang taon pataas ang slow track. Nakaayon 
ito sa maling pampulitikang linya ng insureksyunismong lungsod na lumaganap 
noon sa buong organisasyon ng Partido sa pambansang saklaw. Itinulak ng 
programang ito ang labis na pagdidiin sa pagpapaigting ng digmaan nang hindi 
isinasaalang-alang ang pangangailangan na magpapalawak at magkokonsolida ng 
baseng masa. 


Para makasabay ang rehiyong TK sa pagpapatindi ng pakikidigmang gerilya, 
itinulak ang pagtatayo ng mga laking-kumpanyang yunit gerilya at pagreregularisa 
ng mga yunit ng BHB sa kanayunan. Maraming pagkakataong hindi naihanda 
ang mga organisasyong masa at mga organisasyon ng Partido sa mga lugar na 
pinaglulunsuran ng mga taktikal na opensiba kaya't karaniwan, hindi nasasalo ang 
baseng masa laluna kung matindi ang reaksyon ng kaaway. 


Sa mga kalunsuran at sentrong bayan, itinulak naman ang tatlong 
pangunahing makinarya, ang 'pulitiko-militar” na paraan ng pag-oorganisa at ang 
pagpapaunlad ng pakikidigmang partisano bilang isang natatanging porma ng 
pakikidigma bukod sa pagiging ekstensyon ng pakikidigmang gerilya sa kalunsuran. 

Mabilis na winaldas ng mga maling konseptong ito ang mga naipundar ng 
rebolusyonaryong kilusan at baseng masa sa hayag at lihim. 


Nagtamo ng maraming pinsala ang Partido dahil sa maling linya na nagdulot 
ng malubhang suhetibismong humantong sa mga kongklusyong napasok ang 
organisasyon ng mga deep penetrating agents o DPA at mga espiya ng kaaway. 
Dahil dito, ipinatupad ang isang kampanyang anti-impiltrasyon sa rehiyon na 
tinaguriang Oplan Missing Link (OPML) o “Kahibangan" na tumama sa organisasyon 
ng Partido. 


Mapagpasyang kumilos ang Komiteng Tagapagpaganap ng Komite Sentral 
(KTKS) ng Partido upang isalba ang organisasyon ng Partido sa rehiyon ng TK mula 
sa pagkawasak-sa-sarili. Sa kalahatan, hinusgahang mali ang naging tuntungan ng 
kampanyang anti-impiltrasyon at nilabag nito ang saligang mga patakaran kaugnay 
sa pag-iimbestiga at paglilitis sa mga itinuturing na espiya ng kaaway na nakapasok 
sa loob ng organisasyon na dahilan ng malawakang demoralisasyon sa hanay ng 
mga pwersa sa kanayunan at pagkatigil ng kilusang masa sa kalunsuran. 


Noong 1989, inilunsad ang ikaapat na plenum ng KRTK at ibinaba ang 
paglalagom sa “Kahibangan" Inilinaw ding mali ang programang fast track/slow track 
insurrection at konseptong pulitiko-militar ng tatlong mayor na makinarya. Ngunit 
hindi pa natukoy sa panahong ito na mali ang linyang strategic counter-offensive. 
Isinaayos din ng sentro ng rehiyon ang mga namumunong komite mula antas-KR 
hanggang antas KT-SMS (sangay sa military sector). Ibinaba naman ng KTKS ang 
aksyong pandisiplina sa mga kadreng responsable sa naganap na Kahibangan. 


Sa ikalimang plenum ng KRTK noong 1990, tinalakay ang pahayag ng 
Komite Sentral sa ika-21 anibersaryo ng Partido at “Ilang Paglilinaw sa Ating 
mga Tungkulin” ng KPKS. Sa plenum, iniatras na ang planong SCO at ipinalit ang 
tatlong mahahalagang sangkap ng pakikidigma. Ito ang malaganap at masinsing 
pakikidigmang gerilya: ilang elemento ng pakikidigmang makilos: at pagsusulong ng 
RKM at pag-aalsa sa kalunsuran. 


Mula 1991 hanggang 1992, nakabwelo ang mga kampanya at pakikibakang 
masa sa rehiyon sa mga pambansa at lokal na isyu tulad ng militarisasyon at 
todo-gera, CALABARZON Project at anti-base militar ng US. Nang naluklok 
sa kapangyarihan ang rehimeng Ramos noong 1992, puspusan ang gawaing 
pagrerekober ng Partido at hukbong bayan. Muling sumigla ang kilusang masa sa 
rehiyon laban sa mga pinatinding kampanyang militar ng AFP sa kanayunan na 
isang naging salik sa mahirap na gawaing rekoberi ng mga YGM. Nagpatuloy naman 
ang paglulunsad ng Oplan Lambat Bitag ng rehimeng US-Ramos sa pamamagitan 
ng OLB Il na kinatampukan ng estratehiyang gradual constriction. 


Noong Nobyembre 1992, inilunsad ang ikaanim na plenum ng Komiteng 
Rehiyon na nagtataguyod sa Ikalawang Dakilang Kilusang Pagwawasto at iba pang 
desisyon at resolusyon ng ika-10 plenum ng KTKS. Buong giting na hinarap ng 
Partido ang buhay-at-kamatayang pakikibaka laban sa mga oportunistang taksil 
na nagnasang wasakin mula sa loob ang Partido at BHB. Kasabay nito, nilabanan 
ng mamamayan ang pananalakay ng rehimeng US-Ramos upang wasakin ang 
rebolusyonaryong kilusan mula sa labas sa pamamagitan ng pinatinding Oplan 
Lambat Bitag Ill. 


“Halaw sa Kalatas Tomo 38 Bilang 9 at 10. Hango sa serye ng mga artikulo sa 


pagbabalik-tanaw sa kasaysayan ng rebolusyonaryong pakikibaka sa rehiyon para sa ika-50 
anibersaryo ng Partido. D 

Portrait ni Kasamang Jose Maria Sison 
Ipininta ni Jose “Ka Pepe” Luneta 

Panayam kay Prop. Jose Maria Sison hinggil sa 
kampanyang anti-impiltrasyon noong dekada 1980 


MULA SA WEBSITE NG INPS 


Ang artikulong ito ay isinalin ng patnugutan ng Dagitab mula sa wikang Ingles tungong 
Filipino. 


at inilathala noong Disyembre 28, 2002 sa Philippine Daily Inquirer (PDI). Maikli ito at 
pasakalye lamang sa limang artikulong serye ng paninira laban sa Partido Komunista 
ng Pilipinas na inilabas sa unahan ng PDI mula Disyembre 26 hanggang Disyembre 31, 2003. 


N ng panayam na ito kay Prop. Jose Maria Sison ay hiningi noong Nobyembre 23, 2002 


Gayunpaman, mahusay na naipakita ni Prop. Sison na natukoy na ng kilusang 
pagwawasto ng PKP simula noong 1992 ang ugat para maisagawa ng mga hindi 
nagwawastong oportunista at kriminal ang mga tinaguriang kampanyang anti-impiltrasyon 
na bumiktima sa mga kadre at miyembro ng Partido, mga Pulang kumander at mandirigma, 
masang aktibista, at iba pa noong dekada 1980. 


Ayon sa PKP, ang mga may kasalanan sa madugong kampanya at hindi nagsising 
elemento ay umalis na sa Partido. Nagtayo ang ilan sa kanila ng mga grupong tumatanggap 
ng subsidyo mula sa dayuhang ahensyang pampinansya o sa mga kaugnay na dayuhang 
grupong Trotskyite. Ang iba'y hayagan nang nagpapagamit sa mga reaksyunaryong pulitiko 
at sa mga ahensyang paniktik at sayops ng US at Pilipinas. 


Paboritong tawagin ng mga taksil na ito ang PKP na Stalinista. Pinagmumukha 
nilang masama ang libu-libong matatalino, matapat, masisipag at militanteng miyembro 
ng Partido. Nais nilang sirain ang buong Partido at panatilihin ang sistema ng pang-aapi at 
pagsasamantala ng imperyalismong US at lokal na naghaharing uri ng malalaking komprador 
at panginoong maylupa. 


Napanatili ng PKP ang rebolusyonaryong integridad nito at nilinis ang sariling hanay sa 
pamamagitan ng edukasyonal na kilusang pagwawasto upang labanan ang mga ideyolohikal 
at pulitikal na ugat ng hindi maiwastong oportunismo at kriminalidad, makapagpataw 
ng aksyong pandisiplina na hindi parusang kamatayan at nang hindi nagpapasimula ng 
panibagong isterya, at bigyan ng pagkakataon ang mga nagsisisi at may pananagutan na 
mapatawad, magbago, magpanibagong-hubog at manatiling rebolusyonaryo. 


Ayon sa NDFP, maaaring dalhin ng sinumang may reklamong paglabag sa karapatang 
tao laban sa mga pwersa ng GRP o ng NDFP sa Joint Monitoring Committee o sa kanya- 
kanyang opisina ng GRP at NDFP sa ilalim ng Comprehensive Agreement on Respect 
for Human Rights 2 International Humanitarian Law. Ito ang pinakamainam na paraan 
ng pagtuklas sa katotohanan at pagtatakda ng kaukulang aksyon kaysa magpalaganap 
ng tsismis at paninira sa mga anti-komunistang pahayagan o magbuo ng isang “walang 
kinikilingang komisyon sa katotohanan" sa hindi tiyak na panahon. 


Tinuran ni Jose Maria Sison, tagapagtatag at tagapangulo ng Partido Komunista 
ng Pilipinas na nakabase ngayon sa Netherlands, ang batas ng kontradiksyon sa 
pagpapaliwanag kung bakit naganap ang mga purge. Ito ang kanyang sagot sa mga tanong 
na in-email ni Juan V. Sarmiento, Jr., Patnugot ng PDI. 


1. Wala ba kayong ideya na may nagaganap na tulad ng Operation Missing 
Link sa Timog Katagalugan, Olympia sa Metro Manila at iba pang katulad na 
kampanyang ‘purge’ sa Hilagang Luzon at Silangang Visayas noong 1987- 
1989? 


JMS: May narinig akong mga balita at mapagkakatiwalaang salaysay mula sa iba't 


ibang tao. Kailangan mong ikonsidera ang distansya sa pagitan ng Netherlands at 

ng Pilipinas, partikular ang agwat sa oras sa pagitan ng kahit anong pangyayari sa 
Pilipinas at anumang ulat tungkol doon. Hindi mo pala nabanggit ang Kampanyang 
Ahos na siyang pinakamalala sa lahat ng madudugong Witch-hunt.” 


2. Mayroon bang pagsisikap sa bahagi ng lokal na pamunuan na kumonsulta 
sa inyo kung paano dapat ikondukta ang mga ‘purge’? 


JMS: Hindi ako kailanman naglaan ng oras para sa mga konsultahan sa kahit 
sinuman hinggil sa kondukta ng mga tinatawag mong purge: Gayunman, lagi 
akong handa na makipagtalakayan sa kahit sino tungkol sa mga wastong prinsipyo 
at pamamaraan ng imbestigasyon, prosekusyon, paglilitis at ebalwasyon ng 
ebidensya. Maaari akong humalaw mula sa aking kaalaman at karanasan bilang 
isang mag-aaral ng Marxismo, propesor ng agham pampulitika at biktima ng 
pasismo at kontra-rebolusyon. 


Ginagamit mo ang terminong ‘purge’ na may ispesyal na konotasyon o punto 
de bista, kahit na ginagamit ito ng mga pyudal, burgis at proletaryong partido sa 
karaniwan at pangkalahatan upang tukuyin ang pagtatanggal mula sa kanilang 
organisasyon ng mga miyembrong hindi aktibo, patay na o pinagmumulan ng 
kaguluhan. Kung anuman, matutuwa kang malaman na gumagamit ang PKP 
ng mas mabibigat na termino (krimen, kahibangan, atbp.) sa pagkundena at 
pagtatakwil sa mga krimeng nabanggit mo. 


3. Bakit nangyari ang mga ‘purge’? 


JMS: Umiiral ang batas ng kontradiksyon sa lahat ng dako. Maaaring mapasok 

ng masasamang elemento ang Partido, at maaari ring bahagi o ang buong 
organisasyon mismo ay mabulok. Kung gayon, maaaring maganap ang 
madudugong panghuhuli kapag hindi mapagbantay at militante ang mga 
proletaryong rebolusyonaryo at ang mamamayan sa paglutas sa mga problema 
ng penetrasyon at pagkabulok. Dapat purihin ang PKP sa pagwawasto nito sa 
mga pampulitikang kamalian ng oportunismo, pagharap nito sa mga krimen, at 
pagtataguyod nito sa prinsipyo at karapatan sa karampatang proseso. Nagawa 
ng pagwawasto na konsolidahin, pasiglahin, at higit pang palakasin ang PKP at sa 
katunayan ang buong rebolusyonaryong kilusan. 


4. Sino ang dapat managot? 


JMS: Kung pagbabatayan ang mga publikasyon ng Partido, sa tingin ko'y 
pinakakilala ng PKP, mga rebolusyonaryong organisasyon at ng mamamayan kung 
sinu-sino ang responsable para sa mga krimeng tinutukoy. Pero syempre mayroon 
pa ring mga kontra-rebolusyonaryo at mga naguguluhan na magsasabing ang 
kabuuan ng Marxismo-Leninismo o kabuuan ng PKP ang responsable. 


Tulad ito ng pagsasabing ang liberal na demokrasya at ang mga liberal 
demokratikong partido ay habambuhay nang pinawalang-silbi ng paghahari ng 
teror ng Rebolusyong Pranses o na walang kabutihang dulot ang simbahang 
Katoliko dahil sa mga notoryus na panghuhuli at ‘inquisition’ sa kasaysayan nito 
o na ang lumang demokratikong rebolusyon sa Pilipinas ay walang bisa dahil si 
Emilio Aguinaldo ang maysala sa pagpatay kay Andres Bonifacio at kay Heneral 
Antonio Luna. ### 


(Pinaslang si Bonifacio, tagapagtatag ng Katipunan, ng mga tauhan ni 
Aguinaldo, lider ng isang paksyon ng Katipunan at kalauna'y pangulo ng Unang 
Republika ng Pilipinas. Pinatay din ng mga alagad ni Aguinaldo si Luna, isang 
heneral ng Unang Republika. -PDI Editor.) D 


Q 2018 DAGITAB 


PAGLIHIS AT MGA PAGKAKAMALI 105 


Doon sa bayan namin 
NI KA OLIN 


sa bayan namin. Mga early 1980s ito, Grade 1 o Grade 2 ako. Sabi nila, 

maraming NPA dun sa barangay na “kurba" kung tawagin. 'Yung mga bata 
namang nagbabanggit ng kahit ano tungkol sa NPA, tinatampal ang bibig tapos 
pinagsasabihan, “Baka marinig ka ng PC!" 


B: pa lang ako, naririnig ko na ang mga kwento hinggil sa NPA doon 


Manggagawa ang nanay at tatay ko at nagkaroon din kami ng maliit na 
pagawaan ng tsinelas. Taga-bayan ako, kaya noong una, puro kwento lang ang alam 
ko tungkol sa NPA. 


Pero di pala magtatagal at makakakita rin ako ng NPA—doon sa mismong 
bayan namin. 


Yung itsura ng bayan namin 
ay tulad ng sa iba. Tipikal na 
magkakatabi sa sentrong bayan 
ang simbahan, munisipyo, plaza, 
palengke. Pagkatapos ng eskwela, 
iiitsa ko lang ang mga gamit ko 
sa bahay, tapos puntahan na sa 
patio ng simbahan, maglalaro na 
hanggang bago dumilim. 


Ganoon lang din ang 
ginagawa ko noong araw na una 
akong nakakita ng NPA. Nung 
araw na iyon, bago pa dumilim 
ay nagkakaingay na sa amin. 
Sumisigaw ang mga tricycle driver. 


“Nilusob ng NPA ang 
munisipyo!” 


Nagtakbuhan kami 
papuntang munisipyo. Ang 
naabutan ko, paatras na ang mga 
NPA at sumisigaw ng, “Mabuhay 
ang New People's Army!” 


Dahil mga bata pa, ginaya 
namin ang mga kasama. 
Nagsigawan kami, “Mabuhay ang 
New People's Army!” 


Sumagot naman ang 
matatanda, “Huwag kayong 
magsisigaw! Magiging komunista 
ang bayan natin!” 


'Yun ang unang beses na 
nakakita ako ng NPA. Reyd sa 
bayan namin, 1984, Grade 3 ako. 

Dati nang red area ang bayan namin. Nagsimula ang paglalatag sa Banahaw 
area, mga late 1970s. Kaya nga nandun ang HQ ng 16th IB noong panahon ng Oplan 
Lambat Bitag ng Rehimeng Aquino I. May kampo rin ng PC doon. Pangkaraniwan 
lang sa amin na makakita at makasalamuha ng mga sundalo. 


May isang sarhento ng PC na nanligaw sa tiyahin ko. Mabait naman siya. 
Batangenyo, taga-Sto. Tomas. Napangasawa ni Tiya. Ang kaso, kapag nalalasing, 
nagpapaputok ng armalite. Nagagalit ang tatay ko. Kapag ganun na ang nangyayari, 
umuuwi na kami. 


Agosto 1983, bumiyahe pa-Sta. Cruz yung tiyo ko. Inisparo siya. Pinuntahan 
namin ng tatay ko yung dyip kung saan siya nakasakay. Talagang lumabas sa bibig 
niya yung bala. Noong panahon na iyon, sumama ang loob ng tatay ko sa NPA. 


Pagkatapos nun, may serye ng mga operasyong isparo ang mga kasama na 
target ang mga hepe ng pulis. Natakot ang hepe sa bayan namin. Kalbo siya, parang 
Erap. Tuwing umaga, nagmomotor siya papuntang Villa Fuca mag-isa. 


Matagal na palang inaabangan ng mga kasama ang hepeng 'yun. Taong 1987, 
sa gitna na ng total war, nakuha ng mga kasama ang padron niya at nagplano sila 
ng ambus. 


Pumakat ang mga kasama malapit sa lumang sementeryo ng mga Kastila sa 
bayan. Pero, noong araw na iyon, bumaba kaagad ang hepe, at ang natira ay ang 
mga lokal na pulis. Yung iba sa kanila, mga kaalyado o ‘di kaya'y kamag-anak ng 
mga kaalyado. Nung dumaan yung mobile, inambus ng mga kasama at tatlong lokal 
na pulis ang namatay. Grabe ang ampiyas ng bala sa mga bahay malapit sa site. 


Pagkatapos ng ambus na iyon, pumasok na ang mga tangkeng de-kadena sa 
bayan namin. Yung mga sundalo, makikita mong nagsisibabaan mula sa bundok. 
Pumupunta pa sila sa patio. 


High school na ako "nun, at nakikihalubilo kaming mga kabataan sa 
mga sundalo. Tuwang-tuwa kami sa kanila at sa mga baril nila. Sila naman, 
nagkukunwaring mababait sa aming mga bata. 


Nagkaroon na rin ng mga RSOT sa bayan namin. Nagtatanghal 'yung mga 
RSOT, puro pangdedemonyo sa mga kasama. Sabi nila, pinapatay raw ng mga 
kasama ang mga gustong umalis sa NPA. Pero sabi ng nanay at tatay ko, black 
propaganda lang daw iyon at huwag na raw ako pupunta sa RSOT. 

Pakiramdam ko noon pa, maraming NPA sa lugar namin. Aktibong-aktibo noon 
ang KADENA. Basta anibersaryo ng KM o Partido, ang daming nakasulat sa mga 
pader sa bayan. KADENA ang signatory ng mga panawagan. 

“Mabuhay ang Partido Komunista ng Pilipinas!” 

“Mabuhay ang New People's Army!” 

“Kabataan, Sumapi sa NPA!" 

Kalaunan, malalaman kong tama pala ang hinala ko. Marami ngang 


sumasampa sa NPA mula sa lugar namin, at karamihan sa kanila ay galing ng 
KADENA. Ø 

re 


"og mm 
g digma (prisoners of war), Laguna, 1992 


r- 
Pagpapalaya sa mga bihag ng digma (prisoners of war), Quezon, 1989 

Taeb at hibas ng rebolusyon sa isla ng Mindoro 


IKALAWANG BAHAGI 
NI KA NANCY 


“Humatak ng regular na batalyon mula sa mainland, itali sa isla at durugin!” 


akalipas ang ilang panahon pagkatapos ng pag-aalsang EDSA na 
nagpabagsak sa diktadurang US-Marcos at ang pagkakaupo ni Cory Aquino sa 


palasyo, iwawasiwas nito ang gradual constriction ng Oplan Lambat Bitag | sa 
buong bansa. 


Unang mabigat na tama ng tabak ni Aquino sa Mindoro ang magkasunod na 
paghuli at pagpaslang. Unang nahuli at pinatay si Arnel “Ka Dado" Mendoza noong 
Oktubre 1987. Nadakip naman si Ka Cito o Lucio de Guzman na tumatayong kalihim 
ng isla habang papasok ng sonang gerilya matapos ang matagumpay na reyd sa 
munisipyo ng Magsaysay noong Nobyembre 4, 1987. Pinaslang siya at ang dalawang 
lider magsasaka na kasama niya matapos ang matinding tortyur. Pinalabas na 
napaslang sila sa isang engkwentro sa San Jose, Occidental Mindoro. Umaktong 
kalihim ng isla ang pangalawang kalihim at inihalal din siyang kalihim ng kumperensya 
sa isla noong 1988. 


Panahon din ito ng pangingibabaw ng disoryentasyon sa isla na naganap mula 
1986 hanggang 1992. Nasa balangkas ito ng adelantadong regularisasyon kung saan 
tinakdaan ang Komite sa Isla ng SLC na sumabay sa pagpapaigting ng pakikidigmang 
gerilya sa mainland ST para humatak ng regular na tropa ng kaaway, itali ito sa isla at 
dito durugin. Dati ay walang nakadeploy na yunit ng Army sa buong isla maliban sa 
pansamantalang pakat ng mga yunit ng Scout Rangers at Infantry Battalion ng PA 
kapag may mga Task Forces at malakihang operasyong inilulunsad. 


Kaya kahit sa pangkalahatan ay gawaing pagpapalawak at pagtatayo ng mga 
larangang gerilya ang antas ng gawain, ikinasa nito ang hukbo sa isla batay sa 
atas ng SLC para sa pagpapaigting ng pakikidigmang gerilya alinsunod sa linya ng 
adelantadong regularisasyon. At upang bigyan ng dagdag-tulak ito, nagpadala ng 
12-kataong expeditionary force sa Mindoro ang SLC noong huling bahagi ng 1987 
hanggang kalagitnaan ng 1988--panahon ng Oplan Saliksik-upang maging bag-as ng 
pwersang pambanat ng isla. 


/ Ñ W Hin 
NGA, Hipo Pg 
NGA mi 

May malaking SDG na naitayo sa isla na umaabot sa pinalaking platun at pana- 
panahong nagiging pormasyong kumpanya kapag nakasanib ang mga pwersang 
teritoryal sa paglulunsad ng TO. Inilunsad ang mga pagsasanay militar tulad ng BPPM 
(Batayang Pagsasanay Pulitiko-Militar) at BKM (Batayang Kursong Militar) at bawat 
pagkatapos ng treyning ay sasabak sa test mission. 


Pinatikim ng mga pwersang gerilya sa Mindoro ang kaaway ng walong (8) mayor 
na TO--3 ambus at 5 reyd mula Setyembre 1987 hanggang Marso 1988 na tagumpay 
lahat maliban sa reyd sa goons ni Guevarra. Magkakasunod na nireyd ang munisipyo 
ng Magsaysay, Calintaan, Sablayan at Abra de llog sa Occidental Mindoro: at Roxas at 
Pola sa Oriental Mindoro. Nasamsam sa mga TO ang 42 na HPR at 2 M60. Marami ring 
KIA at WIA sa kaaway. 


Matingkad ang ambus sa isang kumpanya ng 4th GHQ sa So. Hinango, Brgy. 
Pornaga, Magsaysay, Mindoro Occidental noong Disyembre, 1988. Tumagal ng limang 
oras ang labanan at napaslang ang limang kaaway habang 13 ang nasugatan. Walang 
nasamsam na armas dahil inabutan ng suporta ng heligunships ang mga operatiba 
ng BHB at nagsagawa ang kaaway ng strafing at pambobomba. 


Panawagan ng kaaway: Alisan ng tubig ang isda! 

Ang mga sumunod na taon--1988-1990s ay panahon ng matinding 
militarisasyon sa isla sa hangad na sairan ng tubig ang isda. Nagbuo noon ng 
mga anti-Komunistang grupong vigilante tulad ng Alsa Masa at Matasadem at ng 
paramilitar na CAFGU. Pilit pinag-aalsa ang masa... laban daw sa NPA! 


Inilalarawan ito ng mga masa sa Occidental bilang panahon ng “rebolusyon” 

o matinding karahasan laban sa magsasaka. Winasak ang mga kinokonsolidang 
barangay at eryang sinaklaw ng rebolusyong agraryo--Limlim sa Rizal, Sta. Teresa sa 
Magsaysay, mga konsolidado nating barangay sa Sablayan. Sa Limlim, pinaslang ang 
15 magsasaka, sinunog ang mga bahay sa baryo at kinatay ng mga CAFGU at goons 
ng PML ang higit 50 mga baka at kalabaw ng mga magsasaka. Sa Tilaga, Sta. Teresa, 
ang mga natukoy na mga kasapi ng Partido at MB ay hinuli, ikinulong at pinatay. 
Mayroon ding binalatan nang buhay at ibinitin sa puno sa tabing kalsada para makita 
ng lahat. Ang tatay ng isang hukbo ay nasiraan ng ulo matapos ipakain ang atay ng 
pinaslang na kasama ng mga vigilante. May pinatay at sinunog pa ang mga vigilante. 


Tadtad Group 

Ang mga nakaligtas ay napilitang lumikas--sa ibang bayan, sa Panay, 
sa Palawan, ang iba ay sa Oriental at tinawag na “internal refugees" o IRs. Sa 
pangangasiwa ng Partido, kasama ang hukbo, pinaunlad at sinaka ng mga IRs ang 
mga tiwangwang na lupain sa interyor at mga dating pastuhan. Namuhay sila sa 
mga interyor na barangay upang makaiwas sa pananalasa ng kaaway. Ang iba'y 
nanahimik at nagsikap na manatili sa baryo. 


Mula 1989-1990, sinikap na ipreserba ang lakas ng hukbong bayan at bawiin 
ang mga naiwang tipak ng teritoryo. Nagkonsentrang magpalawak mula sa Roxas, 
Mansalay at Bulalacao tungong direksyon ng Victoria at Naujan. Samantalang 
ang mga pwersa ng Hukbong bayan na nasa hilagang mga bayan ng Occidental 
Mindoro ay inatasang magpalawak sa hilagang mga bayan ng Oriental Mindoro. 
Kaya kahit pansamantalang naiwan ang mga bayan ng Sablayan, Calintaan at Rizal 
kung saan pinakamalakas ang ating baseng masa, nabawi ng naging pag-abante 
ng pag-oorganisa at ng mga gawain sa mga bayang pinagpalawakan ang nawalang 
tipak ng organisadong baseng masa sa tatlong (3) bayang ito ng Occidental 
Mindoro. 


Samantala, kahit nasa gitna ng isang malawak na operasyon at CMO sa 
Magsaysay, nagawa pa ring ilunsad ang isang mapangahas na ambus sa kapatagan 
ng Gapasan, Magsaysay kung saan napatay ang hepe ng intelligence ng Occidental 
Mindoro na si Capt. Narciso, PC/INP at napatay ang tatlo (3) pang scout ranger. 


Tampok din ang pagkadurog ng platun ng PNP noong 1991 sa isang platun- 
sa-platung labanan kung saan nakuhang POW si Captain Salapong at apat pa 
nitong tauhan. Nasamsam ang 20 HPR kabilang ang 2 M203. Saklaw pa ito ng 
PNP Experiment na nagpakat ng 25 kumpanya o 8 batalyon ng PC/INP na may 
3 heligunship at naglayong ilipat sa kamay ng PNP ang tungkulin sa counter- 
insurgency na sa kalauna'y mabibigo rin naman. 


Hindi masyadong napinsala ng mga pagkakamali ang organisasyon sa 
Mindoro. Nagtuluy-tuloy pa ang paglaki ng baseng masa hanggang 1987 mula 
sa bwelo noong 1985. Nasustine ang mga RA na nailunsad na karamihan ay sa 
Occidental Mindoro at may ilan sa dulong-timog Oriental Mindoro. Salik ang ibayong 
pagsigla at paglawak ng baseng masa. 


Gayunman, umabot din sa isla ang epekto ng OPML--isteryang anti- 
impiltrasyon sa buong rehiyon nang may idinawit na kadre na nasa Mindoro na 
nanggaling sa NCR na diumano'y bahagi ng mga impiltrador sa ilalim ng Operation 
Red Sox ng kaaway. Pinagpasyahan din ng Komite sa Isla na palayain siya matapos 
mabigong maestablisa ang mga paratang sa kanya ng mga kapural ng OPML. 


Galit at tapang paglipas ng takot! Atin ang masa! 

Pamilyahan naman ang sumampa sa Hukbo -- Tatay, Nanay, Ate, Kuya: 
mag-anak, magpipinsan, mag-ina, mag-aama — sama-sama sa hirap, tagumpay, 
pakikibaka. 


Marami ang napilitang sumuko at pumasok sa AlsaMasa at CAFGU. Pati mga 
katutubo ay sapilitang nirekrut sa “Dugoy Commandos”--grupong paramilitar ng 
mga Hanunuo laban sa NPA na umiral nang ilang panahon at di magtatagal ay 
susuko din sa mga kasama. Mayroon din sa hanay ng mga Iraya sa bahaging hilaga 
ng Oriental. 


Grabeng tinamaan ang Occidental. Mula Sablayan, Calintaan hanggang 
Magsaysay, grabeng kamilitarisado ang mga lugar na ‘to. Itinayo ang mga kampo 
sa interyor. llulunsad natin ang gawaing recovery at ipinakat dito ang SDG. Ang 
sinubok na pamamaraang recovery by fire ay di gaanong naging epektibo kaya 

nagpursige sa matiyaga at pursigidong gawaing masa. Ang pagbawi sa antas ng isla 
ay sa gawaing ekspansyon at konsolidasyon sa Oriental. 


Dinanas ng mga kasama ang mangumando para makalapit at maugnayan 
ang masa--kilos sa gabi. Pero walang tumanggap sa mga kasama, walang makain. 
Ang badyet na kanin sa recovery area ay isang tasa lamang, hindi pa siksik. Lampas 
pa sa katawan ng ilang masa ang takot nila. Mayroong ayaw magpatuloy sa mga 
kasama. At kapag nagpatuloy, agad kayong isusumbong sa kaaway. Kung hindi sila 
magsusumbong na dumaan ang NPA, isusumbong sila ng kapitbahay. 


Pero, di na malilimutan ang NPA. Malalim na ang talab nito sa baseng masa at 
kailanma'y di na mabubura sa kasaysayan ng Mindoro. Makatarungan ang isinusulong 
na digma. Naglilingkod sa masa. Hindi na maihihiwalay ang hukbo sa masa -- ang isda 
sa tubig. Ang nagbubuklod sa kanila ay ang mga benepisyo ng napagtagumpayang 
RA, ang inabot na antas ng kamulatan at katatagan na unti-unting bumabalot at 
papalit sa takot. 


Idinaos pa rin noong unang hati ng 1988 ang unang kumperensya ng Partido sa 
Mindoro. Nilagom nito ang rebolusyonaryong karanasan ng Mindoro mula sa mga taon 
ng pagpupundar nina Kasamang Rey Andal noong 1973 hanggang 1988 at inihalal ang 
namumunong komite sa isla. Mula sa panahong ito hanggang dekada 90 ay halal ang 
mga kagawad ng Komite sa Isla. 


Sing-aga pa ng 1989 ay gumawa na ang Komite sa Isla ng mga hakbang para 
ituwid ang maling linya at magsimulang magbigay-pansin at diin sa gawaing masa 
resulta ng pamiminsala ng maling linya sa baseng masa. Naging gabay ng Komite sa 
Isla ang inilabas na 1989 na pahayag ni Armando Liwanag sa anibersaryo ng Hukbo at 
Partido. Sa pag-upo ng bagong kalihim ng SLC noong Disyembre 1989 sa pulong ng 
KT/IC, itinuwid ang maling atas ng dating SLC na sumabay ang isla sa pagpapaigting 
ng pakikidigmang gerilya at ibinigay na pangunahing tungkulin nito ang pagtatayo ng 
larangang gerilya. 


Pagsapit ng 1992 nang inilunsad ang IDKP, madali lamang na naunipika ang 
buong komite sa likod ng kilusang pagwawasto at pagtatakwil sa maling linya. Sa 
plenum ng nireorganisang KRTK ng ika-10 Plenum ng KS, ipinailalim na ang Mindoro 
sa KRTK. D 

Karanasan ng pakikibaka sa Palawan-ang huling Prontera 
UNANG BAHAGI 
MULA SA PANAYAM KAY KA KIKO AT KA NANCY 


mga panahon ng Habagat at Amihan: panahon ng kalma at lakas, ngunit 
ang kagustuhan ng mamamayang Palawenho na magrebolusyon ay sing- 
init at singlawak ng karagatan. 


N ng higit apat na dekada ng rebolusyonaryong pakikibaka sa Palawan ay 


Umaabante na sa iba't ibang panig ng rehiyon ang rebolusyonaryong 
kilusan ngunit magsisimula pa lamang ang pagsisiyasat sa isla ng Palawan 
noong 1980. Isang pangkat kadre ang itinalaga rito para sa paghahanda 
hanggang sa pagbubukas ng sonang gerilya kalaunan. 


Ang mga unang ipinakat ng SLC na Hukbo sa isla noong huling hati ng 
dekada 1980 ay mga Bikolanong may mga kamag-anak sa Palawan. Dahil 
sa kalayuan nito, karaniwang bukambibig ng mga hukbo ay dalawang taong 
“kontrata” lamang sila at babalik na sa Bicol. Sila ang naging puhunan hanggang 
umabot sa dalawang iskwad ang lakas-tauhan ng Hukbo rito noong 1987-1988. 


Maliban sa kalayuan ng isla, kapag nakapakat ka sa Palawan, hindi 
maaaring hindi ka magkasakit ng malaria--isang pangkaraniwan ngunit 
mapanganib na sakit na dala ng mga lamok. Bihira ang hukbong hindi tinamaan 
ng malaria at mas malala pa, paulit-ulit na susumpong ang malaria at may ilan 
nang mga kasama ang namatay sa sakit na ito. 


Kapag napuputulan ng ugnay sa sentro ng SLC, sinisikap ng hukbo na 
makapanatili sa gitna ng mahirap na kalagayan. Ang kwento nina Ka Notz-- 
kabilang sa mga ipinadalang kadre mula sa Bicol, madalas silang natitigil sa 
isang lugar upang alagaan ang mga kasamang may malaria. Kapag gumaling 
ang isa, babagsak naman ang iba. Sa kwenta niya, halos sangkatlo hanggang 
kalahati ng kanilang panahon sa yunit ay panahong kung hindi man maysakit ay 
nag-aalaga ng maysakit. 


Larawan ng huling prontera 

Isa sa mga probinsya sa Pilipinas na may makapal at malawak pang eryang 
kagubatan ang Palawan. Tahanan ng ilang endangered species ang kagubatan 
nito tulad ng Palawan bear, bising (#ying squirrel), pantot (skunk), balentong 
(anteater), durian (porcupine), peacock at iba pa. Kung kaya't karaniwang tanawin 
sa kampuhan ng mga kasama ang naglalambitin sa punong mga unggoy, bising 
at mga pumaparadang peacock sa paligid. Maaamoy rin ang sariwang hanging 
minsa'y ginugulo ng hanging mala-asupre na pinasabog ng pantot bilang 
pandepensa niya sa kalaban kahit pa sa may kalayuan ito umuutot. Lalong 
mapanganib ang paglusong sa malalalim na ilog at latian dahil sa mga buwaya. 
Tanging sa sonang gerilya lamang ng Palawan masasaksihan ito at pana-panahon 
ay nakakapiling din ng hukbo ang mga hayop sa gubat. 


Maraming kwento ng mga kasamang napakat dito--tulad ng walang bagyo 
sa Palawan at lalong hindi kilala ng mga Cuyonin ang lindol! Bukambibig ng mga 
kasama ay “Only in Palawan!” 


Hindi uso dito ang straw na pantali sa kubo ng mga kasama. Sagana sa 
uway o yantok at iba pang baging. Kailangang marunong kang magkayas ng uway. 
Noon, nagiging fnance work din ng yunit habang nasa kagubatan ang pagkakayas 
ng uway at pagbebenta nito--maige na ring pandagdag sa opex” at pambili ng 
bisyo! 

Sa paglalagom ng namumunong komite noong 1989, tinukoy ang 
limitadong resulta ng gawaing masa sa lugar, mababaw at makitid na baseng 
masa. Mayor na problema ang naging oryentasyon sa yunit sa isla na sapat nang 
makapagparamdam na mayroong hukbo sa Palawan habang hindi naman talaga 
naipaplano ang isang kumprehensibong programa sa pagtatayo ng larangang 
gerilya. Naging manera ng pagkilos ng hukbo na madalas na nakakampo at 
malayo sa masa, sibilyanisasyon at konserbatismo. Dagdag pa ang naging 
maling praktika na sinusubsidyuhan sila ng HO at nakakatanggap ng alawans 
buwan-buwan salungat sa prinsipyo ng pag-asa sa sarili at linyang masa. 


Ang Palawan at Mindoro: Mayor na mga isla sa Timog Luzon 
Sa taon din ng 1989, pinagpasyahan na ipailalim sa Komite sa Isla ng 
Mindoro (IC+) ang Palawan. 


Nagpadala ang Mindoro ng walo-kataong reinforcement sa Palawan. 
Kabilang dito ang dalawang beteranong kadreng sina Ka Brendo at Ka Tessie 
para tumayong bagong pamunuan ng sonang gerilya (SG), pero di nagtagal at 
namatay sa sakit sa atay si Ka Brendo. Ang iba pang ipinadala ay mga Pulang 
mandirigma at sekundaryong opisyal. 


Minantine at pinalakas ang isang nananatiling SYP at nakapagbuo ng 


dalawa pang YGM tim. Umabot ulit sa 13 ang bilang ng tauhan ng Hukbong 
Bayan sa Palawan noong katapusan ng 1990. Bukod sa reinforcement na 

ipinadala sa sonang gerilya, itinalaga naman si Ka Lorena para mamatnugot ng 
gawain sa white area (WA). 


Muling binigyan ng mga saligang pag-aaral ang mga kasama, pinuna ang 
kanilang mga maling gawi sa nakaraan, tinalakay ang mga wastong oryentasyon 
sa pagkilos at istilo ng pamumuhay, sininop ang paglalaanan ng subsidyo ng 
SYP mula sa taas. Ang ilang upisyal at Pulang mandirigma ay sasailalim sa 
muling pagsasanay at palalahukin sa mga bago at abanteng karanasan sa 
Mindoro. 


Binalak ang pagbabalik sa Sentral na bahagi ng isla, kung saan naroroon 
ang dating baseng may 30 baryo at kung saan higit na marami ang tao kaysa 
sa Norte. Sa Sentral na bahagi ng isla rin binalak patutukin ang pag-oorganisa 
mula sa WA bilang paghahanda para sa ekspansyon ng sona at para na rin sa 
pagsusulong ng hayag na kilusang masa doon. 


Sa desisyon ng Plenum ng IC+ noong Oktubre 1990, binuo ang Komite sa 
Distrito sa Palawan na mamamatnugot sa gawain sa SG at WA. Ipinorma ang 
SMS (sangay sa militari sektor) sa ilalim nito at nakapagbuo ng dalawang SYP at 
isang MLP (malaligal na pangkat). May ilang lokal na mandirigmang napasampa 
sa lugar. 


Nagkabunga ang mga pagsisikap para tupdin ang ibinigay na oryentasyon. 
Ang sonang gerilya sa Norte ay nakapagpalapad ng saklaw: nakapagbukas 
ng mga bagong baryo at nakapagbuo ng marami-raming SOM; tuluy-tuloy 
na binaka ang mga tumigas nang kahinaan sa nakaraan at may inabot na 
pag-unlad sa performance ng mga dinatnang organisador. Ang naiwang SG 
sa bahaging Sentral ay panimulang nabalikan ng pinatulak na MLP at muling 
nakapag-establisa ng ugnay sa mga dating baseng masa natin doon. Nasimulan 
na ring ikonsolida ang mga dating baryong binabaran ng YGM. 


Noong 1992, nagkaroon ng sunud-sunod na atake ang kaaway sa mga 
pwersa ng Palawan sa WA at sa sona. Maraming nadakip sa WA, kabilang ang 
kalihim nito na si Ka Lorena. Sa sona naman, nagkaroon ng sunud-sunod na 
depensiba at reyd sa mga poste rito. Halos naubos ang pwersa sa sona. Marso 
1992, nadakip din ang kalihim ng Palawan. 


Pansamantalang pag-iwan sa isla: 1992-1994 

Sa katapusan ng 1991, hiniling ng IC+ sa SLC na bitiwan na lamang nila 
ang Palawan sa kalagayang hindi na nila kayang kargahin ang pangangasiwa 
rito. Nahirapan ang komite na sabay na pangasiwaan ang dalawang isla at di 
naantisipa ang ibubungang sobrang paghirit sa pwersa at kakayahan nila sa 
pagtutok sa huli. Kaugnay nito at sa kalagayang di kakayanin ng SLC na akuin uli 
ang tuwirang pangangasiwa sa Palawan, nangahulugan ito ng pansamantalang 
pag-iwan dito. 


Ang mga natirang pwersang gerilya sa Palawan ay nag-inisyatibang 
kumonsentra sa larangang gerilya ng Mindoro. May lima pang nasalo mula sa 
mga pwersa ng SG at pansamantalang inintegra sa mga YGM ng Mindoro. 2 

Brodkas ng Radyo Pakikibaka, Sierra Madre, 1990 

Kamtin ang Dramatikong Pagsulong! 


KOMUNIKE NG IKATLONG KUMPERENSYA NG KOMITENG REHIYON NG TIMOG KATAGALUGAN 
INILATHALA SA ANG BAYAN HULYO-DISYEMBRE 1997 


Timog Katagalugan noong Enero 1997 sa isang larangang gerilya sa 
nasabing rehiyon. Dito ay tinanggap, tinalakay at pinagkaisahan ang 
mga ulat ng Komiteng Rehiyon na kinabilangan ng mga sumusunod: 


M roe na naidaos ang Ikatlong Panrehiyong Kumperensya ng 


1. Ang ulat sa paglalagom ng 15-taong karanasan (1978-1992) 
2. Ang mga ulat sa pagtatasa ng kalagayan: 

a. Ang tatlong taong kumprehensibong pagtatasa (1993-1995); at 

b. Anim na buwang kumprehensibong pagtatasa (Enero-Hunyo 1996). 
3. Ang ulat ng panlipunang pagsisiyasat ng rehiyon. 


Inihalal din ng nasabing kumperensya ang isang bagong Komiteng 
Rehiyon at ang Komiteng Tagapagpaganap at Kalihiman nito na mamumuno 
sa buong rehiyon sa mga susunod na taon. 


Naging isang kumperensya ng tagumpay at pagkakaisa ang idinaos na 
makasaysayang pagtitipon. Ang matagumpay na pagdaraos nito ay patunay 
sa inabot na antas ng konsolidasyon ng Partido at Bagong Hukbong Bayan sa 
rehiyon sa diwa ng Ikalawang Dakilang Kilusang Pagwawasto. 


Alinsunod sa panawagan noong ika-28 na anibersaryo ng Partido 
ni Kasamang Armando Liwanag, tagapangulo ng PKP, naglabas ang 
Panrehiyong Kumperensya ng isang komunike na nagpapahayag ng mga 
tampok na tagumpay at mga kinaharap na problema sa larangan ng 
ideolohiya, pulitika at organisasyon mula nang ilunsad ang IDKP sa rehiyon 
noong Nobyembre 1992. 


Dahil sa walang-alinlangang paninindigan at pagpapatupad sa IDKP, 
nakapagpunyagi ang Partido sa rehiyon hanggang sa makamit ang mga 
makabuluhang tagumpay mula huling hati ng 1995. Sa pangkalahatan, 
nabaligtad na ang pabawas na tunguhin mula huling hati ng 1995 hanggang 
kasalukuyan. 


Ayon sa komunike, “Pinatutunayan lamang ng ating nakamit na 
mga makabuluhang tagumpay sa ideolohiya, pulitika at organisasyon ang 
katumpakan ng IDKP na muling nagtibay sa mga saligang rebolusyonaryong 
prinsipyo ng Partido.” Anito, ang mga nakamit na tagumpay sa pagsusulong 
ng IDKP at pagpapalakas sa ideolohiya ay nagsisilbing matatag na pundasyon 
upang makaambag ang rehiyon sa pangkalahatang pagsulong ng 
demokratikong rebolusyong bayan. 


Masiglang pinag-aralan ng lahat ng kadre't kasapi ng Partido sa rehiyon 
ang mga saligang dokumento ng IDKP, maging ang pagtatasa nito ng KPKS 
(Kawanihang Pampulitika ng Komite Sentral) noong Disyembre 1993 at ng 
KTKS noong Hulyo 1995. Malaki rin ang naging ambag ng rehiyon upang 
mabigo ang panghahati at pangwawasak ng mga rebisyunistang taksil. 

Malawakang naipalaganap sa buong rehiyon ang Marxismo-Leninismo- 
Maoismo sa pamamagitan ng masiglang pag-aaral sa mga turo ng mga 
dakilang lider komunista. Malawakan din ang naging pag-aaral sa mga 
ispesyal na kursong pangkadre at mga publikasyon ng Partido. Kaakibat 
nito ang patuloy na paglilimbag at pagpapalaganap ng iba't ibang teksto't 
sanggunian. 


Anang komunike, “Ang mga natutunang teorya ay ginagamit upang 
malagom ang ating mga karanasan at mahusay na masiyasat ang partikular 
na katangian ng rehiyon upang higit na mapatibay ang sapol natin sa 
makauring pagsusuring malakolonyal at malapyudal ang lipunang Pilipino.” 


Bukod sa 15-taong paglalagom ng buong rehiyon, nalagom na ang 
15-taong karanasan ng rebolusyonaryong kilusang manggagawa (noong 
Abril 1994) gayundin ng gawaing masa sa kanayunan, at ang mahigit 
dalawang dekadang karanasan ng kauna-unahang sangay ng Partido sa 
buong rehiyon. Sinimulan na rin ang mga paglalagom sa intermedyang antas 
upang payamanin ang panrehiyong paglalagom. Gayundin, napalamnan na 
ang panlipunang pagsisiyasat ng rehiyon alinsunod sa balangkas ng LRP. 
Masiglang-masigla ang mga sesyon ng pagpuna at pagpuna-sa-sarili mula sa 
Komiteng Rehiyon hanggang sa mga batayang organisasyon ng Partido. 


Nanawagan ang kumperensya na kamtin ang mga dramatikong 
pagsusulong ng demokratikong rebolusyong bayan batay sa mga tagumpay 
sa pagkokonsolida sa ideolohiya. Idiniin nito na ang pagsulong ng DRB ay 
pinatitibay ng pagtangan sa mga saligang rebolusyonaryong prinsipyo ng 
Partido na gumagabay sa gawaing pampulitika. 


Tinukoy rin ng kumperensya ang mga tampok na kahinaan na 
konserbatismo sa gawaing militar at gawaing masa, at sektaryanismo naman 
sa pagrerekluta ng mga bagong Pulang mandirigma at kasapi ng Partido. Ang 
konserbatismo at sektaryanismo ay kinakailangang iwaksi upang magkamit 
ng dramatikong pagsulong at mas malalaking tagumpay sa pagsusulong ng 
DRB sa buong rehiyon. 


Susi sa pagsulong ng DRB sa rehiyon ang mahigpit na paghawak 
sa makauring pagsusuring malakolonyal at malapyudal ang katangian ng 
lipunang Pilipino. Ang pagsusuring ito ay pinalalim sa pag-aaral hinggil sa 
malapyudalismo, at higit pang pinagtibay sa pamamagitan ng panlipunang 
pagsisiyasat ng rehiyon. 


Anang komunike, “Masigasig nating isinusulong ang malaganap at 
masinsing pakikidigmang gerilya na umaani ng papalaki at papalawak 
na suportang masa. Mapanlikha nating inilapat ang mga patakaran at 
konseptong nilinaw ng Partido sa partikular na katangian ng ating rehiyon.” 


Nagbunga ito ng lahatang-panig na mga tagumpay sa gawaing 
pampulitika ng Partido sa rehiyon. Higit sa doble ng naitalang bilang noong 
1992 ang mga larangang gerilya sa rehiyon, ayon sa komunike. Laking 
kumpanya ang mahigit sa kalahati nito at laking platun naman ang iba pa. 
Halos narekober na rin ang mga bayan at baryong pansamantalang naiwan 
dahil sa nakaraang kamalian at matinding pananalakay ng kaaway. Katunayan 
nga'y nadagdagan pa ang bilang ng mga bayan at baryong saklaw ng 
pagkilos ng BHB. 


Masiglang isinagawa ang iba't ibang tipo ng propagandang berbal at 
nakasulat batay sa mga isyung pampakilos na sumulpot sa bansa, sa rehiyon 

at maging sa lokalidad. Natukoy rin ang paglulunsad ng mga klinikang bayan 
at kulturang pagtatanghal bilang ilan sa mga pinakamabisang anyo ng 
propaganda. Malaki rin ang naitulong ng inilathalang magasing pangkultura 
(Dagitab) at ang kauna-unahang teyp album ng mga rebolusyonaryong awitin 
(“Dakilang Hamon"). 


Naroon din ang mga pagsisikap na paramihin ang bilang ng 
mga nabigyan ng pag-aaral sa mga kursong masa. Mapagpasyang 
napangibabawan na ang kakapusan sa mga teksto para rito na dating bara sa 
malawakang pagbibigay ng mga ito. 


Ang mga tagumpay na ito sa pagsisikap na pataasin ang kamalayang 
pampulitika ng masa sa kanayunan ay makikita sa patuloy na paglaki 
ng bilang ng mga saligang organisasyong masa at organisadong masa. 
Napanatili ng rehiyong TK ang tunguhing pagpapadagdag ng mga SOM at OM. 
Ayon sa kumperensya, mas malaki pa sana ang bilang kung napangibabawan 
ang konserbatismo sa gawaing masa. 


Nagpatuloy sa paggana ang mga ligal na organisasyon ng magsasaka 
na nagsisilbing tambol para sa kanilang pakikibaka para sa tunay na reporma 
sa lupa. Sinikap na maglunsad ng iba't ibang tipo ng pagpapakilos sa masa, 
na sa karaniwan ay antas baryo o interbaryo. Sumigla rin ang paglunsad ng 
rebolusyong agraryo sa ilang piling baryo. 


Ayon sa komuniké, mapagpasyang pinatigil “ang lahat ng mga sosyo- 
ekonomikong proyektong pinopondohan ng mga ligal na institusyon na 
nagtulak sa ating baseng masa sa bangin ng repormismo't ekonomismo.” 
Mula 1995 ay mas binigyang diin ang mga simpleng porma ng kooperatiba 
tulad ng mga suyuan, bayanihan at tornohan na kinatatangian ng simpleng 
kooperasyon para sa palitan ng paggawa. 


Ang papalawak na baseng masa ang nagsilbing malapad at malawak na 
lambat paniktik sa kilos ng kaaway. Batay sa suportang masa, nakapaglunsad 
ng mga kakayaning taktikal na opensiba na kinatangian ng maliliit ngunit 
marami (tulad ng pagpaparusa sa masasamang elemento at pusakal na 
CAFGU/CVO]. May naging bahagyang pagsigla sa rekrutment ng mga bagong 
Pulang mandirigma. Signipikante ang bilang ng narerekluta sa loob ng isang 
taon, ngunit malaking bilang din ang nababawas. Ayon sa pagsusuri ng 
kumperensya, ang pangunahing dahilan ng matumal na rekrutment ay ang 
sektaryanismong umiral mula pa sa nakaraan. Natukoy na masyadong mataas 
at malayo sa nakasaad sa Alituntunin ng BHB at ng MNT (Mahigpit Nating 
Tungkulin) ang ipinapatupad na pamantayan sa pagsapi sa BHB. Gayundin, 
natukoy na kaakibat ng mapangahas na maramihang pagrerekluta ng mga 
bagong mandirigma, kinakailangan ding tiyakin na mabigyan sila ng mga 
kinakailangang edukasyon at pagsasanay. 


Napanatili sa rehiyon ang wastong balanse ng mga nakatalagang yunit. 
Umabot sa 85% ng kabuuang lakas-tauhan ng BHB ang natalaga sa mga SYP 
na naggagawaing masa at 1296 lamang ang natalaga sa mga panlabang yunit 
gerilyang laking platun at iskwad. Ang nalabing 5% ay natalaga sa mga yunit 
panserbisyo. 


Mahigpit na isinakatuparan ang pambansang patakaran na iskwad 


(Sandatahang Yunit Pampropaganda) ang pinakamaliit na yunit ng BHB para 
sa gawaing masa. Ginawang mga SYP ang dating magkakahiwalay na mga 

TEORETIKAL NA BULETIN NG KOMITENG REHIYON 


NG TIMOG KATAGALUGAN 
PARTIDO KOMUNISTA NG PILIPINAS -- MLKMZ 


UnanG LABAS SERYE 1998 


IPINAKIKILALA ANG 
REKTIPIKASYON 


MENSAHE SA IKATLONG KUMPERENSYA 
NG PARTIDO SA REHIYONG 
TIMOG KATAGALUGAN 


KAMTIN ANG DRAMATIKONG PAGSULONG! 
TUGUNIN ANG PAMBANSANG PANAWAGANG 
ISULONG ANG SANDATAHANG REBOLUSYON SA ISANG 
BAGO AT MAS MATAAS NA ANTAS! 


[Komunike ng Ikatlong Panrehiyong Kumperensya sa 
Rehiyong Timog Katagalugan] 
Enero, 1997 


LAGUMIN ANG ATING KARANASAN 
ALINSUNOD SA DIWA AT KONSEPTO NG 
IKALAWANG DAKILANG KILUSANG PAGWAWASTO 


Malaligal na Pangkat (MLP) at Pangkat Pagpapatatag (PPT). May inabot na 
isang antas ng paggamay ang mga SYP sa mahusay na paraan ng kilos- 
gerilya upang mamaksimisa ang maluwag na kalagayan para mabilis na 
maparami ang mga SOM/OM. 


Nanawagan ang kumperensya na tiyaking maitayo sa lahat ng mga 
larangang gerilya ang mga panlabang yunit gerilya na magsisilbing sentro 
ng lakas ng lahat ng mga yunit ng BHB, ngunit hindi dapat lalampas sa 
3096 ng kabuuang lakas tauhan ang bubuo rito. Ang mga yunit gerilya na 
ito ay tinitiyak na nakalubog sa gawaing masa sa pagitan ng paglulunsad 
ng mga taktikal na opensiba. 


Naipagpatuloy ang masiglang paglulunsad ng mga pagsasanay sa 
pulitika't militar ng mga Pulang kumander at mandirigma ng BHB batay sa 
ibinalangkas na Kurso sa Batayang Pagsasanay sa Pulitika't Militar (BPPM). 
Tuluy-tuloy din ang sigla ng mga pampulitikang pag-aaral sa lahat ng yunit 
ng BHB. 


Mahigpit na napanghawakan ang absolutong pamumuno ng 
Partido sa BHB sa pamamagitan ng mga malusog na organisasyon ng 
Partido sa loob ng mga yunit ng Hukbo. Lahat ng mga kagawad ng KLG 
at Komiteng Probinsya na umaatupag ng gawain sa sonang gerilya ay 
tuwirang nakalubog at tumatayong kalihim ng mga Komiteng Seksyon sa 
Platun at Komiteng Subseksyon/Grupo ng Partido sa mga iskwad. May 
signipikanteng bilang din ng mga kagawad ng Komiteng Rehiyon ang 
nakalubog mismo at tumatayong kalihim ng mga ito. 

Kaalinsabay ng malaganap at masinsing pakikidigmang gerilya sa 
kanayunan ay isinulong din ang rebolusyonaryong kilusang masa sa 
kalunsuran. Nakumpleto na sa kabuuan ang redeployment ng mga kadre't 
kasapi ng Partido na kumikilos sa kalunsuran, na mas marami ang tumututok 
sa solidong pag-oorganisa sa batayang antas. 


Nadagdagan ang bilang ng mga naitayong lihim na grupong pang- 
organisa, grupong bag-as at komiteng pang-organisa. Mas ang mga lokal 
na pagpapakilos ang binigyang pansin at sadyang iniwasan muna ang mga 
kampanyang masa na nakakabirit sa baseng masa. Anang komunike, “Dahil 
may diin sa mga lokal na pagpapakilos, mas madali nating masalo ang mga 
nakakamit na tagumpay upang higit na palawakin at konsolidahin ang ating 
rebolusyonaryong kilusang lihim.” 


Naging kalakaran muli ang masiglang pagtungo sa kanayunan ng mga 
kasamang nakabase sa kalunsuran. May mga nag-exposure, may nag-TOD 
(Tour of Duty) at may tuwirang sumampa sa BHB. 


Patuloy na nakabig ang mga panggitnang pwersa. Paparaming bilang 
ang naugnayan at napakilos sa kanayunan, at mula sa halos wala ay 
nakapagtayo ng signipikanteng bilang ng mga Rebolusyonaryong Grupong 
Suporta (RGS). Signipikante rin ang naging bunga ng mga pagsisikap na 
maorganisa ang mga panggitnang pwersa sa kalunsuran. 


Sa larangan ng organisasyon, mahigpit na isinakatuparan ang 
demokratikong sentralismo bilang saligang prinsipyo ng Partido na ang 
daluyan ay malusog na sistemang komite mula sa KR hanggang sa mga 
batayang organisasyon. 


Nabaligtad ang tunguhing pabawas at nadagdagan ang bilang ng 
mga kasapi ng Partido. Ngunit natukoy na kulang pa rin ang sigla at di pa 
maramihan ang rekrutment, dulot na rin ng di pa mapagpasyang nabaka ang 
sektaryanismo. 


Simple ngunit episyente ang isinaayos na istrukturang pang- 
organisasyon. Tinitiyak na ang malaking mayorya ng mga kadre't kasapi ay 
mahigpit na nakaugnay sa masa. Nadagdagan din ang bilang ng mga sangay 
ng Partido kumpara noong 1995, kung saan 7396 nito ay nasa kanayunan 
samantalang ang nalalabi ay sa kalunsuran. 


May nabalangkas na sistema ng ulat para sa lahat ng mga intermedyang 
namumunong organo hanggang sa Komiteng Seksyon at Subseksyon at 
tungkol sa mga labanan. Higit na napatibay ng sistema ng pulong ang 
kolektibong pamumuno at pasya. Maiikli ngunit mabunga ang pulong ng mga 
namumunong komite kumpara sa nakaraan. 


Sa kabuuan ay nabigo ang tangka ng kaaway na pinsalain ang mga 
namumunong komite sa kalunsuran at kanayunan. Sa pinansya, hindi 
lamang nagawa na makapagpalitaw ng sapat para sa papalaking gastusin 
taun-taon, nakapagpalitaw pa ng reserbang pondo para sa tatlong taon. 
Ang labis dito ay isinesentralisa sa nakatataas na organo. 


Ang mahusay na pang-ideolohiyang pagbubuo at malusog na 


kolektibismo ang dahilan kung bakit patuloy na napagana ang sistemang 
komite ng Partido sa iba't ibang antas. D 

Isang kadreng lipos ng kadakilaan, 

ikinubli ang sarili sa iba't ibang pangalan, 

ngunit kung paanong ang isang Mando 

ay naging Ka Simeon, at Ka Cleto, 

kapwa kadre't mga mandirigma ay saksi 

maging ang masa sa iyong pagpapanday sa sarili. 


Nang binalot ng dilim ang kilusan 

lumambong sa rehiyon ang isteryang mapangwasak, 
Tulad ng bukang-liwayway ang hatid na liwanag, 

ng iyong pananambit, “Itigil ang kahibangang ito!” 

at itinaguyod mga saligang prinsipyo ng Partido. 


Sa gitna ng matalas na pakikitunggali, 

sa pagpapangibabaw ng tama sa mali, 

sa tagisan ng ideya, paglalagom at pag-aaral, 
ikaw, at ang Partido'y nagtulong 

upang igiya sa wasto ang buong rehiyon. 


Ikalawang Dakilang Kilusang Pagwawasto! 
pinangunahan mo at ng Partido 

mga rebolusyonaryong gawai'y sumulong nang 
dramatiko 

sa muling pag-abot sa masa'y nakabawi tayo 
dahil tayo'y nagpuna't muling nagpanibago. 


Mahusay magturo't mahusay magsanay 

aktibo, optimistiko, at sa gawai'y istrikto, 

mabait, palabiro't mapagmahal 

sa kapwa kasama, masa at maging sa sariling pamilya 
isa kang tunay na huwarang kadre't rebolusyonaryo. 


Hindi masusukat ng anumang halaga, 

ang iyong determinasyo't pagmamahal sa masa, 
hanggang sa iyong huling hininga, 

nanatili ka sa piling ng masa't mga kasama 

at hanggang ngayo'y namumutawi ang iyong alaala. 


Malaon nang natapos ang pagluha't pananangis, 
ngunit ang pagpupugay sa iyo'y magpapatuloy 
mananahan ang iyong pamana't tagubilin, 

sa puso ng kasama't masang nakapiling, 

at ang aming tugon sa iyong huling habilin, 
“kasama, huwag mag-alala, 

hinding-hindi namin iiwan ang kilusan.” D 

NI JOSE MARIA SISON, TAGAPANGULONG TAGAPAGTATAG NG PARTIDO KOMUNISTA NG PILIPINAS 
NOBYEMBRE 10, 2000 

F ais kong ipaabot ang taus-pusong pakikiramay sa pamilya ni Ka 
f Armando Teng, laluna sa kanyang mahal na asawang si Ada, mga anak 
8M at apo, at sa lahat ng mga nagluluksang kasama at kaibigan. 


Nakakaramdam tayo ng masidhing panghihinayang sa kanyang 
pagpanaw. Ngunit kasabay nito, patuloy nating tatanawing utang sa 
kanya ang pambihira at hindi matatawarang ambag sa pagsusulong ng 
rebolusyonaryong adhikain ng proletaryado at ng buong sambayanang 
Pilipino. 


Nasaksihan niya ang pagyabong ng rebolusyonaryong kilusan na 
pinaghirapan niyang pamunuan at palakasin. Patuloy niya tayong binibigyan 
ng inspirasyon ng kanyang maniningning na rekord ng pagpapakasakit at 
puspusang pakikibaka alang-alang sa paglilingkod sa mamamayan. Isa siyang 
huwarang komunista at katangi-tanging proletaryong rebolusyonaryong 
mandirigma. 


Kinikilala ng lahat ng kasama ang kanyang kahusayan sa pagtataguyod 
ng mga prinsipyo sa ideolohiya, pulitika at organisasyon at pagkamabisa 
sa mga praktikal na usapin, estratehiko man o taktikal, malaki man o maliit. 
Umangat siya sa pinakamataas na antas ng pamunuan ng Partido Komunista 
ng Pilipinas bilang kasapi ng Komite Sentral at Kawanihang Pampulitika at 
bilang Kalihim ng Komisyon sa Timog Luzon at Kalihim ng Komiteng Rehiyon 
ng Timog Katagalugan. 

Mataas ang kanyang pagpapahalaga sa tungkulin at disiplina. Mas 
mahigpit siya sa kanyang sarili kaysa sa iba. Masipag siya, mapamaraan at 
malapit sa masa. Lagi niyang inaalala ang mga gawaing dapat gampanan at 
laging nag-iisip hinggil sa pagpapaunlad ng gawain at pagtatama sa mga 
kamalian at kahinaan. 


Hindi naging hadlang ang matagal niyang karamdaman upang 
buong husay na maibigay ang kanyang makakaya sa pagsusulong ng 
rebolusyonaryong adhikain. Sa halip, ibayo siyang nagpunyagi at nagkamit 
ng mas malalaking tagumpay. Maging sa kanyang huling sandali, hinimok 
niya ang mga kasama na ipagpatuloy ang rebolusyonaryong pakikibaka at 
hiniling niya sa kanila na ipaabot ang kanyang pagmamahal sa kanyang 
pamilya na hindi niya nakapiling sa mahabang panahon dahil sa kanyang 
rebolusyonaryong gawain. 


Mapalad akong nakilala at nakatrabaho si Kasamang Armando Teng mula 
nang siya'y maging isa sa mga namumunong kasapi ng Komiteng Partido 
sa Maynila-Rizal noong maagang bahagi ng dekada sitenta. Nagmula siya 
sa hanay ng masang aktibista ng Kabataang Makabayan. Desidido siyang 
hubugin ang sarili upang maging ganap na proletaryong rebolusyonaryo. 


Mga kadreng katulad niya ang nagpapataas sa ating kumpyansa na 
tayo'y magtatagumpay. Hindi niya kinatakutan ang kamatayan o sakripisyo. 
Hinarap niya ang panganib ng pakikibaka sa pambansang kapitolyo habang 
nagngangalit ang Sigwa ng Unang Kwarto at pagkaraan nang ipinataw ng 
rehimeng US-Marcos ang pasistang diktadura sa buong bayan. 


Inaresto siya, ikinulong, at tinortyur ng kaaway noong 1974. 
Pinanghawakan niya ang kanyang katapatan sa rebolusyon at nasa unahan 
siya ng pakikibaka sa loob ng piitan. At nagtagumpay siyang makatakas mula 
sa kulungan noong 1976. 


Tumungo at kumilos siya sa kanayunan ng Timog Luzon. Aktibo 
siyang lumahok sa paglalagom ng karanasan at sa gawaing pagwawasto 
sa rehiyon ng Bikol. Naging daan ito para sa paglakas at pagsulong ng mga 
rebolusyonaryong pwersa sa Bikol mula noong dekada 1980 at sa sumunod 
pang mga taon. 


Nang magkaroon ng malubhang karamdaman sa bato ay muli siyang 
itinalaga sa kalunsuran upang makapagpagamot. Naging kalihim siya ng 
Komite ng Partido ng Timog Katagalugan-Proper na sumasaklaw sa gawain sa 
kalunsuran at sa ilang sonang gerilya. Naging kagawad rin siya ng Komisyon 
sa Timog Luzon. 


Inihalal siyang kasapi ng Komite Sentral ng PKP noong 1985 at hinirang 
na kagawad ng Pambansang Kagawaran sa Edukasyon. Noong 1989, 
pinangunahan niya ang pagwawasto sa kamalian ng isteryang anti-impormer, 
pinangibabawan ang pinsalang dulot nito at muling kinumpuni ang Partido at 
ang rebolusyonaryong kilusan. 


Aktibo siyang lumahok sa plenum ng Komite Sentral ng PKP noong 
1992 na nagtibay sa Ikalawang Dakilang Kilusang Pagwawasto. Bilang kalihim 
ng parehong Komisyon sa Timog Luzon at Komite ng Partido sa Timog 
Katagalugan, pinangunahan niya ang kilusang pagwawasto sa dalawang 
rehiyon ng Timog Katagalugan at Bikol. 

Utang natin sa pamumuno ni Kasamang Armando Teng ang 
maniningning na pagsulong na ating nakamit sa pagbubuo ng Partido, 
gawaing masa, armadong pakikibaka at gawaing nagkakaisang prente sa 
buong Timog Luzon. Natamo ang mga tagumpay na ito sa pamamagitan ng 
matatag at militanteng rebolusyonaryong pakikibaka, at naging malaking aral 
at inspirasyon sa Partido at sa mamamayan ng buong bansa. 


Tandaan nating hindi siya kailanman pinanghinaan ng loob ng alinman 
sa napalaking balakid na dala ng kaaway o ng mga liko't ikot at ng pagtaeb 
at paghibas ng rebolusyonaryong kilusan. Tiningnan niya ang mga ito bilang 
mga hamon na dapat harapin at mga pagkakataon upang iwasto ang mga 
kamalian at muling buuin at pasiglahin ang rebolusyonaryong kilusan ng 
mamamayan. 


Bilang isang komunista, naniniwala siyang mananaig ang uring 
manggagawa sa burgesya at tutuparin nito ang makasaysayang misyon 
ng pagtatatag ng sosyalismo. Desidido siyang ibigay ang kanyang 
ubos-kaya upang maipagwagi ng sambayanang Pilipino ang pambansa 
demokratikong rebolusyon sa ilalim ng pamumuno ng proletaryado at 
isulong ang sosyalistang rebolusyon hanggang magapi ang imperyalismo sa 
pandaigdigang saklaw at makamit ang hinahangad nating komunismo. 


Mula sa isang henerasyon tungo sa susunod, laging aalalahanin at 
dadakilain ng sambayanang Pilipino si Kasamang Armando Teng bilang bayani 
ng rebolusyong Pilipino. Patuloy siyang mabubuhay sa ating mga puso at 
isipan. D 

LUKSANG PARANGAL KAY KASAMANG ARMANDO TENG 
KOMITENG TAGAPAGPAGANAP NG KOMITE SENTRAL, 17 NOBYEMBRE 2000 


ng Komite Sentral, Kawanihang Pampulitika at Komiteng Tagapagpaganap 

ng Komite Sentral ng Partido at kalihim ng Komiteng Panrehiyon ng Partido 
sa Timog Katagalugan. Sa edad na 49 taong gulang, siya ay nasa tuktok ng kanyang 
buhay at pagsisilbi sa rebolusyon. Humigit-kumulang sa 30 ng 49 na taong ito ay 
iniukol sa walang humpay at mahirap na rebolusyonaryong pakikibaka--kalakha'y 
sa pakikidigmang gerilya sa kanayunan ng timog Luzon at ang unang apat na taon 
sa kilusan sa Metro Manila. Noong 1979 habang kalahok sa pagpapanibagong- 
lakas ng mga larangang gerilya sa Kabikulan, dinapuan siya ng malubhang sakit 
sa bato na dahilan para bigyan ng taning ng duktor ang kanyang buhay. Taglay 
ang kahanga-hangang tatag ng loob at pambihirang optimismo at sa pag-aaruga 
ng pinakamamahal na pamilya at mga kasama--nalampasan niya ang krisis. Muli 
siyang bumalik sa kanayunan at sumabak sa pinakamabibigat na tungkulin nang 
daig di hamak ang maraming walang dinadalang karamdaman. Pero mula 1998 at 
pagkaraan ng maraming taon ng halos himalang pagkalma, ang kanyang sakit ay 
nagpakita ng muling paglala. Mabilis namang napawi ang mga sintomas ng paglala 
nang lapatan ng bagong gamot, kaya itinuloy niya ang pagtupad sa mga tungkulin 
nang walang palya. Ang pagganda ng kanyang pakiramdam, ang walang tigil na 
pananalakay ng reaksyunaryong kaaway at, higit sa lahat, ang kasigasigang lalong 
pinag-ibayo ng pagsambulat ng krisis ng bumabagsak na rehimeng US-Estrada--sa 
kasawiang-palad--ay nagtulak sa kanyang labis na banatin ang kanyang katawan, 
sumala sa nakatakdang pagpapatingin, at magaanin ang biglang pagbagsak ng 
kalusugan na naging sanhi ng kanyang pagkakaratay at humantong pagkaraan ng 
ilang araw sa maaga niyang pagkamatay. 


JN ieme 7, 2000, pumanaw si Kasamang Aryong, Armando Teng, kagawad 


Nagluluksa ang Partido, hukbong bayan at rebolusyonaryong kilusan. Isang 
dakilang rebolusyonaryong proletaryong lider at bayani, isa sa pinakamatatag at 
isa sa pinakamatagumpay na tagapagtaguyod ng Marxismo-Leninismo-Maoismo 
at demokratikong rebolusyong bayan, ang nawala. May mahalagang bahagi 
si Kasamang Aryong sa pagpupundar at pagpapalaganap ng pakikidigmang 
gerilya sa Timog Katagalugan at Kabikulan. Gayunman, ang namumukod niyang 
ambag ay sa pangunguna sa Ikalawang Dakilang Kilusang Pagwawasto sa Timog 
Katagalugan at pamumuno sa pagpapanibagong-lakas dito. Bagamat isa sa mga 
rehiyong pinakamalaki ang tinamong pinsala sa mga malubhang panloob na 
pagkakamali at pangkalahatang opensiba ng papet na estado noong ikalawang 
hati ng dekadang otsenta, ang Timog Katagalugan, sa pamumuno ni Kasamang 
Aryong, ay nanguna sa pag-ahon mula sa mga pag-atras at nagsilbing angkla at 
inspirasyon sa pagpapanibagong-sigla ng rebolusyon sa buong kapuluan. Hindi 
lamang nabawi kundi nalampasan pa nito ang rurok ng lawak at lakas na naabot ng 
Partido sa nakaraan. Aktibong tumulong ito sa mga rehiyong relatibong mahina at 
nahuhuli habang tuluy-tuloy na nagpapalakas. Tinambakan ito ng 12 batalyon ng 
Philippine Army at Marines at libu-libong tropang panagupa ng PNP at paramilitar 
ng CAFGU at tinarget nang walang tigil na malalaki at maliliit na opensibang militar 
at mga kontrarebolusyonaryong operasyon sa paniniktik at psywar sa mga baryo at 
sentrong bayan. Pero hindi napigilan ang pag-abante ng pakikidigmang gerilya at 
kilusang masa. Sa gayong paraan nakapagbigay ng namumukod na kontribusyon 
ang mga rebolusyonaryong pwersa sa rehiyon sa paglalantad, paghihiwalay at 
pagpapahina sa reaksyunaryong naghaharing rehimeng US-Estrada. Umaasa 
si Kasamang Aryong ng mas malalaki pang pagsulong ng rebolusyonaryong 
pakikibaka bunga ng todong krisis ng kinamumuhiang rehimen at nanawagan 
siya bago mamatay ng pagpapaigting ng mga protestang masa at mga taktikal na 
opensiba. 

Mapangahas si Kasamang Aryong na isulong at paigtingin ang armadong 
pakikibaka hindi dahil sa likas na kapusukan kundi sa malalim niyang pagsapol sa 
krisis ng malakolonyal at malapyudal na lipunang Pilipino at sa mabilis na pagsidhi 
nito dala ng pandaigdigang krisis at pagkabulok ng sistemang kapitalista sa 
panahon ng imperyalismo. Sa gayong pag-unawa rin nagmumula ang tuluy-tuloy 
na pinakamataas na pagpapahalaga niya sa hukbong bayan at armadong pakikibaka 
gaya ng pinatutunayan ng personal niyang pamumuno dito sa kabila ng kanyang 
mga problema sa kalusugan. Gayunman, ang pagbibigay-diin niya sa armadong 
pakikibaka ay palaging pagbibigay-diin din sa integral na ugnayan ng armadong 
pakikibaka, rebolusyong agraryo at pagbubuo ng base at pagtataguyod sa linya 
ng matagalang digmang bayan. Pansinin na ang Timog Katagalugan sa kanyang 
pamumuno ay hindi lamang nasa unahan sa pagsusulong ng armadong pakikibaka 
kundi maging sa iba't ibang larangan ng pakikibaka, kabilang ang kilusang masa 
sa kanayunan at kalunsuran, gawaing alyansa, pang-ideolohiyang pagbubuo ng 
Partido, gawaing propaganda at iba pa. 


Kilalang matigas si Kasamang Aryong pagdating sa usapin ng mga 
rebolusyonaryong prinsipyong proletaryo at matapang na umako ng responsibilidad 
at makipaglaban alang-alang sa mga prinsipyong ito. Noong 1974, habang 
tumatayong namumunong kagawad ng Komiteng Panrehiyon ng Maynila-Rizal, isa 
siya sa mga nahagip sa malawakang pag-arestong tumama sa kilusang lihim sa 
Maynila-Rizal at mga sentral na organo ng Partido. Ang mga berdugo ng pasistang 
diktadurang US-Marcos ay nagpakahibang sa panonortyur sa pagnanasang 
makapiga ng impormasyong ikadadakip ni Tagapangulong Amado Guerrero. 
Kabilang si Kasamang Aryong sa mga nanguna sa paglalantad at paglaban sa 
mga kahayupan ng pasistang diktadura. Mahigpit na sinalungat din niya ang 
tunguhing palasuko at paatras sa hanay ng mga bilanggong pulitikal. Kinondena 
niya ang pagpapagamit sa kaaway at ang pagbibigay ng anumang impormasyon 
na maaaring makapagpahamak sa ibang kasama at iginiit ang karampatang parusa 
laban sa mga ito. Pagkaraan ng dalawang taon, nagtagumpay siyang makatakas sa 
bilangguan ng Bicutan at itinalaga sa kanayunan ng Kabikulan. 

Bilang kagawad ng Komite Sentral, nasa gitna siya ng mga pagtatalo, 
pagpapasya at pakikitunggali para isulong ang Ikalawang Dakilang Kilusang 
Pagwawasto. Matatag siyang tumindig para sa Marxismo-Leninismo-Maoismo, 
linya ng demokratikong rebolusyong bayan at integridad ng Partido laban sa 
rebisyunismo, oportunismo at paksyunalismo. Naaarmasan siya ng militanteng 
proletaryong kamulatang pinanday ng maraming taon ng pag-aaral sa 
rebolusyonaryong teorya at paglalapat nito sa buhay-at-kamatayang pakikibaka, 
pamumuhay na malapit sa karaniwang magsasaka at iba pang maralita, at walang 
humpay na pagpapanibagong-hubog. Malaking bagay din na noong panahong 
umigting ang mga tunggalian kaugnay ng mga malulubhang paglihis at pagkakamali 
sa loob ng Partido, nakatalaga siya sa Pambansang Kawanihan sa Instruksyon (1986 
hanggang 1988). Sinamantala niya ang pagkakataon para magrepaso at magbasa 
ng mga akda ng mga dakilang gurong Komunista at mga lathalain ng Partido para 
makabuo ng wastong pagsusuri at paninindigan sa mga pangunahing usapin. 


Sa maigting na tunggalian ng dalawang linya, ginawa niya ang abot ng 
makakaya para sagipin ang pinakamaraming uubra pa sa mga nagkamali, nalihis 
at nalito. Pero hindi siya nagdalawang-isip na talikdan ang mga walang habas 
na mananabotahe at mga mas naunang tumalikod sa Partido, rebolusyon at 
pagwawasto, gaya ng matagal niyang kasama at kaibigang si Sergio Romero. Sa 
lahat, iniukol niya ang pinakamasidhing pagkasuklam sa mga intrigero, manipulador 
at doble-kara, gaya nina Arturo Tabara, Romulo Kintanar, Popoy Lagman at Ricardo 
Reyes. 


Sa buong buhay niya sa Partido, kinamuhian ni Kasamang Aryong ang 
burukratismo at ang hatid nitong mga kabulukan at kabaluktutan. Masugid siyang 
tagapagtaguyod ng pamumuhay na kahalubilo ang masa at pagtiyak na ang 
mga namumuno ay palaging nakakaalam sa kalagayan at mga hinaing ng masa. 

Sa estilo ng pamumuno, partikular siya sa pangangailangan ng pagsisiyasat sa 
kalagayan ng mga nakabababang antas at tuwirang pag-usisa sa mga gawain 

ng mga pinamumunuan. Saanman humimpil, tinitiyak niyang tuwirang alamin at 
subaybayan ang mga gawain sa mga baryong nakapaligid. Lagi rin siyang naglalaan 
ng panahon sa pakikipaglapit sa mga karaniwang Pulang mandirigma at pagtulong 
sa kanilang mga personal at iba pang suliranin. 


[strikto si Kasamang Aryong sa disiplina ng Partido at pagtupad sa mga 
tungkulin at responsibilidad. Kung minsan sa kanyang pagbibigay-diin dito, 
nakapagbibitiw siya ng maaanghang na salita na ipinagdaramdam ng ibang kasama. 
Gayunman, kapag diretsong pinuna mabilis siyang bumawi, magpuna sa sarili, 
humingi ng pasensya at magwasto. Sa anu't anuman, kung istrikto siya sa iba, 
ibayong mas istrikto siya sa sarili. Subsob ang ulo niya sa mga gawain sa Partido 
at walang araw o gabi sa kanya kapag hinihingi ng mga gawain sa rebolusyon. 
Hanggang sa mga huling sandali, una at pinakamahalaga sa isip niya ang mga 
kasama, ang kanyang pamilya at mga tungkulin. 


Si Kasamang Aryong ay ipinanganak sa Tanza, Cavite. Pumasok siya sa 
Unibersidad ng Pilipinas sa panahon ng kaigtingan ng krisis bago ang pasistang 
paghaharing militar at naging kasapi ng Kabataang Makabayan noong Unang Sigwa 
ng 1970. Inimbitahan siya sa Partido noong 1971, naitalagang kagawad ng sangay ng 
Partido sa Unibersidad at sa kalauna'y kalihim ng sangay at kagawad ng Komiteng 
Distrito sa Quezon City-Marikina. 


Kailanma'y hindi natin kakalimutan ang kabayanihan ni Kasamang Aryong para 
sa bayan, Partido at rebolusyon. Tupdin ang kanyang pinakamarubdob na hangarin: 
Pabagsakin ang bulok na reaksyunaryong rehimeng US-Estrada, palawakin at 
paigtingin ang rebolusyon! O 

Armando "Ka Cleto" Teng 


mga pangalang Ka Desi, Ka Puloy, Ka Simeon at Ka Cleto sa rehiyon ng 

Timog Katagalugan kung saan inihandog niya ang malaking bahagi ng 30 
taong paglilingkod sa rebolusyon. Sa panahon ng kanyang pamumuno, siya ang 
'di makukwestyon na pinunong pang-ideolohiya ng Partido sa rehiyon na gumiya 
sa buong organisasyon ng Partido sa wastong landas, malalaking tagumpay at 
dramatikong pagsulong ng lahat na bahagi ng rebolusyonaryong gawain. 


N ra: ang dakilang proletaryong lider na si Kasamang Armando Teng sa 


Bahagi si Ka Cleto ng Komisyon sa Timog Luzon na itinatag noong 1980. 
Pinamunuan niya sa ilalim ng Komisyon ang teritoryo ng Timog Katagalugan mula 
1983-85. Mula sa pagkakatalaga sa Pambansang Kawanihan sa Instruksyon, inilipat 
siya ng KS sa TK at naging Kalihim ng Komiteng Rehiyon mula 198? hanggang sa 
huling sandali ng kanyang buhay noong 2000. 


Inabot ng TK ang rurok ng paglakas sa pamumuno ni Ka Cleto. Sa paglalagom 
ng mga bunga ng IDKP sa TK noong 2001, nakitang mahigit sa tatlong ulit ng 
naitalang bilang noong 1992 ang inilaki ng mga larangang gerilya sa rehiyon. 
Umabot sa 8326 ng distritong kongresyunal ang saklaw ng mga larangang gerilya 
at sonang gerilya. Katumbas ito ng 60% ng kabuuang bilang ng mga bayan at 
lungsod kumpara sa sinaklaw noong 1992 na 41% at noong 1994 na 37%. Mula 1992 
hanggang 2001, lumaki nang 20996 ang bilang ng mga kasapi ng mga saligang 
organisasyong masa sa kanayunan. Umabot din sa ilang libo ang mga organisadong 
mamamayan sa kilusang lihim sa kalunsuran at ilampung libo naman ang baseng 
masa sa mga napamumunuan at naiimpluwensyahang mga organisasyon sa 
kanayunan at mga lungsod. 


Pinakamaningning na ambag ni Ka Cleto sa TK ang ginampanan niyang 
susing papel sa pagbabangon ng organisasyon ng Partido sa rehiyon mula sa 
bingit ng pangwawasak-sa-sarili at siege mentality na bumalot sa mga kapural 
ng Kahibangan noong 1988. Mahigpit na hawak ang mga kaisahan mula sa ika-10 
plenum ng Komite Sentral ng Partido, pinangunahan niya ang Ikalawang Dakilang 
Kilusang Pagwawasto (IDKP) sa TK. Ipinalaganap niya at itinaguyod ang mga 
tungkulin at layunin ng IDKP, pagpuna at pagpuna-sa-sarili, at reoryentasyon at 
reorganisasyon ng Partido sa rehiyon. Dahil dito'y nagawang maibangon noong 
1989 ang mga gawaing naparalisa't pininsala ng isteryang anti-impiltrasyon nang 
mas maaga kaysa inaasahang guguguling dalawang taon pa batay sa programa ng 
Partido sa pagbangon mula sa naging pinsala. 


Nagawa ni Ka Cleto na pagkaisahin ang rehiyon sa pagwawasto at muling 
pagbangon mula sa Kahibangan dahil nirerespeto at kinikilala ng kalakhan ng mga 
kadre ng Partido at hukbo sa rehiyon sa iba't ibang antas ang kanyang liderato. 
Matatag siyang nakipagtunggali laban sa hanging anti-kilusang pagwawasto na 
pinasimulan ng mga rebisyunistang taksil at ang kasunod na hanging sentrista na 
pinakawalan ng pangkating Isyang ng dating National United Front Commission. 


Naging inspirasyon ng buong rehiyon ang taglay ni Ka Cleto na 
ekstraordinaryong rebolusyonaryong optimismo at hindi magagagaping 
paninindigan upang igpawan ang madilim na yugtong ito at sumulong nang walang 
alinlangan. Taong 1997 ay nakumpleto na ang paglulubos ng IDKP sa TK, isang taon 
na mas maaga sa paglulubos ng pagwawasto sa pambansang saklaw. 


May isang insidente noong 1994 na nagpakita ng kahanga-hangang 
katatagan at optimismo si Ka Cleto. Dalawang kasama sa Komiteng Rehiyon ang 
noo'y nag-agam-agam sa kawastuhan ng kilusang pagwawasto at tila nadadala 

ng malakas na hanging anti-rektipikasyon na pinakawalan ng mga rebisyunistang 
taksil. Lumiham sila kay Ka Cleto, at sa sulat ay nagtanong, “...di kaya maiwan tayong 
nag-iisang bangka na lamang sa laot na hinahampas-hampas ng alon?" 


Walang bahid ng anumang alinlangan ang tugon ni Ka Cleto: “Kahit mag-isa 
na lamang tayong bangkang maiwan sa maunos na karagatan, makararating tayo 
sa paroroonang pangpang dahil nasa wasto tayong panig at wasto ang IDKP!" 


Sa kanyang pagpanaw, pinakamataas na pagpupugay ang iginawad kay Ka 
Cleto ng Kalihiman ng Komiteng Rehiyon ng TK (Nobyembre 8, 2000): 


“Para sa lahat ng mga kasama sa Komiteng Rehiyon at sa mga kasamang 
nakakakilala kay Ka Cleto, larawan siya ng isang di natitinag na simbolo at 
maliwanag na tanglaw ng buong organisasyon ng Partido sa Timog Katagalugan 
sa pagpapamalas ng matatag na rebolusyonaryong optimismo, katatagan sa 
ideolohiya, prinsipyo't mga simulain ng Partido't rebolusyon, ng komunistang 
dedikasyon sa gawain at kawalang pagod, ng walang pag-iimbot na katapatan sa 
simulain, ng mahigpit na pagtalima sa disiplinang pang-organisasyon, ng simpleng 
pamumuhay at mahirap na pakikibaka, ng walang pagkasaid na enerhiya at 
kawalang-takot sa sakripisyo, ng malayong pagtanaw at malalim na paggagap sa 
mga sirkumstansya ng rebolusyonaryong pakikibaka at mga gawain, at sa marami 
pang ibang katangi-tanging katangian ng isang tunay na komunista. Sinumang 
kasamang nakakikilala sa kanya at nakakatrabaho niya ay di magdadalawang-loob 
na amining laging bukal siya ng inspirasyon para paunlarin ang rebolusyonaryong 
potensyal ng mga kasama at ibayong magpakahusay sa harap ng mga hamon. 


Iyan ang kahulugan ni Ka Cleto sa ating lahat. Ito ang kanyang dakilang 
pamana!” D 


DAGITAB 208 Yr 


132 IKAAPAT NA KABANATA 


Dakilang Hamon 


ARMAS-TK 


Capo: 5th Fret 
Pasakalye: Am-G-E-Am-F-E7 


Am G E7 Am 

Sindihan nating muli ang sulo ng karunungan 
G E7 Am 

Muling pag-alabin ang diwa ng himagsikan 

F G E7 Am 

Apoy ng mga larangan ay paglagablabin 

F G E7 Am-G-F-E7 

Ito'y dakilang hamon, paninindigan natin. 


(Kunin ang chords ng unang saknong) 

Sa lupang ito ating madarama 
Nagngangalit na init ng pakikibaka 
Apoy na nagdadalit na pilit sinugba 

Ng buhos ng ulan, gininaw ang pag-asa 


Saan man magtungo'y may dapog ang masa 
Kailangang laging gatungan natin ng pag-asa 
Ang naiwang baga ay pagliyabin 

Ito'y dakilang hamon, susukat sa atin 


(Ulitin ang unang saknong) 


At kung muling bubuhos ang ulan 

At ang ating sulo'y tangkaing sugbahan 
Ang dampa ng masa ang ating kanlungan 
Apoy sa kanyang puso'y ating kailangan 


At sa paglipas ng buhos ng ulan 

Ating mamamasdan ang mga larangan 
Malayang sisikat ang araw sa silangan 
Wala nang hahadlang sa kalayaan 


(Ulitin ang unang saknong) 


Ang album na “Dakilang Hamon” ng ARMAS-TK ay 
tinipon na mga awiting naisatitik at nilagyang ritmo 
sa panahon ng Ikalawang Dakilang Kilusang 
Pagwawasto. D 

Rebolusyonaryong kultura sa tanglaw ng pagwawasto 


UNANG BAHAGI 
NI KA NOGI 


Balik tanaw, 1993 

Kasagsagan ng biyakan, matinding tunggalian sa loob ng Partido, 
hindi alam kung paano pakikitunguhan ang isa't-isa. Ano ba ang paiiralin, 
ang prinsipyo o personal? Bagamat may kanya-kanyang desisyon batay 
sa kanya-kanyang pagkaunawa, kailangang pairalin pa rin ang diwang 
mapagkasama, dahil kalakhang bahagi ng kasapian ay hindi kasapi 
ng Partido. Kaya naghahatakan sa mass base ang mga pangunahing 
namumuno. Nagtatalo ang liwanag at dilim. Hindi alam kung saan papanig. 


“Kailangan nating tumindig sa wastong linya sa sulo ng Ikalawang 
Dakilang Kilusang Pagwawasto,” hamon ng isa sa mga namumuno. 


“Huwag! Hayaan natin ang gulo sa pamunuan. Huwag tayong makilahok 
sa mga bangayan. Dadaloy ang ating programa kahit wala sila. May sarili 
tayong dinamismo,” wika ng isang nasa pamunuan. 


May ilang hindi umimik na nasa pamunuan pero malinaw na nasa panig 
sila ng pagtatakwil sa kilusang pagwawasto. 


Kami, na tumindig sa bandila ng IDKP ay tumugon sa lahat ng 
panawagan. Agad kaming tumungo sa kanayunan sa mga sonang gerilya 
upang mag-aral ng mga dokumento ng IDKP. 


Mas lumalim ang pagkaunawa namin sa mga pagkakamali sa lahatang 
panig ng ating Partido--IPO na muntik nang tumungo sa pagkalusaw dahil 
sa mga bugok at taksil. Nasapol kung paano tumagos sa larangan ng kultura 
ang paglihis. 


Sindihan nating muli ang sulo ng karunungan 
Muling pag-alabin ang diwa ng himagsikan 
Apoy ng mga larangan ay paglagablabin 

Ito'y dakilang hamon, paninindigan natin... 


Pagpupundar at pagbubuo 

Bago itayo ang Iskwad sa Kultura, nagsimula ito sa RISK (Rehiyunal na 
Istap sa Kultura) na binubuo ng tatlong katao. Sa kanilang mga pagsisikap 
ang paglalabas ng album ng Ibong Malaya Volume 1 at 2 at ARP (Mga Awitin 
ng Rebolusyong Pilipino). 


Ang RISK na rin ang naghanda ng magiging unang album ng ST-- 
ang Dakilang Hamon, sa pamamagitan ng palihan sa paggawa ng awit. 
Kailangang ang pangunahing lalamnin nito ay ang mga malilikha sa diwa 
ng IDKP. Naging mabunga ang palihan marami ang nalikhang mga bagong 
awitin. Matapos mapinal ang lalamnin ng album, nagsanay ang mga kalahok 
sa loob at labas ng sona at baseng gerilya. 


Ang Byahe 
Buwan ng mga puso, 1997 

Hindi ko alam kung saan ang punta. Ni hindi ako nagtatanong, hindi 
dahil ako'y nahihiya, baka bawal magtanong. 


Habang nasa byahe, hinahabi ng aking kamalayan ang nagdaang 
pagkilos sa labas--ang masasaya naming pinagsaluhan na mga pagtatanghal 

sa mga lansangan, simbahan, plaza, auditorium, iskul: ang iyakan sa panahon 
ng punahan matapos ang mga gawain bunga ng pagiging arogante ng ilang 
artista: ang takot at kaba sa tuwing maglulunsad ng OD/OP. 


May mahuling muli o dili kaya putukan ng baril gaya ng isa naming 
kasamahan: ang pagsugod sa embassy na hawak-hawak ang mga kamay 
dahil tiyak ibubuga ng mahabang hose ang pinakamabahong tubig buhat sa 
estero. Pero ang pinakamasakit ang paghihiwalay ng aming mga prinsipyo, 
mabuti pa'y nagsampalan o nagsuntukan na lang kami dahil pagkatapos ng 
ilang minuto o oras parang lumipas na lang na hangin ang nagdaang sakit na 
naramdaman. 


Bagamat pinaghiwalay ng mga pananaw at paninindigan, hindi 
nakaapekto sa aming mga personal na mga relasyon, bilang kaibigan, 
kumpare, kapatid lalong higit bilang kasama. Tanda ko, nagpatulong pa sa 
ilang areglo sa unang album ng ST ang Dakilang Hamon. Isang mainit na 
yakap ang iginawad namin sa isat-isa. Matapos ang mga pyesa na pinaareglo, 
walang imikan habang binabaybay namin ang maliit na daan galing loob ng 
simbahan. Ramdam kong gusto na niyang yakapin ang Kilusang Pagwawasto. 
Nakatulugan ko ang ganong mga alaala. 


Nasa pier na kami ng Batangas nang imulat ko ang aking mga mata. 
Hindi pa rin ako nagtatanong kung saan kami tutungo. Palagay ko, walang 
bakas sa mukha ko ang labis na pag-aalala, pagkumbinsi sa sarili. Panaka- 
naka ko siyang sinusulyapan baka ako maiwan, lagi lang siyang nakangiti 
habang gumagaod ang barko naming sinasakyan, walang kwentuhan na para 
bang hindi kami magkakilala. 


Gabi na nang dumating kami sa bahay ng masa. Masarap na hapunan at 
mainit na kape ang nakahain sa maliit na lamesa na yari sa kawayan ng may- 
ari ng bahay. Matapos ang pagbati at pagpapakilala sa pangalang hiniram 
ko sa magulang ng aking tatay, agad nag-alok ng papag na tulugan. Siguro 
naramdaman ng masa ang pagod na aming naranasan. Dulot ng mahabang 
byahe, hindi ko namalayan ang gabi sa sobrang pagod. 


Isang magandang umaga ang bati ng mga kasamang susundo sa amin 
na dumating din ng gabing iyon. Ngingiti-ngiti na lumapit sa akin at biniro 
akong “kasama hindi ka namin ginising kasi ang lakas ng hilik mo.” 


Kakaibang sigla ang naramdaman ko habang binagbagtas ang mga ahon 
at lusong ng kabundukan. 


Humahalo ang pawis sa aking luha habang dumadaloy sa aking pisngi. 
Nakailang pahinga din kami sa panabihan ng daan, ilog at sapa hanggang sa 
makarating sa direksyon na pupuntahan. 


Ngayon ko lang naranasan ang walang katapusang pagbati at kamayan 
kasabay ng pagbigkas ng mga inumit na pangalan. Napakainit na tagpo ng 
pagsalubong ang ngayon ko lang nakita sa mga mukhang puno ng tapang at 
puno ng pag-asa... ang baon kong agam-agam ay biglang naparam. 


Lumipas ang ilang araw sa kampuhan, lumahok kami sa mga arawang 
gawain. Naroon pa rin ang adjustment sa sarili. Ginagawa kong inspirasyon 
ang mga kasamang babaeng masipag na naghahakot ng kahoy araw-araw. 
Kung minsan nga, may dala silang kawa o buyugan na may lamang suplay na 
hinakot sa loob ng kalahating araw. Sa palagay ko kakayanin ko rin. 

Dumating na ang matagal nang inaasahan--ang pormal na pagbubuo ng 
ARMAS-TK. Pebrero 1997, nabuo ang Iskwad sa Kutura o Iskul sa isang baseng 
gerilya. Binubuo ito ng mga kadreng pangkultura na may laking isang iskwad 


(7). 


Nagsimula kami sa bahaginan ng RTB. Mayorya sa amin ay galing sa 
uring peti-b na may kasanayan sa larangan ng sining. Inilahad ang mga 
magiging oryentasyon ng Iskul at sa pagtatapos ang pagbaba ng 1-taong 
programa nito. Matapos ang pormal na pagtatayo ng Iskul, inihanda na 
nito ang mga kakailanganing modules para sa ibat-ibang sanayan--teatro, 
musika/awit, tula at malikhaing sayaw at galaw. Naghanda na rin ito ng ilang 
mga repertoire na gagamitin sa mga iikutang larangan. 


Gawaing Masa: Larangan ng SQ-BP 
Tag-araw sa buwan ng mga bulaklak, 1997 

Malayo pa'y tanaw na namin ang mga kasamang kumakaway habang 
papalapit kami sa kanilang kinaroonan. Inihatid kami ng ilang susing masa sa 
lugar. 


Kasing init ng hapong yaon ang mga pagbati at kamayan ng mga 
bagong kilalang mga kasama. Halos kagaya ng unang dating sa kampuhang 
pinasukan, parang ang tagal na naming mga magkakakilala sa bawat 
pagkamay, sa bawat ngiti at sa bawat kuwento-- ganyan talaga ang mga 
rebolusyonaryo. 


Sa larangang ito kauna-unahang inilunsad ang pagsasanay sa dula, 
tula, awit na dinaluhan ng mga kadre, mandirigma at Pulang kumander. 


Sabi nga ni Kasamang Mao “Ang hukbong walang kultura ay isang 
mapurol na hukbo. At ang mapurol na hukbo kailanma'y hindi makagagapi ng 
kaaway.” 


Samantala, ang kalahati ng Iskul ay nakasanib sa ibang larangan (NFSQ) 
upang lumahok sa isang malaking TO. 


Habang sila'y naroon, hindi nila nalilimutan ang hawak nilang lapis at 
papel upang lumikha ng sining mula sa magiging karanasan sa paglahok sa 
TO. 


Dumaan ang isang buwan ng paggagawaing masa--ang masiglang 
pakikisalamuha sa masa sa pamamagitan ng kuwentuhan, talakayan, 
haranang bayan, pagtulong sa kanilang mga niyugan at mga sagingan 
hanggang sa pagbibigay ng mga pag-aaral at pagbubuo ng kanilang mga 
grupo. 


Matapos ang paggagawaing masa sa larangan, bumalik na ang Iskul 
sa sentro upang lagumin ang mga naging karanasan nito. Tatlong mayor na 
breyktru ang nakamit sa larangang unang nilapagan namin. 


Una, naisapraktika ang mga naihandang modules sa mga inilunsad na 
palihan. 


Ikalawa, nakalahok ang Iskul sa TO para tiyakin na ang ARMAS ay bahagi 


pa rin ng hukbong bayan na pangunahing nagpapatupad ng gawain ng 
Partido at tungkulin sa pagdurog sa kaaway. 

Ikatlo, tiyaking ang Iskul ay nakalubog sa masa upang ang mga lilikhaing 
sining nito ay hindi ‘lutang’ dahil nagmula ang mga ito sa kanilang mga 
karanasan at pakikibaka. 


Ang mga nalikom na karanasan ay naitransporma ng mga kasama sa 
iba't ibang porma na ilalabas sa Dagitab, ang pangkulturang dyornal ng 
ARMAS-TK. 


Sa ikatlong kuwarto ng taon ang paghahanda namin para sa album ng 
Martsa Kan Bikolandia. 


Mula ito sa pagtutulungan ng dalawang magkatabing rehiyon. Ito ang 
ambag ng Bikol sa IDKP sa larangan ng kultura. Halos dalawang buwan ang 
nagamit sa paghahanda, mula sa pamilyarisasyon ng kanta, pagbigkas, areglo 
ng instrumento at awit. 


Matapos ang puspusang pagsasanay, tumulak na kami sa lugar na 
pagsasagawaan ng recording. Bagamat may unang karanasan na ako sa 
recording, medyo hamon ito dahil nasa lengguwaheng Bikol ang halos lahat 
ng laman ng album. 


Malaking papel ang ginampanan ng Iskul sa Lakbayan 1997. 


Katuwang kami sa gawaing propaganda sa pagdirehe ng kabuuang 
plano ng Lakbayan. Araw-araw na pinangasiwaan ng Iskul ang mga lalamnin 
ng programa at mga pagtatanghal. Nagamit nito ang pangunahing makinarya 
sa gawaing pangkultura--ang iba't ibang grupong pangkultura ng TK. Sa 
Lakbayang ito, buong giliw na inaawit ang ilang awitin sa Dakilang Hamon, 
palibhasa'y nasa taeb ng Kilusang Pagwawasto. 


Bakasyon sa tag-araw sa isang komunidad ng Mangyan 
Larangan ng Mindoro, 1997 

Abala ang lahat sa pagpasok sa paglulunsaran ng palihan. Mahigit 
dalawampu ang mga kalahok mula sa mga estudyante galing labas, mga 
Pulang mandirigma na mula sa mga larangan sa Isla at sa pinanggalingan 
kong cultural group. 


Excited ang lahat. Magkahalo ang tuwa, kaba, hiya na nararamdaman ng 
bawat isa. Biro mo, ang magbibigay ng palihan ay mula sa National Cultural 
Bureau (NCB)--mga premyado sa larangan ng sining at panitikan. Kasabay ng 
palihan ang shooting ng Resurgence. 


Sa unang araw pa lang ng palihan, nawala na ang mga kaba at hiya kaya 
naging madulas at mabilis na natapos ang mga ibinibigay na ehersisyo ng 
mga gabay-akay. Ang bawat nabubuong pyesa o repertoire ay itinatanghal 
gabi-gabi sa buong komunidad. 


Mabunga ang naging resulta ng palihan. Nakagawa at nagbunga ito ng 
tatlong kanta, maraming mga tula, ilang maikling kuwento at sanaysay na 
mailalabas sa Dagitab at Ulos-ST ng 1999. 


Matapos ang palihan, ang isang kasama na nagbigay ng palihan 
sa sanawan ng musika ay nagpahayag ng tatlong-buwang TOD. Habang 
nakasanib siya sa Iskul na may nilulubugan na yunit sa teritoryo, naging 
katuwang siya sa pagbibigay ng BKP at habang inilulunsad ang BKP nalikha 
niya ang kantang Kahit Ngayon Lang. 

Maganda ang naging tambalan namin sa mahigit sa 20 inilunsad na 
mini-concert sa mga komunidad, iskul at tyanggehan. Isa lang ang nasa isip 
namin, ang handugan ang masa ng mga rebolusyonaryong awitin na mula sa 
kanila at matagal na ipinagkait sa kanila. 


Ang masa ang balon ng materyales ng di matutuyuang sining mula sa 
kanilang araw-araw na pakikibaka. 


Larangan ng Laguna 
Hunyo at Hulyo, 1997 

Bilang karagdagang pwersa sa Iskul, ipinakat sa amin sina Ka Badong at 
Ka Ani na kapalit ng tatlong nabawas sa amin. 


Malaking katuwang sila para sa Iskul hindi lang sa kanilang kasanayan 
sa larangan ng sining kundi dagdag pwersa sa pagiging mga kadmil na 
malaking kakulangan sa yunit ng Iskul. Tamang-tama at eksaktong panahon 
ito dahil sa paghahanda namin para sa ikatlong album--ang Alab ng Digmang 
Bayan na mula sa mga klasikong awitin ng dekada 1970 hanggang 1980. 
Inilatag namin ang lalamnin ng ikatlong album at inihingi ng permiso sa 
nakatataas na organo. 


Matapos lumabas ang paabot ng sentro, sinimulan na ang pagsasanay 
at ipinapasok na sa sona ang mga imbwelto sa proyekto. Kahit paano'y hindi 
na kami nahirapan sa unang yugto ng pagsasanay dahil ang kalakhan ay 
nakasama na sa paggawa ng unang dalawang album. Ang pinakabago lang 
sa proyekto ay ang pangunahing tatrangko na mabilis namang nakaangkop sa 
proseso. 

Sa isang sonang gerilya sa Laguna 
Marso, 1999 

Nasa proseso na kami ng huling yugto ng mga rehearsal para sa album 
ng Alab ng Digmang Bayan nang mahuli ang isa sa kagawad ng Iskul. 


Matapos makalaya mula sa pagkahuli agad siyang nasalo ng mga 
kasama. Dumaan sa proseso ng debriefing at itinuloy namin ang proyekto. 


Bago ang recording, halos isang linggo pa ang inilaan para dito. Ang 
aktwal na recording ay gumugol ng 10 araw. Naging sulit ang pagpupunyagi 
namin sa pagtataas ng kalidad ng aming produkto. Maganda ang naging 
resulta ng huling album. 


Ang mga pagitan ng mga buwan ay iginugol sa paglulunsad ng mga 
pulong, pag-aaral ng mga hinawakang mga hayag na cultural group. 


Mahigpit na nakaugnay ang yunit ng Iskul sa mga nasa teritoryo sa 
paglahok sa mga arawang gawain, maging sa paglulunsad ng taktikal na 
opensiba. 


Larangan ng Dulong Mindoro 
Sa ika-31 anibersaryo ng Partido, maraming dahilan kung bakit dapat na 
magdiwang sa pamamagitan ng malaking selebrasyon. 


Una, ito ang dalawang-taong paglulubos ng ST sa IDKP. Ikalawa, ilalabas 
ang album na Alab ng Digmang Bayan. Ikatlo, ilalabas ang Resurgence at 
Ulos-ST. 


Bago pa lang ang araw ng pagdiriwang ng anibersaryo halos isang 
buwan ang paghahanda namin. Naglunsad kami ng mga palihan para sa 
ilulunsad na mga pagtatanghal. 


Libong masa ang dumalo sa aktwal na anibersaryo. Kasama dito ang 
mga bisita galing sa labas ng isla. 


Makulay at masigla ang atmospera ng pinagdausan ng anibersaryo. 
Punumpuno ng mga pagtatanghal at siyempre ang pangunahing inaasahan 
ng marami, ang isang mini-concert ng Alab ng Digmang Bayan. 


Kasama sa mga itinanghal ang laman ng Ulos-ST sa pamamagitan ng 
pagbigkas ng mga tula. 


Nakapagpatingkad sa entablado ang dalawang malaking mural, 
maraming flaglets na kulay dilaw at pula at ang mga bandila ng iba't ibang 
kaalyadong organisasyon ng NDFP. 


Baon ng mga nagsipagdalo ang mayamang karanasan at mga 
mayamang aral na natutunan nila sa maiksing panahon ng kanilang 
pakikipamuhay. Sa mga bisita, ninanamnam nila ang bawat kataga ng mga 
tagapagsalita at maiinit na palakpak ang kanilang isinusukli kapag tumataas 
ang ahitasyon. 


Lalo't higit sa daan-daang masa na nagtaguyod at dumalo sa 


selebrasyon--ang bawat tagumpay ng malalaking aktibidad ay dahil sa 
suporta at pagkilos ng masa. 2 

On Potok 


On potok na ayenade na ayenade ni makidyapat 
On potok na ayenade na ayenade ni makidyapat 
On potok na ayenade na ayenade ni makidyapat 


On potok na ang lupang nilikha ni makidyapat 
Kakmukan ti agta para sa mga Dumagat 

Sa pusod ng Sierra Madre tahimik ang aming daigdig 
Nang dumating ang mga gahaman dala ay ligalig 


On potok na ayenade na ayenade ni makidyapat 
On potok na ayenade na ayenade ni makidyapat 
On potok na ayenade na ayenade ni makidyapat 


On potok na ayenade na ayenade ni makidyapat 
Binulabog na ng ingay ng lagaring de makina 
Ang yaman ng kagubata'y kanilang kinukuha 
Pagnaghoy ng Sierra Madre, aming ina 


On potok na ayenade na ayenade ni makidyapat 
On potok na ayenade na ayenade ni makidyapat 
On potok na ayenade na ayenade ni makidyapat 


On potok na ang lupang libingan ng aming ninuno 
Lalamunin na ng tubig ng dam na itatayo 


On potok na ayenade na ayenade ni makidyapat 
Eyenyenade eyenyenade para ti orat 


On potok na ayenade na ayenade ni makidyapat 
On potok na ayenade na ayenade ni makidyapat 
On potok na ayenade na ayenade ni makidyapat 


Eyenyenade eyenyenade para ti orat 
Eyenyenade eyenyenade para ti orat 


Nilikha ni Fr. Oli nang makipamuhay siya sa mga katutubong Dumagat noong dekada 1980. 

Taeb at hibas ng rebolusyon sa isla ng Mindoro 


IKATLONG BAHAGI 
NI KA NANCY 


Commission, hindi sa rehiyon ng Southern Tagalog (ST). Nasasaklawan ng 

Southern Luzon Commission ang mga rehiyon ng Southern Tagalog Proper, 
Hangganang Quezon-Bikol at Bikol gayundin ang Larangang Gerilya ng South 
Quezon-Bondoc Peninsula at mga isla ng Mindoro at Palawan. 


Be ilunsad ang IDKP, ang Mindoro ay nakapailalim sa Southern Luzon 


Sa desisyon ng ika-10 Plenum, binuwag ang mga territorial commissions 
kabilang ang SLC at ipinaloob na ang Mindoro sa ST. Ipinatupad ang 
probinsyalisasyon sa isla at ang paghahati nito sa dalawang Komiteng Probinsya 
noong 1994 na pangangasiwaan ang lahat ng gawain sa larangang gerilya, 
armadong pakikibaka at kilusang masa sa mga sentrong bayan at lungsod. Wala 
nang Komite sa Isla: Komiteng Probinsya na ang nakatayo at diretso na ito sa 
Komiteng Rehiyon. 


Ang buong organisasyon sa Mindoro ay nagtaguyod at isinulong ang mga 
tungkulin ng IDKP. Paglalagom, pag-aaral, reoryentasyon, retreyning... Gayunman, 
may ilang elemento ng Partido sa isla na hindi nagwasto at nabulok ng NGOismo at 
oportunismo. Samantala, sumagipsip naman sa hayag na kilusang magsasaka sa 
isla ang insureksyunistang September Thesis ng pangkating Teban at Frank Pascual. 
Sa puting purok naman ng Mindoro ay may ilang naglie low dahil sa maling linya at 
demoralisasyon. 


Kasiglahan mula 1993 
hanggang 1997. Lumaki ang 
hukbo sa parehong probinsya-- 
sapat para makilusan ang halos 
lahat ng bayan. Pumutok at 
sumigla ang kilusang magsasaka 
sa ilang bayan. Sa Oriental ay 
may tatlong larangang gerilya-- 
kabilang ang isla ng Tablas 
sa Romblon na nasaklaw at 
nakilusan na mula 1997 bilang 
tungkulin ng Oriental: nakilusan 
na rin ng Occidental ang mga 
islang bayan ng Lubang at Looc. 


Tuloy ang pakikibaka 
sa gitna ng mga pagsubok at 
kahirapan. Inokupa ng mga 
magsasaka at katutubo ang mas 
marami pang mga pastuhan 
at mga tiwangwang na lupa-- 
Sandico, Buyayao, Tafarma, 
SAMABA, SAPACA, Malapad, 
Tinawagan, Imperial, Liberty, 
Siyongot, Amaga, at iba pa. 
Mula sa kabundukan at interyor 
hanggang sa patag, tabing 
haywey at tabing dagat. Ang 
mga magsasaka ay sumulong na 
parang ibon, parang ilog... 

pagkat tao ay tulad din ng ilog 

sa pagsulong niya'y hindi rin tutugot 
wawasakin ang lahat ng balakid 
upang laya'y makamit! 


Kung kaya noong 1997, panahon ng pakikibaka laban sa bulok at korap na 
rehimeng US-Estrada, nakasabay ang Mindoro sa paglulunsad ng koordinado at 
malalaking TO sa rehiyon laban sa Oplan Makabayan. 


Sa panahong 'yun, hindi uma-absent ang Mindoro kahit sa mga mob sa 
NCR. Barku-barko ang lumuluwas noon laluna noong Lakbayan ng Mamamayan 
sa Timog Katagalugan noong 1997. Ito'y hanggang sa panahon ng pagpapabagsak 
kay Estrada. Tuluy-tuloy ang pagkilos ng masa, magsasaka at katutubo. Pinapula 
ang kalsada ng “nganga" ng mga katutubong Mangyan upang ipanawagan ang 
kahilingan nila--kaisa ang mga magsasaka--sa lupa at katarungan. 


Bukal din ang nakikibakang mamamayang Mindoreho ng mga kumander at 
mandirigma ng Bagong Hukbong Bayan at nakapag-ambag na sa ibang probinsya 
ng lakas tauhan--sa Palawan, Romblon at Cavite-Batangas. 


Kumprehensibong nakapagpalakas muli ang Mindoro at inabot ng pagkilos ang 
malayong lampas pa sa inabot noong panahon ng pagkakamali at paglihis. Mabilis 
na umabante ang mga gawain laluna mula 1996-1998. Noong 1999, nilampasan na 
ng pagsulong ng mga gawain ang rurok na inabot noong 1987 sa buong isla. Ang 
rebolusyonaryong kilusang masa sa white area ay sumigla at malayong nilampasan 
ng paglakas ng rebolusyonaryong kilusan ang rurok na inabot noong dekada 1980. 


Naglunsad ng malakihang operasyon noong 1999-2000 sa ilalim ng Task Force 
Mindoro at ng bandang huli ay tinawag na Task Force Seagull. Itinalaga ang 49th 
IB sa Oriental na kaagad napabantog sa kaso ng masaker sa pitong sibilyan noong 
Abril 3, 2000 sa Victoria. Lumikha ito ng napakalakas na opinyong publiko laban sa 
militarisasyon at paglabag ng militar sa karapatang-tao. Resulta nito, iniutos mismo 
ni Estrada na ipul-awt ang batalyon sa isla. Tinanggal si Col. Carlito Gamit, hepe ng 
Task Force Seagull at Lt. Col. Romeo Gapos, kumander ng 49th IB. 


Nawala sa mga panahon ng 1998-2000 sina Ka Cherry, Ka Owen (Celso 
Minguez), Zandro, Rolan, Wawie sa Occidental. Sina Ka Andre, Ka Laking, Ka Joker, 
Ka Sixto, Ka Alpha, Ka Nards, Ka Abling at Ka Daniel sa Oriental. O kay Dakilang 
buhay, luwalhating pagkamatay! 


Peak years mula sa pagbawi sa IDKP ‘yung 1997-2002. Ito rin ang peak ng 
paglakas ng Hukbo, paglaki ng baseng masa at paglaki ng kasapian ng Partido. 
Inabot na natin ang humigit-kumulang sa 16,000 organisadong masa sa buong 
probinsya ng Oriental noong 2001 mula sa 5,000 noong 1988. Kinumplementuhan 
ito ng malakas na hayag na kilusang masa sa mga sentrong bayan ng probinsya. D 


DAGITAB 208 Yr 


142 IKAAPAT NA KABANATA 


Karanasan ng pakikibaka sa Palawan-ang huling Prontera 
IKALAWANG BAHAGI 
MULA SA PANAYAM KAY KA KIKO AT KA NANCY 


ang ilunsad ang IDKP, isa sa mga tinarget na mabalikan ang Palawan. 
N na ang SLC at ipinaloob na sa Komiteng Rehiyon ng Timog 
Katagalugan ang Palawan noong 1992. 

Mula noong 1994, sa ilalim na ng pamumuno ng KRTK, binigyan ng prayoridad 
ang pagbabalik sa isla ng Palawan bilang isa sa mga mayor na isla sa ating bansa. 
Nagpadala ng mga kadreng muling maghahanda ng pagbubukas ng sonang 
gerilya at pagpapasigla ng kilusang masa. Magpapatuloy at magbubunga ang mga 
pagsisikap na ito hanggang sa mga susunod na taon. 


Kaiba sa ibang probinsya ng rehiyon, mga tropa ng Philippine Marines ang 
nakapakat sa Palawan sa ilalim ng Western Command, bahagi ng security at depensa 
ng reaksyunaryong gubyerno sa West Philippine Sea. Maliban sa kaaway, kinakaharap 
pa ring suliranin ang malaria. Madalas magka-malaria ang mga kasama at lumalala 
ito tuwing tag-ulan. Isa itong obhetibong kalagayang pinag-aralan at pinakitunguhan 
ng Hukbo sa isla. 


Isang platun ng Hukbo mula sa iba't ibang probinsya ang ipinadala ng rehiyon 
sa Palawan. Hinati ito sa dalawa: isang iskwad para sa Norte at isa naman sa Timog 
na nakapokus sa gawaing masa. Lumaki hanggang maliit na kumpanya ang bilang 
ng Hukbo sa Timog habang lumalakas na rin ang ligal na kilusang magsasaka noong 
1998. May malaking bilang ng mga Muslim sa mga bayan sa Timog na bahagi ng 
Palawan. Katunayan ang buong Palawan ay isa lamang sa mga probinsyang sinaklaw 
ng Southern Philippines Council for Peace and Development (SPCPD). 


Noong 1997, bitbit na ng WESCOM ang Oplan Galugad upang kitlin-sa-usbong 
(nip-in-the-bud) ang mga naitayong sonang gerilya sa Palawan. Buwan-buwan ang 
mga labanang dinanas ng mga kasama laluna sa Timog pagsapit ng 1999. Sunud- 
sunod din na nalagas ang ilan sa mga Pulang mandirigma ng isla na umabot sa 
siyam na martir. Dahil sa katindihan ng pinsala at labanan, isinanib muna ang mga 
yunit ng Pulang hukbo ng Timog sa Norte noong 2000. Lumiit pa ang pwersa ng 
Hukbo hanggang isang iskwad na lang ang natira. 


Bunga ng pagputok ng gera sa Mindanao at pagpapatupad ng todo-gerang 
patakaran ng rehimeng Estrada laban sa MILF noong 2000, naobliga ang AFP na 

magbawas ng mga panagupang batalyon sa rehiyon, kasama na ang mga 
tropa ng kaaway na nakapakat sa Palawan. Ang umalis na 2 Marine Battalion 
Landing Team sa isla nang tumindi ang labanan sa Abu Sayyaf sa Sulu at 
Basilan ay pinalitan ng tig-isang kumpanya ng 18th Special Forces Company at 
Special Operations Wing ng PAF. 


Upang makabwelong muli sa gawain, nagdeploy ang rehiyon ng mga 
opisyal at mandirigma sa Palawan noong 2003. Naitayo ang Komiteng 
Probinsya sa Palawan noong 1995. Napakatan muli ng mga kasama ang Timog. 
Limang bayan ang napakatan sa Norte habang kalahati naman sa Puerto 
Princesa City. Nakilusan na rin ang Aborlan, Narra at Quezon sa Timog. Madalas 
pa rin ang mga labanan ngunit magiting itong hinarap ng mga kasama. 


Taong 2009-2012, malaki na ang iniabante ng rebolusyonaryong gawain 
sa buong isla sa hanay ng mga magsasaka, mangingisda, katutubo at iba pang 
sektor. Nakapagpalawak din sa iba pang mga isla tulad sa Calamian Group of 
Islands sa Norte. Nagbunga ito ng maraming pagpapasampa ng mga Pulang 
mandirigma. Nakapaglunsad ng matatagumpay na TO sa isla kabilang ang reyd 
sa Roxas Municipal Station noong 2012. 


Habang nagpapalakas, kinaharap din ng isla ang mga problema ng pag- 
AWOL, pagsuko at pagkakahuli. Nahuli ang dalawang pangunahing kadre ng 
probinsya noong 2013 at 2014. Nakapagmantine pa ng isang iskwad ang Norte 
ngunit hindi na ito lumaki. 


Kayod ulit sa taon ng 2013. Dinala ang mga adyenda ng mamamayan sa 
panahon ng eleksyon at matapos ito. Naging maingay na kampanyang masa 
ang laban sa Yulo King Ranch na sumasaklaw ng 8,000 ektaryang lupain sa 
Coron at Busuanga. Nagpupuyos sa galit ang mga mangingisda dahil sa mga 
kontra-mahihirap na patakaran ng probinsya tulad ng PCSD AO #5. Tinututulan 
ng mga katutubo ang operasyon ng mga dayuhang mina, oil palm plantation at 
pangangamkam ng kanilang lupaing ninuno. 


Mabunga rin ang gawaing alyansa na naging susing ambag para sa 
matatagumpay na kasa ng mga TO. Largado ang gawaing nagkakaisang prente 
sa panahon ng Eleksyon 2013 at nasamantala ang pulitikal na sitwasyon ng 
pagbabangayan ng mga lokal na burukratang kapitalista. N 


DAGITAL 2018 Kk 


144 IKAAPAT NA KABANATA 


Manindigan 
NI KA DAVIS 
ahilig ako sa pulitika noong high school, pero hindi ko pinangarap noon na 
maging aktibista. 
Nakilala ko si Marx mula sa isa kong teacher na progresibo. Tinatalakay 
niya si Marx sa balangkas ng mga teorya sa ekonomya. Nagpapagawa pa siya 


ng assignment at research tungkol sa Das Kapital. Nagpapaliwanag siya sa amin 
tungkol sa imperyalismo sa gitna ng malakas na kampanya noon laban sa US bases. 


Pagpasok ko ng UPLB, maraming nagre-recruit sa akin sa LFS pero hindi ako 
pumayag. Frat ang sinalihan ko, at dun ako narecruit sa KM. 


Nabalitaan ng mga brod kong aktibista kung saan ako galing kaya dinidikitan 
nila ako. Madalas akong kulitin ng mga 'yun, “Balita namin maraming NPA sa inyo 
ha.” 


Nag-active na ako sa kilusan noong late 1993-1994. Dumadalo ako kasama 
ng mga brod ko na miyembro rin ng KM sa mga ED, pulong, at rali. Madami kaming 
nadaluhang pag-aaral at rali kaya mabilis yung pag-unlad ng grupo sa ideolohiya at 
politika. Doon ko na narinig yung mga usapan tungkol sa “reaffrmist" at “rejectionist.” 


Isang beses, nung anibersaryo ng BHB, ako ang pinagsalita ng mga kasama sa 
isang lightning rally dahil malakas daw ang boses ko. Pagkatapos nun, diretso kami 
sa ED Festival. Sa isang silid yung mga basics tulad ng LRP at LGS. Sa isang room 
naman yung popular version ng Modern Revisionism at Muling Pagtibayin ang mga 
Saligang Prinsipyo at Iwasto ang mga Pagkakamali na tinatawag noon na Pop RR. 


Nagkaroon ng mahabang Christmas break noong 1994 dahil bibisita si Pope 
John Paul Il sa bansa sa darating na Enero. Halos dalawang buwan ang bakasyon 
ng mga estudyante. Sinamantala ko ang break at nagpasya akong mag-TOD sa 
panahong 'yun. 


Ang oryentasyon sa amin, sa malayo papasok yung mga aabutin ng anim na 


buwan ang TOD. Nalaman ko na lang kinalaunan na sa SQ-BP sila pumasok. ‘Yung 
mga hindi magtatagal gaya ko, sa malapit lang daw papasok. 


Na 

Pagkasundo sa amin mula sa tagpuan, dinala kaming San Pablo kaya akala ko, 
sa Batangas ang punta namin. Pero hinatid pa kami sa Pagsanjan kaya naisip ko rin 
na baka pa-North Quezon kami. 


Sa huli, dinala kami sa lugar na pamilyar sa akin-doon sa tinatawag na “kurba” 
sa bayan namin. Hindi ko na sinabi sa mga kasama na taga-roon ako. 


Ito ang unang anibersaryo sa konteksto ng Ikalawang Dakilang Kilusang 
Pagwawasto kaya sabik na sabik ang mga masa at kasama. Dahil naghahanda pa 
ang yunit noon, pinasama muna ako sa ditats na MLP na mag-iimbita, manghihingi 
ng solicitation, atbp. 


May nakakilala sa akin sa mga inikutan kong lugar. 
“Totoy, taga-saan ka?” 

“Ay, taga-Bulacan po,” sabay iwas ng tingin. 

“Kilala mo si ganito?” 

“Ay, hindi po!” 

“Iyon baga'y kamukha mo. Doon napasok yun, matalino.” 
Matalas talaga ang mata ng masa. 


Nagdatingan din ang mga YS galing NCR sa anib. Dahil mas maaga akong 
dumating sa kanila, akala nila ay FT na ako. Pinakamarami ay galing UE at PUP. May 
La Salle at Ateneo pa. Ako ang naghatid palabas sa kanila pagkatapos ng anib. 


kkk 


Nag-enrol ako sa isang kolehiyo sa San Pablo noong 1995. Inugnayan ako ng 
mga kasama sa white area. Sinugsog nila lahat ng mga kasama sa erya na nandun 
sa kolehiyong pinasukan ko. Yung iba pang pwersang nahanap nila sa iskul, mga 
galing NCR. 


Tumulong ako sa reaktibasyon ng iskul at naitayo ang KP, hanggang sa 
maitayo 'yung sangay sa kolehiyo namin. VTL ako ng binuong KP. Pagdating ng late 
1995 o early 1996, itinayo na ang sangay sa iskul. Manipis pa ang kasapian noon. 


Magandang karanasan nung panahong 'yun ang pag-integrate sa akin sa 
organizing ng mga komunidad na nirereaktiba at nirerekober. May karanasan na 
ako sa pag-oorganisa sa YS, nagkaroon din ako ng karanasan sa pag-oorganisa sa 
komunidad. 'Yung mga erya namin, mga komunidad ng mga manggagawa mula sa 
Franklin Baker, manininda sa palengke, panabihang riles, panabihan ng Seven Lakes 
at iba pa. 


Sa puntong 'yun, alam na ng pamilya ko na tibak ako. Sa limang araw, tatlong 
gabi lang ako natutulog sa bahay. Sa ibang gabi, mga pulong, mga pag-aaral. 
Madalas sa venue na ako nakakatulog. Kapag hapon ang klase ko, pwedeng umuwi 
sa umaga. 


Kaya nga lang, kahit may pagsisikap kaming mag-organisa sa komunidad, 
ang talagang umunlad ay ‘yung pag-oorganisa sa maliit na kolehiyo. Doon ako 

nakaenrol, kaya nandun din halos lahat ng mga pwersa. Napalaki namin hanggang 
sa 30 kasapian ang KM doon. Nakatuwang pa kami sa pagbubukas ng ilan pang 
eskwelahan. 


Naging katuwang ang mga organisador ng RYS sa muling pagsigla ng 
kilusang kabataan sa San Pablo. Naging aktibo na rin ang mga estudyante sa 
pagdalo sa mga panrehiyong aktibidad ng kabataan. Naging bukal ng mga TOD at 
FT ang iskul na kinilusan ko noon. 


Sa pamamagitan ng RY, nagkakaroon na ng koordinasyon sa pagitan ng 
mga eskwelahan sa Laguna, bagamat ang mga eskwelahan na ito ay hawak 
pa rin ng teritoryo, ng mga komiteng seksyon o larangan. Ang papel ng RY, 
ikoordina ang mga pampulitikang aktibidad. Pagsapit ng 1998, naitayo na ang mga 
pamprobinsyang organisasyon ng mga kabataan sa Laguna. 


Inabot na ‘nun ‘yung lakas na kinaya nang magmobilisa ng buong YS ng 
Laguna ng mahigit 500 sa isang rali. Mahusay din ang gawaing alyansa. Ang 
pangangailangan sa mga inilulunsad na aktibidad tulad ng mga forum, leadership 
training seminar ay iniisponsor ng mga opisina ng gubyerno. 


Isa sa mayor na isyu ‘nun ay campus repression. 'Yung kolehiyo kung saan 
pinakamatindi ang repression, nakakapagmobilisa ng apat na dyip sa mga QRT. 
Marami ring napadalo mula sa kolehiyong 'yun noong rali laban sa VFA ratification. 
Mas makapal pa ang hanay nila kaysa ‘dun sa galing sa malalaking pamantasan. 


Sa ibang unibersidad, isyung pampakilos ang dorm fee increase at 
pagpapalayas sa mga tambayan. Ang daming kumilos dahil ang daming apektado. 


Naging malaking usapin din sa YS ang Land Use Conversion sa fourth 
district sa ilalim ng Project CALABARZON. Naging laboratoryo ang distrito para sa 
mga talakayan. Dito rin naganap ang integration ng mga YS mula sa iba't ibang 
eskwelahan at sektor. 


Naging mabilis yung pagmulat at pag-unlad ng kilusang kabataan sa 
Laguna dahil sa kasabay ring mabilis na pag-unlad ng kilusang unyon. Mula first 
district, second district, hanggang fourth district, nagsisiputukan ang mga welga. 


Pagsapit ng 1999, naitayo na ang Provincial YS Coordinating Committee. 
UG ang katangian ng komite, at naging bahagi ako nito. Ito rin ang panahon na 
sumigla ang ED-OD work at ang pagpapa-TOD at FT sa YS. 


Nanatiling masigla ang YS sa Laguna hanggang sa unang hati ng dekada 
OO. Noong panahon ng Task Force Banahaw, ang tinamaan talaga ay ang mga 
sona ng Laguna at bahaging Batangas. 'Yung hayag na kilusang masa, hindi 
kaagad pinuntirya. D 

Pagbawi't pagpapanibagong sigla sa Bondoc Peninsula 


KWENTO NI KA ROLEX, MULA SA ULOS AGOSTO 2016 


kami ng pagsisikap na makabig din yong ilang mga nagre-reject sa kilusang 

pagwawasto. Noong panawagan para pumunta muli sa kanayunan ang mga 
kabataang estudyante, e di tumugon doon. Dalawa kami noon, martir na ngayon 
‘yong isa, namartir sa Cavite noong 2002. 


IE ako sa tumalima sa IDKP noong 1992. Nung time na 'yon ay naging bahagi 


Macalelon ang unang bagsak ko, unang pagkakataon kong lumakad nang 
mahabang-mahaba. Naideploy ako sa Jelmon Expansion. 'Yon ang sumasaklaw 
ng limang bayan sa timog ng Bondoc Peninsula. Ang Bondoc Peninsula ay 
labindalawang bayan, sumasaklaw ng 3rd district ng Quezon. 


Nasa Category B na larangang gerilya ang SQ-BP. Noong mid-80s, kategorya 
ito sa buong bansa na ibig sabihin ay sumasaklaw sa halos dalawang distrito, may 
minimum kumpanyang-laki na hukbo. Pero mas malaki pa roon ang larangang SQ- 
BP. May LYG siya. May Komiteng Larangan siya, bukod pa sa mga komiteng distrito 
sa ilalim na humahawak ng mga SMS, SYP. May isang lebel ng sapat na lawak 
at lalim ng baseng masang naitatag. Ang inabot ng SQ-BP sa kalakasan niya ay 
mahigit 20 libong organisadong baseng masa. 


Doon ako naitalaga, sa panahon na ng nagrerekober, nagre-reactivate, kasi 
may malaking tipak ng base na napabayaan dahil sa regularisasyon, ang bahagi 
ng Buenavista, Guinayangan, malaking bahagi ng Lopez, malaking bahagi ng 
Tagkawayan, at Catanauan. Sa kasaysayan ng SQ-BP, noong tumalon tayo ng 
pagpapalawak mula sa Quezon-Bicol Zone, ang unang lumakas nating bayan, ‘yong 
Guinayangan, sa 54 na baryo niyan, 37 baryo may sangay tayo. Tapos, ‘yung Lopez, 
katabi niya, lumawak tayo, tapos Calauag, hanggang sa buong SQBP na. 


Noong panahon ng regularisasyon, 1987, binuo sa batalyon ang hukbo at 
dumayo sa Bicol para maglunsad ng kampanyang militar. Sinamantala ‘yon ng 
kaaway. Nagbuo sila ng grupong paramilitar, ‘yong tinatawag na Solo Brothers na 
siyang nandahas sa masa natin sa Guinayangan, sa Buenavista, sa Lopez, ganun. 
Halos isang taon 'yon. Noong bumalik ang hukbo diyan, wasak na ang base natin. 
Mga CAFGU na ‘yong ibang masa, nagtayo na ng mga detatsment, mga lumayas na 
ang matitino natin, wala na doon sa erya nila. Marami na ang mga pinatay. 


Nagkasa tayo ng 
pagsisikap na bawiin, 
pero recovery by fire. Ang 
tawag doon ay 'yong Oplan 
Pagbabalik Lawin noong 
1988-89. Sa balangkas 
ng lantay militar na lapit, 
na paparusahan ang may 
mga kasalanan sa atin, 
bibirahin 'yong mga CAFGU 
detatsment, at hindi pa 
talaga mapagpunyaging 
gawaing masa. Kaya 
imbes na mapagaan 
'Yong pagbawi, lalo pang 
tumigas. 


Noong panahon na 

ng IDKP, ang pagbabalik natin ay sa balangkas na ng matiyagang gawaing masa. 
Nagbuo ng special commando unit na talagang tiyagaing bawiin 'yong mga baryo 
natin. Nagpupuna tayo sa sarili. Nakakaranas na itinataboy tayo ng masa. “Ba't kayo 
nandito, ang tahimik ng buhay namin, guguluhin na naman ninyo kami,” gano'n. 
Kaya magpupuna ang mga kasama, hindi papapasukin sa bahay, kahit sa labas lang, 
gabi. Tapos, matapos makapagpaliwanag, aalis din ang mga kasama, bandang huli, 
babalikan uli nila, ganun ang antas. Hanggang sa “umalis na kayo, isusumbong ko 
kayo sa mga sundalo". Kasi kung hindi sila magsusumbong, baka 'yong kapitbahay 
nila ang magsusumbong. Ganoon ang inabot. Hanggang sa makuha ulit ‘yong tiwala 
nila, hanggang sa mapapasok na uli ‘yong mga kasama, mapatuloy na uli sa bahay, 
hanggang mabawi na natin uli 'yong mga baryo. Pero dumaan ‘yon ng taon din bago 
natin talaga nabasag ‘yong ganoong klima. 


Sa proseso, kalagitnaan ng 1994, ay pinatupad na ang pagbubuwag ng 
komiteng distrito tapos pinalitan ng KT-Sangay sa platun na tuwirang nakapailalim 
sa komiteng larangan. 'Yong aming sangay sa platun ay binubuo ng apat na iskwad 
na SYP na sumasaklaw sa apat na bayan. Ang iskwad namin, SYP, ay dito naitalaga 
sa San Francisco, San Andres. 


Noong 1995, parang pinag-aaralan pa lang namin 'yong sitwasyon ng 
lugar. Lima-pito kataong SYP lang kami. Pinakamataas namin, siyam. Hindi pa 
namin masyadong sapul ang wastong manera, paano ang tamang dispersal, ang 
pagkonsentra, tapos paano ang tamang linya ng prop, tapos tutok ng sino ang dapat 
organisahin. Kaya isang GP bawat buwan lang kami. Tapos sa loob ng isang taon 
noong 1995, ang napasampa lang namin ay isa, kaya nadagdagan lang kami ng isa. 


Pero pagdating ng 1996, lalo na noong magkonsolida na, naglunsad ng mga 
pagsasanay, ng pag-aaral, nasapul na namin ‘yong saan talaga ang pokus ng pag- 
oorganisa. Tinumbok namin ang pangunahing populasyon na pinakamaralita at 
pinakaapi sa mga asyenda sa dulong Bondoc Peninsula. Kasi, ‘yong dulo ng San 
Francisco, San Andres, San Narciso, Mulanay, Buenavista, ‘yong tinatawag na 
hacienda belt, 'yon ang pinasok namin. 


Sa ginagawa namin, tinitiyak namin na bawat suliranin ng masa na inilalapit 
nila sa amin ay may malinaw na nagagawang solusyon, kaya nagiging inspirasyon 
ng masa sa pagtupad nila sa kanilang gawain. Mabilis naming naitayo ang mga GP 
hanggang naging KP, naging sangay, MB. Kinakaya naman nilang mag-organisa 
sa sarili nila. Ihahanda nila ang masa, darating kami, may mga karanasan kami na 
kausapin lang namin 'yong pinakasusi, tuturuan namin kung papaano uugnay, 
bibigyan namin siya ng iskedyul ng ganito. Pagdating doon, may nakahanda na 
siyang 30, 40, na bubuuin na namin. Kung trentang pamilya 'yan, e di kung ilang 
GP-magsasaka 'yan, kung ilang GP-kababaihan. Kaya sa isang upuan, makakabuo 
ka ng ganoon karami. Nakuha namin 'yong tempo, nakakapagbuo na kami ng halos 
isang GP isang araw. Nag-a-abereyds kami ng minimum 30 GP sa loob ng isang 
buwan, basta isang buwang singkad ng masswork. 'Yong bahaging Jelmon na 'yon, 
sa halos buong dekada 1990, ang nagdala ng sulo sa usapin ng kilusang masa, ng 
bilis, ng sigla. Hanggang naging libu-libo na uli 'yong organisadong masa, dugsong- 
dugsong na uli ‘yong mga baryo. Ilampung sangay ang naitayo namin, ilampung GP, 
ilampung milisya--daan-daan ang milisya. Tapos kaakibat niyan, 'Yong plano sa mga 
kampanya sa rebolusyong agraryo. 


Ang isang pakikibaka noong una, doon sa isang asyenda, ay bawal magtanim 
kasi tataniman ng mahogany. O, di ang pinlano namin, paano pakikilusin ang masa 
para ang mahogany ay mapatay, at nagtagumpay naman. Dahil ang mais ang staple 
food talaga ng masa doon, e. 

Tapos ‘yong isa pang laban, 'yong upa sa lupa na sinisingil sa mais, 25% ng 
gross. Ang bilangan doon per puso ng mais. Kung isang daang puso, bentesingko 
ang sa may-ari, sitentay-singko ang matitira. Nagawang umabot ng 5% lang sa 
laban na ‘yun. 


Naging batayan din 'yon sa mabilis na paglaki ng hukbo, mula 1997-1998, 
pataas na 'yan, hanggang 2001. Hanggang sa nakakapagpadala na kami sa ibang 
mga yunit sa loob ng larangan at kahit sa labas ng larangan, sa ibang prubinsya, 
hanggang sa iba pang rehiyon. Nakapagpadala kami sa Cagayan Valley, sa Cavite. 


Nagkaroon din ng ilang pag-aayos noong 1995 naman. Ipinatupad ang 
konsepto ng larangang gerilya na saklaw ng isang distrito, may laking kumpanyang 
hukbo, may minimum na dalawa hanggang apat na platun. Kaya ang buong SQ- 
BP, nahati sa dalawang larangan. Hating kapatid 'yon. Tig-singkwenta'y singko 
ang pwersa, hati sa lakas-pamutok, tig-isang generator. Nahati sa tinatawag na 
FSQ, Far South Quezon at saka Near South Quezon o 'yong NSQ. Pagdating ng 
1998 ay ipinatupad na 'yong provincialization sa buong Quezon. Sinaklaw ng First 
District ‘yong Real-Infanta-Nakar kasama ang Polilio Group of Islands. Tapos, ‘yong 
Second District na sumasaklaw ng Tiaong hanggang Sariaya, kasama na 'yong lone 
city niya, 'yong Lucena. Binubuo 'yon bale ng apat na larangang gerilya, na may 
dalawang laking-kumpanya, isang pinalaking platun, at isang laking platun. 


Noong 1997, naging parte kami ng pagpapasigla ng mga taktikal na opensiba 
sa buong rehiyong Timog Katagalugan. 'Yong erya namin, ilang TO rin ang 
nailunsad noon--isang ambus na laking kumpanya, parsyal lang ang tagumpay 
pero tinamaan ang mismong pinuno ng batalyon ng 74th IB, Hunyo 2, 1996. Tapos 
'Yong reyd sa Tabugon HQ ng PMG, mga isparu, 1997 ‘yon. Hanggang sa mag- 
provincialize, naitayo rin ang pamprubinsyang yunit gerilya, 'yong PYG, na nanguna 
sa paglulunsad ng mga taktikal na opensiba sa buong prubinsya. 


Ang matingkad na labang naipanalo mula 1998 ay sa asyenda ni Juansan 
(Juanito Tan) sa San Francisco. Isa siya sa pinakamalaking panginoong maylupa sa 
Bondoc Peninsula na nagpapatupad ng pinakamatinding pagsasamantala sa masa. 
Tersyo ang partehan sa niyugan, sariling gastos ng masa. Naipanalo na maging 60- 
40 na alis ang gastos sa tapas, kawit at saka hilada. Mula sa dating limampiso ang 

mura kaysa presyong bayan ang presyo ng bodega ni Juansan, ay naging presyong 
bayan. Kaya limang piso ang dagdag sa bawat kilo. Tapos mula sa dating 25% ang 
resikadang kinakaltas, naging 1596 na lang, kaya 1096 ang naipagtagumpay ng masa. 
Mula sa dating pinalayas ang mga magsasaka ay naipabalik sa pwesto 'yong ibang 
mga pinaalis. Tapos binuwag 'yong pastuhan sa loob ng asyenda at pinasaka sa 
mga magsasaka ang pwesto sa loob ng asyenda. Kaya naging isang model na laban 
‘yon sa halos buong prubinsya at ‘yon ang naging take-off din ng laban at paglakas 
sa iba pang mga asyenda sa hacienda belt sa buong dulong Bondoc Peninsula. 
Syempre, nag-react din ang kaaway, at maraming ginipit na masa, winanted na 
mga lider, pero ‘yong tagumpay na ‘yon ay hanggang ngayon napapakinabangan ng 
mga magsasaka. 


lampung libong ektarya na ang naipagtagumpay diyan simula nang dekada 
1980, nang sumulong tayo. Sa kalakhan ng SQ-BP ay naipanalo na ang tersyong 
baliktad. Tapos, noong nagkaroon ng ilang paghina tayo bunga ng kapabayaan sa 
gawaing masa, nakabalik sa 50-50, pero hindi na sa tersyuhan. Kaya ang kalakhan 
ng 50-50 ngayon sa SQ-BP ay dinulot 'yan ng tagumpay ng laban natin sa 
rebolusyong agraryo. 


May mga lupaing inabandona ng panginoong maylupa, tulad ng libu- 
libong ektarya ng mga Cojuangco, na inayos na sa balangkas ng programa sa 
rebolusyonaryong gabay sa reporma sa lupa, para matiyak na tuloy-tuloy na 
mapakinabangan ng masang magsasaka at matiyak na patuloy na mapaglingkod 
sa rebolusyon at sa digma ang mga tagumpay ng rebolusyonaryong armadong 
pakikibaka at ng rebolusyong agraryo. 


Kasabay noon, nagsulong uli ng mga panibagong laban. Isang naging 
matingkad ay sa Quezon, 'Yong noong 2000 na bumagsak ang presyo ng kopra 
sa halagang dalawampiso halos ang isang kilo. Dalawampiso, two-fifty ang 
inabot samantalang noong 1982 ay bumagsak din 'yan sa ganyan, e 1982 'yon, 
dalawampiso. E ngayon, 2000, bumagsak ng dalawampiso! Halos wala nang 
nagkokopras na mga magsasaka kasi lugi lang din. Tinutubuan ang mga niyog. Kaya 
naglunsad ng pamprubinsyang pagkilos ang mga magniniyog sa buong Quezon, 
kampanya sa pagpapataas sa presyo ng kopra. Tapos, pagpawi sa iligal na kaltas sa 
resikada, tara, saka taktak. 


Hinarap natin ang Oplan Makabayan ng rehimen ni Erap. Sa kabuuan, 
pasulong, mabilis, lalo na nang makuha na yong tempo ng pag-aayos ng base. 
Sa kabila ng pagsisikap ng kaaway na mapigil, tuluy-tuloy ang paglakas. May ilang 
pinsala rin ang dinanas natin. Pinakatampok na diyan ‘yong pagkakakubkob sa mga 
kasama na naglulunsad ng BKP sa Bgry. Landing, Tagkawayan noong Nob. 13, 1998 
kung saan ay napatay ang apat na nasa hukbo at apat na lokal. 'Yong taga-lokal 
na mag-asawa, at ‘yong isang buntis na babae ay nahuli ng 16th IB na buhay at 
tinuluyan nilang patayin, kaya tinatawag nating masaker na Tagkawayan 8. 


Pagdating ng 2001-2002, Oplan Bantay Laya Uno na 'yon. 'Yon na ang simula 
ng pokus ng rehimen sa Timog Katagalugan, dahil isa ito sa mayor na nagpakita ng 
pagsulong noong huling bahagi ng dekada 1990, kaya ginawang national priority 
concern ng rehimen ni Gloria Macapagal Arroyo sa pagwasak sa rebolusyonaryong 
kilusan. Sa Oplan Bantay Laya Uno, ang pinokusan ay ang hangganang Laguna- 
Quezon, Banahaw area. Syempre, kasabay din niyan ang SQ-BP. Ang dalawang 
distrito ng Quezon, hindi na nawalan ng dalawang Infantry Battalion na panagupa 
bukod pa ang mobile group ng PNP at ang mga CAFGU na pumokus sa pagwasak. 
Kinaharap diyan ang tuluy-tuloy na paglaban at pagbigo sa Oplan Bantay Laya Uno 
mula 2001 hanggang 2005. D 

OpMak sa Tagkawayan 


NI KA OSCAR 


agkawayan, Quezon, 
| Nobyembre 13, 1998— 

Lumakad sina Ka Raniel, 
ang tumayong team leader, Ka 
Pipoy, Ka Shaolen at Ka Joker 
papunta sa bahay ng masa 
para kunin ang mga panustos 
at katayin ang baboy para sa 
ilulunsad na BKP. 


Nasa iskulhaus ang 
maraming mga kasama at masa 
habang nasa sapa naman ang 
ilan, naglalaba at naliligo. May 
ilang kasama na lumabas para 
kumuha ng mga panustos at 
magkakatay din ng baboy para sa 
idaraos na aktibidad. 


Bandang alas-siete y media 
ng umaga, nasa bahay na ni 
Ka Loreto, kasapi ng Partido sa 
lokalidad sina Ka Raniel at Ka 
Joker nang mag-ulat ang masa 
na may nakitang mga bakas 
ng combat sa daanan na hindi 
matukoy ang direksyon kung 
saan papunta. 


Noong oras na iyon ay wala na sa bahay si Ka Loreto at mag-uulat na siya sa 
mga kasama sa kampuhan. 


Kagyat na nag-usap sina Ka Raniel at Ka Joker kasama na rin sina Ka Shaolen 
at Ka Pipoy na nasa bahay noon ni Ka Banong. 


Matapos nilang mag-oryentasyon sa masa kung ano ang gagawin, sama- 
sama na silang pabalik noon sa kampuhan. Noong bubuhatin na nila ang bigas, 
biglang narinig nilang may pumutok mula sa lugar ng kampuhan. 


Tumakbo na papasok ng kampuhan sina Ka Raniel at Ka Pipoy habang 
pinaatras na ni Ka Raniel sina Ka Shaolen at Ka Joker. 


kkk 


Naghati ang kaaway sa dalawang pormasyon na binubuo ng isang strike force 
at isang blocking force. 


Sa itinakdang numero ng mga kasama pumasok ang strike force ng kaaway at 
sa bahaging likuran pumakat ang blocking force. 


Unang pinaputukan ng kaaway si Ka Loreto na patakbo papunta sa mga 
kasama sa kampuhan para mag-ulat. 

Kagyat na kasunod na nito ang bugso ng putok sa iskulhaws na tumagos din 
sa bahagi ng liguan. Tuluy-tuloy na nagpaputok ang kaaway at naitaboy ang mga 
kasama sa bahagi ng sapa, sa direksyon na kinaroroonan ng blocking force. 


Sa unang bugso ng putok ay walang tinamaan sa mga kasama. Naiwan sa 
iskulhaws ang M14, shotgun, at isang kalibre .58 kasama ang amopots ni Ka Angela. 


kkk 


Bago pa nagpaputok ang kaaway, hawak na ni Ka Angela ang kanyang M16 
kaya kagyat siyang nakasagot ng apat na putok sa direksyon ng kaaway. Mabilis 
siyang nakapagmaniobra ngunit napahiwalay siya sa mga kasama sa proseso. 
Napasugaga siya sa direkyon ng blocking force ng kaaway. Pinasusuko siya. Muli 
siyang nakapagpaputok sa kaaway bago siya dumiretso sa pag-atras. 


Noong makalayo na siya sa lugar ng labanan, nagdesisyon na siyang iwanan 
ang baril sa masukal na lugar at nagligal na lamang para makalayo sa kaaway. 


Habang nasa liguan, narinig ni Ka Migo ang putok at kagyat na 


pinakiramdaman ang kanilang sitwasyon. Akala niya may security sa pinasukan ng 
kaaway at napaputukan ito ng kasama. 


Sa pagtaya ni Ka Migo ay di narinig ni Ka Soliman ang unang putok dahil sa 
lakas ng lagaslas ng tubig sa liguan. 


Noong maramdaman na ni Ka Soliman ang putukan ay kagyat niyang kinuha 
ang baril sa kusina. Baril ni Ka Raniel ang kanyang nakuha. 


Noong makita ni Ka Migo na may hawak ng baril si Ka Soliman, kinuha niya na 
rin ang M16 at amopots ni Soliman. 


Sumigaw si Ka Migo kay Ka Kris, “Ka Kris ang pack ko!” 


Nagkomand si Ka Soliman na magmaniobra sa batang sa bahaging kanan. 
Nakapagmaniobra sina Ka Soliman, Ka Migo, Ka Teresa, Ka Elsa at Ka Ente. 


Sa proseso ng pagmamaniobra nila, tinamaan si Ka Elsa sa hita ngunit 
nakapaglakad pa siya at tinamaan naman si Ka Soliman sa may noo ngunit di ito 
nakaapekto sa kanyang pagmamaniobra. 


Napaatras sila papunta sa bahagi ng blocking force na ikinamatay nina Ka 
Soliman at Ka Teresa. 


Humiwalay na si Ka Migo sa mag-asawang Ente at Elsa para bumalik sa 
pinanggalingan pataas ng sapa. 


Nakarating si Ka Migo sa may kubo ni Ka Angela. Dito, nakita ng kaaway ang 
kanyang binti at narinig niya na nagkomand ang kaaway na “Duran, huwag kang 
bumaba, may nakikita akong binti. Maniobra sa bundok.” 


Dito na nagdesisyon si Ka Migo na iwan na ang kanyang baril at magsibilyan. 
Itinago niya ang kanyang baril sa may 25 metro layo mula sa iskulhaws. 

Tinantya niyang magiging mabagal ang pagmamaniobra ng kaaway dahil 
masukal na lugar at matarik ang kinaroroonan nila at sinamantala ang pagkakataon 
para maunahan ang kaaway kaya noong nakababa na ang kaaway ay nasa itaas na 
siya ng kampuhan. 

Dumiretso sina Ka Raniel at Ka Pipoy sa kinaroroonan ng labanan. Kagyat na 
pinaputukan ni Ka Raniel ng kanyang baril ang kaaway ngunit bumara agad ang 
kanyang baril. 


Nakita sila ng kaaway at binalingan na sila ng putok. 


Mabilis silang nagmaniobra. Umikot sila papunta sa iskulhaws, ang akala nila 
mga kasama ang maingay. 


Noong nakalapit sila saka lamang nila nakumpirma na kaaway ang naroroon, 
may nagtatanggal na ng bubong at may nagbubuklat ng mga biswal ng BKP. 


Hindi na nila nagawang makaatras at nakita na sila ng kaaway. Binugsuan sila 
ng putok at dito na napaslang si Ka Pipoy, tinamaan naman sa tagiliran si Ka Raniel. 


Mahusay naman na nakapagprente sa masa sina Ka Shaolen at Ka Joker. 
Kagyat silang kinupkop ng masa at itinago. 

Mahusay na nakaatras ang ibang mga kasama at nakakonsentra sa kalapit 
na yunit. Ngunit sa kasamaang palad, walong kasama ang napatay ng kaaway sa 
labanan--apat na Pulang mandirigma at apat na masa. 


Si Ka Raniel, kahit nasugatan, nakaalis sa pinangyarihan ng labanan at 
nakakonsentra sa mga kasama. Gabi na noong umalis siya at nagtagal pa siya 
malapit sa kampuhan kaya't narinig niya ang kaaway na nagluluto. 

Naisumbong sila ng isang hindi dapat nakapasok sa himpilan kaya't 
napagplanuhan kung paano sila kukubkubin. 


Nakita ng kaaway si Ka Loreto habang papunta sa mga kasama para mag-ulat. 
Siya ang unang binaril at pinatay ng kaaway. Kagyat na nakadikit sa iskulhaws ang 
pakat ng kaaway na naging mapagpasya sa pagkubkob sa mga kasama. Ang RDF 
Strike force ng 16th-IBPA na nakabase sa San Vicente, Tagkawayan, Quezon ang 
ginamit na pwersa ng kaaway. 

Nilagom ng mga Pulang madirigma ang nangyari at maraming aral ang 
kanilang nakatas sa nasabing labanan. Ang mga aral na ito ang kanilang tangan sa 
pagharap sa mga susunod na labanan. 


Dadakilain habambuhay ng sambayanan ang buhay ng walong martir ng 
labanan sa Brgy. Landing, Tagkawayan noong Nobyembre 13, 1998. Hindi 
malilimutan ang kanilang mga pangalan at magsisilbing inspirasyon sa 
mamamayan ang kanilang naging buhay at pakikibaka. N 

Oplan Makabayan 


NI KA ARMANDO TENG 


May bago na namang engrandeng pakana Ramboteteng Estrada 
Oplan Makabayan bagong koda 

Ng kontra-insurhensyang programa 

Sa kalaban ng gubyerno" pupuksa. 


Dagsang tropang panagupa 

Lulusob sa Timog Katagalugan 

Na nangungunang sasalakaying erya 
Dahil malapit daw sa Metro Manila't 
Sentro ng rebolusyonaryong propaganda. 


Ano ba ang nagawa ng engrandeng pakana 
Kundi dahas, masaker kabi-kabila 

Biglang dumami mga pinaslang na masa 
Parang asong-ulol ang pasistang tropa 
Kapag kaharap kawawang magsasaka 
Bahag naman ang buntot kapag nabibira, 
Naaambus, reyd at isparo ng BAHUBA 


Oplan Makabayan walang pinag-iba 

Sa naunang programang kontra-insurhensya 
Pawang nangabigo't lalung nagpasulong pa 
Sa pakikidigmang gerilya ng BAHUBA 

At paglaban ng ating baseng masa 


Tulad ng mga naunang pakana 

Oplan Makabayan tiyak ibabasura 

Ng nagkakaisang hanay ng aping masa 

Ng mga tagumpay ng matagalang digma 
Hanggang bumagsak reaksyunaryong sistema 


Ngayon pa lamang pangitang-pangita na 
Oplan Makabayan, bigung-bigo na 


Ni isa mang sona't larangang gerilya 
O isa mang yunit gerilya ng BAHUBA 
Ang nadurog, nawasak o napasuko niya 


Oplan Makabayan biguing mapagpasya 
Oplan Makabayan bigui't ibasura 

Ilunsad mga taktikal na opensiba 

Durugin ang mga pasistang tropa 

Paigtingin pakikidigmang gerilya 

Isulong ang matagalang digma 

Hanggang makamit kalayaa't demokrasya. 2 

Luksang parangal sa mga martir at bagong bayani 
ng rebolusyonaryong kilusang estudyante 
ng Timog Katagalugan 


ANTERO DIWA MALAYA, DISYEMBRE 21, 2001 
MULA SA KALATAS OKTUBRE-DISYEMBRE 2013 


ng Ika-33 Anibersaryo ng Partido Komunista ng Pilipinas. Dapat sana, 

kapiling natin ngayon sina Kasamang Rowan ‘Devon’ Labo, Monsy 
“Mario” Donacao, Kristine 'Mina' Quevedo at Karen 'Lailee' dela Cruz. Ang mga 
kasamang ito ay sinamang-palad na masawi sa isang sakuna noong ika-20 
ng Disyembre, 2001--isang trahedya na walang sinuman sa atin ang nagnais 
mangyari at wala sa hinagap ng sinuman na mangyayari. Sila'y pumanaw na 
mga bayani at martir ng rebolusyong Pilipino. 


H indi husto at lubos ang ating kagalakan at pagbubunyi sa pagdiriwang 


Ang mga kasamang ito ay supling ng Ikalawang Dakilang Pagwawasto. 
Sila ay kabilang sa pinakamahuhusay na anak ng bayan na iniluwal at hinubog 
sa gitna ng mga pagsisikap para sa pagpapanibagong-lakas ng Partido sa 
ating rehiyon, sa pakikitunggali sa lason ng makabagong rebisyunismo at 
opurtunismo ng mga anti-Partidong taksil at sa paglulubos ng mga tagumpay 
ng kilusang rektipikasyon. Pinagtagpo at pinagsama-sama sila ng iisang 
rebolusyonaryong mithiin at adhikain na gawing isang ganap na realidad sa 
lipunang ito ang mga simulain ng pambansang demokrasya at sosyalismo. 


Sa kanilang kabataan at murang gulang, sadyang napakaaga pa para 
sila'y maging martir. Nasa kasibulan pa lamang sila ng kanilang gulang. Malalaki 
pa ang opurtunidad para higit nilang pandayin ang mga sarili sa paglilingkod 
sa sambayanan, ibigay ang buong potensyal ng kanilang mga talento para sa 
demokratikong rebolusyon ng bayan at mapabilang sa bagong henerasyon ng 
mga organisador at lider ng Partido at rebolusyon. Sadyang ang rebolusyon ay 
walang pinipiling gulang at tagal ng panahon ng ipaglilingkod. 


Walang sinuman sa atin ang makapagtatakda kung paano at kailan tayo 
mamamatay. Pero para sa mga rebolusyonaryo at Komunista, maitatakda nila 
kung para kanino sila mamamatay. Sa kanilang pinakamataas na sakripisyo, 
pinatunayan nila sa huling sandali ng kanilang buhay kung para kanino sila 
mamamatay. 


Ibinigay nina Kasamang Devon, Mario, Mina at Lailee ang kanilang 
buhay para sa paglilingkod sa mamamayan, para sa interes ng mga 
pinagsasamantalahan at para sa mga dakilang simulain ng Partido at 
rebolusyon. Dahil dito, dakila ang kanilang kamatayan--isang kamatayang 
di matutumbasan ang kabuluhan at nilalaman. Lagi natin silang dadakilain 
at gugunitain bilang mga bagong bayani ng rebolusyonaryong kilusang 
estudyante sa rehiyong Timog Katagalugan. 


Pinalad akong personal na makilala ang mga bayaning ito ng 
rebolusyonaryong kilusang estudyante. 


Sa murang gulang nila, nasinag ko agad sa kanilang mga mata ang 
matayog na idealismo at apoy sa puso para baguhin ang neokolonyal na 
lipunang Pilipino. Tinahak nila ang buhay na puno ng risgo at sakripisyo. 
Tinalikuran nila ang layaw, pangako at opurtunidad para sa isang mas maalwan 
at de-pribilehiyong kinabukasan, trabaho at karera bilang mga propesyunal 
sa ilalim ng mapagsamantalang kaayusang panlipunan para maglingkod sa 

mamamayan at tahakin ang landas ng rebolusyonaryong pagbabago. Nasinag 
ko sa kanila ang parehong init ng damdamin, tibay ng loob, determinasyon at 
pambihirang patriotismo sa sariling kabataan ko noon. Kaya naman, sa gitna 
ng maraming gawaing inaasikaso ay sinikap kong makahanap ng panahong 
makipagtalastasan sa kanila at maibahagi ang mga karanasang biniyayaan ng 
talino at bininyagan ng apoy ng mahigit sa dalawang dekadang paglahok sa 
buhay-at-kamatayang pakikibaka. Lagi silang handang matuto. Naging hamon 
sa kanila ang bawat karanasang aking ibinabahagi. At batid kong lalo nitong 
pinag-aalab ang kanilang patriotismo at kapasyahang ihanda ang mga sarili 
para sa mas mataas na mga sakripisyo para sa rebolusyon. 


Maaalala natin si Kasamang Devon bilang isang simple, tahimik, seryoso, 
mabait at laging nakangiting kasama. Bagamat di nahasa sa buhay sa 
kanayunan, sa mga panahong kapiling natin siya ay nagsisikap siyang sumabay 
at matuto sa mga mabibigat na gawain sa sonang gerilya. Nais niyang mahasa 
ang sarili sa pang-araw-araw na buhay ng mga Pulang mandirigma. Masipag 
siyang mag-ikot sa mga pwesto ng mga kasama para makipagtalakayan. 
Tuwing may pagkakataon siyang dumalaw sa kanayunan, lagi niyang ninanais 
na patagalin ang kanyang pagtigil sa piling ng hukbong bayan. 


Maaalala natin sina Kasamang Mario, Mina at Lailee bilang mga kabataang 
puno ng sigla. Sa ilang okasyong nakapiling natin sila, pinasasaya at binibigyan 
nila ng buhay ang mga sandaling pagsasama-sama. Pinatatawa at inaaliw nila 
tayo sa mga umpukan at pangkulturang pagtatanghal. 


Larawan sila ng kabataang walang pagsidlan ng enerhiya at kasiglahan. 


Gayunman, sa loob at likod ng masayahing disposisyon na tipikal sa mga 
kabataan at estudyanteng peti-burges ay ang isang seryosong estudyante 
ng lipunan at rebolusyong Pilipino. Umanib sila sa Kabataang Makabayan at 
naging mga seryosong organisador at kadre ng Partido. Masigasig silang nag- 
aral ng Marxismo-Leninismo-Maoismo at taimtim na nagsikap na lampasan ang 
mga limitasyon ng kanilang uring pinagmulan sa pamamagitan ng paglahok 
sa entablado ng makauring tunggalian at rebolusyonaryong kilusang masa 
sa kalunsuran at sa kanilang sektor. Walang pag-aatubiling niyakap nila ang 
ideolohiya ng uring proletaryado at nagsikap hubugin ang mga sarili batay 
sa proletaryong istilo ng paggawa ng simpleng pamumuhay at mahirap na 
pakikibaka. Pinili nilang tahakin ang landas na di karaniwang pipiliin ng mga 
ordinaryong manlalakbay. 


Tinanggap nila ang hamon na maglingkod sa masang manggagawa, 
magsasaka at sa lahat ng inaaping uri sa lipunan. Dakila ang kanilang Hinay 
at maluwalhati ang kanilang pagkamatay! 
Hindi matutumbasan ng anumang papuri 
ang maikli nilang rebolusyonaryong 
kasaysayan. Hindi buong mailalarawan ang 
naging kabuluhan ng kanilang kasaysayan 
at pakikibaka. Maaari lamang tayong 
humugot ng simbolismo sa sirkumstansya 
ng kanilang pagpanaw. Sa malawak na 
karagatan napugto ang kanilang tanging 
buhay na inilaan para sa bayan. Pero hindi 
nalunod sa pusod ng dagat ang kanilang 
diwa at simulain para sa sambayanan. 


Symone “Ka Mario” Donacao 

Barikada sa gate ng UPLB sa panahon ng pagkilos nina Mario, Devon, Mina at Lailee 


Tuwing makikita nating nagpupuyos ang mga alon sa karagatan, 
hindi ang trahedya ng kanilang kamatayan ang maaalala natin kundi ang 
realidad ng umiiral na tunggalian ng mga uri sa lipunan, ang pagkaduhagi 
at kaapihang dinaranas ng mamamayan, ang pagpupuyos ng kanilang 
makauring galit sa mga mapagsamantala na humihingi ng katarungan 
at pagtubos. Tuwing makikita nating banayad na humahampas ang mga 
alon sa dalampasigan, hindi ang kanilang walang buhay na bangkay ang 
maaalala natin kundi ang kanilang pambihirang lakas ng loob na salungain 
ang nangangalit na alon para abutin ang dalampasigan na kanlungan ng 
kanilang rebolusyonaryong mga pangarap. Tuwing tatanawin natin ang 
kalawakan ng karagatan, hindi ang duguan nilang bangkay ang maaalala 
natin kundi ang malawak na masang naghihintay para ating pukawin, 
organisahin at pakilusin para sa demokratikong rebolusyon at sosyalismo. 
At tuwing babagtasin natin ang maunos na karagatan ng digmang bayan, 
naroon laging ang di matitinag na optimismo na pagkatapos ng unos ay 
sisikat ang mapulang araw ng paglaya. 


Bigyan natin ng pagpapahalaga ang kanilang kamatayan sa 
pamamagitan ng ibayong pagpapakasakit para sa interes ng masang 
inaapi. Higit nating pandayin ang ating mga sarili para kayanin ang mga 
haharaping pagsubok at mga sakripisyo, lampasan ang mga sariling 
limitasyon at hubugin ang mga sarili para maging mga ganap na 
rebolusyonaryo at Komunista. Itaguyod at ipagpatuloy natin ang kanilang 
di natapos na misyon para sa sambayanan. 


Ibaling ang Ating Pamimighati sa Rebolusyonaryong Katapangan! 


Ibayong Isulong ang Demokratikong Rebolusyong Bayan at mga 
Simulain ng Sosyalismo! 


Mabuhay ang Dakilang Alaala nina Kasamang Devon, Mario, Mina at 
Lailee! 

Sa alaala nina Kasamang Devon, Mario, Mina at Lailee 

Sa alaala ng ika-12 taong kamatayan nina Kasamang Devon, 
Mario, Mina at Lailee, muling inilalathala sa isyung ito ng Kalatas ang 
talumpati ni Ka. Antero Diwa Malaya sa pulong parangal na ginanap sa 
isang sonang gerilya ng rehiyon para sa mga martir at bagong bayani ng 
rebolusyonaryong kabataang estudyante sa TK. Sina Ka. Devon, Mario, Mina 
at Lailee ay nasawi sa isang sakuna sa dagat sa bahaging Batangas. Ang 
mga katawan lamang nina Ka. Mario at Mina ang pinalad na matagpuan ng 
mga mangingisda sa baybayin ng Nasugbu samantalang hindi na natagpuan 
pa ang mga katawan nina Ka. Devon at Lailee. 


Sina kasamang Devon, Mario, Mina at Lailee ay pawang mga produkto 
ng rebolusyonaryong kilusang estudyante sa Unibersidad ng Pilipinas sa Los 
Banos, Laguna. Sinasagisag nila ang pambansa-demokratikong aspirasyon 
ng mga kabataan sa panahon ng nagpapatuloy na panlipunang ligalig sa 
Pilipinas. 


Taong 1994 nang namulat at umanib si Rowan ‘Ka Devon’ Labo sa 
Kabataang Makabayan (KM). Masigasig siyang lumahok sa progresibong 
kilusan ng mga estudyante sa UPLB noong 1995 bilang boluntir ng Partido 
Lakas. Nagpatuloy ang pagiging aktibong boluntir niya sa Samahan ng 
Kabataan para sa Bayan (SAKBAYAN) noong 1996. Isa siya sa naging 
haligi ng pagbubuo ng balangay ng ANAKBAYAN-TK noong 1998 at naging 
pangkalahatang kalihim nito noong 2000. Naging aktibong lider siya sa 
kampanyang talsik kay Estrada bilang tagapangulo ng Fight for Erap's 
Removal-Southern Tagalog (Fighter-ST). Naging kasapi siya ng Partido 
Komunista ng Pilipinas noong 1998. 


Si Symone 'Ka Mario' Donacao o mas kilala sa kanyang palayaw na 
Monsi sa mga estudyante ng UPLB ay naging aktibong lider sa konseho 
ng mga mag-aaral. Nahalal siyang konsehal ng UPLB Student Council 
noong 1998-1999 at naging tagapangulo nito noong 2000-2001. Bilang 


Pagkilos laban sa ROTC sa loob ng UPLB, 1998 
DAGITAB 208 Yr 


IKAAPAT NA KABANATA 


2018 


tagapangulo ng konseho, aktibong kumilos si Ka Mario upang pamunuan ang 
mga pagkilos sa buong unibersidad sa kasagsagan ng pagpapabagsak kay 
Estrada. Naglingkod siya bilang pangkalahatang kalihim ng National Union 
of Students of the Philippines-Southern Tagalog (NUSP-ST) mula 1999-2000 
at pagkatapos nahalal na tagapangulo nito noong 2000. Sumapi siya sa KM 
noong 1997 at naging kasapi ng PKP noong 1999. 


Namulat naman si Christine 'Ka Mina' Quevedo sa pakikilahok sa maiinit 
na usaping panlipunan nang maging kasapi siya ng League of Filipino 
Students-UPLB (LFS-UPLB) noong 1998. Masigla niyang pinag-aralan ang 
kalagayan ng lipunang Pilipino at gumampan siya bilang pinuno sa edukasyon 
ng LFS-UPLB mula 1999 hanggang 2000. Dahil sa pagiging huwarang 
aktibista, naging tagapangulo siya ng LFS-UPLB noong 2000-2001. Naging 
aktibong kasapi din siya ng Gabriela Youth. Umanib siya sa KM noong 1998 at 
naging kasapi ng Partido sa sumunod na taon. 


Nagsimula ang aktibong paglahok ni Karen Joy ‘Ka Lailee' dela Cruz sa 
mga pakikibakang masa nang naging kasapi siya ng League of Filipino 
Students-UPLB noong 1997. Naging kasapi siya ng Gabriela Youth noong 1998 
at isa sa nanguna sa pagbubuo ng Women's Alliance for the Removal of Erap 
na naging Women Against Repression matapos ang Edsa Dos. Naging bahagi 
siya sa grupo ng mga estudyante na muling bumuo ng UPLB Writer's Club kung 
saan ipinamalas niya ang kanyang talento bilang mahusay na manunulat. 
Naging bahagi siya ng UPLB Perspective, ang upisyal na pahayagan ng UPLB 
at naging tagapangulo ng College Editors Guild of the Philippines-Southern 
Tagalog (CEGP-ST). Sumapi siya sa KM noong 1997 at tinanggap na kasapi ng 
Partido sa sumunod na taon. Nagpasya siyang kumilos nang buong panahon 
noong 2001 sa kasagsagan ng kampanyang talsik kay Estrada. N 

Tangan ang mga tagumpay ng IDKP 
Sa demokratikong rebolusyong bayan nagpunyagi 
Kinaharap ang mga panibagong unos ng mamamayan 
Teror ng Oplan Bantay Laya at Bayanihan 

Mga Binigong Oplan 


NI KA ALTHEA 


Duguang Hangin sa Banal na Bundok 

Sa kahabaan ng Industrial Belt ng Laguna hanggang doon sa dako ng 
laylayan ng Bundok Banahaw, hindi nawawalan ng mga sasakyan. Napakaraming 
manggagawa ang pumapasok sa pagawaan, napakaraming bata ang papunta 
sa kanilang mga eskwelahan at karaniwang makikita ang mga magsasaka sa 
kanilang bukid. Isang karaniwang araw, sa pangkaraniwang buwan sa isang 
pangkaraniwang taon. Ngunit nagbago ang lahat nang iyon nang pinuno ng 
napakaraming ambulansyang paroo't parito sa mga kalsada. Maraming duguang 
halos hindi na umabot sa ospital at halos mapuno rin ang mga kwarto nito. At ang 
mga bihi-bihirang pagkakataong mapula ang tubig sa palayan, nagkalat na mga 
bangkay sa tabi ng kalsada ay, sa isang panahon sa kasaysayan, naging isang 
kahindik-hindik na karaniwang senaryo sa probinsya. 


Maririnig mo sa kalsada ang mga sigaw ng mamamayan para sa hustisya. 
Hustisya sa mga pinaslang ng estado, na ngayo'y tinatawag na EJK (extrajudicial 
killings). Hustisya para sa lider ng mamamayan sa probinsya na lumalaban para 
sa kanilang mga karapatan. Pinatay si Aling Milla sa loob mismo ng bahay niya, 
sinaksak ng mga ‘di-kilalang tao. Samantala, ang pangulo ng unyon na si Pang. 
Felipe ay binaril habang pauwi sa kanyang bahay. Ipagluluto niya sana ang anak 
niya ng tanghalian. Si Mang Leon, isang aktibong kumikilos na magsasaka ay 
binaril sa kanyang sariling bukid. 


kkk 


Kabi-kabilaan ang maririnig na putukan sa ere. Kinig mo rin ang sigaw 
ng mga atas sa magkabilang-panig ng kani-kanilang mga kumander. Tumagal 
ang putukan ng 10, 30 minuto hanggang mga isang oras mahigit. Mahaba ang 
katahimikan. 


Maya-maya, maririnig mo naman ang mga halakhak ng mga kapre, ng mga 
salamangkero at ng mga demonyo. May mga paisa-isang putok ng baril. Isa na 
namang katahimikan. 


Maririnig mo naman ang tunog ng motorsiklo sa kalsada. Ngunit dahan- 
dahan itong tumatakbo. Tawanan ulit ang mga halang-ang-bituka at uhaw-sa- 
dugong halimaw. Nakasampa sila sa motorsiklo, ang iba ay sumakay sa top-load 
ng tricycle. Ngunit may kakaibang pigura sa likod ng sasakyan. May itinaling 
katawan--nakasuot pa ito ng camisa de chino at parka--sa kargahan ng bagahe 
ng tricycle. Lasug-lasog na ang katawan, walang-buhay na nakasabit ang mga 
braso at paa nito, at pana-panahon pang muntik matamaan ng gulong ng tricycle 
habang tumatakbo ito. 


Mayabang na isinisigaw ng mga berdugo, “NPA, huwag tularan.” 


kkk 


Tahimik si Tatay nang umuwi sa bahay noong araw na iyon. Masigla ko 
siyang sinalubong subalit tumigil ako dahil nakita kong halos wala nang buhay ang 
kanyang mga mata, na para bang nakakita siya ng multo. 


“Tay, mano po,” sabi ko sabay hawak sa kanyang palad. Malamig ito. 
Nanginginig. 

Hindi na siya kumain nang gabing iyon. Kinakatok ko siya sa kanyang kwarto, 
ayaw niyang buksan. Matapos ang ilang oras, sumigaw siya. Dali-dali kong binuksan 
ang pinto at ginising siya. Umiiyak siya, umiiyak siya habang mahigpit akong niyakap at 
saka humiyaw. “Patawad mga kasama, patawad!” 


Hindi ko naintindihan iyon. Ngunit ramdam ko ang kabigatan ng kanyang 
kalooban. Naramdaman ko ang pinapasan niyang sakit. 


Binabangungot pa rin siya hanggang ngayon. At kahit nakikita ko siyang 
masayang kausap ang mga kasama, nakikita kong naninikip ang kanyang dibdib. Hindi 
ko makakalimutan ang araw na iyon, nang una kong nakita ang mga kasama, at muli 
niyang nakita sila. 


Lumuhod siya sa harap nila, umiiyak. “Patawad mga kasama, hindi ko gustong 
mangyari iyon!” 


Ang bangkay ni Ka Selo, itinali ng mga kaaway sa kanyang kalabaw at 
ipinakaladkad sa kanya na parang tablon. ldinaan sa logging road, sa batuhang mga 
sapa, sa gitna ng mga trosong nakaharang sa gubat hanggang sa matuklap ang balat 
at halos makita na ang mga buto sa tuhod. Itinutukod ng mga kaaway ang bangkay sa 
tuwing bumabara sa mga harang. Nanatiling nakatutok din ang mga baril ng kaaway sa 
kanya habang pinagagawa sa kanya iyon. 


Niyakap na lamang siya ng mga kasama. At kasabay niyang nagluksa. 

Hinarang ng napakaraming jeep ang kalsada ng sentrong bayan na Sta. Cruz. 


Pinuno ang paligid ng mga nagpoprotestang mamamayan, luhaang mga pamilya, 
mga bandila at mga litrato na may nakalagay na 'HUSTISYA' sa kanilang pagkamatay. 
Tumayo ang isang babae sa entablado, kaharap ang tumatayong governor ng lalawigan 
at mga berdugong militar sa pangunguna ni Col. Palparan. Inilatag sa mga mersenaryo 
ang kanilang krimen. 


“Wala kaming kinalaman diyan,” sagot ni Palparan. 


“Ang mga proyekto at kampanya namin dito ay naghatid ng katahimikan 
sa mamamayan, tingnan niyo, wala nang NPA sa Laguna kaya tahimik ang mga 
komunidad,” pagsuhay ng isang opisyal-militar. 


“Oo nga naman,” pagsang-ayon ng governor. 


Nanindigan ang militanteng babae, “Hindi 

_ katahimikan ang laganap na 
pagpaslang. Malaking 
krimen ang mga 
ginawa ninyo sa 
mamamayan, 
idinadamay ninyo 
sila sa gerang hindi 
naman sila kalahok. 
Alam niyo ba ang 
CARHRIHL?” 

Ngiting-asong tumugon si Palparan, “Wala akong alam diyan. Carillo alam ko, 
may tao kami dito.” 


Pananalasa ng mga pating sa isla 

Nagkagulo ang komunidad ng Mangyan. Isang linggo pa lamang ang nakalipas 
nang pakawalan si Maj. Buan, pero hindi pa rin tumitigil ang ligalig na hatid ng mga 
operasyong militar sa lugar. 


Pinalibutan ng mga masa ang bahay ni Paklingbasa, ang matandang Mangyan 
na halos hindi na makapagtrabaho sa katandaan. Hindi mawari ang pagkabalisa ng 
mga Mangyan sa nakita. Patay na si Paklingbasa. Higit na nakakapanindig-balahibo 
dahil pinugutan siya ng ulo. 


Ang bahay ni Paklingbasa ang huling bahay na inalisan ni Buan matapos 
palayain ng mga kasama. 

Ngitngit na ngitngit ang berdugong tropa ng AFP sa bumaliktad nilang sasakyan. 
Napahinto ang kanilang byahe dahil inatake ang kanilang convoy. Bumaba si Palparan 
sa may gitnang bahagi ng convoy. 


“Search the area!" atas niya. 


Hindi nagtagal, tinipon ng mga pasista ang mga masa mula sa mga bahayan sa 
paligid. Isa-isa silang ininteroga. Kasunod ang alingawngaw ng mga punglo sa paligid. 
At kinabukasan... nagkalat sa kalsada ang mga bangkay, ang ulo ay nakahiwalay. 


kkk 


Bumabyahe ang caravan ng mga maglulunsad ng fact-finding mission sa isang 
komunidad sa Puerto Galera. May pinatay na mag-asawa sa bukid habang naririyan 
ang mga anak nila sa bahay. Basag ang TV, humalo ang dugo sa putik at butas-butas 
ang kubo. 


Pinangunahan nina Ka Eden at Ka Eddie ang imbestigasyon at pangangalap ng 
datos. Napag-alaman nilang mga lider ng mga magsasaka ang mag-asawang Espidito 
at Manuela Albarillo. Pinaslang sila habang iginigiit ang karapatan ng magsasaka sa 
lupa at ang paglaban ng karapatang-tao sa mga sundalo na nakakalat sa lugar. 


Inilantad ito nina Ka Eden at Ka 
Eddie. Nakipag-dialogue sila sa mga militar. 
Iniharap din ang kaso ng pagpatay kina 
Atty. Jovy Magsino, vice mayor ng Naujan 
at Leyma Fortu, isang human rights worker 
sa probinsya na malakas ang loob na 
inilalantad ang mga paglabag ng militar sa 
kanilang lugar. 


Hindi pa natatapos ang kanilang 
imbestigasyon sa probinsya, may bagong 
bangkay na nakuha sa proseso ng fact- 
finding mission--ang mga katawan nina 
Eden Marcellana at Eddie Gumanoy. 


kkk 

Pinaglaruan ng mga militar ang nakuha nilang bangkay. May naharang sila sa 
kanilang blocking force na sugatang NPA. Tinanggal nila ang tenga, hinugot ang dila 
at pinugutan ng ulo. Iniwanan lang nila ang bangkay. Maya-maya, lumusong na sila 
papunta ng bayan, bitbit ang ulo sa buhok nito. 


Mayabang na umikot ang kaaway sa bayan. Ipinarada nila ang hawak-hawak 
nilang ulo sa plaza. 


“Kilala niyo ito? NPA ito!" Humalakhak pa sila nang malakas. At saka itinapon ang 
ulo. 


Mga labi ni Ignacio “Ka Rote” Claveria Magadia ang walang-pusong 
nilapastangan ng mga berdugong militar sa bayan ng Victoria, Oriental Mindoro noong 
Disyembre 11, 2002. 

Bugsu-bugso ang bilang ng mga Mangyan na lumusong at pumunta ng 
bayan. Nag-iiyakan ang mga sanggol at bata sa haba ng lakad. Ngunit mas 
masaklap ang inabot nila sa bayan--wala silang makain, dahil naiwan ang kanilang 
mga tanim. 


Sapilitan silang pinababa ng mga militar. Pinapasok sila sa kampo. Paulit- 
ulit silang inimbestigahan. Tinatanong din sila hinggil sa naiwan pang mga lider- 
Mangyan sa bundok. 


“Matanda na ho sila, hindi na sila makakalakad nang mahaba,” paliwanag ng 
isang Mangyan. 


“Mga NPA siguro yun, ano?! Supporter din kayo ng NPA!” Sabay suntok sa 
iniimbestigahan. 


Maya-maya, pinadapa ang kanilang iniimbestigahan, at tinapak-tapakan ng 
mga sundalo. 


“Bakit gabi na kayo umuuwi, pinupulong kayo ng mga NPA, ano?" Pagtutuloy 
ng imbestigasyon. 


“Galing po ako sa kaingin,” paliwanag ng Mangyan. 


“Siguro namigay ka ng pagkain sa mga NPA!” At hinampas ng sundalo ang 
ulo ng iniimbestigahan. 


“Hindi po.” 
Tumagal ang pagkakadetine ng mga Mangyan sa kampo ng militar ng 
mga tatlong buwan. Sa tatlong buwang nagdaan, halos walang makain ang 


mga Mangyan dahil malayo sa kanilang mga lupain. Sa proseso ng kanilang 
pagkakadetine, nagpatuloy ang imbestigasyon ng mga militar sa kanila. 

Hindi pa tumitilaok ang manok, ginising na ang isang komunidad ng 
Mangyan ng mga katok sa kanilang bahay. 

“Labas! Lahat ng tao, lumabas!” Singhal ng unipormadong lalaki. Tinutukan 
ng baril ang lahat ng Mangyan sa lugar. 


Nakahilera ang mga Mangyan sa tabi ng ilog noon. 

“Sir, ito na ang lahat sa bahay,” ulat ng isa. 

“Tumalon kayo sa tubig!” Sinigawan nito ang mga Mangyan. 

Walang nagawa ang mga Mangyan kundi bumabad sa tubig. Hindi pa rin 
tumitilaok ang manok, hindi pa rin sumisilay ang araw. Nakayakap ang ilang mga 


bata sa kanilang mga nanay, nanginginig. 


“Diyan lang kayo! Tingnan natin kung makakatakbo kayo sa mga kasama,” 
mayabang na sabi ng opisyal. “Galugarin ang bundok sa itaas ng mga bahayan!" 


“Yes, sir!” Tugon ng may isang iskwad na sundalo. 


Nanginginig pa rin ang mga bata, maya-maya pati ang matatanda. Tumilaok 
na ang manok. Nag-iingay na ang mga baboy. 


“Sir, may mga gawa pa kami,” sabi ng isang bapa. 


“Tumahimik ka! Mamaya kayo umalis diyan pagsikat ng araw!” Sagot ng 
opisyal. 


Sumilay na ang araw, dali-daling umahon sa tubig ang ibang mga Mangyan. 
Sinipa ng isang sundalo ang unang nakatapak sa basuran. 


“Hindi ko pa sinabing umalis kayo diyan!” Sabi ng opisyal. 


Bumalik na ang isang iskwad at nag-ulat, “Sir, walang tao at palatandaan sa 
bundok.” 


“Ganoon ba?” Hinimas-himas ng opisyal ang baba nito, “Sige makakaalis na 
kayo sa tubig.” 


Dali-daling umalis ang mga nilalamig na Mangyan. 


“Pero di ko pa kayo pinababalik sa 
bahay ninyo,” malagim na tumingin ito 
sa mga katutubo. “Humiga kayo riyan sa 
batuhan!” 


Tirik na ang araw. Natuyuan na ng 
damit ang mga Mangyan. Namumula 
na rin ang balat nila sa init ng batuhan. 


“Nasaan ang mga NPA?" Tanong 
ng opisyal. 


“Wala po kaming alam sir,” sagot 
ng isang Mangyan. 

Tinutukan sila ng baril, “Nasaan ang mga NPA?!" 


“Wala kaming nakita, sir,” tugon ng isa. Asar-talong nagpaputok ang opisyal sa 
ere. “Men, move out!" 


Unti-unti nang nawala ang nangingitim na bulto ng kaaway sa komunidad. 
Pahina na nang pahina ang mga yabag. 


Maya-maya, hingal na hingal na dumating si Bapa Higom, nanginginig 
ang nakakuyom niyang kamao, mangiyak-ngiyak sa dinatnan. Bumangon na sa 
pagkakahiga ang ilang Mangyan. Unang lumapit si Bapa Sul-im, “Nahatid mo ang 
mga kasama?” 

Tiim-bagang sumagot si Higom, “Oo.” 


“Mabuti ligtas ang mga kasama, ito na lang ang magagawa natin para sa kanila,” 
sabi ni Sul-im. 


“Hinatid ko sila sa mga kaingin natin, para 'di sila magutom,” ulat ni Higom. 


“Maganda yan, para lumakas sila,” sagot ni Sul-im. “Kapag nakabawi na sila, 
hindi na ulit magyayabang ang mga marirok na iyan!” 


Dalawang mukha ng halimaw 

Pauwi si Eloy matapos ang pagbenta ng mga puso ng saging na kanyang 
kinalap sa bukid. Bagong panganak ang kanyang misis, kailangan niyang mas 
kumayod pa dahil nadagdagan na ang kanyang pamilya. Dumaan muna siya sa isang 
munting tindahan sa tabi ng feeder road. 


Napakaraming mga unipormadong lalaki, nagkakasiyahan sila sa labas ng 
tindahan. 


“Pare, tumagay ka muna!” sabi ng isang sundalo. 

“Mama-mamaya na p-p-po, uuwi m-m-muna ako,” tugon ni Eloy. 

“Teka lang, bakit ka kinakabahan, may tinatago ka No?" bulyaw ng isa pang sundalo. 
“W-w-wala ho,” sagot ni Eloy. “Hahahaha!” 

“Aba, ano kaya ito, nanloloko?” akmang susuntukin na si Eloy. 


“Ah teka lang po sir,” pag-awat ni Aling Teri, “pagpasensyahan niyo na si Eloy, 
sapul po nang ipinanganak siya, ganyan na siya.” 


Nagtinginan ang mga sundalo. Maya-maya'y nagngisian. “Gusto mo maging 
sundalo, halika suot mo 'to,” alok ng isa. 


“Hawakan mo naman itong baril.” 
Tawanan nang tawanan ang mga sundalo. Isinama na nila si Eloy pag-alis nila. 


Kinabukasan hindi matagpuan si Eloy. Naiwan ang isang lata ng sardinas at 
isang kilo ng bigas na binili niya sa tindahan para sa kanyang mag-ina. 


Kwento ni Felix Balaston, dinukot noong Marso 2012, hanggang ngayon ay hindi 
pa inililitaw. 

Kumatok ang mga kasama sa bahay ng isa sa mga susing masa sa erya. 
“Kumusta po Mang Rani?” Bati ng isang kasama, “makikituloy ho kami.” 


“Naku kasama, huwag na ho kayo tumuloy,” tugon ni Mang Rani. 
“Bakit ho?” 

“Baka pumunta ang manugang kong sundalo, mahirap na!” 
“May manugang na kayong sundalo?” 


“Ah, ninong din nga ng anak ko ang isa pang sundalo, tapos nagkaroon na 
ako ng bayaw na sundalo.” 


“Ho? Eh, paano 'yan Mang Rani, isa ka sa pinakamaasahang masa rito, 
paano ang mga gawain natin dito? 


“Wag muna mga kasama, lie low muna ako ngayon, mahirap na, ayokong 
pagdudahan.” 

Tinipon ng mga berdugong kaaway ang nasamsam nilang mga gamit at 
bangkay sa isang baryo. Labing-isa ang binilang nilang patay na NPA, kinuha 
ang mga bag at baril. Matapos mabilang at kunin ang mga dala nito, iniwan nila 
ang mga katawan nito. 


Umulan noong araw na iyon. Pagkatapos ay uminit pa, naiwan pa rin ang 
mga bangkay. 


Noong dumating ang naglunsad ng fact-finding mission, lumobo na ang 
mga katawan, at pinagpipyestahan na ng mga langaw. 

Dalawang NPA ang nahuli ng kaaway sa isang bahay ng masa, sa bahay 
ni Ka Cesar. Dinala nila sa labas ang tatlong ito at binaril. Unti-unting bumagsak 
ang katawan ng tatlo. 


Maya-maya, hinila ng sundalo ang mga bangkay, tinipon sa labas ng 
bahay. Kinuha nila ang command-detonated explosive ng mga NPA. Itinutok sa 
mga bangkay, at pinasabog. 


Nang kinuha ng mga pamilya ang bangkay, gutay-gutay na ang mga 
katawan nila. 


Pagtindig 

Naging maingay ang kalsada sa kahabaan ng Maharlika Highway. 
Nagmartsa ang mamamayan ng Bondoc Peninsula at South Quezon patungong 
Maynila. Ipinatambol nila ang krimen ng mga berdugong militar sa lugar. 


Samu't saring kaso ang iniharap nila sa rehimeng US-Aquino Il: 
pamamaslang, tortyur, iligal na panghuhuli at pagdedetine, sapilitang 
pagkawala, pananakot, panghaharas at panggagahasa. Umere ito sa mass 
media. Kinundena rin ito ng internasyunal na komunidad. 

Nagpatuloy ang paggigiit ng mamamayan sa hustisya at karapatan. 

Samantala, sa napag-iwanang base sa kanayunan, unti-unting bumalik 
ang mga NPA sa masa. 


“Mga kasama, huwag na ho kayo tumuloy dito, mahirap na, ayaw na naming 
danasin ang hirap na dinaanan namin sa kamay ng mga kaaway,” pagtataboy ni 
Mang Karyo. 


“Kaya po kami narito upang humingi ng tawad sa kakulangan namin noong 
panahong iyon,” paliwanag ni Ka Red. “Hindi namin napaghandaan ang bangis 
ng atake nila, at hindi namin magawang umagapay sa inyo habang inaatake nila 
kayo.” 


Maliwanag ang sikat ng buwan noong gabing iyon. Maaaninag ang 
sinseridad ng mga kasama. Kumislap din ang mga luha na pumatak sa mata ni 
Mang Karyo. 


“Hindi na namin kaya, mga kasama, pasensya na,” sabi ni Mang Karyo. 


Lumalalim ang gabi, naghihintay ang may isang platun ng hukbo sa labas 
ng bahay ni Mang Karyo. Ang iba ay naglatag na ng sako at naupo sa pagod sa 
paglalakad at pagkakatayo. Ang iba nama'y ikinumot na ang sako at sumandal sa 
bag para umidlip. 


“Mang Karyo, naaalala niyo ba noong magkatuwang nating itinayo ang 
base at inilunsad ang mga laban ng magsasaka sa panginoong maylupa upang 
mabawi ang inyong mga lupain?” Tanong ni Ka Red. 


Naghalo ang tawanan at ang iyakan noong gabing iyon. Binalikan nina 
Mang Karyo at Ka Red ang mga naganap noon. Malalanghap na rin ang amoy ng 
tinimplang kape sa bahay na iyon. 


“Naalala mo noong hinarap namin si Don Romano noon? Halos hindi siya 
magkandaugaga sa mga katwiran namin noon,” masigla at maluha-luhang 
kwento ni Mang Karyo. 


Unti-unting 
sumisilay na ang araw. 


“Mga kasama, pasok 
kayo, masereno na,” alok 
ng asawa ni Mang Karyo. 


Pumanhik na ang 
ibang mga kasama sa 
bahay. 


“Mga kasama, 
maya-maya, doon na 
kayo pumwesto sa gulod iina, AMA 
na iyon, hahatiran ko na N 
lang kayo ng pagkain,” 
sambit ni Mang Karyo. 2 

Pag-atras sa Banahaw at Sierra Madre 


NI KA ENCIONG 


ag-FT ako sa ligal noong 1999. Mula 1999, pagka-gradweyt ko 
hanggang 2001, o halos dalawang taon, FT ako sa white area. 


Taong 2001, noong International Human Rights Day, may program sana 
sa tapat ng kampo ng Task Force Banahaw. Hindi natuloy dahil manipis ang 
mob. 'Yung isang kadreng YS, dahil pumunta at naghintay pa doon sa erya na 
pagdarausan ng programa, napansin na ng kaaway at hinuli. 


Kinuha siya nang umaga, ininterogeyt, tapos pinakawalan na nang 
umaga kinabukasan. Noong dinebriefing siya ng mga kasama, sinabi niyang 
nabanggit niya ang pangalan ko habang ininterogeyt siya. 


Kaagad na nirekomenda ng komite sa akin na pumasok na ng sona. Sa 
gitna ito ng pananalasa ng Task Force Banahaw, at pansamantalang iniwan 
ang maliit na larangan doon. 


Tumalima ako sa atas. Ang una kong disposisyon ay sa PlaGer, pero 
bahagi rin ako ng Provincial Instruction Team. Nasa gawaing recovery kami 
pagkatapos ng hagupit ng Task Force Banahaw, kaya naka-erya kami sa taas 
ng Banahaw, Majayjay hanggang Cavinti. Matindi ang teror na iniwan ng 
kaaway sa masa. 


Sa kasamaang palad, hindi namin kaagad nakuha ang tamang paraan 
kung paano babalikan ang masa at alisin ang takot sa kanila. May ilang hukbo 
na nagpamilyarisa na lang. Bumuo pa kami ng independent iskwad pero hindi 
rin naging mabunga ang gawain. 


Naging konserbatibo ang Hukbo sa gawaing masa at gawaing militar. 


'Yung mga yunit, palaging malayo sa masa. Hindi maksimisado ang buong 
pwersa. Umaabot nga kami ng 16 hanggang 18, pero ang manera ng pagkilos 

ay maliliit na detats. May ilang panahon na nasa bahayan kami ng masa, 
nagtatalakayan, pero kaunti lang ang naiuusad na gawain dahil maliit na 
pwersa lang ang nagagamit. 


Noong inaral namin kung paano maitatayo ang GSM, ang agad naming 
inisip ay hindi namin ito kakayanin. Ang hawak naming dokumento ay HHPO, 
at ang taas ng rekisitos para mabuo ang GSM. Tinatanong namin ang sarili 
namin, “Paano natin aabutin yan?” 


Dahil diskumpiyado, ang ginagawa lang namin ay pagbubuo ng GP-KP 
at pagreaktiba sa sangay. Kaya noong panahong ito hanggang 2009, halos 
walang naiabanteng gawain sa erya. 


Ang tingin ko sa panahong ito, nagmantine lang ang hukbo sa erya. Mas 
marami pa nga ang napapasampa sa hukbo galing sa urban kaysa sa rekrut 
mula sa lokalidad. 


Bilang lang ang gawaing militar noon, tulad ng pamamarusa sa KU sa 
Liliw noong 2002 at reyd sa MPS ng Cavinti noong 2006. Marami rin namang 
naganap na labanan noong 2004 na ininda ng kaaway. Tampok din na bira 
noong panahong ito ang mga ispesyal na operasyon mula 2005 hanggang 
2008. Mayroon sa San Pablo, sa Calamba, at sa Sta. Rosa. Marami sa mga TO 
na nalahukan ko ay mga ispesyal na operasyon sa urban. 


Naging matindi ang tama ng Task Force Banahaw sa mga sonang gerilya 
at Oplan Bantay Laya naman sa urban ng Laguna. Noong 2007, nagtayo ng 
independent iskwad na pambawi sa mga erya. Ang panawagan "nun, maabot 
kahit KP sa mga eryang lulunsaran ng gawain. Nakapagtayo kami ng mga 
SOM at mga sangay, at nakapag-abante ng gawaing masa hanggang sa mga 
kapatagang rural. 


Bitbit namin 'nun ang kapangahasan, pero may bahid pa rin ng 
konserbatismo. Hindi pangmatagalan ang tanaw, at nung naiwan ay 
napabayaan ulit ang erya. Sumigla na lang muli ang gawaing masa sa erya 
pagsapit ng 2010-2012. 


May epekto ang mga panlabas na salik gaya ng atake ng kaaway, pero 
ang mas tumitingkad na dahilan ng paghupa ng rebolusyonaryong agos ay 
ang sarili nating konserbatismo. Talagang aatakehin tayo ng kaaway kapag 
tayo ay lumalakas. Ang tanong pa dito ay kung paano natin ito hinarap, paano 
natin minantine ang opensibang postura upang maka-kontra atake. 


Mahaba ang rebolusyonaryong kasaysayan ng masa sa Laguna, at hinog 
na hinog ang sitwasyon para sa mas mabilis at mas malawak na pagsulong. 
Kailangang pangibabawan ang mga hadlang para sa tuluy-tuloy nating 
pagsulong. Kung magagawa natin ito, tiyak na bubulwak ang 
makapangyarihang kilusang masa sa kanayunan at kalunsuran ng Laguna, sa 
mismong tarangkahan ng Kamaynilaan. 2 

Rebolusyonaryong kultura sa tanglaw ng pagwawasto 
IKALAWANG BAHAGI 
NI KA NOGI 


Larangan ng SQ-BP 
2004-2006 


Kababalik ko pa lang ng Iskwad sa 
Kultura (Iskul). Apat na kagawad ang 
dinatnan ko. Agad akong humarap sa 
malaking trabaho para sa paghahanda 
ng darating na ika-36 na anibersaryo ng 
Partido. 


Unang linggo ko pa lang 
ay inihahanda na ang lahat ng 
kakailanganin sa pagdiriwang, lugar, 
rekurso, seguridad at iba pa. 


Malaking pagdiriwang ang idadaos 
batay sa ibinigay na oryentasyon ng mga 
kasama. Marami ang inimbitahang mga 
pwersa sa labas at mga bisita, maging sa 
hanay ng masa marami rin ang target na 
dadalo. 


Bahagi ng paghahanda tuwing 
anibersaryo ang pagsasanay ng mga 
itatanghal na magmumula sa mga 
larangan at mga lokalidad. Dumalo 
ang dalawang kagawad ng Iskul para 
sa pagsasanay sa video editing upang 
malubos ang kakailanganin sa araw ng 
pagdiriwang. 


Hatinggabi hanggang madaling araw bago ang pagdiriwang dumating 
na ang mga dadalo sa selebrasyon. Maaliwalas at masisiglang mukha ang 
mababakas sa bawat isa kahit puyat at pagod ang mga nagbyahe at mga 
naghanda. 


Tulad ng inaasahan, mahigit na dalawang libo ang dumalo sa 
anibersaryo ng Partido. 


Isang malaking tagumpay ito at malaking sampal sa kaaway dahil halos 
isang oras ito mula sa pinakamalapit na kampo. Pinatutunayan nito na ang 
laging nasa likod ng mga tagumpay natin ay walang iba kundi ang pagkilos ng 
masa. 


Sa taon ding ito naging breyktru ang paggawa ng tunnel para sa 
recording ng ilan pang nakahanay na kanta na nakapaloob sa Himig ng 
Himagsikan. 


Isang malaking breyktru rin ang mga napasulpot na kagamitan sa 
recording na mula sa pagsisikap ng Iskul katulong ng isang kasama na 
nakaagapay sa panahon ng paggawa ng album ng Alab ng Digmang Bayan, 
maging sa proseso ng recording at mixing. 

Hindi na natapos ang recording dahil sa operasyon ng kaaway kaya 
minarapat na lang sa labas ito ituloy. Dala ang mga kagamitan sa recording, 
sa isang bahay lang na nilagyan lang ng mga pinaunlad na acoustic board 
kami nag-record hindi gaya ng dati sa isang commercial na studio ang 
ginamit namin. 


Binuo ang kwerpo ng mga mang-aawit mula sa dalawang kagawad ng 
Iskul at mula sa peasant at isang mula sa mga manggagawa. 


Hindi lang Himig ng Himagsikan ang natapos, kundi nai-record din ang 
album ng Aplaya at nakatulong sa recording at mixing sa isang album. 


Maunlad na karanasan ng Iskul ito dahil hindi na kami umasa pa sa isang 
commercial na studio na sobrang taas ng renta at nakagamit din ng malaking 
panahon at rekurso. 


Habang nasa labas, isinasaayos ang Dagitab. Pagbalik namin sa sona, 
dala na namin ang dalawang mayor na gawain--ang album ng Himig ng 
Himagsikan at Dagitab. 


Ang tatlong album, isang koleksyon ng mga Awitin (HnH), mga 
pagtatanghal at Dagitab ay nagsisilbing sulo ng IDKP. 


Magsisilbing alaala rin ito nina Ka Nica at Ka Marlou na walang 
kapagurang nag-ambag ng kanilang talento. Wala silang kapagurang 
gumampan ng mga inaatang na gawain at walang takot na hinarap ang mga 
sakripisyo maging ang kanilang kaisa-isang buhay ay walang pasubaling 
inialay. Ang inyong alaala, kailanman, ay di mamamatay. 

Bilang pagyakap sa Kilusang Pagwawasto, kailangan nating iwaksi at 
durugin ang Kultura ng Konserbatismo, Pasibidad, Gerilyaismo, Milisyaismo at 
Gawi ng Rebeldeng Lagalag (KPGM-GRL). 


May napakahalagang papel ang puspusang paglulunsad ng 
rebolusyonaryong kultura sa bawat panahon at sa bawat kalagayan. 
Sa pagpapabilis at pagpapalakas, kailangan nating puspusang 
magpanibagong hubog upang marebolusyonisa ang bawat kadre, Pulang 
mandirigma at Pulang kumander at nang sa gayon maiwaksi ang mga 
peti-burges na ugali na nakahimpil sa likod ng ating mga utak. Kung 
hindi natin mapapangibabawan ang mga masamang ugaling ito, tiyak na 
makakapagpabagal pa ito sa ating pagkilos at mga gawain. 


Patuloy pa tayong magpaunlad nang magpaunlad sa lahat ng porma ng 
sining upang magamit natin na sandata sa pagmumulat at pag-oorganisa sa 
malawak na masa. 


Marami pa ang naghihintay na dapat nating maabot... 


Tayo'y muling magwawasto 
Ibayong lakas ang matatamo 
Kamtin natin hanggang sa wakas 
Na ang pambansang demokrasya't 
sosyalismo ay matupad. D 

Ka Nica: rebolusyonaryong kadre, ina at 
manggagawang pangkultura 


SIPI MULA SA INSPIRASYON ANG BUHAY AT PAKIKIBAKA NG MGA DAKILANG MARTIR SA 
PAGSULONG NG GAWAING PROPAGANDA AT KULTURA' NG KALATAS OKTUBRE-DISYEMBRE 2014 


agtapos si Racquel Aumentado 
N: mas kilala bilang Ka Nica ng 

kursong BS Forestry sa UPLB. 
Nang matapos ang kanyang pag-aaral, 
naorganisa si Ka Nica sa kanilang baryo 
sa Infanta, Quezon. Namulat siya sa 
tunay na kalagayan ng mamamayan 
at naging aktibo siya sa gawaing 
pangkultura sa kanilang komunidad. 
Pinangunahan niya ang pagtatatag sa 
grupong pangkultura na TEKA MUNA 
na naglalayong itaas ang kamulatan at 
organisahin ang masa upang sama- 
samang kumilos. 


Nagpasya si Ka Nica na buong 
panahong kumilos sa sonang gerilya 
bilang kasapi ng BHB na nasa gawaing 
pangkultura. Masasabi ng sinumang 


nakakilala kay Ka Nica na isa siyang N 
huwarang rebolusyonaryong kadre, ina ANG 
at mandirigmang pangkultura. Dibuho ni Ka Nica 


Sa kanyang panahon, naging masigla ang mga proyektong pangkultura 
gaya ng paglalabas at pagtatanghal ng album ng mga rebolusyonaryong awitin 
ng ARMAS-TK at paglalathala ng Dagitab, ang rebolusyonaryong magasin ng TK. 
Nag-organisa din siya sa kanayunan nang siya ay maging bahagi ng iskwad sa 
kultura. Tangan ang kanyang baril, sukbit ang gitara at dala ang lapis at papel, 
tumungo siya sa masa upang tumulong sa pagpapalakas ng pagtatayo ng base, 
repormang agraryo at pagbubuo ng grupong pang-organisa hanggang maging 
ganap na samahang masa. Ipinamalas ng iskwad sa kultura na malaki ang ambag 
ng gawaing pangkultura sa pag-oorganisa at pagbubuklod sa masa. Dahil turol 
ang halaga ng gawain sa propaganda at sining, nag-aral na gumuhit si Ka Nica 
upang makapag-ambag ng mga sining biswal sa mga publikasyon tulad ng 
Kalatas at Dagitab. May ambag din siyang mga tula at minsang nagboses sa 
mga tulang nilalapatan ng musika. Ang magandang tinig ni Ka Nica ay maririnig 
sa mga rebolusonaryong awiting nasa album ng Dakilang Hamon, Martsa Kan 
Bicolandia at Alab ng Digmang Bayan--mga awiting naghahatid ng inspirasyon 
sa buhay at pakikibaka ng masang inaapi. Kasama si Ka Nica sa nagbigay ng mga 
palihan sa sining at kultura sa mga kasamang mandirigma at maging sa masa. 
Masigasig siyang nagturo at nag-ambag ng kanyang kaalaman at kung paano 
gagamitin ang sining sa pagsusulong ng matagalang digmang bayan. 


Mapagmahal at matatag na ina si Ka Nica. Pinangarap niya ang isang 
rebolusyonaryong pamilya upang makapag-ambag sa rebolusyon. Bagama't hindi 
nawala ang damdamin at hangaring mapalapit sa kanyang nag-iisang anak, 
sinikap niyang maging matatag at labanan ang pangungulila. Napakatibay ng 
kanyang katatagan at sakripisyo upang iambag nang buung-buo ang kanyang 
sarili sa armadong pakikibaka. N 

Sulat sa aking Ina mula nang mapaslang siya noong 2003 sa isla ng 
Mindoro. Ang aking ina ay isang human rights worker sa puting purok. Nasa 
panahon siya ng fact-finding mission sa isla nang siya ay dukutin kasama ang 
isang lider magsasaka ng rehiyon ng ST noong Abril 21, 2003. Kinabukasan ay 
nakita na lamang ang kanilang walang buhay na katawan sa gilid ng kalsada 
ng Bansud, Oriental Mindoro. Sila ay pinaslang noong panahon ng pananalasa 
ni Jovito Palparan at Gloria Arroyo sa isla. 


Labinlimang taon na buhat nang sila ay paslangin at mapabilang sa mga 
biktima ng extrajudicial killings sa bansa. Hanggang sa kasalukuyan ay wala 
pa ring hustisyang nakakamit ang aming pamilya at ang mamamayang Pilipino 
sa lahat ng paglabag sa karapatang tao sa bansa. f) 


04222018 


Pana kay Nanay. 

Rebolusyonaryong pagbati! Kamusta na kayo? Sana ay masaya kayo 
kung saan man kayo naroon ngayon. Miss na kita Nay. Miss ka na namin ni 
Bunso at ni Tatay. Marami ka pang ituturo dapat sa amin. Mahaba na rin ang 
15 years na di ka namin kapiling. Eto ako ngayon, NPA na mula sa dating paslit 


>œ 


Ka Eden Marcellana, 
digital painting 

na akay mo lang sa mga pagkilos at kapag dispersal na ay ipinapahabilin nyo 
kami sa mga tsuper na ating kasama at nakasilip lamang sa bintana ng jeep 
habang hinihintay kung anong oras nyo kami babalikan. Halos isang taon 

na ring 'di kami nagkikita ni Tatay. Marami na akong natutunan at naranasan 
dito sa loob. Marami na ring problemang kinaharap at nalampasan. Marami 
ring pakikipagtunggali ang nahasa at marami na ring saya at lungkot na 
naramdaman. Mahirap pero ayos lang. Basta't kasama ang masa at mga 
kasama. 


Nung Nobyembre, dumalaw sa'kin si Bunso at nag-stay siya samin ng 
isang buwan. Naranasan at na-inspire siya sa buhay dito sa loob ng hukbo at 
ngayon masaya akong ibabalita sayo na NPA na din siya doon sa larangan ng 
kanyang karelasyon. Nakakatuwa dahil tumungo na din siya sa pinakamataas 
na antas ng pakikibaka. Mahirap nga naman kumilos na sa puting purok dahil 
hinuhuli na ang mga kasama doon kaya nagpasya na si Bunso na sumampa na 
rin. 


Madami nang nangyari ano Nay? Di mo man lang nakita na lumaki na 
kami at nagdalaga. Di mo man lang napanood ang aming pagkukultura at 
pagsasalita sa mga pagkilos. Di mo man lang kami napayuhan kapag may 
problema kami. Di ka man lang namin nakasama sa malakihang pagtitipon sa 
loob nung 2016 at naglakad sa putikan at tumawid ng mga sapa. Di mo man 
lang nakita na nag-NPA kami ni Bunso. Di mo man lang nasubaybayan ang 
aming paglaki at pag-aambag din sa rebolusyon. 


Maraming panahon ang nawala sa ating pagsasama dahil pinaslang ka 
ng pasistang kaaway kaya ngayon narito kami ni Bunso sa loob ng hukbo para 
pagbayarin ang berdugong militar sa lahat ng kanilang utang na dugo sayo at 
sa mamamayan. 


Asahan mo Nanay na sa bawat putok ng aming baril at nagngangalit na 
mga punglo ay libong kaaway ang luluhod at malulumpo sa bawat taktikal na 
opensibang aming ilulunsad. Libong panginoong maylupa ang magsusuko ng 
kanilang pyudal na paghahari sa kanayunan. Libong mga kaaway sa uri ang 
maninikluhod at kikilalanin ang isa pang gobyernong umiiral. Ang gobyernong 
ating itinatayo sa gitna ng kanayunan, gobyernong naglilingkod sa masang 
pinagsasamantalahan. 


Hanggang kami'y naririto ay sisikapin naming makabawi sa lahat ng 
pangungulila at lungkot habang lumalaki kaming wala ka. At ipagpapatuloy ang 
inyong nasimulan. 


Hanggang dito nalang muna Nay. Mananatili kang inspirasyon. Mahal kita 
Nay! (Yakap nang mahigpit). 


Para sa tagumpay ng rebolusyon, 


Ate 

Tinik ng rosas 


NI KA ILOR 


ilog ang buwan. Mula sa 
B labas ng kubo, masayang 

pinagmamasdan ni Russel 
ang kalangitan. Kay raming 
bituin na animo'y mga kandila. 
Nagbibigay ng kaaya-ayang 
simoy ang hangin at ginhawa 
ang kapaligiran na para bang 
siya ay idiniduyan. Nagbibigay ng 
mapayapang pakiramdam. 


Maya-maya pa ay hindi na 
niya namalayang bumibigat ang 
talukap ng kanyang mga mata. 
Nakatulog. Pinayapa ang isip. 


Nagtapos si Russel ng 
kursong Bachelor of Secondary 
Education (guro ng hayskul) 
sa isang malaking unibersidad sa Maynila. Matalino at napakabait na tao. 
Matulungin sa pamilya, maaasahan sa madaling sabi. Siya ang breadwinner 
sa magkakapatid. Kaya naman mahal na mahal siya ng mga ito. 


Sa kabila ng kanyang mabubuting katangian, hindi maikakailang isang 
bakla si Russel. Sa unang tingin ay hindi siya agad mapapansin bilang isang 
bakla. Dahil na rin sa maayos niyang pangangatawan at pagdadala ng sarili. 
Subalit siya ay may pusong babae. 


Walang pasubaling tinanggap ng kanyang pamilya ang pinili niyang 
kasarian. Iginalang, nirespeto at higit sa lahat, minahal. 


“Anak ka namin at hindi maaaring ipagkaila iyon. Kahit ano ka pa man, 
kahit ikaw ay isang bakla, anak ka pa rin namin at ipinagmamalaki kita sa 
buong mundo dahil ikaw ay natatangi". 


Ito ang sinabi ng kanyang mga magulang na ni minsan ay hindi niya 
iwinaglit sa kanyang isipan at nagbibigay sa kanya ng lakas ng loob upang 
iharap ang kanyang mukha nang taas-noo. 


Ngunit hindi mapapasinungalingan ng kahit sino man na mismo ang 
ating lipunan ay hindi tanggap at binabatikos ang mga taong may piniling 
kasarian. 


Walang anumang batas ang nagpoprotekta sa karapatan ng mga bakla. 
Hindi pinangangalagaan ng pamahalaan ang karapatan at karangalan bilang 
isang tao rin. Gayundin ang simbahan na pangunahing nananawagan na 
pangalagaan ang integridad ng lahat ng nilalang na may buhay ay isa rin sa 
lumalabag dito. 


Walang maayos na programa para igalang ang may piniling kasarian. 
Bagkus patuloy ang pambabatikos at pagbabansag ng pagiging isang “imoral”. 


Samantala ang lahat ng iyon ay pumapatungkol lamang sa kanila dahil 
sa hindi sila marunong gumalang ng kapwa nila tao. 

Marami ring karaniwang mamamayan ang patuloy na kumukutya 
sa kanya. Madalas sa tuwing siya ay pauwi sa kanilang bahay galing 
sa pagtuturo, hindi maiwasan o sadyang pinaririnig sa kanya ang hindi 
magagandang salita at usap-usapan ng kanilang mga kapitbahay. 


“Naku anak, huwag na huwag kang magadidikit d'yan kay Russel at baka 
mahawa ka. Alam mo naman ang mga bakla panay kalaswaan lang ang alam 
ng mga 'yan!” 


Hindi na lang niya pinapansin ang mga mangungutya--pasok sa 
kabilang tenga labas sa kabila. Ngunit di niya maiwasang masaktan. 
Pupunta sa isang tabi magmumukmok at iiyak. Iniisip niya kung ano ba ang 
dahilan, na para bang isang epidemya ang pagiging bakla. Nakakahawa at 
nakamamatay. Binabastos at mababa ang pagtingin. 


Bawat salitang pangungutyang binibitawan ng mga tao ay parang 
patalim na tumatarak sa kanyang puso at unti-unting pumapatay. 


Tuwing walang pasok si Russel ay nag-a-out of town upang dumalaw 
sa kanyang matalik na kaibigan, si Eden. Si Eden ay isang NPA. Madalas siya 
ang takbuhan ni Russel sa panahong di na niya kaya ang mga problema. Si 
Eden ang nagpapagaan ng loob ni Russel. 


Alam ni Russel na si Eden lang ang makakapagbigay sa kanya ng 
ginhawa dahil si Eden ay mulat sa lipunang ating ginagalawan. Mulat siya sa 
mga kabulukan ng lipunan, sa usaping malalim pa sa ugat ng puno. 


“Russel sa pisikal mong katayuan ay walang dapat ipangamba. Iyan ay 
iniluluwal ng kapaligiran. Ang mga taong nangungutya sa 'yo ay hindi mo 
dapat sisihin bagkus dapat mo pa ngang paliwanagan". 


“Sa aming kilusan hangad namin ang pagbago sa bulok na sistema 
at tanggap namin ang kagaya mong may piniling kasarian. Maayos ang 
paghawak sa ganyang mga usapin. Dahil sa pagsusulong ng pakikibaka at 
pagbabago ng lipunan, lahat ay sangkot at dapat makialam. Tanggap ng 
kilusan ang relasyon ng bakla sa lalaki, dahil di maitatatwa na may mga 
taong may piniling kasarian". 


Laging ipinapaliwanag ito ni Eden kay Russel. Malaon ay di na siya 
nagpaapekto sa kanyang kapaligiran. 


Ipinagmamalaki niya sa lahat ng tao na siya ay isang bakla at taas-noo 
pa. 


Biglang may kamay na dumampi sa kanyang pisngi. “Ka Russel, mahal, 
gising at tayo na sa loob at malalim na ang gabi". 


Dagling bumangon si Russel at dinampot ang kanyang armalayt. 


Si Roval “Ka llor” Valerio ay isang martir na may piniling kasarian na 
namatay sa San Narciso, Quezon noong Nobyembre 26, 2006. D 

Ambus-lakad sa ika-anim ng Marso 


MULA SA ALAB 2010 


Narito kami- 
Nagmamasid, nakikiramdam 


Dinig namin ang mga yabag 
Bawat kaluskos, maging paglapat 
Ng nalalaglag na dahon sa lupang 
Kasanib ng aming katawan! 


umahangos na papalapit sa mga Kasama si Olek--isa sa mga susing 
H masa na inaasahan ng mga kasama hinggil sa ulat ng kaaway, sa 
paghahakot at pagbili ng mga suplay. 
“Mga Kasama, ang mga kaaway dumaan sa aming sityuhan. Pauwi 
sila ng bayan.” Banaag sa mukha ni Olek ang kagustuhan na maparusahan 
ang mga kaaway. 


Halos isang linggo na ang mga Kasama sa ikatlong pakatan subalit 
walang dumaan na kaaway. Kagyat na nagpulong ang kumand para 
pag-usapan ang iniulat ni Olek. Isang desisyon ang nabuo. Balikan ang 
Pakat Dos--sa tabi ng lumang kalsada. Malaki ang posibilidad na yun ang 
gamitin na ruta pabalik. 


Tirik na ang haring araw nang umusad sa target na babalikan--ang 
Pakat Dos. Lalong tumagaktak ang pawis sa bigat at init ng kamuplaheng 
dahon. Binagtas ng mga Kasama ang mga dalisdisan na daan, ang ahon- 
lusong na tereyn. Matalas ang pakiramdam. Tiyak ang bawat bagsak ng 
mga paa. Kailangang maging bulag, bingi ang kaaway. 


Hapon na maalinsangan nang dumating sa pakatan. Abala ang 
lahat sa pagsasaayos ng pupuwestuhan. Abala sa ihahandang pagkain 
hanggang kinabukasan. May kadalian nang ayusin ang lugar dahil halos 
buo pa ang mga dati nang ginawang paksol. 


Gabi. Napakalamig ng gabi gaya ng dati nang unang pumakat ang 
mga Kasama. Hindi pa nagpapaalam ang hanging amihan. Inilatag ng mga 
Kasama ang sako at plastik sa lupa na magsisilbing higaan. 


Maagang nakatulog ang mga Kasama sa tindi ng pagod sa 
paglalakad at pag-aayos ng pakatan. Ang iba ay hindi na nakakain ng 
hapunan. Payapang lumipas ang gabing yaon. 


Alas-kuwatro ng madaling araw. Isang mahinang boses ang maingat 
na nanggigising sa mga Kasama. 


“Mga Kasama gising na kayo!" si Ka Philip, ang Pulang kumander ng 
platun ng NPA. 


Marahang bumangon ang mga kasama sa atas ni Ka Phillip at 
agad na tinungo ang mga paksol. Sa di kalayuan sa tapat na bundok 
na pinapakatan ng mga Kasama, dinig ang ingay na tila nag-aabog ng 
nakawalang hayop. 

Samantala, sa pwesto ng Kaloy, makaraan ang mahigit na tatlumpung 
minutong pagsubaybay sa mga ilaw habang nakaupo sa paksol, naramdaman 
ang mga yabag na paparating mula sa kabilang direksyon. Mabigat ang bawat 
hakbang. Malinaw ang bagsak ng kanilang mga paa kasabay ang habol hininga. 
Walang gamit na pangtanglaw. 


Bagamat madilim pa, sapat na ang hugis suklay na buwan para makilala 
ang mga “panauhin”. Sa loob-loob ng mga Kasama, “Tama ang naging pagbasa 
ng kumand. Sila na ang matagal nang hinihintay.” 


Inihatid ng mga mata ang naturang mga “panauhin”. Maingat na 
pinagmamasdan ang bawat galaw. Pinipigil ang paghinga. Humigpit ang hawak 
sa mga gatilyo. Matinding kaba ang sumasasal sa dibdib. 


Nag-uunahan sa isip ni Ka Bong ang mga pangamba. “Nakikita rin kaya 
ito ng mga Kasama sa ibang pormasyon? Ang mga ilaw? Kaaway rin kaya? Dito 
ba sila magtatagpo? Hah! Napakaganda? Paano kung sa masa ang paparating 
na mga ilaw?” Kinapa-kapa ang radyo sa kanyang bulsa. Nagdalawang-isip. 
Tiyak na maririnig ng kaaway ang tunog. “Paano na?" 


Ang unang pormasyon ng kaaway ay patungo sa maliit na salulo ng tubig 
sa tapat ng pormasyon ng primera ng Baking. Tumigil. Umupo sa gilid ng daan 
sa tapat ng segunda ng Baking at Kaloy ang dalawa pang iskwad. Kampante. 


Nagliliwanag ang mga plaslayt ng tatlong masa. Lahat ay nakatutok sa 
daan. May hinahanap. Walang kamuwang-muwang na masasalubong nila ang 
kinatatakutan nilang nilalang. 


Isang mariing sitsit na nagmumula sa salulo ang narinig. “Pssst! 
Psssssst!” Sinambot ng amihan ang sitsit ng mga anino. Nagulat ang mga 
masa nang bakas ng combat shoes na ang kanilang natatanglawan imbis na 
bakas ng nawawalang kalabaw. Muling iginala ang ilaw. Kumintab ang sapatos. 
Unti-unti nilang itinaas ang kanilang hawak na plaslayt upang maaninag kung 
sino ang kanilang kaharap. Kumbat. Patig. Pawts. Armalayt. Kaaway! 


“Kanina pa namin kayo tinatawag. Bakit hindi kayo lumalapit?” tanong ng 
opisyal ng sundalo. 

Matagal bago nakasagot. Nabigla sa kaharap. “Eh! Sir! Wala po kaming 
narinig. Abala kami sa paghahanap ng bakas ng aming nawawalang kalabaw.” 


“Ano ang mga pangalan ninyo? Taga-saan kayo?” muling tanong ng 
sundalong opisyal, mas malakas at madiin. Hindi makasagot ang masa. Halos 
di maubos maisip kung bakit sa kalsada dumaan ang mga sundalo. Hindi niya 
ito inasahan. Ilang linggo na ang pang-iisnayp ng mga Kasama sa mga nag- 
ooperasyong sundalo sa lugar na ito. Alam din niyang nakatambang ang mga 
Kasama. 


“Bakit hindi nagsasalita 'yang dalawa mong kasama?" inis na tanong muli 
ng opisyal. “Balita namin may kalaban kami diyan sa taas,” pahabol na tanong 
ng opisyal. 


“Wala po kaming alam.” Sumagot siya sa pinakakalmadong paraang kaya 
niya. Naalala niya ang mga kasama. 


“Syut kayo sa timba,” bulong sa sarili ni Tatay Eling. 
“May sinasabi ka ba?” hirit ng sundalo. “Wala ho,” sabat ni Tatay Eling. 


Dinig ni Ka Vina, PI ng Platun, ang usapan. Hindi malinaw. Mas malakas 
ang hampas ng hangin sa mga bungarngar. 


Mga dalawang metro ang layo niya sa kalsada. Pinakinggan niyang 
mabuti. Kilala niya ang boses. Si Tatay Eling ang nagtataglay ng boses na iyon 
at hindi siya maaring magkamali. 


Sinubukan niyang tawagin ang masa para mag-alam ng balita. “Tatay! 
Tatay Eling!” Hindi siya naririnig. Ibinabalik ng hangin ang kanyang mahinang 
tinig sa kanyang bibig. 


Biglang lumapit ang isang kasama sa kanya. Sumenyas itong huwag 
lumikha ng ingay. Iminwestra ang magkabilang hintuturo sa kanyang noo. Nag- 
anyong sungay. Lalong lumakas ang kabog sa dibdib. Kaaway. Pero kay Tatay 
Eling ang boses na 'yon! Tumingin nang may agam-agam. Waring naintindihan 
na ng kausap ang bumabagabag sa kanya. Lumapit ang Kasamang nagpaabot. 
Bumulong. “Hinihintay lang makalampas sina Eling.” 


“Pakawalan na ang mga 'yan. Baka abutan pa tayo ng liwanag sa 
daan,” paalala ng mas nakatataas na opisyal, ang CO ng platun ng Army, si 
Tinyente Cornejo. “Sige umalis na kayo!" utos ng opisyal. Wala pang sampung 
segundong nakakalayo sina Tatay Eling mula sa huling pulutong ng kaaway, 
pumutok na ang hudyat ng opensiba. 


Pak! Brrraat! Kasunod ang bugso ng mga putok! Pak! Pak! Pak! Kablum! 


Nagsalimbayan ang putok ng mga armalite, M14 at masinggan. Halos 
makabingi ang tatlumpong segundo ng walang patid na mga putok na mula 
sa unahan, kaliwa at likuran ng kaaway. Nagliwanag ang animnapung metrong 
kahabaan ng sumikong kalsadang inukit sa bundok. Tumigil ang putok. 
Lagatikan ng kasa ng baril. Muling bumugso. Pailan-ilang putok. Katahimikan. 
Nagliliwanag na. May mga umuungol na sa kalsada! 


“Sumuko na kayo!” malakas na sigaw ni Ka Gina--IL ng Baking. “Hindi namin 
kayo papatayin! Gagamutin namin kayo!” pangungumbinsi ni Ka Bong--IL ng 
Kaloy. “Ihagis ninyo ang inyong mga sandata!” utos ni Ka Gabby--IL ng Abe. 

“Sir! Sumuko na tayo! Mamatay tayo kapag hindi tayo sumuko. Di na namin 
kaya!” samo ng isang sundalo sa kanyang opisyal. Patong-patong na katawan 
ng patay at sugatan ang tanging pinagkukublihan ngayon ng mga kaaway. 
“Suko na po kami! Tama na po!” Sa mga Kasama na pinaparinig ang kanyang 
pagsusumamo. 


“Walang susuko! Allan, alooon! Allan, alo00n!" kumand ni Tinyente Cornejo. 


Pilit na pina-aasolt ang kanyang mga tauhan. Paisa-isa ang pamumutok. 
Wala nang gumalaw. Sa unang bugso ng putukan marami na ang namatay at 
nasugatan sa mga kaaway. Nagtakbuhan na ang ilan. Ang ilan pang natitira at 
walang sugat ay naghubad na ng uniporme. 


“Sa tapat namin may sumuko na! Ingatang di matamaan!" ulat ni Ka Vina. 
Bumaling sa direksyon ng tinig na pinanggalingan ng nagkukumand na opisyal 
ng mga sundalo. 


“Maawa ka sa mga tauhan mo! Sumuko ka na!” tuluy-tuloy na 
pangungumbinsi sa opisyal. 


“Huwag papuputukan ang mga sumuko! Isnayp-isnayp lang!” paalala ni Ka 
Philip. Umasolt na ang Abe. Nakaplangka na sila ngayon sa kalsada. Pakbag at 
pamumutok ang koberan. Nakakuha na ng maraming sandata ang mga Kasama. 
Nakapag-parsyal klining na. Baril na mismo ng kaaway ang pinapuputok ng 
mga kasama. Panaka-naka pa rin ang ganting putok ng mga kaaway. 


Maya-maya pa'y nagsalimbayan na rin ang putok mula sa mga kalapit na 
sityo! Napapalaban na rin ang dalawa pang tim ng Pulang mandirigma. Syut sa 
bitag ang mga pasista. Lalong nabuhayan ng loob ang mga Kasama. 


Muling pinaputukan ng mga Kasama ang natitirang kaaway. PAK! PAKI 
PAK! BRRAATTATTT! 


“Abe! Sugod! Baking, bugsuan ng putok! Kaloy, planka sa kanan!” boses ng 
Pulang kumander sa mga mandirigma. 


“Ser! Sumuko na tayo! Tama na, ser! Susuko na kami!” Wala nang 
tinyenteng sumagot. 


“Patay na ang opisyal nyo! Hindi na makakarating ang inaasahan nyong 
reimpors! Napaatras na sila! Sumuko na kayo! Hindi namin kayo papatayin! 
Ihagis ninyo ang inyong mga sandata!" 


Isa-isang inihagis ng mga natitirang kaaway ang kanilang sandata sabay 
taas ng mga kamay. Kitang kita ng mga Kasama kung paano naging maamong 
tupa ang kaninang halimaw na hitsura. Inayos ng mga kasama ang mga 
patay na sundalo. Ihinilera sa kalsada. Ginamot ang mga sugatan. Kinausap. 
Pinaliwanagan. Hinimok na umalis na sa pagkasundalo. 


Iniwan ng mga Kasama ang kalsada dala ang mga sandata at kagamitang 
nasamsam. Tinangay ng amihan ang alikabok at amoy ng pulburang nilikha ng 
mahigit tatlong oras na labanan. Singkad na ang haring araw. Nagpupugay sa 
tagumpay ng Pulang Hukbo. 0 

sa araw ng pagpapalaya kay Maj. Buan. Mindoro Province, 2001. 


Oplan Habol Tamaraw 


MULA SA PANAYAM KAY KA PIPOY 


"Pagkatapos lumaya ni Buan, nag-umpisa na ang Oplan Habol Tamaraw 
sa Mindoro.” 


kaaway sa Isla ng Mindoro, ilang buwan ang nakalipas mula nang 
palayain si Buan mula sa pagkakabihag sa kanya ng Melito Glor 
Command-NPA ST at pagbinbin sa Mindoro ng 18 buwan. 


U nang araw ng Mayo taong 2001, nagsimula nang magdagsaan ang 


Pabalik ako nun sa South galing sa Norte mula sa isang pulong na 
nilagom ang aming karanasan sa pagpapalaya sa bihag-ng-digma na si Col. 
Buan. 


Naglalakad ako nun kasama ang dalawang masa papunta sa pwesto ng 
mga kasama dala ko lang nun na baril ay 9mm at ilang gamit. 


Sa isang tawid namin sa ilog ng Caguray, pagdating namin sa may 
pangpang, nakaamoy ako ng gasul. Hindi ko ito masyadong pinansin at 
hindi rin naman din ito pinansin ng dalawa kong kasama. Nakailang tawid pa 
kami ng ilog nang marating namin ang pangpang na pinagpapahingahan ng 
kaaway. 


May nadaanan kaming may nakaharang na malaking kahoy na may 
nakasabit na fatigue na jacket. 


Nakailang hakbang na kami nang biglang may sumita sa aming sundalo. 
Tinawag ako at pinapalapit. Unti-unti kaming umatras at nakita na may 
sundalo palang nakahiga at tulog sa dinaanan namin. Hindi ko inakalang 
nalaktawan na pala namin ang sundalong ito. 


Patuloy pa kaming umatras at binilisan ang takbo papalayo. Hindi ko na 
nga ininda o pinansin man lamang ang kalmot-pusa sa daan, ang nasa isip ko 

lang nun ay kagyat na makalayo at makakonsentra sa aming mga inalisang 
kasama. Hindi rin naman kami pinaputukan at inakala siguro ng sundalo na 
mga sibilyan lang kami. 


Pagdating sa mga kasama, hangus na hangos kong iniulat na ‘may mga 
kaaway. Nagpahinga at natulog kami sa may Liberty noong gabing yun. 


Madaling araw, narinig namin ang putukan. Nadepensiba na pala ang 
mga kasama sa may Dagum. Doon sana ako papunta. Nakapwesto pala sila 
sa may unahan lang nung hinihimpilan ng mga kaaway na nakasalubong 
namin. 


Hindi nag-pisikal beys ang mga kasama at natulog sila sa isang bahay 
sa daang malaki papuntang Waring nang dumaan ang kaaway. 


Nakalagpas na ang kalahati ng tropa ng kaaway nang mapansin ng 
isang sundalong 'Maraming mga tsinelas sa labas ng bahay.” 


Agad nagmaniobra ang mga kaaway at pinalibutan ang bahay. May 
nakaharang nang kaaway sa may pinto nang magising ang mga kasama. 


Nag-ammo-pots na ang isang kasama at pabulong na sinabing 
'kaaway' sa ibang mga kasama. 


Nagbiro pa ang isang kasama, 'mga kasama lang yan, binibiro lang 
tayo" nang biglang sumigaw ang kaaway na 'huwag na kayong lalaban, 
sumuko na kayo. 


Pinaputukan agad ng isang kasama ang pintong hinaharangan ng 
kaaway habang ang iba ay giniba na ang sawali para makalabas lang ng 
bahay. 


Nakapalibot na pala ang kaaway sa buong bahay, kaya gumulong ang 
mga kasama para lamang makalayo at kaagad na makatakbo. 


Namatay sa labanang ito sina Ka Lala at Ka Arman, na hindi nakalayo 
sa paggulong. 


Isa lamang ito sa mga labanang naranasan namin sa ilalim ng Oplan 
Habol Tamaraw. Sunud-sunod ang mga labanan ng mga yunit. May mga 
pinsala. Sakripisyo. Ngunit tuloy lamang. Nakaranas kami noon na halos 
walang makaing kanin sa mahabang panahon at ang pagkain namin ay 
tanging bundo, kamoteng kahoy o saging. 


Sinusugsog talaga ng mga kaaway ang mga bakas ng mga kasama, lalo 
na ang 16th IB-kahit na 15 o 16 lamang sila. Halos galugad na nila ang mga 
bundok, kahit na mahihirap na tereyn. Lampas pa sa dating naabot ng mga 
yunit ng hukbo. 


Iniiwasan ng kaaway ang mga masa. Duda sila lagi sa masa. 


Kabaligtaran ng hukbong bayan. Kailangang nakadikit sa masa. Umasa 
sa kanila. Maglingkod sa kanila sa lahat ng oras. N 

INILATHALA NG PHILIPPINE REVOLUTION WEB CENTRAL, MARSO 2005 


PRWC: Ka Roger, bakit maling ituring na “terorista” ang PKP at NPA? 


KR: Unang una, ang pakahulugan ng “terorismo” ay pamiminsala sa 
mamamayan sa layuning manira, mamilit at maghasik ng takot. 


Ang Partido Komunista at rebolusyonaryong kilusan sa Pilipinas ay may 
Bagong Hukbong Bayan na isang rebolusyonaryong hukbo ng mamamayan. 
Itinayo ito para tapatan at wasakin ang reaksyunaryong Armed Forces of the 
Philippines at Philippine National Police na mga instrumento ng naghaharing uri 
para supilin ang rebolusyonaryong kilusan at mga taumbayang hindi mapasunod 
sa mga ipinagpipilitan ng mga reaksyunaryo. 


Ang Bagong Hukbong Bayan ay tatlong dekada nang nasubok ng 
mamamayan bilang isang rebolusyonaryong organisasyon, bilang sarili nilang 
hukbo at kasa-kasama nila sa kanilang araw-araw na pakikibaka hindi lang sa 
aspetong militar, kundi pati sa pakikibakang pangkabuhayan, sa pagpapataas 
ng kakayahan sa edukasyon, literasiya at kultura, sa pagpapaunlad sa iba pang 
larangan, at sa sariling paggugubyerno. Mahigpit na ipinagbabawal dito ang 
makapinsala ng kahit kaunti sa mamamayang siyang pinaglilingkuran nito. 
Kaya, hindi pwedeng maging terorista ang BHB, laluna ang PKP na mahigpit na 
namumuno at gumagabay dito. 


Ang NDFP, ang alyansa ng mga pambansa-demokratikong organisasyong 
kinapapalooban ng PKP at BHB, ay kusang-loob na nagpahayag doon 
sa Switzerland, nagrehistro ng kanyang paghamon na tatalima ang 
rebolusyonaryong kilusan sa Geneva Conventions at lahat ng internasyunal na 
makataong batas ng United Nations. Hinahamon ng PKP-NDFP-BHB ang GRP na 
gumalang sa mga internasyunal na makataong batas na ito. 


Napakaliwanag na ang talagang terorista sa Pilipinas ay ang GRP, ang 
rehimeng Macapagal-Arroyo. Ang pinaiiral nito ay terorismo ng estado sapagkat 
sila ang walang habas na namiminsala sa mamamayan, pumapatay sa mga 
sibilyan, na ang tanging pagkakasala ay ang pagsuporta sa Bagong Hukbong 
Bayan o pagprotesta para sa kanilang mga lehitimong kahilingan. Kung 
titingnan lang ang mga ginagawa nila ngayon sa Mindoro, halimbawa, walang 
dudang ang AFP ang siyang naghahasik ng walang pakundangang terorismo sa 
mamamayan. 


At sa pandaigdigang saklaw naman, ang tunay at pinakamalaking 
terorista ay ang US. Milyun-milyon na ang pinatay ng US sa kanyang mga 
baliw na digmaan--sa pagbagsak ng atomic bomb sa Nagasaki at Hiroshima, 
sa ilang taong pag-embargo ng mga pagkain, gamot at iba pang saligang 
pangangailangan sa Iraq, sa pinakahuling pananalakay sa Afghanistan. Ano pa't 
sa Pilipinas, mahigit 400,000 mamamayan ang tuwirang pinatay ng hukbo ng US 
noong Filipino-American War. Umaabot sa mahigit isang milyon kung isasama pa 
ang mga pinatay sa gutom at sakit dahil sa kanilang mga pagsosona at blokeyo 
sa pagkain. 


PRWC: Ano ang epekto ng sinasabing pag-ipit sa mga ari-arian nina Ka 
Joma sa rebolusyonaryong kilusan? Totoo bang nauubusan na ito ng pondo 
dahil sa pagkakategoryang “terorista” kay Ka Joma at sa NPA? 


KR: Nagsisimula ang kaaway--ang reaksyunaryong gobyerno at militar nito--sa 
maling-maling paniniwala na ang pangunahing inaasahan o ikinabubuhay ng 

rebolusyonaryong kilusan ay ang tulong mula sa labas ng bansa. Iyan naman 

ay matagal na nating pinabulaanan. Sa totoo lang, isa sa magandang katangian 

ng rebolusyong Pilipino sa pamumuno ng Partido Komunista ng Pilipinas ay ang 

kapasyahan at kakayahang umasa sa sarili. Hindi ito pangunahing nakasandig sa 
anumang tulong mula sa labas ng bansa. Ang katangiang ito ay hinahangaan ng 
mga kapwa rebolusyonaryo sa ibayong dagat. 


Pangunahing umaasa ang rebolusyonaryong kilusan sa mga rekursong 
pangkabuhayan at pampinansya sa loob ng bansa--mga kontribusyon ng 
masang manggagawa at magsasaka, tulong ng mga alyado, rebolusyonaryong 
buwis at sariling produksyon. Hindi sinasabing hindi natin kailangan ang tulong 
mula sa labas. Ang anumang tulong mula sa labas-maging materyal, pulitikal o 
moral-ay ganap na ipinagpapasalamat, ikinatutuwa at tinatanggap. Ngunit bilang 
karagdagan at hindi sandigan. 


Ilusyon lang ng gubyerno na naapektuhan nang malaki ang kilusan sa pag- 
freeze ng umanong mga deposito nito sa bangko. Wala namang deposito ang 
Partido, NDF o BHB sa ibayong dagat. Wala ring pera sa bangko si Ka Joma sa 
Netherlands kundi ang regular na inihuhulog doon ng gubyernong Dutch para sa 
pagkain, gamot at upa sa tirahan niya roon bilang political refugee. 


Kaya baliw ang layunin ng kaaway na i-freeze ang umanong mga deposito 
sa bangko ni Ka Joma at ng rebolusyonaryong kilusan. Bigo ang pag-asa nilang 
sa gayo'y mapipilay ang rebolusyonaryong kilusan at mapamamanikluhod sa 
ibinibitin nilang usapang pangkapayapaan. 


PRWC: Kung ikaw ang tatanungin, Ka Roger, ano na ang naabot ng Oplan 
Gordian Knot ng AFP? Sa iyong tingin, may bago nga bang mga hakbanging 
ipinatutupad ang gubyerno kaugnay ng deklarasyon nito ng todo-todong 
digma laban sa terorismo? 


KR: Iyang Oplan Gordian Knot ay bagong katawagan lang ni [dating AFP Chief] 
Gen. Benjamin Defensor sa kampanyang kontra-rebolusyonaryo ng gubyerno-- 
yung Campaign Plan Bantay Bayan Laya. Umano'y mababaklas na nila sa wakas 
yung buhol ng rebolusyon na hindi nila magawa-gawa sa loob ng mahabang 
panahon. Sa paghahambog ni Gen. Defensor, daan-daan na raw mula sa BHB 
ang sumusurender. Ito namang punong papet ng US na si GMA ay napaniwala 
ng mga militar na totoo ito, pati sa mga hungkag na ulat nila tungkol sa daan- 
daang engkwentro na pawang nasa inisyatiba raw ng AFP at pagkumpiska ng 
marami raw kalawanging baril ng BHB. Ang biro ko nga, e baka diyan sa Gordian 
Knot sila magkabuhul-buhol. 
Wala namang pagkakaiba ito sa 
esensya sa Oplan Makabayan 
noong panahon ni Erap at 
ginawang Campaign Plan 
Balangai noong unang taon ng 
rehimeng Macapagal-Arroyo. 


Ang kaunting pagkakaiba 
lamang ay ang mas masahol 
at walang-habas na paggamit 
ng psywar sa mas malaking 
bahagi ng kanilang kontra- 
rebolusyonaryong kampanya- 
mga balitang hindi totoo, mga 
gawa-gawang paninirang-puri 
sa rebolusyonaryong kilusan, 

katulad na lang ng pagbabansag na “terorista” sa BHB at kay Ka Joma Sison. 
Anu't anupaman, lahat ng kanilang mga kasinungalingan at paninira ay hindi 
nagiging epektibo sapagkat ang mamamayan, laluna sa kanayunan, na matagal 
nang nakasama ng BHB, ay hindi na maniniwala diyan. Alam nilang ang BHB ay 
isang rebolusyonaryong hukbong talagang naririyan para lubos na maglingkod 
sa mamamayan, nakibaka para sa kapakanan ng mamamayan. Sila ay lumalahok 
diyan at ibinibigay nila ang kanilang pinakamahuhusay na mga anak para maging 
mandirigma ng Bagong Hukbong Bayan. 


Meron pa palang isang bago, dati na rin tulad ng nasa pangalan ngunit 
sinimulang muling sariwain noon pang Campaign Balangai--yung oryentasyon 
nilang back-to-basics. Itong ipinagmamalaki ni Gen. Dionisio Santiago ay 
yung ginagawa nilang walang habas na pamamaslang sa mga sibilyan--ang 
pinakabrutal na paraan ng panunupil ng militar sa mamamayan gaya ng 
nasaksihan noong panahon ng batas-militar sa ilalim ni Marcos. Pinakamatindi 
ang ginawa nila sa Mindoro. 


Impluwensyado ito ng back-to-basics doctrine ng US Army na 
pinagkaabalahan nila simula nang matalo ang US sa Vietnam, pero ngayon ay 
mas sinisinop nila. Gawa ito ng desperasyon ng AFP dahil hindi nila mapigil-pigil 
ang paglago ng BHB at paglawak ng rebolusyonaryong kilusan. 


Binabalingan nila ang baseng masa ng BHB sa layuning mawalan 
ng lalanguyang tubig ang isda. Meron silang baliw na paniniwala na kapag 
pinapatay at tinatakot ang mga sibilyan ay iiwas na ang mga itong sumuporta 
sa rebolusyon. Sa mga engkwentro ay pinipilit nilang idamay ang mga may- 
ari ng bahay. O di kaya'y dinudukot nila ang mga sibilyan at pinalilitaw na ang 
mga ito ay napatay, naipit sa labanan ng dalawang panig. Pinakamasahol pa 
ang ginagawa sa mga aktibista, mga maslider ng mga organisasyong aktibo sa 
pakikibaka sa kanilang interes, halimbawa sa karapatang tao, kilusang paggawa, 
paglalantad ng katiwalian ng gubyerno--mga beterano ng pagpapatalsik kay Erap 
at pagluluklok kay GMA-'yun at hindi pa ang BHB ang kanilang pangunahing 
mga tinatarget. 


Sa Mindoro lamang ay di bababa sa 30 mga aktibista at maslider ang 
kanilang pinatay sa loob ng dalawang taon nilang pananalakay. At palaging 
biktima diyan yung KARAPATAN, yung Bayan Muna, sa Mindoro yung Kalipunan 
ng mga Mamamayang Mindoreno. Pinapatay ang mga maslider ng mga 
katutubong Mangyan. Yung iba nga'y pinagpuputol pa ang katawan. 


Sa kabila ng palpak na palpak na pagdedeklara ni Col. Palparan ng Mindoro 
na 90% cleared na ito ng BHB, patuloy na tinatarget pa rin nila ang mamamayan, 
laluna mga maslider. Katwiran nilang ang mga ito raw ang bumubuo ng lambat- 
suporta ng BHB. 


Ang mga ito raw ay base o mga myembro rin ng BHB. Kinakailangan 
daw tuyuin ang dagat na nilalanguyan ng mga isda. Kaya 'yun ang kanilang 
pinagtutuunan ng pansin. 'Yan ang higit na pinatindi sa panahon ni GMA. 


Kaya mapapansin nating higit na naging biktima ng all-out war ang mga 
sibilyan. Ang al/-out-war ay gera talaga ng gubyerno laban sa mga sibilyan, kahit 
kanino pa ito idineklara. Pero nagkakamali ang reaksyunaryong gubyerno at AFP. 
Sa halip na mawalan ay lalo pang mabilis na umaani ng suporta ng mamamayan 
ang BHB, dahil dumarami sa mamamayang nakikibaka nang hayag at ligal ay 
napipilitan o naoobliga na ring mamundok, sumama sa NPA at humawak ng 
sandata. D 

Gregorio "Ka Roger" Rosal: Ang Walang-Kamatayang 
Tinig ng Sambayanan at Rebolusyon 


KOMITENG TAGAPAGPAGANAP NG KOMITENG REHIYON NG TIMOG KATAGALUGAN 
OKTUBRE 2011 


"Kunot-noo, mahinahon akong sumuway sa libong kumpas ng daliri, 
Nakatungo, tulad ng masunuring guya lingkod ako ng salinlahi.” 
- Lu Hsun 


Ang matatag at malinaw na paninindigan ng Partido sa mga usapin at 

hinaing ng sambayanan na inihatid ng kanyang tinig na pumailanlang 
sa buong kapuluan. Sa kanya iyon - ang walang kamatayang tinig ni Gregorio 
“Ka Roger” Rosal na nagbigkis sa tinig ng inaapi't pinagsasamantalahang 
sambayanang Pilipino sa isang dakilang rebolusyonaryong pwersa. 


N ng maaliwalas niyang ngiti. Ang kanyang mapagkasamang malasakit. 


Ang Ka Roger na kilala ng karamihan ay si Gregorio Rosal na ipinanganak 
sa isang pamilyang magsasaka sa Ibaan, Batangas noong Abril 12, 1947. 
Parehong manggagawang bukid sa maliit na tubuhan ang kanyang mga 
magulang na sina Pablo Rosal at Crispina Crusat. Maagang nasaksihan at 
naranasan ni Ka Roger ang pagdurusa at pakikibaka ng masa. Sa murang 
gulang, nilisan niya ang paaralan, nanilbihan sa isang panginoong maylupa at 
naging tagalako ng kulambo at iba pang kalakal para makatuwang sa kanyang 
pamilyang naghihikahos. 


Bente-kwatro anyos na siya nang makatuntong ng sekundarya sa 
Golden Gate Colleges sa Lunsod ng Batangas. Sumapi siya sa Kabataang 
Gabay ng Bayan (KGB), isang grupo ng mga aktibistang Batanggenyo at 
kalaunan, sa rebolusyonaryong grupo ng kabataan at estudyanteng Pilipino, 
ang Kabataang Makabayan (KM). Isa si Ka Roger sa mga organisador ng mga 
manggagawang bukid ng Batangas Sugar Central sa Balayan, Batangas sa 
panahon ng Martial Law. Nahuli siya noong 1973 at ikinulong sa Camp Vicente 
Lim sa Canlubang, Laguna at tumakas kasama ng iba pang bilanggong 
pulitikal, na naging popular sa mga sirkulo ng aktibista noon bilang “Great 
Escape of the Papillion Squad” (hinalaw mula sa kasaysayan ni Papillion, 
isang escapist na Pranses) na nagbigay inspirasyon sa pakikibaka sa 
kulungan ng mga aktibistang ipiniit ng rehimen ni Marcos. Nagpasya siyang 
lumahok sa armadong pakikibakang inilulunsad sa kanayunan matapos 
makatakas sa bilangguan. 


Kahanga-hanga ang kanyang mga iniambag sa pagbubuo, 
pagkokonsolida at pagpapalawak ng mga rebolusyonaryong base sa Rehiyon 
ng Timog Katagalugan at Hangganan ng Quezon at Bikol (QABZ) noong dekada 
1970 at 1980. Naging bahagi siya ng naunang pagsisikap sa mga panimulang 
pagtatangkang maitayo ang mga sonang gerilya sa Batangas, Laguna at 
Mindoro. Sa huling bahagi ng dekada 1970, gumampan siya ng susing papel 
sa matagumpay na pagtatatag ng mga sonang gerilya sa Camarines Norte 
sa ilalim ng Komite ng Partido sa Hangganan ng Quezon at Bikol. Sa pagitan 
ng 1979-1980, ipinadala siya ng Komiteng Rehiyon ng Timog Katagalugan 
para makipagkonsultahan sa mga kasamang naatasan na magtatag ng 
sonang gerilya sa kabundukan ng Sierra Madre sa bahaging Laguna. Taong 
1981-1982 , nagkaroon siya ng maikling karanasan sa rebolusyonaryong 
gawain sa kalunsuran at pinamunuan ang sentral na kumand ng malaking 
mobilisasyon ng rehiyon para sa pagdalaw ng Papa noong 1981 bilang 
protesta sa diktadurang Marcos. Noong 1983 pinamunuan niya ang pagsisikap 
na makapagtatag ng network ng mga sonang gerilya na sumasaklaw sa 
Silangang Batangas hanggang sa Gitnang Quezon na kilala sa tawag na 

Himalayas na binubuo ng tatlong (3) sonang gerilya - binansagang Luzon, 
Visayas at Mindanao. Sa Ikalawang Panrehiyong Kumperensya ng Partido 
noong 1985, nahalal si Ka Roger sa Komiteng Tagapagpaganap ng Komiteng 
Rehiyon ng Timog Katagalugan (KTKR-TK) dahil sa kanyang mga dakilang 
ambag. Nagsilbi siya sa Kalihiman ng KR-TK matapos ang Pag-aalsa sa Edsa 
ng 1986. 


Nahasa ang potensyal ni Ka Roger bilang propagandista ng Partido nang 
pamunuan at pangasiwaan niya ang panimulang gawain sa pagbubuo ng 
Radyo Pakikibaka, ang unang radyong gerilya sa Timog Katagalugan noong 
1990. Napagtagumpayan ng Radyo Pakikibaka ang maraming pagtatangka ng 
militar na pigilan ang pagsasahimpapawid ng tinig ng rebolusyon sa Timog 
Katagalugan sa loob ng maraming taon sa pamamagitan ng lihim at makilos 
na tipo ng operasyon para maiwasan ang pagkatukoy at triyanggulasyon 
ng kaaway. Nang lumaon, naging popular ang Radyo Pakikibaka sa mga 
kanayunan at kalunsuran ng rehiyon at maging sa mga hangganan ng 
Kamaynilaan. 


Nagpamalas si Ka Roger ng sinop, sipag at dedikasyon bilang 
tagapagsalita ng National Democratic Front ng Timog Katagalugan noong 
1987. Mula 1988 hanggang 1992, naging tagapagsalita siya ng Melito Glor 
Command. Noong 1994, itinalaga siyang tagapagsalita ng Partido Komunista 
ng Pilipinas habang nagsisilbing kalihim ng Komiteng Larangang Gerilya ng 
Banahaw-Sierra Madre. Si Ka Roger ay huwaran ng kapita-pitagang lingkod 
ng hukbong bayan: matapang na mandirigma, matibay na organisador at 
mapanghimok na propagandista sa iisang katauhan. Ang pagkamasayahin 
at pagiging mapag-alam sa nararamdaman at hinaing ng masa ang kanyang 
kalakasan sa gawaing masa. Higit pa, ang kanyang matalas na pagsusuri sa 
mga nagbabagang usapin sa araw-araw at paggamit ng lenggwaheng mabilis 
na mauunawaan ng ordinaryong mamamayan - mga ordinaryong mambabasa 
at tagapakinig - ang mga katangiang hinangaan ng masa kay Ka Roger. 


Siya ay inspirasyon, partikular na 
ng kabataang Pilipino. Sa panahon 
ngayong mabilis na nalilinlang 
ng iba't ibang daluyan ng 
komunikasyong nakahain sa 
kabataan, kung kailan ang 
katotohanan ay nilalabusaw 
at pinagbuhol-buhol sa mga 
nilubid na kasinungalingang 
pinalalaganap ng naghaharing 

Si Ka Roger kasama si Ka Filiw Naogsan, tagapagsalita ng Cordillera People's 
Democratic Front of the Philippines (CPDF) sa isang press conference 
sa Mountain Province, 2005 


uri, si Ka Roger ang nagbigay ng inspirasyon sa kabataan na mag-aral, 
magsiyasat at lumubog sa masa upang matuklasan ang obhetibong 
katotohan at karunungan. Ang katotohanan at katarungan hinggil sa lipunang 
Pilipino na nagsisilbing batayan ng pagkakaisa sa hanay ng kabataan at 
pakikibahagi sa pakikibaka ng mga magsasaka, manggagawa at iba pang 
batayang uri at sektor para sa ikabubuti ng lipunan. 


Kung may isang bagay na makapagpapaalala sa masmidya kay Ka Roger, 
ito ay ang kanyang integridad. Kahit kailan, hindi naringgan si Ka Roger 
ng mga hinabing pahayag, kasinungalingan o binaluktot na datos. Hindi 
siya nagbitiw ng salita upang sa huli ay bawiin din. Sa tamang panahon, 
napapatunayan ng masmidya at sambayanan na wasto at tama ang kanyang 
mga pahayag. 


Habang nahuhumaling sa puno ng drama at eksaheradong pagbabalita 
ang mga nangungunang midya, nilabanan ito ni Ka Roger ng dalisay at tapat 
na kasiglahan na ipabatid sa publiko ang mga tunay-na-buhay na drama ng 
masa - mga pangyayaring di hamak na mas makabuluhang ibalita tulad ng 
mga aksyong protestang inilulunsad ng mga manggagawa at magsasaka, 
matatagumpay na taktikal na opensiba ng Bagong Hukbong Bayan o ang 
pagpapalaya sa mga bihag-ng-digma (POW) sa iba't ibang bahagi ng bansa 
bilang pagtalima sa desisyon ng rebolusyonaryong hukumang bayan. Di niya 
pinalampas ang mga pagkakataon para ipabatid sa publiko ang mga peke at 
mapanlinlang na dramang inilalarawan ng Imperyalismong US at mga lokal 
nitong kasabwat tulad ng mapanupil at kontra mamamayang mga batas, 
buktot na maniobra para mapagbigyan ang mga luho at kapritso ng US at 
propagandang naglalayong siraan at pagmukhaing demonyo ang Partido at 
rebolusyonaryong kilusan. 


Hindi lamang sa puso ng masa tumatagos ang tinig ni Ka Roger. Ang 
kanyang tinig — deretsahan at walang gatol, walang patid, matalas - ay 
humihiwa nang malalim sa imperyalismong US at sa kaibuturan ng mga 

naghaharing uri--ang nag-iisang dahilan kung bakit nagpakana ang kaaway 
ng di-iilang plano para hulihin, pasukuin at patayin si Ka Roger. Sa katindihan 
ng todo gerang patakaran ni Corazon Aquino, ang kanyang panganay na 
anak, si Andrea, na tatlong taon pa lang, ay dinukot ng mersenaryong Armed 
Forces of the Philippines (AFP) sa utos ng hepe ng Southern Luzon Command 
(SOLCOM) na si Gen. Alejandro Galido para mabitag sa patibong ng pagsuko 

si Ka Roger. Subalit matatag na nanindigan si Ka Roger sa kanyang prinsipyo, 
kagyat na isiniwalat ang insidente at ipinamalas sa buong mundo na ang mga 
taong gumawa ng krimen tulad ng pagdukot ng mga inosenteng bata tulad ni 
Andrea: mga taong nang-aapi: mga taong ang tawag sa kanilang mga sarili ay 
disente at matuwid habang nagpapakalunod sa yamang nagmula sa pawis at 
dugo ng mamamayan, sa halip, ang dapat sumuko. 


Ang kanyang disiplina at dedikasyon sa bawat gawaing ibinigay sa 
kanya ang nagpalapit kay Ka Roger sa lahat ng taong nakakakilala sa kanya. 
Para kay Ka Roger, laging dapat na unahin ang rebolusyonaryong gawain. 
Kahit makalipas ang unang atake sa puso noong 1997, si Ka Roger ay patuloy 
sa literal na pag-akyat ng matataas at matatarik na kabundukan, tinawid 
ang pinakamalalalim na ilog at nangangalit na karagatan at humarap sa di 
mabilang na pag-atake ng kaaway para lamang ihatid ang “mabuting balita 
ng rebolusyon" sa sambayanan. Hindi ito nangangahulugang pabaya si Ka 
Roger sa kanyang kalusugan. Tanging ang kanyang wagas na pagmamahal at 
maalab na pagnanais na paglingkuran ang sambayanan ang nangingibabaw 
kaysa kanyang personal na kapakanan. Di alintana ni Ka Roger ang init ng 
araw o ang malalakas na ulan para maghanap ng mas magandang signal para 
mapaunlakan ang mga interbyu ng midya. Di niya alintana ang ilang mga 
araw at gabi sa mga kalibliban kung saan ligtas siyang makakapagsalita sa 
ere lalo na kung pinatitindi ng militar ang sarbeylans at operasyong militar sa 
tanging layuning mahuli si Ka Roger. 


Tunay ngang lipos ng kahirapan at sakripisyo ang buhay sa rebolusyon. 
Si Ka Roger, gayundin ang kanyang asawa na si Ka Soly na isa ring 
rebolusyonaryong martir na namatay sa isang labanan sa AFP mas maaga 
ngayong taon, ay parehong mulat sa mga sakripisyong kailangan nilang gawin 
habang pinaglilingkuran ang sambayanan at rebolusyon. Mas maraming 
panahong magkalayo sina Ka Roger at Ka Soly kaysa magkasama sila. Mas 
maraming panahong hiwalay sila sa kanilang dalawang anak kaysa mga 
panahong nagkasama sila bilang isang pamilya. Subalit ang mga sakripisyong 
ito ay kinailangan upang tugunan ang mas mataas na panawagan at mas 
dakilang mithiin. Mga mithiing pagdating ng panahon ay kapwa yayakapin 
ng dalawa nilang anak. Tulad ng maraming rebolusyonaryong pamilya, isang 
agarang tagumpay para kina Ka Roger at Ka Soly ang makitang tumutugon 
din ang kanilang mga anak sa panawagang paglingkuran ang masa. Ang 
kanilang mga anak na buong panahong kumikilos sa lihim na kilusan ay ang 
mga di matitinag na tagumpay nina Ka Roger at Ka Soly, isang karangalang di 
matutumbasan. 


Nang tumigil sa pagsasalita sa ere si Ka Roger dahil sa usaping 
panseguridad at sa bandang huli, dahil sa lumulubhang lagay ng kalusugan, 
hindi na lamang masa ang nasabik na marinig ang kanyang tinig (gayundin 
siguro ang kaaway?). Ang totoo, si Ka Roger ang nasasabik na makita ang 
mukha ng masa, makinig sa kanilang kwento at makibahagi sa kanilang 
pang-araw-araw na pakikibaka. Subalit di nawalan ng loob si Ka Roger. 

Sa kabila ng kanyang kondisyon at mga limitasyon, matiyaga niyang 
sinusubaybayan ang mga balita sa bawat aksyong masa, bawat matagumpay 
na taktikal na opensiba at iba pang rebolusyonaryong kaganapan na kanyang 


DAGITAB 208 Yr 


194 IKALIMANG KABANATA 


napapakinggan sa kanyang 
lumang radyong transistor. 
Matibay ang paniniwala 
niyang ang mga pagkilos na 
ito ang tinig ng sambayanan - 
ang kaluluwa ng rebolusyon. 


Nasasabik na rin siguro 
ang kaaway sa tinig ni Ka 
Roger. Subalit hindi dahil 
sa pagmamalasakit kundi 
pangunahin, para matupad 
ang kanilang imbing pakana. 
Minsan ay malisyosong 
iniaanunsyo ng AFP na patay 
na si Ka Roger, kapagkaraka'y 
mang-aalok ng tulong 
medikal sa isang “nakaratay 
sa karamdaman" na Ka Roger 
sa kondisyong siya ay susuko. 
Tusong mga pagtatangka 
na tinanggihang lahat ni Ka 
Roger. Mga pakulo na sa huli 
ay patatawanin lamang siya. 


Ang National Democratic 
Front, mga Kumander at 
Pulang mandirigma ng 
Bagong Hukbong Bayan at ang buong rebolusyonaryong komunidad sa 
Timog Katagalugan ay nagpupugay at nagpaparangal sa isang dakilang 
tinig na yumanig sa mga haligi ng kasalukuyang reaksyunaryong sistema: 
isang dakilang tinig na naglantad, lumaban at nagtakwil sa di mabilang na 
panlilinlang at karahasang inihahasik ng lokal na naghaharing uri at kanilang 
imperyalistang among US. 


Pumanaw si Ka Roger noong Hunyo 22, 2011 dahil sa atake sa 
puso. Subalit ang kanyang mga alaala ay buhay sa puso at isip ng masa. 
Patuloy na dadagundong ang kanyang tinig sa buong kapuluan ng bansa. 
Pinagsanib ng walang kamatayang tinig ni Gregorio “Ka Roger" Rosal ang 
mga tinig ng inaapi't pinagsasamantalahang sambayanang Pilipino sa isang 
dakilang rebolusyonaryong pwersa. Napakadakila nito kung kaya inaalala at 
pinahahalagahan natin ang kanyang pagkamartir sa pamamagitan ng tuloy- 
tuloy na pagpapalakas, pagkokonsolida at pagsusulong ng mga kilusang 
masa ng mga pwersa ng pambansang demokrasya - ang uring manggagawa 
at magsasaka: peti-burgesya: at pambansang burgesya. Napakadakila 
nito kung kaya iginagawad natin kay Ka Roger ang pinakamataas na 
parangal sa pamamagitan ng pagbaling sa ating pagdadalamhati tungo 
sa rebolusyonaryong paglakas at pamunuan ang malawak na masa ng 
sambayanan tungo sa masikhay na rebolusyonaryong pakikibaka hanggang 
sa tagumpay. 


Mabuhay ka, Ka Roger! 


Mabuhay ang lahat ng martir ng rebolusyon! Mabuhay ang sambayanan! 2 

Ka Soly: Babae, ina, rebolusyonaryo 


KALIHIMAN NG KOMITENG REHIYON, TIMOG KATAGALUGAN 
PEBRERO 2011 


“Malinaw sa akin ang sinumpaan at batid 
na ang mga kahirapan, sakripisyo at 
posibleng kamatayan ay darating kanino 
man at sinuman at naniniwala ako na hindi 
masasayang ang mga pagsisikap na ito.” 
- Ka Soly 


agmula sa isang pamilyang 
N magsasaka sa lalawigan ng Albay, 
ipinanganak noong Oktubre 31, 
1959 sa Camarines Sur si Kasamang 
Rosemarie Dumanais o mas kilala 
bilang Kasamang Soly/Ensa. Maagang 
namulat si Ka Soly sa kahirapan at 
krisis ng lipunan. Bilang panganay 
sa tatlong magkakapatid na babae, nakatuwang siya ng kanyang ina sa 
paghahanapbuhay sa pamamagitan ng paghahabi ng abaka sa murang 
edad pa lamang. Ang kalagayang ito ang nagbunsod ng kanyang interes sa 
pulitika at pagiging aktibo sa mga organisasyon ng kabataan sa kanilang 
lugar. Ang interes at kamalayang ito rin ang nagbukas ng pintuan upang 
walang pag-aalinlangang tanggapin ni Ka Soly ang rebolusyonaryong 
kilusan. 


Ka Soly, kasama ang kabiyak na si Ka Roger 


Di naging hadlang ang kanyang kasarian sa paggampan niya 
ng kanyang mga tungkulin sa rebolusyon. Enero ng taong 1979 nang 
maugnayan si Ka Soly ng mga kasama sa kilusan. Sa unang yugto ng 
kanyang pagkilos, pinangunahan niya ang pagtatayo at pagpapalapad ng 
mga grupo ng kabataan sa iba pang mga barangay ng kanilang bayan. 
Nagbibigay siya ng mga pag-aaral sa iba't ibang kursong masa. Pana- 
panahon siyang naghahatid sa mga kasama sa paglipat-lipat ng mga 
sityo at tumutulong sa pangangalap ng suplay para sa BHB. Nakakitaan 
ng tapang at kapursigihan si Ka Soly sa anumang gawaing kanyang 
ginagampanan. Bunga ng masidhing pagnanais na mas makapag-ambag sa 
rebolusyon at mas mapalalim pa ang paglilingkod sa mamamayan, sumapi si 
Ka Soly sa Partido Komunista ng Pilipinas at sumampa sa Bagong Hukbong 
Bayan (NPA) sa saklaw ng Hangganang Quezon-Bikol noong Marso 1980 sa 
edad na beinte uno (21). Pinili niyang taluntunin ang landas ng armadong 
pakikibaka. Sa mga unang yugto, kumilos siya sa hanay ng mga estudyante 
bilang mala-ligal na pangkat. 


Noong Nobyembre 1981, kumilos si Ka Soly sa sonang gerilya ng 
Timog Katagalugan kasama ang kanyang kabiyak. Itinalaga siya sa isang 
sandatahang yunit pampropaganda (SYP) ng NPA na sumasaklaw ng tatlong 
(3) bayan ng Batangas. Habang nagdadalantao, isang taon ding naging 
medical staff si Ka Soly nang pansamantalang kumilos siya sa lungsod. 
Matapos makapagluwal, muli siyang bumalik sa sonang gerilya ng Quezon 
noong Nobyembre 1984 at pumaloob sa SYP na nakasasaklaw sa tatlong 
(3) bayan. Mula sa karaniwang mandirigma, naging upisyal sa lohistika (S4) 
ng yunit si Ka Soly at noong 1985 ay naging pangalawang lider siya ng 
binuong pangkat sa pagpapatatag (PPT) sa isang bayan ng Central Quezon 
(CQ). Bago matapos ang taon, inatasang mag-kalihim si Ka Soly sa binuong 
sangay sa militari sektor (SMS) sa tatlong (3) bayan at noong Mayo 1986 


DAGITAB 208 Yr 


196 IKALIMANG KABANATA 


ay naging panghaliling kagawad ng komite sa larangang gerilya (KLG) ng 
Laguna at Central Quezon at di nagtagal ay naging regular na kagawad ng 
Komiteng Distrito (KD) ng Central Quezon. Taong 1987 nang maging regular 
na miyembro si Ka Soly ng KLG, komiteng tagapagpaganap ng KD at tuloy- 
tuloy na nagkalihim ng SMS sa apat (4) na bayan sa Quezon. Kumilos rin 
siya sa Laguna noong 1991 at nagkalihim sa laking platun na komiteng 
sub-distrito. Noong 1993 hanggang 1994, naging pangalawang kalihim 
naman siya ng KD. Taong 1996, tinalaga si Ka Soly bilang kalihim ng KLG-CQ. 
Ginampanan niya ang mga tungkuling ito nang may ibayong paninindigan at 
tiwala sa Partido. 


Dahil sa mahusay na paggampan ng gawain, hinirang siyang kagawad 
ng Komiteng Rehiyon ng TK noong 1994 at nahalal bilang regular na 
kagawad ng komiteng rehiyon (KR) sa ginanap na Ikatlong Pangrehiyong 
Kumperensya ng Partido sa TK noong 1997 at pagkatapos bilang kagawad 
ng komiteng tagapagpaganap nito (KTKR) sa plenum ng KR noong 2000. 


Kahanga-hanga ang paglaban niya sa gitna ng mga suliranin. At di 
matatawaran ang tibay ng pagtangan niya sa mga rebolusyonaryong teorya. 
Patuloy niyang pinapalalim ang kanyang kaalaman at inilalapat ang kanyang 
mga pinag-aralan sa mas mahusay na paggampan ng gawain. Hindi siya 
nagpatangay sa mga tendensiya na makakaapekto sa kanyang paglilingkod 
sa bayan. Bagkus patuloy siyang sumagupa sa alon at matagumpay na 
nakapangibabaw sa mga kontradiksyon. Marunong siyang tumanggap ng 
mga pagkakamali at puna at ginagamit ito sa pagpapanibagong hubog 
bilang isang rebolusyonaryong komunista. Larawan si Ka Soly ng simpleng 
pamumuhay at puspusang pakikibaka. Minahal siya at niyakap ng bawat ina, 
kapatid at anak na kanyang nakasalamuha. 


Sa loob ng kilusan niya nakilala ang kanyang naging kabiyak, ama 
ng kanyang mga anak at naging katuwang sa pakikibaka na si Kasamang 
Gregorio Rosal o mas kilala bilang Ka Roger, ang tagapagsalita ng 
Partido. Magkatuwang nilang binuo ang isang rebolusyonaryong pamilya 
at nagsilbing suporta nila ang isa't isa sa ibayong pagpapatatag ng 
paninindigan at pagpapahusay ng rebolusyonaryong praktika. Naging 
inspirasyon ni Ka Soly ang kanyang pamilya upang mas magpursige sa 
pagsusulong ng rebolusyonaryong adhikain. Ganundin naman, nagsilbi 
silang inspirasyon sa bawat kasamang nagbubuo ng sariling mga pamilya. 
Isa siyang inang hinubog ang kanyang mga anak sa tamis at pait ng digma. 
Pinili niya ang daan ng sakripisyo at pagwawalay para sa isang mas malalim 
na tungkulin, ang maging ina sa marami pang mga anak na dinudusta 
ng kahirapan at pagsasamantala. Ang lalim ng kanyang pagmamahal sa 
kanyang pamilya ay sing-lalim ng pag-ibig niya sa bayan, isang balong 
walang katapusan at walang hanggan. 


Sa isang labanan sa Mauban, Quezon napaslang si Ka Soly noong 
Pebrero 7, 2011 habang magiting na lumalaban sa mersenaryong militar-- 
isang martir ng rebolusyon na ang buhay at pakikibaka ay huwaran ng 
matapat na paglilingkod sa masang pinagsasamantalahan at inaapi. 


Sa harap ng kamatayan, di kinakitaan si Ka Soly ng takot sa harap ng 
kaaway. Di matutumbasan ang kanyang tapang at paninindigan habang 
binabaybay ang matatarik na daan at pinoprotektahan ang kanilang hanay. 
Di siya natinag sa usok at palitan ng mga putok ng baril sa gitna ng labanan. 
Malinaw kay Ka Soly na ang buhay ay may katapusan ngunit ang tunay na 
sukatan ng halaga nito ay kung paano ito nilipos at kung kanino ito inialay. 

Hanggang sa huling sandali, nabuhay si Ka 
Soly na nakikibaka at pumanaw na isang 
bayani at martir ng rebolusyon. 


Ang kanyang kamatayan ay simbigat 
ng Bundok ng Sierra Madre at Banahaw. 
Ipinagluluksa ng rebolusyonaryong 
mamamayan, ng Partido at hukbong bayan 
ang kanyang kamatayan at ginugunita ang 
kanyang buhay na puno ng kabayanihan at 
bilang huwarang kasama, rebolusyonaryo, 
babae at ina. 


Tulad ng marami pang anak ng 
bayan, di tinalikuran ni Kasamang Soly ang 
tungkuling ito. Tatlumpu't dalawang (32) 
taon ng kanyang buhay ang inialay niya 
sa matapat na paglilingkod sa interes ng 
rebolusyon, sa mamamayan at sa bayan. 
Hindi mapipigil ng punglong kumitil sa 
kanyang buhay ang diwa ng nag-aalab 
na pagnanais na kumawala sa tanikala ng 
pang-aalipin. Hindi maglalaho sa pagtigil ng 
tibok ng kanyang puso ang mga alaala ng 
isang kasama, babae, ina at rebolusyonaryo. 
Ang kanyang mga ambag sa patuloy at 
papalakas na pagsulong ng rebolusyon ay 
mamanahin ng mga susunod pang mga 
henerasyon ng rebolusyonaryo. Mga batang 
henerasyon na susunod sa kanyang mga 
yapak at tatangan sa kanyang nabitiwang 
sandata. 


Mabuhay ka, Ka Soly! Ang iyong diwa 
ay mananatiling buhay at nag-aalab sa puso 
at kamalayan ng sambayanang iyong 
pinaglingkuran. Apoy na kailanman ay di 
magmamaliw. 2 


T 


Isa siyang inang 
hinubog ang 
kanyang mga anak 
sa tamis at pait ng 
digma. Pinili niya ang 
daan ng sakripisyo at 
pagwawalay para sa 
isang mas malalim 


na tungkulin, ang 


maging ina sa 


marami pang mga 
anak na dinudusta 
ng kahirapan at 


pagsasamantala. 

Pamela Jane "Ka Sol" Lapiz 


Banag ay 44 taong gulang, hiwalay sa asawa at may tatlong anak. 

Nagmula siya sa San Pablo, Laguna at sa uring peti-burges. Namulat 
sa pakikibaka sa loob ng Pamantasan ng Pilipinas sa Los Bahos na kanyang 
pinasukan. Dahil sa paglalim ng kanyang kamulatan, pinili niyang ilaan ang 
kanyang buong talino, talento, lakas at buong buhay sa pagsusulong ng 
rebolusyon at paglilingkod sa sambayanan. 


S i Pamela Jane Lapiz o mas kilala bilang Ka Sol/Rem/Javier/Amparo/ 


Kumilos siya sa hanay ng kabataang estudyante ng halos isang 
dekada. Naging bahagi siya sa pagsusulong, muling pagpapasigla at 
pagpapalakas ng rebolusyonaryong kilusan ng kabataang estudyante sa 
rehiyong Timog Katagalugan sa kalakhan ng dekada 1980 at unang bahagi 
ng dekada 1990. Matapos nito, siya ay naitalagang gumampan ng gawain sa 
sektor ng mga guro at taong simbahan. 


Taong 1995, nagpasya siyang sumapi sa Bagong Hukbong Bayan. 
Naitalaga siya sa isla ng Mindoro. Naging pinuno ng Provincial Instructors 
Group doon at naging isa sa kadreng namuno sa probinsya. Nailipat siya 
sa probinsya ng Quezon ng taong 2003. Naging Pangalawang Kalihim ng 
Komiteng Larangan ng North Quezon ng taong 2003. Taong 2005 hanggang 
2007 naging Pangalawang Kalihim ng Komiteng Larangan sa Marinduque. 
Muli siyang ibinalik sa lalawigan ng Quezon noong 2008. Naging myembro 

siya ng Komiteng Tagapagpaganap ng Komiteng Larangan ng Dulong Timog 
Quezon. Taong 2010, naging kagawad siya ng Komiteng Probinsya ng Quezon 
hanggang sa siya ay namartir sa isang labanan sa Brgy. Sta. Catalina, Lopez, 
noong Abril 29, 2012. 


Isa siyang mahusay na kadre na nagbigay ng direksyon sa mga organo 
ng Partido at yunit ng Hukbo na kanyang pinamunuan. Siya ay isang 
Kasama at Kaibigan na walang kaparis sa pagiging mapagmahal, mapag- 
aruga, masipag, matiyaga, matapang at mapang-unawa. Siya ay mahusay 
at matiyagang guro ng sambayanan. Siya ay isang kasamang napakagaling 
na Artista at Manunulat ng Sambayanan. Siya ay lumikha ng mga awit, tula, 
sanaysay at mga kwento na nagbigay ng buhay sa kalagayan, hinaing at 
pakikibaka ng masa. Ganondin, ang kalagayan, pakikibaka at tungkulin ng 
Partido, Hukbong Bayan at rebolusyonaryong masa sa bawat panahon. 


Si Ka Sol ay halimbawa ng isang tunay na komunista--sa diwa at gawa- 
sa tunay na kahulugan nito. Isinapraktika niya ang Marxismo-Leninismo- 
Maoismo sa pang-araw-araw na buhay. Larawan siya ng isang kasamang 
lubos at buo-buong pinaglingkuran ang sambayanan. Palagian niyang 
inuuna at binibigyang halaga ang interes ng Partido, ng rebolusyon at ng 
sambayanan kaysa sa kanyang pansariling interes. 


Ginawa niya ito kasabay ng patuloy na ginampanan ang kanyang 
responsibilidad ng paggabay sa kanyang mga mahal na mahal na mga anak- 
sa gitna ng mga limitasyon sa buhay ng isang proletaryong kadre. N 

Sulat kamay ni Ka Sol ng kanyang orihinal na komposisyon na “Akademyang Militar”. 

Mabuhay ang 20 martir at bayani ng sambayanang Pilipino! 
Ipagpatuloy ang mga tungkuling kanilang iniwan! 


Palakasin ang rebolusyon at dalhin ito sa ganap na tagumpay! 
ARMINE DE GUIA, TAGAPAGSALITA, APOLONIO MENDOZA COMMAND-BHB QUEZON 


2012 


nakaraang tatlong buwan. Sila ang mga martir at bayani natin sa 

Hukbong Bayan na sina Ka Jun, Ka Sol/Rem, Ka Cristy, Ka Robin, Ka 
Elmer/Sammy, Ka Rio, Ka Royal/Amer, Ka Lila, Ka Joshua, Ka Bibit, Ka Jessie, 
Ka Jopet, Ka Jacky, Ka Monic. Bukod dito, pinatay rin ng kaaway ang mga 
magsasakang sina Cesar Monteroyo at kabataang si Manilyn Carabot. 


p inaslang ng kaaway ng sambayanan ang 20 kasama at masa nitong 


Pinaslang sila ng mga berdugong militar ng 74th IBPA, 85th IBPA, 76th 
IBPA sa ilalim ng 201st Brigade na nasa pamumuno ni General Ano upang 
pigilan ang kanilang isip at katawan sa pagkilos [ara ipagtanggol at itaguyod 
ang pambansa at demokratikong interes ng sambayanang Pilipino. 


Sila ay mga dakilang tao, mga martir at bayani na inialay ang kanilang 
kaisa-isang buhay para sa sambayanang Pilipino--ng walang anumang 
kapalit na hinihingi. Sila ang mga tunay na Hukbo ng Bayan. Bigyan natin sila 
ng pinakamataas na pagpupugay, pagpaparangal at pagdakila. Ang kanilang 
mga pangalan ay nakatatak na sa ating mga puso at sa pahina ng ating 
kasaysayan. 


Dapat natin silang tularan. Dapat natin silang palitan. Dapat nating 
ipagpatuloy ang mga tungkulin at misyong kanilang naiwan. Para sa 
masa, para sa susunod na henerasyong Pilipino. Para sa kalayaan, para sa 
demokrasya, para sa kasaganaan, para sa katarungan ng lahat ng inaapi at 
pinagsasamantalahan. 


Sa ganito, hindi kailanman magtatagumpay ang kaaway ng 
sambayanan. Katawan lamang ng 20 martir at bayani ang nawala. Ang 
kanilang diwa at prinsipyo ay buhay na buhay sa atin. Mapapalitan ng libo at 
daan libong mamamayan ang kanilang katawan at ang bukal ng rebolusyon 
ay patuloy na dadaloy at hindi maaampat. 


Tayong mga naiwang buhay ang ngayon ay nakakaranas at nakaambang 
lalung dumanas ng ibayong pangangamkam ng lupain, pandarambong, 
pagpapahirap, pambubusabos, pandarahas, pang-aapi at pagsasamantala. 
Ang kaaway ng sambayanan, ang amo ng mga berdugong militar na 
mga panginoong maylupa, malalaking burgesyang kumprador at mga 
imperyalistang dayuhan ay walang pagsidlan ang halakhak. Inaakala nilang 
sa pagkapaslang sa 20 martir at bayani, wala nang haharang sa kanilang 
pagsasamantala at pang-aapi sa ating mga magsasaka, manggagawa, mala- 
manggagawa, sambayanang Pilipino at sa pandarambong sa likas na yaman 
ng ating inang bayan. 


Hindi natin dapat itong pahintulutan. Tayong mga api at 
pinagsasamantalahan ay dapat pag-ibayuhin ang pagpapalakas ng 
rebolusyonaryong pwersa ng sambayanang Pilipino. Sa inspirasyon ng 20 
dakilang matir at bayani ng sambayanang Pilipino gawin natin ang ating mga 
dakilang tungkulin sa pagpapalakas ng rebolusyon ngayon. Ang mga ito ay 
ang sumusunod: 

1. Suportahan at palakasin natin ang Bagong Hukbong Bayan. 


Pasampahin ang libo at daan libong pinakamabubuting anak ng 
ating mga pamilya, baryo, asyenda, komunidad, eskwelahan, 
kabayanan. Mag-ambag sa pagtatayo ng bata-batalyong pwersa 
ng Hukbong Bayan sa ating lalawigan: 


2. Patuloy na pagkaisahin ang mga magsasaka, kababaihan at 


kabataan upang ipaglaban ang kabuhayan at karapatan: 


3. Biguin ang mga gawa ng berdugong militar na wasakin ang ating 


pagkakaisa at pagkilos at maghasik ng kawalan ng tiwala sa isa't- 
isa sa atin. Palaging pangalagaan ang ating pagkakaisa para sa 
karapatan natin sa lupa, sa ating kabuhayan, sa ating karapatan 
bilang bansa, sa ating pagkatao at para sa kinabukasan ng ating 
susunod na henerasyong Pilipino: 


4. Gawin ang lahat ng makakaya upang parusahan ang kaaway sa 


kanyang mga utang na dugo sa mga kasama at masa. Gawin ang 
lahat ng kaya upang bigyan ng katarungan ang lahat ng mga 
pinaslang, dinahas, inapi, pinagsamantalahan. 


IPAGPATULOY ANG MGA REBOLUSYONARYONG TUNGKULIN AT GAWAIN 


NA NAIWAN NG MGA DAKILANG MARTIR AT BAYANI! 

i Arman Albarillo o mas kilala ng masa bilang Ka Jun o Ka Noys ay 34 

taong gulang noong siya'y namartir. Mayroon siyang asawa at tatlong 

anak. Isinilang siya sa bayan ng San Teodoro, Oriental Mindoro. Si Ka 
Jun ay nagmula sa saray ng panggitnang magsasaka. Nakapag-aral ng 
hanggang ilang taon sa kolehiyo, bago nagpultaym ay naging kontraktwal na 
manggagawa, at nagnegosyo ng kaunti bilang pambuhay sa pamilya. 


Namulat siya nang pinaslang ang kanyang tatay at nanay ng mga 
berdugong tropa ng AFP-PNP na noon ay nasa pamumuno ng berdugong 
Heneral na si Jovito Palparan. Naging aktibista sa lunsod upang ipaglabang 
mabigyan ng katarungan ang pagkapaslang sa kanyang mga magulang. 
Naging kilalang lider ng mga panrehiyong organisasyon ng mamamayan 
sa Timog Katagalugan. Dahil sa kanyang pakikipaglaban sa lunsod at sa 
larangang ligal, siya ay tinarget ng mga pwersa ng AFP-PNP para sa ekstra- 
hudisyal na pamamaslang. Taong 2008, nagpasya siyang sumapi sa Bagong 
Hukbong Bayan at mula noon ay isa sa namuno sa Komiteng Larangan ng 
Dulong Timog Quezon hanggang sa siya ay namartir sa isang labanan noong 
Hunyo 30 sa Brgy. Whitecliff, San Narciso. Naging kagawad din siya ng 
Komiteng Tagapagpaganap ng Komiteng Panlalawigan ng Quezon, ng Partido 
Komunista ng Pilipinas. 


Isa siyang huwarang kadre at kasama sa pagiging mahusay sa gawain, 
matapang sa harap ng kaaway at walang pagsidlan ang sipag sa pagmumulat, 
pag-oorganisa at pagpapakilos sa masa sa saklaw ng kanilang yunit sa 
bayan ng San Francisco at San Andres. Siya ang kasamang napakasipag at 
napakabilis ng resulta ng pag-unlad sa gawain at tungkuling ibinibigay sa 
kanya. 


:N 
Si Arman Albarillo sa isang rally sa panahon ng rehimeng US-Arroyo 

Walang imposible para sa kanya kung pagsusulong ng rebolusyonaryong 
gawain ang pinag-uusapan. Sa gitna ng matitinding atake at walang tigil 
ng kaaway sa kanilang erya, napamunuan nitong maisulong at maiangat sa 
isang bago at mas mataas na antas ang kanilang gawain. Ginawang pakatan 
ng kaaway ang halos lahat ng baryo sa kanilang saklaw, ngunit nagawa ng 
mga itong tuloy-tuloy na mapamunuan ang masa at maisulong ang mga 
pakikibakang masa at sa proseso ay nagkamit ang mga masa ng tagumpay. 
Kaya naman, kilalang-kilala, popular at mahal na mahal siya ng masa sa 
kanilang erya. Syempre, kung gaano siya kapopular ay ganundin naman ang 
galit at pagkamuhi sa kanya ng kaaway. 


Masayahing kasama si Ka Jun. Mahilig magpatawa at mabiro. Kaya 
sa gitna ng mga hirap na dinadanas ng kanyang yunit, hindi kailanman 
ang mga ito nakaranas ng lungkot at lumbay. Palagian niyang tinitiyak ang 
pangangailangan ng mga pamilya at anak ng mga kasamang pultaym. 


Laging nauuna sa kanya ang pagkamit ng mga nakatakdang gawain 
anuman ang panganib na kanyang susuungin sa proseso ng paggampan dito. 
Ito na wari ang mayor na kalakasan na sa isang banda'y kahinaan din niya, 
dahilan upang ang ilang mga mayor na usaping panseguridad ay kanyang 
nakakaligtaan magawa lamang ang mga nakatakdang gawain. Palibhasa at 
walang takot sa pagharap sa kaaway saanman siya napapunta. 


Hindi kailanman malilimutan ng sambayanan ang kabayanihan ni Ka Jun. 


Mananatili itong inspirasyon sa rebolusyonaryong hanay upang magpatuloy at 
ipagtagumpay ang digmang bayan. DN 

Diosdado "Ka Fort" Fortuna: 
Bayani ng manggagawang Pilipino 


mga magulang ay tubong Nueva Ecija, at napadpad sa Laguna noong 

panahon ng Hapon. Ang kanyang mga magulang ay isa sa mga miyembro 
ng HUKBALAHAP. Sila ay nanirahan sa Sityo Numero 3, Brgy. Canlubang, 
sa Hacienda Yulo. Dito ay naging magsasaka rin sila. Panglima si Fort sa 
walong magkakapatid. Siya ay nag-aral ng elementarya at sekundaryo sa 
Rizal Institute sa Brgy. Canlubang, Laguna. Dahil hindi na kayang pag-aralin 
ng magulang sa kolehiyo, namasukan siya sa Filsyn Synthetic Corp. na 
malapit lang sa sityo. Marso 22, 1976 ay nagsimula siyang magtrabaho sa Milo 
(ngayon ay Nestle). 


[ pinanganak si Diosdado Fortuna noong Nobyembre 18, 1954. Ang kanyang 


Abril 22, 1982 ikinasal si Fort at biniyayaan ng tatlong anak. Marso 
1989 nagdesisyon silang mag-asawa na bumukod sa mga magulang niya at 
kumuha ng sariling bahay. Dito ay naging presidente siya ng Homeowners 
Association sa loob ng isang taon. 


Noong nagsasama na sila ng kanyang asawa, aktibo na si Fort sa unyon 
at isa na siya sa mga shop steward ng unyong UFE-DFA-KMU sa Cabuyao 
Plant. 


Taong 1987 nang nagsagawa ng welga ang manggagawa ng Nestle sa 
isyu ng CBA at union busting. Habang nasa welga, dumanas ng matinding 
panunupil ang mga manggagawa ng Nestle Cabuyao sa kamay ng 224th 
PC Company at mga goons ng kumpanya. Halos nadurog ang unyon dahil 
tinanggal ng kapitalista ang lahat ng nasa pamunuan at mga aktibong lider, 
na lumikha ng matinding takot sa masang manggagawa habang papatindi 
ang ginawang pagsasamantala sa kanila ng dayuhang kapitalista. Hindi 
pa nagkasya ang kapitalistang Nestle sa pagdurog sa unyon, noong 1989 
pinaslang ng kapitalistang Nestle si Mel Roxas, ang pangulo ng unyon ng 
Nestle, sa harap ng planta at ang planta ng Nestle ang ginawang atrasan ng 
mga salarin. 


Sa panahon na balot ng matinding takot ang mga manggagawa, isa 
si Ka Fort sa ilang lider na naiwan sa loob ng pagawaan na unti-unting 
nagtindig ng unyon at gumiya sa masang manggagawa para kumawala sa 
matinding takot at bagtasin ang landas ng paglaban. 


Noong una'y pinuno ng Council of Leaders (COL) nilang mga shop 
steward hanggang sa siya na ang maging kasunod na pangulo ng unyon 
noong 1989. 


Pinangunahan niya ang muling pagbabangon ng unyon at muling 
pagpapalakas ng sangay ng Partido sa lokalidad. Muling nagkamit ng mga 
matatagumpay na pang-unyon at pakikibakang pang-ekonomiya ang mga 
manggagawa sa kanyang pamumuno at sa pamamagitan ng tiwala ng mga 
manggagawa sa kanilang sama-samang lakas at paglaban. 


Bukod sa mabigat na responsibilidad niya bilang pangulo ng 
unyon, walang pagdadamot niyang ginampanan ang ibang mabigat na 
responsibilidad sa labas ng pagawaan. Isa siyang tunay na Komunistang 
manggagawa na hindi lang interes ng manggagawa ng Nestle ang inatupag 
kundi interes ng buong uring manggagawa at mamamayan ang isinulong. 

Ilan sa mga naging dagdag na katungkulan niya ay naging bahagi 
ng pamunuan ng pederasyong UFE-DFA-KMU, tagapangulo ng Alyansa 
ng Manggagawa sa Probinsya ng Laguna (ALMAPILA), Pagkakaisa ng 
Manggagawa sa Timog Katagalugan-Kilusang Mayo Uno (PAMANTIK-KMU), 
at naging pangalawang tagapangulo ng National Coalition for the Protection 
of Workers' Rights (NCPWR]). Siya rin ang naging tagapangulo ng Anakpawis 
Partylist-Timog Katagalugan. 


Pinamunuan din niya ang Oust Gloria Coalition sa panahon ng 
panunungkulan ni Gloria Macapagal-Arroyo na nuo'y batbat ng katiwalian at 
kabulukan. Sa dami ng gawaing kanyang sabay-sabay na ginampanan, siya si 
pangulo ng mga pangulo kung tawagin at biruin ng mga kasama. 


Isa si Ka Fort sa mga biktima ng maramihang pagpaslang sa mga 
aktibista sa ngalan ng extrajudicial killings sa balangkas ng OBL 1 at 2 
ng pasistang rehimen ni Arroyo, kasabwat ng kapitalistang Nestle noong 
Setyembre 22, 2005. 


Kilala siya ng masang manggagawa bilang lider na mapagpakumbaba, 
masayahin, magiliw sa mga kasama at higit sa lahat, dedikado at responsable 
sa gawain. 


Maliban sa pagiging aktibo niya sa unyon ay mahilig din siya sa mga 
sports. Madalas siyang sumali sa mga liga ng basketball sa mga baryo at 
maging sa planta. Mahilig din siya sa tennis, mahilig din siya sa musika, at 
magaling maggitara at umawit. 2 

Tula para kay Ka Fort 


NI DON ERIK 


[sang buhay sa ami'y nawalay 

[sang buhay na puno ng kulay 
Pagpupugay, pasasalamat, sa'yo ami'y alay 
“Di makakalimot habang nabubuhay 


Ngayon sa araw ng inyong parangal 
Kakalimutan sakit na nararamdaman 
Bagkus, ipapakita ang katapangan 
Sisigaw, tuloy ang laban 


Bawat araw ay may kagustuhan 
Bawat araw ay may kahilingan 
Maparusahan ang may kagagawan 
Makamtan ang katarungan 


Ikaw man ngayon ay ‘di kapiling 
Alaala mo kailan ma'y 'di malilibing 
Gawi, turo't prinsipyo mo'y mananatili 
Hanggang sa aming huling sandali. 


Isa kang tunay na bayani 
Mabuhay! 


Si Don Erik ang kaisa-isang lalaki at bunsong anak ni Ka Fort. D 

Isulong ang rebolusyon at mga pakikibaka 
Makihamok at lumaban ng ubos-kaya 
Kamtin ang hinahangad na pagkapatas 
Dalhin ang digmang bayan sa mas mataas na antas! 


IKAANIM NA KABANATA 


Nang maupo sa estado- 
poder ang rehimeng US-BS 
Aquino, isa sa mga naging 
pokus ng militarisasyon ang 
probinsya ng Quezon sa 
rehiyon. 


Sa ilalim ng kontra-insurhensyang 
programa na Oplan Bayanihan, 
idineploy ang walong batalyon ng 
pulis, paramilitar at militar sa 22 
bayan ng Quezon. 


Naging instrumento ang OpBay 
upang tiyaking makapagmimina ang 
mga dayuhang kumpanya sa Bondoc 
Peninsula. Kaliwa't kanang paglabag 
sa karapatang tao, malawakang 
pagbabakwit at inhustisya ang 
idinulot nito sa mamamayan. 


5 SIBILYAN KAM Op Nd Magiting itong nilabanan ng 
HiNDIkaM .- ga. : mamamayan at mula rito 
LAN itinatag ang Save Bondoc 


Peninsula Movement. D 

Tapos na ang pananahimik! 


PANAYAM KINA KA CHITO AT KA FRANCIS, KADRE AT KUMANDER NG PULANG HUKBO HINGGIL SA 
MATAGUMPAY NA TAKTIKAL NA OPENSIBA SA PALUAN, OCCIDENTAL MINDORO NOONG 2014 


Sunud-sunod na aksyong militar sa isla ng Mindoro, 
matagumpay! 


Dalawampu't isang (21) matataas na kalibre ng baril at iba pang mga 
kagamitang militar ang nakumpiska ng mga Pulang gerilya sa ilalim ng 
Lucio de Guzman Command-Bagong Hukbong Bayan Mindoro sa reyd na 
isinagawa sa munisipyo ng Paluan, Occidental Mindoro noong Nobyembre 
7, 2014. Nasamsam ng mga Pulang mandirigma ang pitong (7) M14, labing- 
tatlong (13) M16, isang 12-gauge shotgun, dalawang pistol, mga bala at iba 
pang gamit-militar. 


Napatay ang pitong sundalo at nasugatan ang apat na kabilang sa 
abusadong 76th Infantry Battalion (IB), PNP-Public Safety Battalion at 
PNP-408th Public Safety Maneuver Forces sa labanang tumagal lamang ng 
20 minuto. Samantala, dinala ng mga Pulang mandirigma sa pag-atras ang 
mayor ng Paluan na si Carl Michael Pangilinan at ang kanyang municipal 
administrator upang babalaan sa pang-aabuso sa maralitang mamamayan 
ng Paluan, pagsangkot at pagkandili sa mga iligal na pagtotroso, iligal na 
droga at iba't ibang sindikatong nag-oopereyt sa kanyang bayan sa Occidental 
Mindoro. Si Pangilinan ay isang sindikadistang pinoprotektahan ng mga 
pasista at reaksyunaryong militar mula sa 76th IB at 408th PNP. 


Ang matagumpay na TO ay tanda ng mahigpit na pagkakaisa ng masa at 
hukbong bayan. Nagbunyi ang mamamayan ng Paluan at mga karatig-lugar 
sa pagpaparusa ng LAGC-BHB Mindoro sa palalo, mabangis at kawatang 
76th IB at abusadong PNP. 


Balitang TO, Kalatas Oktubre-Disyembre 2014 


DAGITAB: Ano ang kalagayan sa rehiyon at sa isla ng Mindoro bago ang 
pagputok ng taktikal na opensiba sa Paluan, Occidental Mindoro noong 
2014? 


Ka Chito: Halos limang taon ang pananahimik ng region sa mga anihilatibong 
TO, partikular dito sa Mindoro. Ang huling anihilatibong TO sa Mindoro ay 2010, 
yung laban sa DRC. Sa ibang provinces may pumuputok na anihilatibong TO 
pero hindi kasing laki ng sa Paluan at kung malaki man ay hindi nagtatagumpay 
nang buo. 


Nung panahon bago yung aktwal na pag-atake, nagkaroon ng pagbabago 
sa sitwasyong militar sa bayan. Sa poblacion may pinaputok na balita ang 
kaaway, may info silang nakuha na andaming NPA sa bayan ng Paluan. 


Ka Francis: Narating din ng kaaway yung kampuhan ng mga kasama na di 
kalayuan dun sa target. Kwinenta nila na irereyd ang Paluan kaya nagdepensa 
sila sa bayan. 

Ka Chito: Matapos ang operation sa interyor hanggang sa baybay-dagat, 
kinonsentrahan nila nung 2nd half ng Oktubre ang bayan ng Paluan. Nag-set 
up sila ng mga howitzer, tangke. Sabi nga, sa loob ng halos 2 linggo parang 
may martial law sa Paluan. Andaming sundalo. Dinagdagan ng augmentation 
force na army ang municipal compound laluna ang municipal police station. 


DAGITAB: Paano inihanda ang reyd sa munisipyo ng Paluan? Ano ang mga 
naging suliranin ng yunit at kumand na nakatutok sa TO? 


Ka Francis: Matagal dyan yung pagsesero. Nagkaproblema sa unang larga 
ng paniktik dahil papunta-punta lang dun sa site. Hindi napakilos ang masa. 
Ang mismong nagmamanman ay ang intel operative na hukbo at hindi siya 
nakapagtayo ng intel network. 


Ka Chito: Nagsimula ang intel operation nung 2013 kaya nga lang hindi naging 
mahusay yung paghahandle ng intel operation. Ang operatives kasi ng intel 
operation gaano man kahusay, kung hindi naman mahusay na nabibigyan ng 
direction, ng command, ay hindi rin mabilis na makapagsesero ng target. Ang 
dahilan kaya hindi mabilis na natatapos yung intel operation ay dahil walang 
naitatatag na base sa kalapit ng target tapos walang nagagamit na PIN o 
people's intelligence network. 


DAGITAB: Paano nilutas ang problema sa pagsesero ng target? 


Ka Chito: Nung 2014 lahat ng kalat-kalat na impormasyon mula sa intel 
operation sa Paluan ay tinipon at inilunsad yung bagong intel operation. 


Ka Francis: Nung nabago, napokusan. Nagamit ang masa para makadikit sa 
mismong bahagi ng munisipyo. Maluwag na nakakapasok sa bayan ang intel 
natin. 


Ka Chito: Yung isang yunit na napadaan sa erya para sa isang espesyal na 
misyon ay nakakontak ng isang masa natin na matagal nang hindi nababalikan 

ng mga kasama. Nakapagkwento siya na meron silang kamag-anak sa bayan 
ng Paluan. Dun nagsimula. Yun ang patunay na hindi mo makukuha basta 
ang mga taong hinahanap mo. Kailangan tumuklas ng ibang kaparaanan at 
gumamit ng kapangahasan. 


DAGITAB: Ano ang antas na inabot ng yunit sa paniktik sa target? 


Ka Chito: Nakapagtayo yung operative natin ng baseng masa, intel networks 
at nakadikit sa subject. May nagamit ang operative natin na mga asset na 
nakatulong para makuha ang padron sa loob at labas ng target. 


Ka Francis: Nagkaroon tayo ng asset na nakababad sa target kaya buung-buo 
ang impormasyon na nakukuha natin. Nakapasok yung mismong operatiba 
natin sa target. Yun ang nagbigay kumpyansa sa mga kasama para iabante 
yung reyd. Pagkatapos nun eh di nag-counter check lang. 


Isa pang malaking tulong yung masa at paglalatag ng mga kasama 
ng base. May base yung last terminal. Nung una, yung lugar na yun ay 
hindi mapasuk-pasok ng mga kasama. Naglarga tayo ng paniktik dun. Bago 
makakuha ng terminal ay bumuo muna tayo ng base. 


DAGITAB: Kumusta ang yunit bago at habang naghahanda para sa TO? 


Ka Francis: Nandun sa mga kasama yung kapursigihan na bumira. Yung mga 
opisyal ay pursigido. Kahit na tatlong klase ng kaaway ang nandun sa target ay 
pursigido ang lahat. 


Ka Chito: Excited ang karamihan kasi matagal ngang walang malaking TO. Sa 
komposisyon ng tropa, haluan ng bago at luma. Nung kinuha ang porsyento 
ng may karanasan sa reyd, wala pang ten percent sa buong tropa ang may 
karanasan. Kung may karanasan man sa reyd ay kadalasan sa reyd na walang 
putok at reyd na ang target ay hindi mga sundalo kundi mga security o private 
goons. Lalong mas maliit ang porsyento ng may karanasan sa reyd na may 
putok, iilan lang siguro, wala pang lima, ang may karanasan sa reyd na may 
putok. 


Kung susumahin, sa karanasan at kasanayan, mababa talaga. Kaya 
iniangat natin. Binuo ang kumpiyansa ng tropa. Dahil sa mahusay na intel 
operation nabuo natin ang dry run site na inapproximate ang sukat ng target. 


DAGITAB: Paano inihanda ang mga Pulang mandirigma at kumander para 
sa TO? 


Ka Chito: Sa physical conditioning, jogging sa umaga, regular exercise. 
Nagkataon na tag-init kaya maganda ang naging physical conditioning. 


Ka Francis: Tapos yung dry run na paulit-ulit. Tinutukoy namin ang mali. Tapos 
dry run na nakauniporme na ang mga kasama, target na lang ang kulang. Susi 
yun. Kung ano ang dry run, yun ang naganap sa aktwal. 


Ka Chito: Bukod doon para mas kinisin pa, may sariling dry run yung kanya- 
kanyang tim at iskwad sa bawat sektor ng labanan. Halimbawa yung aatake sa 
municipal police station may sariling dry run, ganundin yung tim na papasok sa 
municipal hall. May hiwa-hiwalay na dry run para makita kung ano ang kulang, 
kung san tayo agrabyado at san tayo may bentahe. 


DAGITAB 208 Yr 


214 IKAANIM NA KABANATA 


DAGITAB: Anong mga pag-aaral 
at pagsasanay ang inilunsad 
para tiyakin ang kapasidad 
militar ng mga kasama? 


Ka Chito: Mga case studies. 
Habang nag-aantabay ng paghupa 
ng operasyon sininsin ang pag- 
aaral sa mga case studies ng TO, 
mga reyd na may putok at wala. 
Mga bigo at tagumpay. Karanasan 
sa national tsaka sa region. Tapos 
pag-aaral ng iba't ibang kasanayan 
na mahalaga sa reyd katulad ng 
paano ang paghahagis ng granada 
kapag ikaw ay didikit. Sa mga 
pistolero at submachine gunner 
paano ang tamang maniobra nun. 
Paano ipapasok ang baril nang 
hindi kita. Paano ang pagtatago 

ng baril. Papaano ang pagputok ng 
pistol. Meron ding pana-panahong 
assessment ng moral ng troops. 

Inaral din paano sasabayan 
ang galaw ng mga sibilyan sa 
loob. Pangalawa, dahil reyd na 
may putok, paano poprotektahan ang mga sibilyan kung sakaling tumindi 
ang labanan. Tapos pangatlo, dahil may combat units na nandyan sa loob, 
saan posibleng magkakaroon ng matindihang laban kung hindi natin kaagad 
mahahawakan yung pwesto. 


DAGITAB: Anong mga huling kaganapan bago ang aktwal na reyd noong 
Nobyembre 7? 


Ka Chito: Nung umagang yun, hindi namin makontak yung isang tim 

na kasama sa TO. Nag-alala kami dahil baka nakuha sila ng kaaway at 
nakumpromiso na yung operasyon. Nandun yung pagdedesisyun kung itutuloy 
o hindi yung reyd. May mga ideya na wag ituloy dahil baka huli na sila, baka 
tayo pa ang madale dyan. Merong mga mas abanteng ideya na iabante pa rin, 
kung anuman ang nangyari sa kanila. 


Ka Francis: Pinakahuling pinagdesisyunan yan, nagpulong pa ang mga 
kasama. May iba na nag-alangan na magdiretso dahil baka mapaano at baka 
nahuli nga yung mga kasama. Pero yung kalakhan naman, dahil walang 
nakikitang pagbabago sa target, ang tindig ay idiretso. 


Ang nangyari pala sa nawalang tim, nahulog ang cellphone na kontak sa 
mga kasama. Nag-isip yung mga kasama na malamang hindi itutuloy yung TO 
dahil hindi sila makontak. Imbes na bumalik sa pwesto ng mga kasama sa last 
terminal, naghiwalay at naglakad na lang palayo. 


DAGITAB: Sa aktwal na labanan, ano ang mga naging tampok na kwento? 


Ka Francis: Ang isang tampok dyan ay yung mga katutubo na ngayon lang 
nakauwi ng bayan, nakapunta sa munisipyo. Nakabreyktru sila. 

Ka Chito: Yung isang kasama na galing dun sa municipal station 
pinareinforce sa barracks. Eh di pasok siya. Nakita niya mayroong nakadamit 
na sundalo. Paak! Siya pala yun, nakaharap sa salamin. Pinutukan niya yung 
sarili niya. 


DAGITAB: Ano ang reaksyon ng kaaway? 


Ka Francis: Ang kaaway, hindi na nakaganti ng putok. Sa unang bugso halos 
wala, mayroong ganti pero hindi ganun kalakas. Ang kapal ng putok ay mula 

sa mga kasama. Kahit maglabas ng kontra-propaganda pagkatapos ng reyd 

hindi nagawa ng kaaway. 


Ka Chito: Yung kampong malalapit, halimbawa yung kampo ng CAFGU 

sa Mariil, yun ay 15 minutes walk lang, hindi nakalabas. Ang sabi ng intel 
operative na nakapwesto dun para mag-ulat, kagulo raw sa loob, hindi 
makapagpasya yung CO kung rereinforce sila o hindi. Eto namang malaking 
kampo na Company HQ ng 76th sa Barangay lgsusu, hindi rin nakareinforce, 
hindi rin pumunta. Siguro natakot kasi nga 200 NPA ang hawak nilang 
information. 


After nung reyd, dahil maraming casualty at maraming nakumpiskang 
armas sa kanila, yung battalion commander ng RPSB na colonel sa Abra de 
llog, ang reaction, “...putangina! Ang gagaling ng mga NPA na yan! Pinapokus 
tayo sa silangan, yun pala aatake sa kanluran.” Feinting tactics. Narelieve yun 
tsaka yung CO ng 76th IB after ng TO. 


Tapos ang kaaway, nakapunta lang sa munisipyo kinabukasan. Pumunta 
mismo ang SOLCOM commander at RPO MIMAROPA. Kaya sa isang takdang 
panahon na yun nailagay natin sa defensive posture ang kaaway dito sa 
Northern Mindoro. Nung atras namin halos wala kaming naramdamang 
pursuit. 


DAGITAB: Ano ang naging reaksyon ng masa pagkatapos ng TO? 


Ka Francis: Maraming natuwang masa pagkatapos ng TO. Ang mga 
nakakaaalam sa atin natuwa, at kahit mga hindi nakakaalam sa atin ay 
natuwa. Bida ang NPA. Ambabait ng NPA, matapos barilin inaabyad ang 
sugatan, dinala sa pagamutan tapos ang batang anak ng pulis, dahil putukan, 
kinalong ng NPA at baka tamaan. Isinaalang-alang ang mga sibilyan. May mga 
masa na hindi pa nakakakita ng NPA, eh di nang makakita ng NPA, tuwang- 
tuwa. Talagang laganap ‘yun. 


Ka Chito: Nagtext yung mga masa sa ating intel officer. Ang sabi, ang 
gagaling naman ng mga NPA. Ang gagaling ng mga ‘NFA'! Takbuhan ang 
"malagkit, natakot sa 'NFA. Sabi nung isang kabataan, grabe ka kuya bakit di 
mo ko sinama aatakehin nyo pala? 


DAGITAB: Anong naging epekto ng matagumpay na TO sa mga kasama? 


Ka Chito: Matapos nun, yung mga tropang kasama dun, kahit saan, walang 
pinipili, sa kusina, kubeta, yun ang pinagkukwentuhan. Hanggang isang taon 
yun ang pinagkukwentuhan ng mga hukbo. Maraming naibreyk na kumander, 
maraming naibreyk na mandirigma. Nabigyan ng bagong karanasan sa 
labanan. Yung mga sumama sa TO na mandirigma, pagkatapos nun naging 
mga opisyal na. Tapos yung mga sinasanay na opisyal na lumahok sa TO ay 
humawak na ng mga yunit. D 

Academic freedom at pambansang demokrasya (2012-2017) 


NI KA VINCE 


"Budget cut, tutulan. Budget cut, tutulan!” 


Building sa loob ng pamantasan. Papunta dapat ako sa CHEM 16 lecture 

class ko noon sa Pisay nang hikayatin ako ng isang kaibigan na sumama sa 
pagkilos ng mga estudyante laban sa budget cut imbes na pumasok sa klase. 
“Hala, di kaya magalit prof natin?”, tanong ko pa sa kanya. Sa huli, dumalo rin 
kami sa pagkilos. 


IE ang chant sa unang pagkilos na nadaluhan ko sa sa harap ng Humanities 


Matagal na panahon bago naulit ang pagsama ko sa isang pagkilos. 
Pebrero 2012, napagpasyahan kong sumali sa isang traditional student 
organization sa pamantasan. Maraming miyembrong aktibista sa nasabing 
organisasyon, at doon ko nakuha ang una kong pag-aaral sa PADEPA, ang 
Maikling Kurso sa Lipunan at Rebolusyong Pilipino o MKLRP. 


Di ko inasahan na may ganitong pag-aaral sa org na sinalihan ko. 
Kalauna'y naintindihan ko kung bakit kailangan namin matutunan ang hinggil 
sa rebolusyong Pilipino. Tama nga naman, paano nga naman lalaya ang mga 
LGBT sa bansa kung patuloy na pinagsasamantalahan ang masang anakpawis? 


Patuloy kaming binigyan ng mga aralin katulad ng Araling Aktibista o 
ARAK at mga pag-aaral hinggil sa pambansang kalagayan. Sa panahong ito 
nagsimula ang student council elections. Nag-volunteer ako sa progresibong 
political party at naging katuwang sa kampanya. Tagabuhat kami ng gamit ng 
mga kandidato kapag magsisimula na ang RTR. 


Bagama't hindi nakuha ang karamihan sa mga pusisyon sa konseho, 
masaya pa rin kami dahil maraming volunteers at organizations ang tumulong 
at sumuporta sa buong kampanya. “Bawi na lang tayo next year,” sabi ko sa 
mga kasama kong volunteer. 


Sa panahong ito, kasapi na ako ng isang lihim na selula ng Kabataang 
Makabayan o KM. Hindi maayos ang paggana ng lihim na grupo namin dahil sa 
pagkawala ng ilang susing tao. Nakapaglulunsad naman kami ng mga aktibidad 
pero hindi gaanong malaganap at kakaunti lamang ang naaabot. 


2013 ay inugnayan ako para tumulong sa paparating na pambansang 
kampanyang elektoral. Pangunahing gawain ng grupo namin ay ang 
kampanyan laban sa pork barrel. 


Higit 20 organisasyon ang kasama sa alyansa laban sa pork barrel 
na binuo namin sa loob ng pamantasan. Naglunsad ito ng serye ng mga 
mapanlikhang protesta sa kampus. Gumawa kami ng anti-pork barrel jingle at 
sayaw na ginamit sa mga pagkilos. 


Sa kampanyang ito nagsimulang sumigla ang gawain sa selula ng KM na 
kinapapalooban ko. Nagawa na rin namin ang pana-panahong paglulunsad ng 
mga pag-aaral sa PADEPA at pagdalo sa pulong ng balangay ng KM sa buong 
pamantasan. 


Enero 2014 kinausap ako para tumakbo sa paparating na council 


elections. Pumayag ako kahit wala akong alam sa gawain ng student council. 
Ang iniisip ko, di naman ako mananalo. 

Gulat na gulat ako sa resulta ng eleksyon. “Huy, nanalo ka daw!” halos 
pahiyaw na sabi ng kapwa ko kandidato. Nanalo ang mayorya sa mga kandidato 
ng party namin. Unang beses 'yun sa loob ng apat na taon. 


Kung sa bagay, mula 2013 ay mas maraming organisasyon ang 
napapakilos kumpara noong mga nakaraang taon. Mas marami rin ang 
narerekluta sa mga organisasyon. Marahil, ito ang dahilan ng landslide na 
pagkapanalo sa eleksyon. 


Dahil unang taon ng academic calendar shift, apat na buwan ang 
bakasyon sa pamantasan. Nagkaroon ng kampanya para sa pagpupultaym 
habang bakasyon. Labingtatlo (13) kaming nagdeklarang pultaym at ipinakat 
kami sa iba't ibang probinsya. 


Sa isang malaking unibersidad sa Quezon ako unang ipinakat para 
tumulong sa konseho. Naglunsad kami ng mga leadership training, mga pag- 
aaral hinggil sa pagpapagana ng student council, hinggil sa edukasyon, at iba 
pang isyu sa pambansang saklaw. Kaunti lamang sa mga sinanay namin ang 
nanalo, pero sila ang naging balon ng pwersa para sa muling pagpapalakas ng 
mga pambansa-demokratikong organisasyon sa loob ng kanilang pamantasan 
at sa Quezon. 


Kasunod nito ay ipinadala ako sa Batangas para sa paghahanap ng mga 
kontak sa malalaking eskwelahan. Nagpakat din ng team sa tabing-lawa ng 
Laguna Lake para mag-organisa sa komunidad. Ginamit na tuntungan dito 
ang paglaban sa Laguna Lake Expressway Dike Project na magpapalayas sa 
mga residente at sisira sa kanilang kabuhayan. Matagumpay na naitatag sa 
barangay ang isang hayag na pormasyong kontra sa proyekto at ang isang 
pambansa-demokratikong organisasyon ng mga kabataan. 


Tuloy lang ang pol work sa loob ng SBP habang gumagaod ang expansion 
team sa labas. Muling dumami ang napadalo ng SBP sa mga rehiyunal na 
pagkilos. Mga estudyante mula sa SBP ang bumuo sa mga komite ng written 
at visual propaganda, program, at mga propaganda, agitation and organizing 
teams o PAOT na umiikot sa mga bayan at komunidad para mag-imbita sa 
masa na dumalo sa mga pagkilos. 

Tinutulan na ng mga estudyante ang guidelines ng admin noong 
nakaraang semestre, at bumuo na kami ng alternatibong student-crafted org 
registration guidelines. Hindi ito kinilala ng OSA kaya lalong umalma ang mga 
estudyante. 


Inilunsad ng student council ang malawakang petition signing sa 
mga organisasyon. 150 sa mahigit 200 organizations ang sumuporta sa 
alternatibong guidelines matapos ang serye ng mga konsultasyon. Kahit 
ang mga religious organization at hiphop dance organization, at iba pang di 
naman dati lumalahok sa mga kampanya ay nakatuwang sa iba't ibang paraan. 
Matagumpay na nailunsad ang dayalog sa pagitan ng student council at 
OSA kasama ang mga org representative, kung saan nalantad ang pagiging 
anti-student ng OSA. Pagkatapos ng semestreng ito, narekluta na ako bilang 
kandidatong kasapi ng Partido. 


Pagpasok ng second semester, sinimulan ang kampanya para sa dormers' 
rights. Naglunsad ng konsultasyon sa bawat dormitoryo sa kampus at pinalakas 
ang alyansa ng mga dormer. lpinanawagan nilang ibasura ang exorbitant and 
redundant fees na sinisingil sa kanila ng Housing Office. 


Naging malapit ako sa mga dormer dahil sa kampanyang ito. Kahit walang 
schedule ng dorm hop, pumupunta ako sa mga dorm para makipagkwentuhan. 
Madadatnan ko doon ang mga estudyante na naglalaro ng baraha o 
nagtatawanan sa hallway. 


Naging balon ng rekrutment ang mga dormitoryo para sa mga pambansa- 
demokratikong organisasyon. Napatakbo pa namin ang ilang opisyal ng dorm 
alliance sa student council election, na nagtapos sa landslide na pagkapanalo 
sa taong iyon gaya noong nakaraan. Sa ibang kolehiyo, wala ni isang galing sa 
kabilang political party ang nanalo. 


Itinalaga ako bilang kagawad ng KT ng seksyon ng Partido sa SBP noong 
Mayo 2015. Di ko agad naintindihan kung bakit ako inilagay sa KT gayong 
wala pa akong masyadong karanasan sa Party work. “Seryoso ba yan?” di ko 
napigilang itanong sa aming kalihim. 


Marami sa mga bagong kagawad ng KT ang mas bago pa saakin. 
Paliwanag ng bago naming kalihim, sadyang mabilis ang pag-unlad ng mga 
kabataang intelektwal. Pagwawasto rin ito sa matagal nang. kahinaan, ng 
konserbatismo sa gawain sa loob ng Kam pia 

Sa pagsisimula ng semestre, tinarget ng KT na maglunsad ng walkout 
laban sa represibong polisiya ng OSA sa mga student organization na 
pangungunahan ng student council. Pagbukas ng klase ay itinambol na ito 
sa mga student organization at freshmen. Mabilis na nakuha ang suporta ng 
Freshman Block Assembly na apektado rin ng no-freshman recruitment policy 
ng OSA. Nakipagtulungan din kami sa unyon ng mga guro para sa kampanya. 


Makikita sa blackboard ng opisina ng student council ang schedule ng 
lahat ng mga klase sa kampus. Pana-panahon papasok ang mga volunteers at 
miyembro ng mga nakakatuwang na organisasyon para tingnan ang schedule 
ng mga klaseng pupuntahan nila para mag-prop hinggil sa walkout. Sa opisina 
ng isang student institution, nakalatag ang mga ginagawang placard at 
banner habang nakahilera sa mesa ang mga laptop ng social media team at 
layout artists na nag-eedit ng prop materials. Buti na lang may wi-fi na sa SU. 


Libu-libong polyeto ang ipinamahagi. Libu-libong estudyante ang 
naaabot ng mga room-to-room hops kada araw. Sa gabi, tinitipon ang mga 
volunteer at iba pang katuwang ng student council para magtalakay sa pulong 
ng iba't ibang organisasyon sa kampus. Araw-araw ding umiikot ang mga 
PAOT sa mga lugar na maraming estudyante tulad ng Student Union Building, 
tambayan ng mga organization, labas ng mga lecture hall, mga park bench sa 
Carabao Park, at iba pang tipunan ng mga estudyante. 


Sa aktwal na pagkilos, halos 1,000 ang napa-walkout sa kani-kanilang 
klase. Dumami ang sumama dahil sa galit ng mga student organization sa 
administrasyon ng pamantasan na ayaw kumilala sa kanilang karapatan sa 
malayang pag-oorganisa. 


Mataas ang naging tantos ng rekrutment sa mga pambansa- 
demokratikong organisasyon at sa KM. 


Masikhay ang naging gawain namin sa KT at ng buong seksyon sa 
semestre. Ganito pala ‘pag tagapagtiyak na ng kampanya at hindi na lang 
simpleng dumadalo sa mga aktibidad. Maraming gabi na wala kaming tulog 
dahil sa troubleshooting. Minsan, madaling araw na ay nasa gawain pa kami. 
Kilala na nga kami ng mga cashier sa 7/11 malapit sa workshop area dahil halos 
pakyawin namin ang kape at softdrinks dito. 


Nagbunga ang kampanyang ito sa isa na namang landslide victory sa 
student council elections ng UPLB noong 2016. 


Sa panahong 'yun ay wala na ako sa konseho. Pultaym na ako sa labas 
at nagsisimula na ng expansion work sa mga probinsya na wala pang malakas 
na kilusang kabataan-estudyante, partikular sa Batangas at Cavite. Binalikan 
ko ang mga eskwelahan sa Batangas na una kong pinuntahan noong 2014. 
Nagkaroon naman ng panibagong pagsisikap na mag-contact building sa 
malalaking eskwelahan sa Cavite. 


Hunyo 2016, itinalaga ako bilang Pangalawang Kalihim sa Edukasyon ng 
KT. Dahil dito, liban sa pag-erya sa Batangas at Cavite ay ako rin ang nag- 
aasikaso ng edukasyong pamPartido ng seksyon. 


Para tugunan ang panawagan ng Partido sa mas masikhay na gawaing 
pang-ideolohiya, sinikap ng istap sa edukasyon na ilunsad ang lingguhang 
desentralisadong pag-aaral ng Batayang Kurso at iba pang MLM classics. May 
mga panahon na mula sa isang linggong pag-ikot sa Cavite o Batangas ay 

babyahe ako pabalik ng kampus para tiyakin ang mga pag-aaral. Nakakapagod, 
sa totoo lang, pero nababawi ang pagod ko kapag nakikita ko na nagpupursige 
ang mga kasama na dumalo at magpadalo sa mga pag-aaral sa gitna ng 
paghahanda para sa panibagong walkout. 


Inilunsad ang walkout sa unang araw ng klase. Ang mayor na isyu noon 
ay ang pagpapatupad ng admin ng bagong online registration system na hindi 
naman gumagana nang maayos. Napakamahal ng ginastos para rito, at hindi 
rin ito idinaan sa kahit na anong konsultasyon sa mga estudyante. 


Higit 1,000 estudyante ang lumahok sa walkout. Sinugod nila ang opisina 
ng Chancellor at iginiit na makapasok hanggang sa bungad nito. Kitang-kita sa 
mukha ng mga opisyal ng admin ang pagkagulat sa dami ng mga nagprotesta 
kaya napilitan silang makinig sa demands ng mga estudyante. Nakipagkasundo 
ang admin sa ilang solusyon na pabor sa mga estudyante. 


Bagama't malaking panahon ng pagkilos sa pamantasan ay nakalaan 
sa mga student rights campaigns, sinisikap pa rin naming makatugon sa 
mga rehiyunal at pambansang multisektoral na kampanya. Sa malalaking 
pagkilos gaya ng Mayo Uno, SONA, EDSA People Power Commemoration, 
pagbisita ni Pope Francis, APEC Summit, at iba pa ay marami ring dumadalong 
mga estudyante mula sa pamantasan. Minsan ay napapalahok din ang mga 
estudyante sa mga eskwelahang ineeryahan ng regional expansion team. 


Masigla rin ang mga basic masses integration o BMI. Makailang beses 
kaming nag-BMI sa mga komunidad ng mga magsasaka sa Maragondon at 
Silang sa Cavite, San Juan sa Batangas, Victoria at Siniloan sa Laguna at 
iba pa. Nakakadalo rin ang mga estudyante sa mga welga at piket ng mga 
manggagawa sa iba't ibang pagawaan at engklabo, at mga kampuhan ng 
maralita sa Laguna at Batangas. May ilang beses na tumutulong kami sa 
pagpapasulpot ng pinansya at tulong para sa mga welgista sa pamamagitan 
ng mga bus-hop, house-to-house, at palengke-hop. 


“Di ko makakalimutan noong dumalo kami sa welga ng mga manggagawa 
ng Tanduay. Sa isang pagkilos para okupahin ang isang gate ng pagawaan, 
pinagbabato kami ng mga basag na bote ng alak ng mga bayarang goons ni 
Lucio Tan. Hinabol pa kami at sinira ang trak na nagsisilbing stage ng programa 
at maging ang mga sound system. Marahas na dispersal din ang dinanas 
namin nang idemolis ang isang komunidad ng mga mangingisda sa San Juan, 
Batangas. Sabi ng kumander ng militar na nagdemolis, “estudyanteng aktibista, 
supporter yan ng NPA!" 


Naging mayaman ang karanasan ko sa pagkilos sa loob at labas ng aming 
pamantasan. Sinikap ko na pagsabayin ang pag-aaral at pagkilos, ngunit 
dumating ang puntong pinili kong iwanan ang pamantasan dahil sa mahigpit 
na pangangailangang mag-organisa sa ibang eskwelahan. 


Ang kamalayang pampulitikang hinasa ng ilang taong pagkilos sa 
pamantasan ay kayang itransporma bilang dagdag na sandata para sa 
armadong pakikibaka. Kailangan itong masapol ng mga kabataan-estudyante 
upang lubusin ang kanilang pagkilos sa diwa ng paglilingkod sa sambayanan. 
Mula sa mga eskwelahan, dapat dumaluyong ang mga kabataan-estudyante, 
tumungo sa kanayunan at itaguyod ang armadong pakikibaka sa pamamagitan 
ng pagsampa sa Hukbong Bayan. 2 

Pasistang 85th IBPA, matagumpay na naambus ng 
BHB-AMC! 18 sundalo, dinurog. Isang tenyente, napatay! 


MULA SA DIKLAP ENERO-MARSO 2014 


Apolonio Mendoza Command (BHB-AMC) ang operasyong ambus 
laban sa 18-kataong mersenaryong pwersa ng 85th IBPA, 201st 
Brigade, Philippine Army na nakasakay sa Hummer type jeep. 


M sano: na nailunsad ng isang platun ng Bagong Hukbong Bayan- 


Naganap ang ambus sa Brgy. Ilayang Cogorin, Lopez, Quezon, ganap na 
alas-8:06 ng umaga at natapos ng bandang alas-8:45 rin ng umaga. Nagmula 
ang mersenaryong pwersa sa 85th IBPA Charlie Company Headquarters sa 
Crossing ng Brgy. San Miguel Dao, Lopez, Quezon. 


Nasapol ng mga putok ng riple at mga nakatanim na anti-personnel 
command detonated explosives (CDEX) ng nakapakat na pwersa ng Bagong 
Hukbong Bayan ang papalapit na Hummer type jeep lulan ang 18-kataong 
kaaway. Resulta nito, napatay ang 9 katao habang malubhang nasugatan 
naman ang iba pa. Dalawa sa napangalanang napatay ay si Lt. Region 
Blancada, tumatayong pinuno ng pwersa at commanding officer ng Charlie 
Company ng 85th IBPA, ganundin si Pfc. Mark Malabanan. 


Malubhang nasugatan naman ang mga kinilalang sina Corporal Michael 
Milleno at Corporal Melbourne Mercado at si Pfc. Trillanes at Pfc. Latumbo. 
Dinala ang mga ito sa ospital ng mersenaryong militar sa Camp Nakar at sa 
V. Luna sa Quezon City. Bukod dito, ang lima pa sa mga sugatan ay dinala sa 
Holy Rosary Hospital sa bayan ng Lopez. 


Sa kabilang banda, ligtas na nakaatras na wala ni anumang sugat ang 
mga pwersa ng BHB-AMC na nagsagawa ng matagumpay na ambus. 


Ang pwersang naambus na pinamumunuan ni Lt. Blancada ang 
siyang namumuno sa operasyong militar na inilulunsad sa mga barangay sa 
hangganan ng Lopez-Gumaca at Macalelon na kanilang isinasagawa sa loob 
ng nasa limang araw na bago sila naambus ng yunit ng AMC. 


Isang kabulaanan at pagtatakip ng Philippine Army sa kanilang kahihiyan 
ang pagsasabing pupunta sila sa ilulunsad nilang medical mission sa Brgy. 
Vegaflor ng Lopez. 


Ang matagumpay na ambus ay pamamarusa sa mga pwersa ng 85th 
IBPA at ng 201st Brigade na nagsagawa ng pamamaslang kay Kasamang 
Roberto Campaner (Ka Brando) noong Marso 1, 2014 sa Barangay Sto. Niño 
Ilaya, Lopez, Quezon na halos katabi rin lamang ng Barangay Ilayang Cogorin 
na pinangyarihan ng nasabing ambus. 


Pinaslang si Ka Brando matapos na masugatan, malagay sa katayuang 
hors de combat at mahuli ng mga pwersa ng 201st Brigade. 


Ang 85th IBPA rin ang pangunahing responsable sa pagkamartir nina 
Kasamang Sol, Manilyn, Bibith, Lila, Joshua at Jessie noong 2012. Ang 
naisagawang ambus ay bahagi ng pagbibigay ng rebolusyonaryong hustisya 
sa mga martir ng rebolusyon at sa sambayanan. 


Ang matagumpay na ambus ay panandang-putok sa nagpapanibagong 
sigla at tuluy-tuloy na paglakas ng armadong pakikibaka, ng Bagong Hukbong 

AGANG 


Ay 4 AEN 


Bayan, ng Partido Komunista ng Pilipinas sa South Quezon-Bondoc Peninsula 
(SQ-BP). Sa ganito, malinaw pa sa sikat ng araw ang kabiguan ng Oplan 
Bayanihan na wasakin ang Partido Komunista at Bagong Hukbong Bayan sa 
SQ-BP. 


Ipinakita ng matagumpay na ambus na ito ang inabot na antas ng husay 
sa pagpaplano, pagmamaniobra at disiplina ng BHB-AMC. Nagawa nitong 
maikutan ang sinsin ng operasyon ng kaaway at matiyagang humanap ng 
pagkakataon upang maisagawa ang matagumpay na ambus. 


Higit sa lahat ipinakita ng matagumpay na ambus na ang 
rebolusyonaryong baseng masa sa SQ-BP ay nananatiling malawak at 
malalim at kailanman ay hindi nadurog ng walang puknat na mga operasyong 
pangwawasak ng kaaway. Ang mamamayang biktima mismo ng pandarahas 
ang pangunahing nagsikap katuwang ang platun ng BHB upang maisagawa 
ang matagumpay na ambus at maging ganap ang pamamarusa sa pasistang 
pwersa. 


Ang matagumpay na ambus ay kasagutan sa kasalukuyang mainit na 
usapin ng pagkakahuli ng mag-asawang Kasamang Benito Tiamzon at Wilma 
Tiamzon. Malinaw na ang pagkakahuli sa dalawang matataas na lider ng 
Partido Komunista at ng rebolusyong Pilipino ay hindi magiging dahilan ng 
pag-atras at lalunang pagkawasak ng rebolusyong Pilipino na pinamumunuan 
ng Partido Komunista ng Pilipinas. 


Bagamat tiyak na may pinsala ang resulta ng pagkakahuli sa kanila, 
sapat ang dami ng kasalukuyang mga makaranasang matatanda at batang 
kadre ng Partido Komunista ng Pilipinas upang pamunuan at dalhin sa 
estratehikong pagkakapatas at tagumpay ang rebolusyong Pilipino. 

Higit sa lahat, ang sambayanang Pilipino, laluna ang masang 
manggagawa, magsasaka, kabataan, kababaihan, pambansang minorya at iba 
pang demokratikong uri at sektor ang nagsusulong ng rebolusyon sa araw- 
araw. Ang walang kapantay na krisis, kahirapan, pagsasamantala at pang- 
aapi na dinadanas ng mamamayan ang panloob na kundisyon sa Pilipinas 
para sa katiyakan ng tagumpay ng rebolusyon. 


Ang matagumpay na ambus ay mainit na salubong na putok ng Bagong 
Hukbong Bayan sa SQ-BP sa okasyon ng ika-45 anibersaryo ng Bagong 
Hukbong Bayan ngayong ika-29 ng Marso, 2014. 


Sa pamamagitan nito, ipinapaabot namin ang pinakamainit na pulang 
pagpupugay at pagbati sa mga kasama at masa na naging dahilan ng 
materyal na tagumpay ng ambus na ito. Higit pang mag-iibayo ang 
pagsulong ng armadong pakikibaka, pagtatayo ng base, pagsusulong ng 
rebolusyong agraryo sa mga darating na buwan at taon sa SQ-BP. 
Magmamartsa itong kasabay ng dakilang pag-igpaw pasulong ng 
rebolusyong Pilipino sa pambansang saklaw mula estratehikong depensiba 
tungong estratehikong pagkakapatas. 2 

Pakikibakang agraryo sa isla ng Mindoro, 
balon ng gintong aral at tagumpay 


MULA SA KALATAS ABRIL-HUNYO 2014 


“Ano ang halaga ng hukbo sa masa? Simple lang naman ang sasabihin ko. 
Kung wala ang hukbo hindi kami magkakaroon ng lupang masasaka, wala 
kaming makakain at hindi ako makakapag-aral. Kaya ako nag-hukbo para 
makatulong din na mabigyan ng lupa ang mas marami pang masa.” 
- Ka Mikoy, Pulang kumander ng LAGC-BHB Mindoro 


demokratikong rebolusyong bayan. Ito ay isang kilusang magsasaka na 

nakatuon sa paglutas ng saligang problema ng masang magsasakang 
bumubuo ng mayorya ng populasyon sa bansa. Tumutugon ito sa 
pangunahing sigaw ng uring magsasaka para sa sariling lupang mabubungkal 
at lulutas sa lahat ng anyo ng pagsasamantalang pyudal at malapyudal. 


N ng Rebolusyong Agraryo (RA) ang pangunahing laman ng 


Tinatanganan ng pinagsamang lakas ng mga magsasaka, katutubong 
Mangyan at mga yunit ng BHB ang pagsusulong ng mga programa ng RA 
sa isla ng Mindoro. Nagkamit ang masang magsasaka ng maniningning na 
tagumpay simula nang isulong ang RA sa isla kabilang na ang pagpapalaya 
ng libong ektaryang lupain sa kontrol ng mga pastuhan at iba pang asyenda 
at ang pamamahagi nito sa mga magsasaka at katutubo. Tinatamasa sa 
kasalukuyan ng mahigit 1,200 pamilyang magsasaka at katutubo o higit sa 
7,000 katao ang benepisyo sa pagbubungkal ng mahigit sa 12,541 ektarya ng 
mga lupaing sakop ng rebolusyong agraryo sa isla. 


Pyudal at malapyudal na pagkaalipin at pagsasamantala 

Dalawa sa tatlong magsasaka sa Mindoro ang walang sariling lupa. 
Maliliit na parsela lamang ang sinasaka ng karamihan sa nagmamay-ari 
ng lupa. Noong dekada otsenta, dalawa hanggang tatlong ektarya ang 
karaniwang lawak ng lupain ng isang magsasaka. Umaabot na lang ito sa 
kalahati hanggang isang ektarya sa kasalukuyan. Patuloy na walang lupa ang 
signipikanteng bilang ng mga settler na nagbubungkal ng lupang pampubliko 
o porestal. Nasa kamay ng mga panginoong maylupa (PML) ang malalawak 
na kapatagan at magagandang lupang agrikultural. Sila rin ang may kontrol 
sa industriya sa agrikultura, kalakalan at pamilihan ng mga produktong 
agrikultural sa isla. 


Nakararanas ng iba't ibang tipo at anyo ng pyudal at malapyudal na 
pagsasamantala ang mga magsasaka, manggagawang bukid, mangingisda, 
at katutubo sa isla. Pinahihirapan ang masang magsasaka ng mataas na upa 
sa lupa, aliping sahuran, usura, mababang presyo ng palay at produktong 
bukid at mataas na presyo ng mga gamit sa pagsasaka. Nasasadlak sa 
paghihikahos ang mga manggagawang bukid. Nabubuhay sila sa aliping 
sahod at nitong nakaraang ilang taon ay parami nang parami ang nawalan ng 
trabaho dahil sa paggamit ng mga PML ng mga makinang combine harvester. 
Ito ay isang makabagong makinaryang pansaka na may kakayahang 
makapag-ani at makapagsako ng palay at mais saklaw ang ilang ektaryang 
taniman sa loob lamang ng maiksing panahon na walang mataas na 
pangangailangan sa lakas-paggawa ng tao. 


Malawakan ang pangangamkam ng mga lupain sa mga mangingisda 


at mga nakatira sa baybay-dagat. Tampok ang kumbersyon ng mga 
produktibong lupain tungong pook-pasyalan para sa turismo. Malawakan at 

sistematiko ang ispekulasyon at pangangamkam sa mga lupaing ninuno ng 
mga katutubong Mangyan. Kaugnay din nito ang ambisyosong programang 
pangreporestasyon na isinusulong ng rehimeng BS Aquino sa ilalim ng 
National Greening Program na nagreresulta sa malawakang pang-aagaw 

at pangangamkam ng lupaing ninuno ng mga katutubo. Binalangkas ng 
reaksyunaryong estado sa ilalim ng programang ito ang pagtatanim diumano 
ng 1.5 bilyon na punongkahoy sa 1.5 milyong ektarya sa loob ng taong 2011 
hanggang 2016. 


Bago pa maorganisa ng BHB ang masang magsasaka at katutubo, wala 
silang magawa laban sa pangangamkan ng kanilang mga lupain. Mula 1950, 
matapos ang Ikalawang Digmaang Pandaigdig, naging laganap ang pagkuha 
ng mga Pasture Lease Agreement (PLA) ng mga lokal na PML at mga PML 
na nanggaling sa ibang probinsya para gawing pastuhan ang malalawak 
na lupain ng isla. Sinaklaw ng malalawak na pastuhan ang halos buong 
porestal na kalupaan ng Oriental at Occidental Mindoro. Maraming mga 
pamilyang katutubo at mga setler ang napalayas dahil sa iba't ibang paraan 
ng pangangamkam ng lupa ng mga pastuhan. Ilan dito ang paggamit ng mga 
bayarang armadong pwersa para takutin ang masang magsasaka. 


Paglaganap ng apoy ng pakikibakang agraryo sa isla 

Sing-aga ng 1980 ay may mga nailunsad nang RA sa isla. Ibinunga ito 
ng paghahangad ng masang magsasakang humulagpos sa nararanasang 
pyudal at malapyudal na pagkaalipin at pagsasamantala. Ang mga unang 
anyo ng RA na ipinatupad ay pagpapalayas at okupasyon sa mga pastuhan, 
paglaban sa usura, at pagbawi sa usurero ng labis na siningil na interes at 
mga kolateral na nasamsam sa mga magbubukid. 


Taong 1980 nang ilunsad ng mga magsasaka ang kanilang laban para 
pababain ang singil sa irigasyon sa mga baryo ng Ilvita, Cabacungan, Paitan, 
Pag-asa, Victoria at Lagnas--lahat sa bayan ng Sablayan ng Occidental 
Mindoro, at paglaban at pagpapalayas sa mga pastuhan sa dalawang 

bayan ng Oriental Mindoro. Taong 
AN 1980 din nang naging popular 
sa Mangyan Buhid ang “salop 
ni Tagubi”' para kontrahin 
ang pandaraya ng mga 
negosyanteng namimili 
ng mga produktong 
bukid tulad ng kape 
at mais sa bayan ng 
Bongabong, Oriental 
Mindoro. Noong 
maagang bahagi ng 
dekada nubenta, 
nagkaroon ng 
paglaban ang masang 
Buhid at loctanon? sa 
kinairalang sistemang 
“talsik” na dumadaya 
sa bilang at presyo ng 
ipinagbibiling saging. Sa 
sistemang ito, tinatawag na 
talsik at hindi na binabayaran 
ang bilang ng saging sa bawat 
piling na hindi umaabot sa lima. 

Nagtagumpay ang mga katutubong Buhid sa kanilang laban. Sa 
kasalukuyan ay kada piraso na ng saging ang binabayaran ng mga mamimili 
sa mga magsasaka. 


Taong 1983 nang manawagan ang BHB ng pagwasak sa mga pastuhan 
ng mga despotikong PML at pagbabalik ng mga lupaing ito sa mga 
magsasaka at katutubo. Masiglang tumugon ang mamamayang Mindoreho 
mula timog hanggang hilaga ng isla. Lumaganap ito na parang apoy na 
kumalat sa buong isla. Nagsanib ang mga pagkilos ng masang magsasaka 
sa kapatagan ng Occidental Mindoro laban sa mga asyenda ng PML tulad ng 
Aquaphil, PLDT, Ona, Almeda at lupang Colonias. 


Ang pakikibaka para sa lupa ng mga magsasaka sa Aquaphil ang naging 
pangunahing laban sa isla. Sinuportahan ito ng iba't ibang mga grupo sa 
loob at labas ng bansa. Dahil sa labis na kalupitan at panunupil ng mga 
goons at security guard ng kumpanya, nagsama-sama ang mahigit sa 30 
magsasaka at naghanap ng ugnay sa BHB sa kabundukan ng Bulalacao 
at nagboluntaryong umanib sa hukbong bayan. Bagamat nasa kapatagan, 
sinubaybayan at ginabayan ng hukbo ang laban dito. Bandang huli, 
nakapagbuo sa lugar ng mga komite sa depensa at milisyang bayan (MB) 
para tulungan ang mga magsasaka sa kanilang laban. Nakapagpasampa rito 
ng mga magsasaka sa hukbo at nakapagbigay ng mga bayani at martir ng 
rebolusyon. 


Taong 1982 nang maglunsad ang kaaway ng operasyong panunugis sa 
mga rebolusyonaryong pwersa ng isla. Inoperasyon nila ang mga kapatagan 
at nalimita ang pagkilos ng hukbo sa lugar ng mga katutubo. Tinangkilik 
ng mga katutubo ang hukbong bayan. Maluwag silang tumugon sa atas na 
tumulong sa pagpapalawak na ibinunga ng mabuting relasyong naitayo ng 
hukbong bayan sa mga tradisyunal na lider ng mga katutubo at suportang 
ibinigay ng hukbo sa pakikibaka nila sa lupa mula sa pangangamkam ng mga 
pastuhan at reaksyunaryong gubyerno. 


Nang magpalawak ang Partido sa dulong timog ng Oriental Mindoro 
noong 1983, wastong naturok at tinugunan ng hukbo ang interes ng mga 
magsasaka pangunahin ang paglaban sa pangangamkam sa lupa ng mga 
PML at mga pastuhan, at problema sa Certificate of Land Transfer (CLT) 
at okupasyon ng mga abandonadong lupa sa limang bayan ng Occidental 
Mindoro. 


Sa panahon ng 1990-2001 ang rurok ng mga pagkilos para sa okupasyon 
sa lupa. Libu-libong magsasaka ang napakilos at nakinabang sa mga 
tagumpay ng mga pakikibakang ito. Umabot sa maksimum ang okupasyon sa 
lupa kung saan may mga kasong pinalayas ang PML, kinumpiska ang kanilang 
mga kagamitan at winasak ng hukbo ang kanilang pastuhan. Gayundin, 
kinumpiskahan ng mga armas at iba pang gamit ang mga bayarang 
armadong pwersa ng mga pastuhan. Matapos ito, naipamahagi sa masang 
magsasakang wala at kulang sa lupang masasaka ang karapatang bungkalin 
ang mga lupaing kinumpiska at inokupa ng masang magsasaka. 


Matagumpay ding naisulong ang pagpapataas ng sahod ng mga 
manggagawang bukid sa pamamagitan ng pagbubuo ng kanilang unyon 
sa bayan ng Calintaan sa Occidental Mindoro. Ipinaglaban ng mga 
manggagawang bukid hanggang antas munisipyo na maitakda kung magkano 
ang kanilang sahod. Dahil sa kanilang pagkakaisa at inilunsad na laban, 
tumaas ang kanilang sahod at naisabatas ng Sangguniang Bayan ang 
istandard na sahod ng mga manggagawang bukid. 

Ang isang di tipikal at naiibang tipo ng RA na inilunsad sa isla ay ang 
pagpapataas ng presyo ng pebbles. Kabuhayan ng mga katutubong Iraya at 
iba pang nakatira sa baybayin ng hilagang Mindoro ang pamumulot ng bato 
at pagbebenta nito sa napakamurang halaga. Dahil walang ibang kabuhayan, 
matinding pinahihirapan ng komersyanteng usura ang mga namumulot 
ng pebbles kapag inuutang nila ang mga gastusin na pankonsumo sa mga 
tindahan na pag-aari rin ng namimili ng bato. Nababaon ang masa sa 
matinding utang na halos gabundok na bato ang katumbas dahil sa sobrang 
pambabarat sa presyo ng bato. Naipagtagumpay ang pagpapataas ng presyo 
ng pebbles ng 5 piso bawat balde. At hanggang ngayon, tuloy pa rin nilang 
ipinaglalaban ang pagpapataas ng presyo nito sa iba't ibang mga negosyante. 


Bukod sa inilulunsad na mga laban, aktibo ang mga magsasaka sa 
pagbubuo ng mga grupong suyuan. Isang porma ito ng sama-sama at 
relyebong pagtatrabaho ng mga kasapi ng grupo sa indibidwal at mga 
komunal nilang sakahan. May karanasang inaabot ng mahigit 30 katao 
ang isang grupong suyuan, kung saan mabilis na natatapos ang trabaho 
at mahusay na naipatutupad ang mga patakaran sa pagtatrabaho. Sa 
kasalukuyan ay maliliit na grupo ng suyuan ang pinaiiral upang mas mabilis 
na umikot ang pagtatrabaho sa mga sakahan. 


Mayroong nakatalagang yunit sa produksyon ang hukbo na nagtuturo ng 
mga kasanayan sa mga magbubukid ukol sa mga paraan ng pagsasaka mula 
sa pagpupundar ng mga sakahan at tubigan hanggang sa pag-aani ng mga 
produktong bukid. Sa kasalukuyan ay inihahanda ang kampanya at edukasyon 
para sa siyentipiko at organikong pagsasaka para mapalaki ang ani ng mga 
magsasaka at sa gayo'y matustusan ang kanilang sariling pangangailangan, 
ng hukbo at ng digma sa kabuuan. 


Mga gintong aral at bunga ng lakas at pagkakaisa ng hukbong bayan at 
masang magsasaka 

Sa maraming kaso at pagkakataon, malaki ang papel ng hukbo para 
pakilusin ang masa sa RA. Karaniwang nagsisimula ang masang magsasaka 
na takot. Ngunit pinatutunayan ng karanasan na walang kinikilalang takot ang 
nagugutom na tiyan. Dahil nakasalang ang kabuhayan at nauunawaan ang 
kahalagahan ng pagsusulong ng laban para sa lupa ay nagkakaisa ang mga 
magsasaka. 


Isang malaking tagumpay ang pagkakaisa ng mamamayan. Batid 
nilang hinding-hindi nila mapakikinabangan ang mga lupain kung hindi sila 
nagkakaisa, nag-oorganisa ng kanilang hanay at kung wala ang suporta ng 
hukbo. Kinikilala nila na hindi makakamit ang mga tagumpay na bunga ng 
pagsusulong ng RA kung wala ang BHB. 


Pinakamatingkad na tagumpay sa pagsusulong ng RA ang pakinabang 
mismo ng mga magsasaka at mga katutubo sa lupa. Ang ilang libong ektarya 
na dating mga pastuhan ay mga sakahan nang natatamnan ng palay, 
bawang, sibuyas, mani, at iba pang pagkain. Mula sa mais, saging, at mga 
halamang-ugat na sinasaing ng mga magsasaka, ngayon ay kumakain na 
sila ng kanin at naghahangad ng mabuting kabuhayan at kalagayan para sa 
kanilang mga anak at pamilya. 


Matamang sinusubaybayan ng hukbo ang mga laban sa RA. Sa tuluy- 
tuloy na pagsusulong ng RA, napapanday ang masang magsasaka sa 
pakikibaka at tumataas ang kanilang kakayahan sa pangangasiwa hindi 
lamang sa ekonomya kundi maging sa pulitika. Karamihan sa mga samahang 

magsasaka sa kasalukuyan ang may 
kakayahang pamahalaan ang kanilang 
sariling organisasyon. Mahusay nilang 
naipatutupad at napauunlad ang mga 
patakaran ng RA. 


Pinalalakas ng mga samahang 
masa ang kanilang organisasyon. 
Naglulunsad sila ng mga pagsasanay 
upang mapataas ang kakayahan sa 
pamumuno at pangangasiwa ng mga 
kasapi at lider ng samahan. Aktibo 
ang mga samahang magsasaka sa 
pag-aaral, pagpopropaganda at pag- 
oorganisa. Naglulunsad sila ng puspusang 
edukasyon hinggil sa kasaysayan ng 
lupa at pakikibaka ng mga magsasaka. 
Maliban dito, kasama ring isinusulong ang 
kampanya laban sa hila ng pagkakanya- 
kanya, oportunismo, ekonomismo at 
pagkamakasarili habang pinalalakas ang 
kolektibismo, komunal na mga sakahan at 
taniman, at sama-samang pagkilos. 


Nabubuo ang mga grupo ng mga 
magsasaka, kababaihan, at kabataan, 
mga Sangay ng Partido sa Lokalidad 
(SPL), at mga ganap na samahang masa 
(GSM). Ginagabayan at sinasanay sila ng 
Partido at hukbo mula sa paglulunsad 
ng panlipunang pagsisiyasat tungkol 
sa kalagayang pangkabuhayan, mga 
problema at hinaing ng mga magsasaka 
at katutubo laban sa mga pastuhan, 
pagbubuo ng mga plano sa pagsusulong 
ng mga pakikibaka para sa reporma sa 
lupa hanggang sa makapusisyon na ang 
mga magsasaka. Sa mga kasong palaban 
ang mga PML at mga tauhan ng pastuhan, 
naglulunsad ng mga aksyong pamamarusa 
ang BHB tulad ng reyd at kumpiskasyon 
ng mga hayop at kagamitan. 


Masasabing isa sa mahahalagang 
bunga ng mga lugar na may RA ang daan- 
daang masang magsasakang sumampa 
sa BHB. May isang erya ng RA na higit 60 
ang sumampa sa BHB at ang isa naman 
ay mahigit 70. Malinaw na saanman may 
matagumpay na RA, ito ay di matutuyuang 
balon ng suporta at lakas-tauhan para 
sa hukbong bayan. Mataas ang pagkilala 
ng mga magsasaka sa rebolusyonaryong 
kilusan at lakas ng hukbo bilang 
sandigan nila kung bakit naisusulong 
ang mga programa ng RA. Patunay 
ito na di mapaghihiwalay ang tatlong 


T 


...pinatutunayan ng 
karanasan na walang 
kinikilalang takot ang 
nagugutom na tiyan. 
Dahil nakasalang 

ang kabuhayan at 


nauunawaan ang 


kahalagahan ng 


pagsusulong ng 
laban para sa lupa ay 
nagkakaisa ang mga 


magsasaka. 

mahahalagang tungkulin para magtagumpay ang demokratikong rebolusyong 
bayan--ang armadong pakikibaka, pagtatayo ng base at rebolusyong agraryo. 


Sa ilalim ng gabay at wastong pamumuno ng Partido Komunista ng 
Pilipinas (PKP) at suporta ng hukbong bayan, ang bawat erya ng RA ay larawan 
ng kasiglahan ng baseng masa. Dito naitatayo ang pinakamahigpit na ugnayan 
ng hukbo at mamamayan sa isla. Kahit sa panahon ng militarisasyon at 
matinding pag-atake ng kaaway, nanatili ang pagtangkilik ng masa. Sa panahon 
ng Oplan Bayanihan, pilit na ginagaya ng mga Peace and Development Teams 
(PDTs) ng kaaway ang ginagawa ng hukbong bayan. Ngunit isang malaking 
gawain ng hukbo ang hindi kayang gawin ng kaaway ni magpanggap para dito-- 
ito ang paglulunsad ng RA. 


Tungkulin ng rebolusyonaryong kilusan na konsolidahin at patuloy na 
pagyamanin ang mga nakamit na tagumpay sa pagsusulong ng rebolusyong 
agraryo. Sa harap ng papatinding anyo ng pyudal at malapyudal na 
pagsasamantala ng naghaharing sistema, kailangan patuloy na buuin ang 
mahigpit na pakikipagkaisa ng masang magsasaka sa malawak na hanay ng 
mamamayan at isulong ang demokratiko at pambansang interes ng sambayanan 
batay sa mga adhikain ng demokratikong rebolusyon ng bayan. 2 


1Ang “salop ni Tagubi” ay katawagang hinalaw ng mga Mangyan Buhid para maging 
istandard na panukat na salop sa mga ibinibentang mais at kape ng mga katutubo 
na naninirahan sa hulo ng Bongabong River na nag-iiba sa madayang salop ng mga 
usurero-komersyante. Si Ka Tagubi ang isa sa mga unang kadre ng Partido at hukbo 
na nagpundar ng rebolusyonaryong pakikibaka sa Oriental Mindoro. 


2 Terminong Buhid sa mga Tagalog, Bisaya at taga-patag 
3 Tipak ng lupaing kinamkam ng Sablayan Penal Colony sa masang magsasaka 

pumunta ang gobernador 
ng Palawan sa komunidad ng mga 
Palaw'an upang paalisin sila't 

bigyang daan ang pagtatayo ng 
malalaking negosyo. 


Kailangan 
niyo nang 
umalis dito! 


Hindi tayo 
papayag na 
mapaalis sa 
ating lupang 

ninuno! 

Kailangang 

maghanda ang 
lahat ng 

Palaw'an! 


y 


Dole Inc. 
Nestlé 


Agumil Phils. 


Dito ako tumanda 
at nagkapamilya! 
Nandito rin ang 

hanapbuhay namin! 


Saan na tayo 
titira at magha- 
hanapbuhay? 


Tama ang 
Panlima! 


Sa pangunguna ng mga Panlima, pinagplanuhan at pinaghandaan 
ang pagpapatawag ng kumperensya upang buuin ang 
organisasyon na magbibigkis sa mga hinaing at karapatan ng 
mga katutubo sa Palawan. Mahigpit nilang nakatuwang ang NPA. 


Ngayon na ang panahon 
upang bumuo ng samahan 
ng mga katutubong lalaban 

para sa ating mga 
karapatan! 


Kailangang magkaisa 
ang mga katutubo at 
gumawa ng hakbangin 

para lumaban at umunlad 


ang kabuhayan. malaking 


pagtitipon 
ang maga- 


Pupunta 
ka ba sa 
pumperensyar 


Oo, pupunta 
makan 


Ika-29 ng Disyembre 2014, inilunsad 
ang kumperensya sa loob ng isang 
sonang gerilya at binuo ang Supok, 
ang rebolusyonaryong organisasyon 
ng mga katutubo sa Palawan. 


“Panlima - mga pinuno ng Palaw'an 
Pagtatarabidan - pagkakaisa 

a S 


E 


Pagpupugay 

at Parangal 

kay Ka Yayang, 
rebolusyonaryong 
martir! Kababaihang 


namulat, nakibaka! 
MULA SA KALATAS ENERO-MARSO 2015 


a pagrerebolusyon, hindi 
S natin maitatakda kung paano 

tayo mamamatay- may mga 
kasamang namamatay sa labanan, 
may dinudukot ng kaaway at hindi 
na muling makikita, may pinapatay 
ng kaaway, may namamatay sa 
aksidente at may namamatay sa 
sakit. Hindi rin natin mapipili kung 
saan ihihimlay ang ating pagal na 
katawan--sa kagubatan man, sa 
parang, sa malalamig na semento 
sa libingan, o sa maaliwalas na 
funeral park. Ang tiyak ay kung 
para kanino ang ating kamatayan-- 
para sa sambayanan, para sa 
rebolusyon! 


Wala pang isang taon mula 
nang malaman niyang siya ay 
dinapuan ng nakamamatay na 
kanser sa baga, ang kanyang maliit 
at mahinang katawan ay tuluyan 
nang iginupo noong Marso 5, 
2015 bandang alas-9 ng umaga 
ngunit ang kanyang matibay 
na paninindigan ay lumaban 
hanggang sa kanyang huling 
hininga. 


Si Ka Yayang, Nora 
Bautista Rosanes, 56 taong 
gulang, ay isang mapagmahal at 
maalalahaning asawa at ina. Nanay 
sa maraming mga pamangkin 
at apo. Kaibigan. Kapatid. Anak. 
Babae. Kasama. Rebolusyonaryo. 
Komunista. 


Nagmula ang kanilang 
pamilya sa Cavite ngunit naging 
setler sa isang barangay ng 
Tagkawayan, Quezon. Ang 
kanilang lugar ay base ng 

rebolusyon at ang kanilang pamilya ay naging masugid na tagapagtaguyod 
ng hukbo at armadong pakikibaka. Nananalaytay sa dugo ni Ka Yayang 

ang rebolusyonaryong tradisyon ng kanilang pamilya. Ang kanyang 
nakatatandang kapatid na si Ben Rosanes ay biktima ng paglabag sa 
karapatang pantao sa panahon ng diktadurang US-Marcos. Dinukot siya 

ng pasistang militar noong 1974 at di na muling nakita. Ang nakababatang 
kapatid niyang si Gregorio alyas Ka Gimo/FL ay nagbuwis ng buhay sa isang 
labanan sa Brgy. Malpalon, Calintaan, Occidental Mindoro noong Setyembre 
2, 2002. Ang kanyang bayaw na si Bienvenido Vallever alyas Ka Brendo/ 
Tagubi, na matagal na naglingkod bilang hukbo sa Mindoro at Palawan ay 
namatay sa sakit noong 1293. Sa kanya ipinangalan ang kumand ng BHB sa 
Isla ng Palawan. 


Mahaba ang rebolusyonaryong kasaysayan ng pakikibaka ni Ka Yayang. 
Namulat siya sa pambansa-demokratikong kilusan nang maugnayan 
ng mga kasama sa hukbo sa kanilang lugar. Nagpultaym si Ka Yayang 
noong dekada 1980 at unang naitalaga sa mga gawaing nagseserbisyo sa 
mga magsasaka. Mula 1980 hanggang 1990 ay kumilos siya sa Mindoro. 
Noong panahon ng IDKP, pinangasiwaan niya ang Regional Publication 
Unit sa ilalim ng Panrehiyong Kagawaran sa Edukasyon na naglilimbag 
at nagpaparami ng mga rebolusyonaryong babasahin at mga aklat. 
Sa nakaraang dekada ginampanan niya ang gawain sa hanay ng mga 
kababaihan at magsasaka. 


Taong 1987 nagkasakit na sa puso si Ka Yayang. Kinailangan niyang 
sumailalim sa operasyon at lagyan ng pacemaker upang tulungan ang 
mahina niyang puso. Gayunman, hindi ito nagdulot ng panghihina sa 
rebolusyonaryong paninindigan ni Ka Yayang. Sa kabila ng kanyang 
karamdaman, patuloy siyang naglingkod sa masang anakpawis. Katunayan, 
si Ka Yayang ay naging medik at tagapayo ng mga kasamang may problema 
sa kalusugan. Maaalala siyang naghihilot ng maraming kasama, nag- 
aakupangtura at nagbibigay ng mga halamang gamot. Para kay Ka Yayang, 
bawat gawain, gaano man ito kateknikal at kaliit ay para sa rebolusyon. 


Ipinakita ng buhay at pakikibaka ni Ka Yayang na hindi kayang 
hadlangan kahit ng pinakamalalang sakit ang pagnanais ng isang 
rebolusyonaryong maglingkod sa masang api. Ang pagluluksa sa kanyang 
pagpanaw ay magsisilbing dagdag na lakas at determinasyon para sa mga 
nagpapatuloy ng kanyang naiwang mga gawain. Dadalhin natin sa ating 
araw-araw na pakikibaka ang diwa at alaala ni Ka Yayang at ng lahat ng mga 
mahal nating rebolusyonaryong martir bilang inspirasyon at tanglaw sa 
pagsulong hanggang makamtan ang tagumpay. 2 

Dakilain ang buhay at pakikibaka ng 14 rebolusyonaryong 
martir sa Nasugbu, Batangas! 

Palitan ng daang ulit ang nabuwal nilang katawan! 
Ibaling ang pamimighati sa ibayong rebolusyonaryong 
determinasyon at katapangan! 


JAIME “KA DIEGO” PADILLA, TAGAPAGSALITA, MELITO GLOR COMMAND-BHB TIMOG KATAGALUGAN 
DISYEMBRE 2017 


inakamataas na pagpupugay ang ibinibigay ng Melito Glor Command- 
p Bagong Hukbong Bayan-Timog Katagalugan sa 14 Pulang mandirigma 

ng BHB na namartir sa labanang naganap noong Nobyembre 28 
sa Nasugbu, Batangas. Nagtagumpay ang imbing pakana ng malalaking 
burgesyang kumprador sa pangunguna ni Henry Sy na mapaslang ang 14 
kasama sa isinagawang ambus ng bayaran nitong Armed Forces of the 
Philippines-Philippine National Police (AFP-PNP) laban sa nakasakay sa 
dalawang sasakyan na yunit ng BHB at tumatahak sa kahabaan ng highway 
ng Nasugbu, Batangas. Nasa proseso ng paglipat ang yunit upang puntahan 
ang isang baryo ng mga magsasakang biktima ng pangangamkam ng lupa ni 
Henry Sy nang sila ay maambus ng kaaway. Sa kabilang banda, magiting na 
lumaban ang mga kasama kung saan nagawa nilang makapatay ng lima at 
makasugat pa ng apat sa kaaway. 


Dakilain natin ang buhay at pakikibaka ng 14 kasama. Magsisilbing apoy 
at hindi magmamaliw na inspirasyon ang kadakilaan ng kanilang buhay-at- 
kamatayan. Pinakamataas na parangal ang ating ibinibigay sa mga tunay na 
Hukbo at bayaning sina: 


1. Henry “Ka Jessie” delos Reyes ng Brgy. Quisumbing, Calaca, Batangas: 
2. Joshua “Ka Maru" Hernandez ng Brgy. Mataas na Pulo, Nasugbu, Batangas: 
3. Carl “Ka CJ" Labajata ng Brgy. Mataas na Bayan, Lemery, Batangas: 
4. Evelyn “Ka Anna” Nuestro Manalo ng Brgy. Bunducan, Nasugbu, Batangas: 
5. Anne “Ka Bella” Casilac ng Brgy. Lumaniag, Lian, Batangas: 

6. Glenmark “Ka Zenki” Aytona ng Brgy. 4, Balayan, Batangas: 

7. Anthony “Ka Jasmine" Pilit ng Brgy. Patugo, Balayan, Batangas: 

8. Alfred “Ka RM" Cadag ng Sto. Tomas, Batangas: 

9. Zandy “Ka Venus" Aurin ng Central Quezon; 

10. Julieto “Ka Buwi" Pellazar Jr. ng lalawigan ng Rizal: 

11. Josephine “Ka Ella” Lapira ng University of the Philippines, Manila: 

12. Roberto “Ka Hasan" Dolleton ng Dasmariñas, Cavite: 

13. Kamil “Ka Alex” Manangan, ng Polytechnic University of the Philippines, 
Sta. Mesa, Manila: 

14. Graciela Mae “Ka Alena” Penkian Pacaldo ng Maynila. 


Binibigyan din namin ng pinakamataas na pagpupugay at parangal ang martir 
at bayaning sibilyan na si Carlito Mendoza na idinamay ng kaaway na patayin sa 
nasabing labanan. 


Taos-puso kaming nakikiramay sa lahat ng pamilya, kamag-anak, kaibigan at 
kasamahan ng 14 kasamang martir. 


Sampu (10) sa 14 kasama ay pinakamabubuting anak ng Batangas. Sila ay 
kabilang sa mga magsasaka, kababaihan at kabataan ng lalawigan ng Batangas na 
namulat sa kahalagahan ng armadong pakikibaka dahil sila mismo ay mga biktima 

ng kahirapan, pagsasamantala at pang- 
aapi dahil sa pangangamkam ng lupain ng 
pinakamalalaking panginoong maylupa at 
burgesya kumprador sa pangunguna ni 
Henry Sy. Apat (4) sa 14 kasama ay mga 
intelektwal na kabataang niyakap ang interes 
ng masang magsasaka at mamamayang 
naghihirap sa lalawigan ng Batangas at ng 
bayan at itinalaga ang kanilang mga sarili 
para sa dakilang adhikain ng pambansang 
pagpapalaya, demokrasya at sosyalismo. 


Bilang pagdakila sa kabayanihan 
ng ating 14 rebolusyonaryong martir sa 
Nasugbu, Batangas inaatasan ng Melito 
Glor Command ang lahat ng yunit ng 
Bagong Hukbong Bayan at mga organo ng 
kapangyarihang pampulitika na ilagay sa half 
mast ang mga watawat bilang pagpupugay. 
Hindi mauuwi sa wala ang inyong pagpanaw. 
Mananatili sa aming mga puso ang inyong 
ginintuang pamana ng kagitingan at tunay 
na paglilingkod sa malawak na masa ng 
sambayanan. Ang inyong pagkasawi ay 
hindi naghahatid sa amin ng panlulumo, 
kundi nag-aalab na damdaming yakapin ang 
inyong simulain at tumahak sa landas ng 
armadong rebolusyon. 


Walang pagsidlan ang pagkamuhi 
sa pinakamalalaking burgesya kumprador 
at panginoong maylupa sa bansa sa 
pangunguna ni Henry Sy at ng mga 
dayuhang minero at mga monopolyo 
kapitalista sa yunit ng BHB sa Kanlurang 
Batangas dahil ang BHB ang pinakamalaking 
tinik sa kanilang lalamunan. Ninanais 
ng mga itong kamkamin ang lupain ng 
mamamayang Batangueño, dambungin ang 
yaman ng bayan at wasakin ang kapaligiran 
at kalikasan, isailalim ang mamamayang 
Batangueño sa kanilang kapangyarihan at 
kontrol at gamitin ang kalupaan at likas na 
yaman ng lalawigan ng Batangas. 


Sa pamamagitan ng yunit ng BHB, 
nabuo at nabubuo ang rebolusyonaryong 
lakas ng mamamayan at mula dito ay 
nakakapagkamit ng malalaking tagumpay sa 
pakikibaka ang mamamayan upang labanan 
ang kanilang mga kaaway sa pangunguna 
ni Henry Sy at ng kanilang mga armadong 
pwersang AFP-PNP. Sa pamamagitan ng 
BHB at ng rebolusyonaryong mamamayan 
ng Batangas, hindi na lamang ngayon solo 
ng mga naghaharing uri ang kapangyarihan 


T 


Sa pamamagitan 


ng BHB at ng 
rebolusyonaryong 
mamamayan ng 
Batangas, hindi na 
lamang ngayon 

solo ng mga 
naghaharing uri 

ang kapangyarihan 
sa Batangas. 
Nagkaroon na rin ng 
kapangyarihan ang 
masang magsasaka, 
manggagawa, 
kababaihan, 
kabataan at iba pang 
demokratikong uri at 


sektor. 

sa Batangas. Nagkaroon na rin ng kapangyarihan ang masang magsasaka, 
manggagawa, kababaihan, kabataan at iba pang demokratikong uri at sektor. 

Sa pamamagitan nito, naigigiit at naipagtatanggol ang karapatan at interes ng 
masang magsasaka sa lupa, sa karagatan, sa kabuhayan laban sa walang habas na 
pangangamkam ng mga tulad ni Henry Sy. 


Sa pamamagitan ng BHB, napaparusahan ang mga pinakasagadsaring 
kaaway ng mga mamamayan ng Batangas. Tampok ang pangyayari noong Enero 
29, 2017 kung saan pinangunahan ng platun ng BHB sa Kanlurang Batangas ang 
matagumpay na reyd-pamamarusa sa mga armadong tauhan ni Henry Sy sa Pico 
de Loro, Brgy. Papaya, Nasugbu, Batangas. Sa reyd na ito ay nakumpiska ng BHB 
ang 48 iba't-ibang kalibre ng armas nang wala ni isa mang putok na naganap. 


Sinunog ang destakamento ng armadong pwersa ni Henry Sy na nagiging 
base upang paulit-ulit na sunugin at wasakin ang mga kabahayan at kabuhayan ng 
mga magsasaka at mamamayan. 


Gayun na lamang ang pagsisikap at interes ng mga naghaharing uri sa 
pangunguna ni Henry Sy na lipulin ang BHB sa Batangas upang tuluyang mabigyan 
sila ng laya at sa gayon ay walang taros nilang magawa ang kanilang maiitim na 
hangarin laban sa mamamayan ng Batangas. Kaya naman, binabayaran, binubusog 
nang husto ng mga ito sa pabuya, sweldo, kagamitang sasakyan, kagamitang militar 
ang mga heneral ng AFP at PNP upang itulak silang gawin ang utos sa kanilang 
lipulin ang BHB. 


Kabaliktaran nito, walang pagsidlan at walang maliw ang pagsuporta, 
pagmamahal at pagtataguyod sa BHB ng malawak na masa, laluna ng mga 
naghihirap na magsasaka at mamamayan sa Batangas. Ito ang dahilan kung 
bakit hindi maubos-ubos ang BHB at kailanman ay hindi ito malilipol. Mataas ang 
pagpapahalaga ng mamamayang Batangueno sa BHB dahil alam nilang ito ang 
kanilang tunay na Hukbo at ang kanilang tunay na tagapagtanggol. Sa gayon, 
iniaalay mismo nila ang kanilang pinakamabubuting anak upang magserbisyo sa 
BHB. Ang kanilang mga tahanan at lupain ang siya mismong tahanan at tirahan 
ng mga yunit ng BHB. Sila mismo ang nagtataguyod upang makakain, mabuhay at 
magkaroon ng lakas ang BHB upang patuloy ng mga itong matupad ang kanilang 
mga tungkulin sa paglaban. 


Kaya naman, walang pagsidlan ang kalungkutan at pamimighati ng 
mamamayan ng Batangas sa pagkapaslang sa 14 kasama. Kasabay nito ay walang 
pagsidlan ang kanilang galit at pagkamuhi sa kaaway sa nangyari. Lalo lamang 
nitong sinindihan ang determinasyon ng paglaban ng mamamayan ng Batangas 
upang ibayong isulong ang armadong pakikibaka, palakasin ang BHB hanggang sa 
maibagsak ang sistemang pinaghaharian ng mga tulad ni Henry Sy. 


Sa ganito, nananaginip ang kaaway sa kanilang pangarap na madudurog ang 
BHB at ang rebolusyonaryong kilusan sa Batangas. Ang mamamayan ng Batangas 
ang rebolusyon, ang mamamayan ng Batangas ang sumasampa at bumubuo 
sa BHB. Hangga't mayroong Henry Sy at mga katulad nila at hangga't mayroong 
mga dayuhan at malalaking minero na mandarambong sa likas na kayamanan 
ng Batangas at bansa at wawasak sa kapaligiran hindi matitinag ang palaban 
at rebolusyonaryong diwa ng mamamayang inaapi at pinagsasamantalahan. 
Magsisilbing tanglaw ang buhay at dugong idinilig ng mga dakilang martir ng 
Kanlurang Batangas para sa sambayanan. Pataba itong magbibigay sigla sa patuloy 
na pagsusulong ng digmang bayan sa buong Batangas at buong rehiyong Timog 
Katagalugan. 

Tinatawagan namin ang mga rebolusyonaryong pwersa at mamamayan ng 
Batangas at iba pang mga mapagmahal sa bayan na sa pinakamaagang panahon 
ay palitan ng 100 ulit ang buhay at katawan ng 14 kasamang nabuwal! Mag-ambag 
ang lahat ng mga baryo at bayan ng mga bagong sampa sa BHB at mag-ipon ng 
armas upang agad na buuin ang mga yunit ng BHB na napinsala bunga ng naganap 
na labanan. Ang nagpapatuloy na paglakas ng yunit ng BHB ang magtitiyak sa 
pagpapabagsak natin sa kaaway. 


Kaakibat nito, ilunsad ang matatagumpay na taktikal na opensiba upang 
parusahan ang kaaway at bigyan ng katarungan ang mga kasama at masang 
nabuwal at ang mga magsasaka at mamamayang biktima ng walang tigil na 
pandarahas, pangangamkam ng lupain at iba pang tipo ng mga pang-aapi at 
pagsasamantala. Huwag nating bigyan ng kalayaan at katahimikan ang mga tulad 
ni Henry Sy na gawin ang mga kontra-mamamayang mga programa at gawain. 
Labanan natin ito nang buong giting pangunahin sa pamamagitan ng armadong 
pakikibaka at ng lahat ng tipo ng pakikibakang ipinapahintulot ng kalagayan. Sa 
ganito lamang, matitiyak nating hindi mauuwi sa wala ang buhay at pakikibaka ng 14 
martir at bayani ng labanan ng Nobyembre 28. 


Higit na lalung kailangan ito sa harap ng pagbabanta ng uhaw sa dugo, 
pasista at sagadsaring papet na rehimeng US-Duterte na “barilin ang BHB, barilin 
ang mga nagra-rally, bombahin ang eskwelahan ng mga Lumad, dudurugin ang 
mga jeep ng mahihirap na mga tsuper sa Pilipinas, lipulin ang mamamayang Moro, 
patayin ang lahat ng karaniwang mamamayan dahil lamang pinaghihinalaang 
adik at tulak ng droga" at iba pang mga hindi masikmurang pahayag at gawa ng 
kasalukuyang rehimen. Walang ibang matalino at makatarungang landas kundi ang 
lumaban at mag-armas, lumaban at mag-armas, lumaban at mag-armas hanggang 
magtagumpay. 


Dakilain ang buhay at pakikibaka ng 14 rebolusyonaryong martir sa Nasugbu, 
Batangas! 


Palitan ng daang ulit ang nabuwal nilang katawan! 


Ibaling ang pamimighati sa ibayong rebolusyonaryong determinasyon at 
katapangan! 


Isulong ang digmang bayan sa buong rehiyon ng Timog Katagalugan! 
Lumahok at sumapi sa Bagong Hukbong Bayan! 


Paigtingin ang paglulunsad ng matutunog at madadalas na Taktikal na 
Opensiba sa rehiyon! 


Parusahan at pagbayarin nang mahal ang mga mersenaryong kriminal ng 
pasistang rehimeng US-Duterte! 


Mabuhay ang CPP-NPA-NDFP! Mabuhay ang sambayanang Pilipino! O 

Pagsusulong ng gawaing edukasyon, 
propaganda at kultura sa TK, higit pang pinasigla 


MULA SA KALATAS DISYEMBRE 2017 


“Ang gawaing edukasyon ang puso ng ating Partido.” 
-Ka Charlie, isa sa mga delegado 


atagumpay na inilunsad ang Panrehiyong Kumperensya sa gawaing 
Edukasyon, Propaganda at Kultura nitong Oktubre 25-Nobyembre 1, 2017 


sa isang sonang gerilya sa rehiyon. Uminog ang 11-araw na kumperensya 
sa temang: Edukahin ang Partido at malawak na masa sa MLM at sa linya ng 
pambansa-demokratikong rebolusyon! Kamtin ang abanteng subyugto ng digmang 
bayan! 


Nilagom ng kumperensya ang gawaing edukasyon, propaganda at kultura sa 
rehiyon mula taong 2013 hanggang kalagitnaan ng 2017 upang matukoy ang inabot 
na mga pagsulong at mga positibong salik nito, ganundin ang mga naging bara at 
balakid sa buong proseso ng pagpapatupad ng mga gawain sa tatlong larangang 
nabanggit. Sa kabuuan ay tinukoy ang isang antas ng pagsulong sa gawaing 
edukasyon at ang mapagpasyang pag-abante ng gawaing propaganda-kultura sa 
rehiyon sa loob ng mahigit apat na taon. 


Nagbigay-diin ang kumperensya sa gawaing edukasyon bilang mahalagang 
tungkulin sa paglalatag ng mga rekisitos sa ideolohiya, pulitika at organisasyon 
upang mailagay sa matatag na pundasyon ang pagsulong ng Partido at 
mga rebolusyonaryong gawain sa rehiyon. Nabuo sa kumperensya ang mga 
mahahalagang aral at mga resolusyon sa gawaing edukasyon, propaganda at 
kultura upang kamtin ang nilalaman ng 3-taong programa ng Partido at dalhin ang 
digmang bayan sa mas mataas na antas. 


Nilahukan ang kumperensya ng 50 delegadong kumatawan sa mga 
komite ng Partido sa mga subrehiyon at larangang gerilya sa kanayunan, mga 
sektoral at pamprobinsyang kilusang masa sa kalunsuran at gumagampan sa 
gawain sa edukasyon, propaganda at kultura. Masiglang nagbahaginan ng kani- 
kaniyang gawain at karanasan ang mga delegado. Nakadalo rin ang kinatawan ng 
Pambansang Komisyon sa Propaganda. Pinangunahan ito ng komiteng rehiyon 
katuwang ang mga panrehiyong istap nito sa edukasyon, propaganda at kultura. 


Mahusay na itinaguyod ng isang yunit ng BHB at baseng masa ang nasabing 
aktibidad at nagawang mailingid ito sa kaaway sa kabila ng pinasinsing operasyong 
paniktik at kombat nito sa buong rehiyon. D 

Aksyong militar ng NPA sa Timog Katagalugan, 
pagtatanggol sa kalikasan at mamamayan 


JAIME “KA DIEGO” PADILLA, TAGAPAGSALITA MELITO GLOR COMMAND-BHB TIMOG KATAGALUGAN 
AGOSTO 13, 2018 


pinakamataas na pulang saludo sa mga yunit ng Narciso Antazo-Aramil 

Command (NAAC)-NPA Rizal, Bienvenido Vallever Command (BVC)-NPA 
Palawan at Apolonio Mendoza Command (AMC)-NPA Quezon sa kanilang 
matagumpay na aksyong militar upang ipagtanggol ang mamamayan sa 
pandarahas at pagsasamantala ng rehimeng US-Duterte. 


p inapaabot ng Melito Glor Command-BHB Timog Katagalugan ang 


Pinarusahan ng NAAC-NPA Rizal ang Monte Rock Corporation, isang 
kumpanya sa pagmimina ng bato (quarry) noong Agosto 2, ganap na 
4:40 ng hapon sa San Mateo, Rizal. Sinunog dito ang 8 dump trucks, 4 
backhoe, 2 bulldozer, 2 payloader, upisina at imbakan ng gasolina at krudo. 
Nakumpiska rin ng NPA ang 2 riple, 3 pistol at 5 radio transceiver. Tinatayang 
nagkakahalaga ang pinsala sa humigit-kumulang sa 100 milyong piso. Sa 
pamamagitan ng pinsalang ito, tiniyak ng NAAC-NPA Rizal na hindi na muling 
makapag-opereyt pa ang mapangwasak sa kapaligiran at perwisyong quarry 
operation ng nasabing kumpanya. 


Ang Monte Rock Corporation ay matagal nang inirereklamo ng 
mamamayan dahil sa mapaminsalang epekto nito sa kabuhayan at kalikasan. 
Kasalukuyang dinaranas ng mamamayan ng Rizal at Metro Manila ang pinsala 
rito dulot ng walang humpay na pag-ulan na nagresulta sa mga pagbaha 
at pagguho ng lupa. Liban pa rito, upang tuluyang makapag-opereyt ang 
naturang kumpanya, kinamkam nila ang lupain ng mamamayan sa lugar. 


Samantala, isang matagumpay na operasyong isparo ang isinagawa 
ng BVC-NPA Palawan sa isang notorious na pulis na nangingikil sa mga 
maralitang magsasaka noong Agosto 11 bandang 4:58 ng hapon sa San 
Vicente. Nakumpiska rito ang isang glock pistol. 


Sa lalawigan ng Quezon, isa namang matagumpay na sniping operation 
ang inilunsad ng isang yunit ng AMC-NPA Quezon sa Cagsi-ay Il, Mauban 
noong Agosto 13 ng hapon laban sa tropa ng 1st IBPA habang pauwi mula sa 
operasyon. Isang elemento ng 1st IBPA ang nasapol at napatay sa nasabing 
sniping operation. 


Ang tuluy-tuloy na opensibang militar ng mga yunit ng NPA sa ilalim ng 
MGC-BHB Timog Katagalugan ay pasubali sa pinangalandakang pagpasok ng 
NPA sa rehiyon sa lokalisadong peace talks ng AFP-PNP kasabwat ang LGU. 
Pinatunayan nitong hindi kayang pahinain ng reaksyunaryong estado ang 
Bagong Hukbong Bayan sa rehiyon sa loob ng 3-6 na buwang timetable. 


Nanawagan ang MGC sa lahat ng yunit ng NPA sa ilalim nito na 
ipagpatuloy ang paglilingkod at pagtatanggol sa interes ng mamamayan 
laban sa malalaki at dambuhalang korporasyon ng mina na lubhang 
pumipinsala sa kalikasan, buhay at ari-arian ng taumbayan. Gayundin laban 
sa lahat ng kaaway ng mamamayan na nang-aapi at nagpapahirap sa kanila 
tulad ng dayuhan at lokal na mangangamkam ng lupa, mandarambong sa 
kabang yaman ng bayan, malalaking sindikato ng droga at mga mersenaryong 
AFP-PNP na nandarahas at lumalabag sa kanilang karapatang pantao. Sa 
pamamagitan nito bigyan ng katarungan ang mamamayang biktima ng 
inhustisya sa ilalim ng pasistang rehimeng US-Duterte. N 

2018 


MULA SA KALATAS OKTUBRE-DISYEMBRE 2016 


oong ika-23 ng Nobyembre, ipinakilala sa publiko 

ang bagong tagapagsalita ng Melito Glor Command- 

BHB Timog Katagalugan na si Jaime “Ka Diego" 
Padilla sa press conference na inilunsad sa isang sonang 
gerilya sa kabundukan ng Sierra Madre na dinaluhan ng 
mga taong-midya. 


Sa unang pamamahayag sa publiko ni Ka Diego, idiniin 
niya ang mga kaso ng paglabag sa karapatang pantao ng 
AFP-PNP-CAFGU sa iba't ibang bahagi ng rehiyong TK. 
Lantarang nilalabag ng pasistang armadong grupo ng 
estado ang umiiral na sarili nilang deklarasyon ng tigil- 
putukan sa inilulunsad nilang mga operasyong kombat, 
saywar at paniktik na ikinukubli sa community organizing 
for peace and development (COPD). 


Sa kabilang banda, inilinaw naman ni Ka Diego na 
nananatiling tapat ang mga yunit ng BHB sa pagtalima sa 
idineklarang tigil-putukan ng PKP-BHB-NDFP. Paliwanag 
ni Ka Diego, “Nananatiling walang nagaganap na labanan 
dahil sa pagtitimpi at pag-iwas ng mga kasama sa mga 
mapang-upat na operasyon ng AFP.” 


Nanawagan si Ka Diego kay GRP President Rodrigo 
Duterte na seryosong pagtuunan ng pansin ang mga 
paglabag ng armadong pwersa ng kanyang gubyerno at 
kagyat na iatras ang pagpapatupad ng Oplan Bayanihan 
bilang pagrespeto at pagkilala sa umiiral na tigil-putukan at 
nagaganap na usapang pangkapayapaan. 


Bukod sa isyu ng paglabag sa tigil-putukan, tinalakay 
din ni Ka Diego ang iba pang napapanahong usapin sa 
bansa tulad ng pataksil na paglilibing kay Marcos sa 
Libingan ng mga Bayani, kontraktwalisasyon, interbensyon 
ng imperyalismong US, at pagtataguyod ng nagsasariling 
patakarang panlabas. Ø 

ewPahayag.ni Ka Cleo del Mundo 
“hinggil sa walang pakundangang 
paglapastangan ni Duterte sa kababaihan 


ENERO 2018 


M ula 1949 ang Artikulo 27 ng Fourth Geneva Convention ay malinaw na 


NA E ENN 


nagsasabing ang anumang anyo ng karahasang sekswal o katulad nito ay 
isang krimen laban sa sangkatauhan kung ginagawa itong sistematiko at 
paulit-ulit. 


Ang pinakahuling bastos na pahayag ng pasistang pangulo ng Gubyerno ng 
Republika ng Pilipinas na si Digong Duterte na “barilin sa ari" ang mga babaeng NPA 
ay hudyat sa naturang krimen at lansakang paglabag sa batas ng digma. 


Mariing kinukondena ng buong rebolusyonaryong kilusan sa lalawigan ng 
Quezon ang panibagong tangka ni Duterte na sirain ang mabuting reputasyon ng 
CPP-NPA. 


Habang patuloy sa paninindak si Duterte na kakalahatiin niya ang bilang ng 
NPA sa pagtatapos ng 2018 kahit pa mangahulugan ito ng tahasang paglabag sa 
karapatang tao at batas ng digma (reward system sa mapapatay na NPA, pagdamay 
sa pamilya ng mga NPA, pekeng pagpapasuko sa mga pekeng NPA, pagbabansag 
na terorista sa CPP-NPA at tagasuporta nito), ang New People's Army naman ay 
naninindigan sa pagsusulong ng isang makatwirang digmang bayan na may mataas 
na pagsasaalang-alang sa kapakanan ng mga sibilyan, lalo na sa bata at kababaihan. 


Ang ganitong mataas na respeto sa kababaihan ang dahilan kung bakit 
nananatiling ang sektor ng kababaihan ay balon ng mga mandirigma, kumander at 
kadre ng CPP-NPA sa limang dekadang pakikidigma nito. 


Ang ganitong mataas na pagkilala sa karapatan ng babae ang humikayat sa 
kagaya ko na mag-NPA at buong panahong maglingkod sa mamamayang Pilipino. Sa 
mahigit isang dekadang pagiging NPA, mapapatunayan ko ang sinseridad ng CPP- 
NPA sa pagtataguyod ng karapatan ng mga babae. 


Bilang patunay, nakasaad sa Tatlong Pangunahing Alituntunin ng Disiplina at 
Walong Bagay na Dapat Tandaan (mas popular sa katawagang Tres-Otso) ang mataas 
.., na pagsasaalang-alang sa karapatan ng babae. Sa Punto 7--Huwag magsamantala sa 
E mga babae. 


“Kabaligtarang-kabaligtaran ng patakarang ikinakampanya ng macho-pasistang 
b si Duterte ang disiplina ng NPA, kagaya ng--Maging magalang sa pananalita, Huwag 
manakit o mang-alimura ng tao, at Huwag magmalupit sa mga bihag. 


Bilang ina at NPA na babae, nananawagan ako sa kababaihan ng bansa 
. na mapagpasyang magbalikwas laban sa rehimeng US-Duterte. Madilim ang 
Y NG kababaihan sa rehimeng ito. 


Nananawagan din ako sa mga unipormadong tauhan ng AFP at PNP na 
maninidigan laban sa inyong commander-in-chief. Ang kabastusan ni Duterte ay 
tuwiran at walang pakundangang pang-iinsulto sa inyong mga ina na nagbigay ng 
inyong kaisa-isang buhay na ngayon ay isinusugal ni Duterte sa kanyang hibang na 
gera-kontra droga, martial law sa Mindanao at Oplan Kapayapaan. 


Tunay na reaksyunaryo at bengatibo ang uhaw sa dugo at manyakis na si 
Duterte. Sa bawat tagumpay ng NPA, parang pinipitik-sa-bayag si Duterte na kaagad 

ABANTENG KURSO NG PARTIDO 
“-oduksyon sa MLM 
vlismong Diyalektiko 
ismong Istoriko 
J Pampulitika 
| ag “lismo 


Walang daanghari tungo sa syensya 


NI KA MARLON 


“Walang daang-hari tungo sa syensya, at iyon lamang hindi natatakot sa 
nakakapagod na pagtahak sa matarik na landas nito ang may pagkakataong 
makamit ang maningning na tuktok.” 

-Karl Marx 


ng AKP. Abala man sa kanyang mga gawain, sinikap niyang mag-aral ng mga 

ipinamahaging AKP references upang maghanda. Kabilang sa kanyang tinapos 
basahin ang ipinamahaging “Mga Saligang Prinsipyo ng Marxismo-Leninismo: Isang 
Praymer" na isinulat noong dekada 1980 pa. Syempre, hindi rin nawala sa kanyang 
listahan ang ilang klasikong MLM na akda. 


[e buwan na ang lumipas nang paabutan si Ka Juno na uupo siya sa pag-aaral 


Bago pa man niya nalaman na uupo siya sa pag-aaral, lagi niyang iniisip kung 
kailan niya matatapos ang tatlong antas ng pag-aaral ng Partido. Inisip niya ito mula 
pa nang matapos niya na ang IKP noong 2010. 


May hangover pa naman siya sa inupuang pagsasanay sa pagtuturo ng IKP at 
pag-aaral ng ilang bahagi ng IKP na hindi pa niya nakukuha noong nakaraan. 


“Nasasabik na akong mag-aral ng AKP. Hindi ko akalaing ngayon araw na ito 
magsisimula,” isip-isip ni Ka Juno habang kumakain ng kanyang umagahan. 


Kahapon nagkaroon ang lahat ng kalahok sa pag-aaral ng oryentasyon at 
bigla niyang naalala ang inaasahan at pahayag ng kanyang magiging mga kaklase. 
Marami sa kanyang mga kamag-aral ay mga matatagal nang kadre at kasapi ng 
Partido. Ang iba nga sa kanila, narekrut noong dekada 1970 at 1980 pa. 


Isang hindi niya makalimutan ang tanong ng ilan sa mga estudyante na “Bakit 
ngayon lang?” 

“Kaya nga tayo'y nagwawasto ngayon mga kasama,” nakatutuwang sagot ni 
Ka Niño, ang tatayong punong instruktor. 


“Magandang bagay na sa tanong nyo, ipinapakita nyo ang pagkauhaw at 
kasabikan sa teorya dahil wala naman talagang daanghari tungo sa syensya, ika nga 
ni Marx,” dagdag ni Ka Nino. 


[binahagi pa ni ka Niño na noong 2004, aabot ng dalawang buwan ang 
pagkuha ng buong AKP. Pinasimple ito ng Sentro at ngayon, aabot lamang sa halos 
15 araw na ang pagbibigay nito. 


Biglang nagpasalamat si Ka Juno, hindi rin niya lubos maisip na kung dati 
niya pa kukunin ang AKP, aabot sa dalawang buwan bago ito matapos. Mahabang 
panahon din ito para sa isang pag-aaral. 


“Kung sa mga burges na paaralan nga, nakakapagod na ang inilalaang oras 
para sa pag-aaral sa loob ng isang linggo, dalawang buwan pa kaya,” kanyang 
nasambit sa sarili. 


“Pinasimple na natin ang AKP para makatulong ito sa pag-unawa sa iba pang 
pag-aaral na dapat nating makuha. Magsisilbing tulong din ang BKP at IKP, kabilang 
ang iba pang mga pag-aaral para maintindihan natin ang laman at mga paksa sa 
AKP” pagpapaliwanag ni Ka Nino. 


Tulad ng ibang mga pag-aaral, ang AKP ay mahalagang makuha ng lahat ng 
kasapi ng Partido upang pukawin sila na higit pang mag-aral ng MLM at itaguyod 
ang nagpapatuloy na pag-aaral nito sa kanilang pagkilos. 


“Ngayong araw magsisimula na ang AKP, tatanawin ko itong isang hamon 
sa sarili para unawain ang buong kurso. Sana hindi rin ako makatulog, gusto kong 
namnamin ang bawat paksa para sa higit pang pagkatuto,” isip-isip ni Ka Juno 
habang hinuhugasan ang kanyang pinagkainan. 


“Ka Juno, tara na at baka ma-late pa tayo,” tawag ni Ka Irene na papatakbong 
papunta sa iskul, umaambon na kasi at wala itong dalang kapote. 


Sa balangkas ng inilulunsad na kasalukuyang kilusang pagwawasto, tinatarget 
ngayon ng Partido na patapusin ang lahat ng kadre't kasapi nito ng AKP upang 
maging sandata nila sa higit na pagpapanibagong hubog sa sarili at maikintal ang 
kahalagahan ng pag-aaral ng MLM sa pagsusulong ng digmang bayan sa mas 
mataas na antas. 


Natapos ang AKP nila Ka Juno sa loob lamang ng 18 araw nang hindi 
nabulabog ng anumang pakana ng kaaway. Lalong nagbigay sigla sa kanilang pag- 
aaral ang mga malikhaing pag-rerecap o balik-aral sa mga tinalakay sa bawat araw. 
Gumamit ang mga estudyante ng iba't ibang porma ng sining at pangkulturang 
pagtatanghal upang maipakita rin ang kanilang iba't ibang talento. 


Tangan ngayon ni Ka Juno at iba pa niyang kamag-aral ang mga natutunan 
sa AKP para sa higit na masikhay na pagkilos kasabay ng mas masigasig na pag- 
aaral ng MLM. 


Sa kanilang graduation, bilang pagpapasalamat sa mga kasama at masang 


nagtaguyod upang magtagumpay ang AKP, naghandog ang buong klase ng isang 
pangkulturang pagtatanghal. N 

Mga likhang sining na nilikha ng mga estudyante sa pag-aaral ng AKP sa bats nina Ka Juno 


Awit 
(sa saliw ng Masa'y Pakilusin) 


Kalayaan ma'y naisin 

kung ang masa'y di sa atin 
Ya'y pangarap na gising 
Sosyalismo ma'y layunin, 
kung MALEMAY lilimutin 
ay tiyak, guguho rin! 


Kaya't aralin ang teorya natin 
Gawing gabay sa ating layunin 
Ito'y aralin, at gamitin 

Upang paglaya'y makamit natin! 


Teorya'y gamitin at paunlarin 
Rebisyunismo'y bibiguin 

MALEMA' tanganan, ating patalasin 
Armas sa pagkilos natin! 


Linyang masa'y wag nating lilimutin 
Sila'ng lakas at ang pag-asa natin 

Ating linya'y kanilang yayakapin 

Lilikhain ng masa ang bagong kasaysayan 


Rebolusyon, rebolusyon 

Dalhin sa patas at ito'y paigtingin 

Ang MALEMAY ilalaban 

Isusulong limang taong plano natin 

Umasa ang mga kasama't 

Ang aming bats hindi kayo bibiguin 

Kahit kami'y kapos, lahat aming susuungin! 
(Counterpoint sa ikaapat at ikalimang saknong) 


Linyang masa'y wag nating lilimutin 
Sila'ng lakas at ang pag-asa natin 

Ating linya'y kanilang yayakapin 

Lilikhain ng masa ang bagong kasaysayan 
Rebolusyon, rebolusyon 

Dalhin sa patas at ito'y paigtingin 

Ang MALEMAY ilalaban 

Isusulong limang taong plano natin 
Umasa ang mga kasama't 

Ang aming bats hindi kayo bibiguin 

Kahit minsa'y kapos, lahat aming susuungin! 


Lilikhain ng masa ang bagong kasaysayan! 

Ating pag-aralan ang MLM 

ang syensa sa lahat ng panahon 
ito'y gabay sa ating pagsulong, 
sa pagtatagumpay ng rebolusyon 


MLM, pag-aralan ng mga kadre't kasapi 
suhetibo't mekanikal na pag-iisip, tuluyang 
iwaksi 

praktikal na suliranin sa anumang larangan ng 
gawain 

tiyak na malulutas, mga tagumpay kakamtin 


Makapangyarihang kasangkapan 

sa pag-unawa at pagbabago ng lipunan 
ang tama'y alamin, ang mali'y labanan 

sa proletaryong landas, dalhin ang kilusan 


"Walang daanghari sa syensya” 

ngunit puspusang aralin ang esensya 
masusing sinusuri, hindi sinasaulo 

pananaw, paninindigan, pamamaraa't prinsipyo 


Hindi lumilipas, hindi naluluma 

ang teoryang umaangkop sa lahat ng panahon 
kilusang pagwawasto'y isulong 

tupdin ang lahat ng hamon 


Lahat: 

Tayo'y komunista, teorista't siyentista 
hindi ispesyalista at mga iskolastika 
hanapin ang esensya ng ating makauring 
pilosopiya 

iwaksi ang lahat ng tipo ng pantasya! D 

Laguna: Naglalahong paraiso 
HALAW SA PAGBABAHAGI NG MGA LAGUNENONG MANGGAGAWA 
NI KA ROSIE 


Halika na sa kabukiran 
At ang paligid ay masdan 
Sari-saring mga taniman 
Ang makikita sa daan. 


Sariwang hangin sa tabing baybayin 
Parang pangarap na tanawin 

Bundok na kagubatan, gintong palayan 
Malawak na karagatan. 


Mga ibong nagliliparan 

At pagdapo'y nag-aawitan 
Mga punong nagtataasan 
Parang paraisong tingnan 


Ibang paningin ang mapapansin 
Na gigising sa 'yong damdamin 
Malalagim ka sa 'yong nakita 
Pagkat walang kasing ganda. 


(Laguna) Nang ito ay marating ko 
(Laguna) Para bang ako'y nagbago 
(Laguna) Kakaibang damdamin. 


[Laguna - orihinal na awitin ng Asin] 


alinaw pa sa aking gunita ang larawan ng aking bayan noong dekada 
1980. Kung ikukumpara noon, malaking-malaki na ang kaibhan ng 


payak at payapa naming buhay sa magulo, maingay at napakahirap 
na pamumuhay sa ngayon. Noon, pagsasaka ang pangunahin naming 
ikinabubuhay, mayroong sariling lupang nabubungkal ang Tatay. Ang Nanay 
naman ay nananahi ng mga kurtina, kobre-kama't mga punda na inilalako niya 
sa Maynila. At kaming magkakapatid? Nakakapag-aral kami at tuwing walang 
pasok ay katulong ng Tatay sa bukid o di kaya'y namamasyal sa tabing-lawa 
at nanghihingi ng mga huling masasarap na biya. Sa panahong iyo'y malalaki 
pa ang biyang nahuhuli ng mga mangingisda, hindi kagaya ngayong halos- 
gasinlalaki na lamang mula nang ipasara ang Napindan Channel. 


Kung tutuusin, sagana sa kayamanang-likas ang aming probinsya na 
higit na pinagyayaman ng mahusay na paglinang ng mamamayan. Sabi nga 
ng aking guro sa elementarya, “sa angking kayamanan ng ating probinsya, 
kakayanin nitong itaguyod ang pamumuhay nating mga Lagunense". 
Tandang-tanda ko pa noon na sa tuwing isinasama ako ng Nanay paluwas ng 
Maynila kapag bakasyon, humahalimuyak ang amoy, hindi ng mga bulaklak 
kundi ng hinog na palay. Hindi birong ang Laguna noon ang pumapangalawa 
sa Mindoro sa pinakamalaking tagasuplay ng bigas sa Timog Katagalugan at 
Kamaynilaan. Naninilaw noon ang tanawin sa kahabaan ng noo'y haywey ng 
Lagunang bumabagtas sa may Lawa papuntang Maynila. 


Maayos, masaya at kahit paano'y masasabi kong mariwasa ang aming 
buhay noon. Para kaming nakatira sa isang paraiso, lahat ay nagtatrabaho 
at may kanya-kanyang pamamaraan para mabuhay, nang marangal at di 

nangangailangang tumapak sa karapatan ng ibang tao. Minsang lumuwas 
kami ng Maynila ng Nanay, napansin ko ang nakawelgang mga tsuper ng dyip 
sa terminal. Nakalimbag sa kanilang mga plakard ang pagtutol sa pagtaas ng 
presyo ng langis na ilang panahon na ring nagaganap. Totoo nga, kahit ang 
Tatay ay namomroblema kapag panahon ng anihan at mahal ang krudo. Ika 
nga ng Nanay, “walang dagdag na baon" dahil malaki ang gastos sa gatong 
ng treser. Inisip ko, may mangyayari kaya sa ginagawang pagkilos ng mga 
mamang tsuper na ito? Hindi miminsang nakakita ako ng mga katulad nilang 
tawag ng Tatay ay mga aktibista. Habang nasa daan noon papunta sa iskul, 
may nagbigay sa amin ng papel na may nakasulat tungkol sa pagsusulong 
ng karapatang magwelga sa isang pabrika sa Cavite. Sabi ng kuya ay wag 
kaming makipag-usap at baka mapagkamalan kaming aktibista rin ng mga 
PC. 


Hayskul ako noong nagsimulang okupahin ng mga pabrika ang 
malalawak na palayan sa aming bayan. Milyong-piso raw ang kabayaran 
sa mga loteng pagmamay-ari ng mga magsasaka, kabilang ang sa amin! 
Milyong-piso? Ni sa hinagap ko'y di ko maitsurahan ang ganun karaming pera. 
Nakakakita lang ako noon sa mga kalendaryong tela na may pangalang de 
Chavez Family o di kaya'y Josie's sari-sari store. 

Nanindigan ang Tatay na hindi kami aalis. Sabi nga ng Nanay, ang 
milyong pisong kagyat naming matatanggap kung pumayag kaming 
magbenta ay malaking pera, pero kulang pa ito para makapag-aral kaming 
apat na magkakapatid. At mas malaki pa ang perang mapaluluwal namin sa 
pagtatrabaho sa lupain ng Tatay. Marami kaming kapitbahay na nagbenta na 
ng lupain nila at piniling mangibang-bayan o probinsya. At kami? Sa unang 
taon ay ayos pa, pero habang kumikitid ang lupaing hindi naibebenta, lalong 
lumalakas ang presyur sa Tatay na magbenta na rin. At iyon na nga, 3rd year 
high school ako ay wala nang nagawa ang Tatay, kapalit ng kulang-kulang 
isang milyon ay ibinenta niya na rin ang lupang ilang dekada rin niyang 
binugta. 


Nang magkabayaran na, lumipat na kami sa katabing bayan at tumira sa 
isa sa mga tinatawag na ngayong Erap City. Nagtataka kami dahil proyekto 
itong pabahay ng gobyerno pero bukod sa makitid na ay pinalipat kaming 
hindi pa tapos, wala pang linya ng kuryente, at pawala-wala pa ang tubig. 
Susmaryosep nga daw sabi ng bunso kong kapatid. Sadyang ginastusan na 
ng Tatay mula sa pinagbentahan ng palayan at bahay ang pagtutuloy ng 
aming bagong bahay. Napakarami na pala naming lumipat, o mas angkop 
sigurong ‘lumikas’, ang iba nga'y hindi namin mga kakilala, taga-ibang 
barangay pero ang ilan ay pamilyar sa amin ang mga mukha. May mga kaedad 
ko rin, at ng aking mga kapatid pero mayroon ding mga paslit pa, at mayroon 
pa ngang mga sanggol. Naisip ko tuloy, kaawa-awa naman sila, di tulad 
namin, hindi na sila magkakaroon ng pagkakataong makita pa ang mala- 
paraisong itsura ng aming bayan. 


Ay 
~ ir nid 

Nakapagpatuloy naman kami ng pag-aaral pero hindi na hanggang 
kolehiyo. Pagkagradweyt ko ng hayskul ay nakipagsapalaran na rin akong 
magtrabaho sa pabrika sa Sta. Rosa. Naging unang trabaho ko ang maggupit 
ng mga labis na plastik sa takip ng mga plastik na botelya. Kinalaunan ay 
natanggal din ako, kontrakwal lamang kami at sabi ng aming bisor ay mabagal 
daw akong kumilos. Kasunod kong naging trabaho ang maging opereytor 
ng isang makina ng tinapay pero limang buwan lang ay natanggal ako ulit, 
kasunod naman sa pagawaan ng lubid. Sa pagawaan ng lubid ko naranasan 
ang pinakamalupit na kalagayan. Bukod sa sadyang mahirap nang gumawa 
ng lubid, para kaming mga bilanggong nakakulong sa isang sementadong 
hawla simula nang mapapasok ako sa engklabo. Marahil iniisip ng ibang 
maganda ang mga ito, mula sa itsura nito sa labas, mayroon kaming sariling 
shuttle na sumusundo sa amin pagpasok sa pabrika at naghahatid sa gate 
palabas kapag tapos na ang aming shift. Ngunit sa katunayan, panlabas 
lamang ito, at sa loob ay matatagpuan mo ang iba't ibang klase ng impyerno 
ng pang-aalipin. Kaming mga manggagawa ay pinagtatrabaho at itinatali 
sa isang lugar, nang sa gayo'y maiiwasan ang mayamang tradisyon ng mga 
manggagawa ng sama-samang pagkilos para isulong ang aming mga pang- 
ekonomya at pampulitikang kahilingan. 


Higit akong namulat nang matagpuan ako ng mga organisador ng 
isang unyon ng mga manggagawang kontraktwal sa loob ng engklabong 
pinapasukan ko. Tinalakay nila sa akin ang pagsasamantala ng mga 
kapitalista sa aming mga manggagawa at kung bakit higit na pinararami 
kaming mga kontraktwal para sa pagkakamal ng tubo ng mga kapitalista at 
higit na paghila pababa ng sahod. Dito ko rin naunawaan nang lubos ang 
ginawang pangangamkam ng lupa sa aming bayan, na nagaganap rin sa iba't 
ibang bahagi ng bansa upang bigyang puwang ang negosyo ng mga dayuhan 
at gasgasin ang murang lakas-paggawa naming mga manggagawang 
Pilipino. Dito ko napagtantong ang laban pala naming mga manggagawa 
ay kaisa ng laban ng iba pang uring api sa ating bansa, laluna ng mga 
magsasaka, na tulad ng Tatay. 


Nagsimula akong sumama sa mga pag-aaral at kalauna'y nakasama na 
rin ako sa iba't ibang mga pagkilos tulad ng Mayo Uno, at mga pagsuporta sa 
iba pang laban ng mga manggagawa kapwa sa loob at labas ng engklabong 
pinapasukan ko. Naiputok na rin namin ang welga sa pabrikang aking 
pinapasukan, at matapos naming magtagumpay, nagpasya na akong buong 
panahong kumilos sa aming hanay, ang uring mapagpalaya. 


Sa ngayon ay patuloy akong nakikibaka kaisa ng maraming 
manggagawa, magsasaka, at iba pang inagawan ng lupa at tinatanggalan 
ng karapatan, hindi na lamang sa aming lalawigan. Ipinaglalaban namin 
hindi lang ang dagdag na sahod at pagtigil sa kontraktwalisasyon kundi ang 
pagsusulong ng tunay na reporma sa lupa at pambansang industriyalisasyon, 
na siyang gagarantiya sa sapat at nakatitiyak na hanapuhay hindi lamang 
para sa mga katulad kong manggagawa, kundi sa iba pang inaapi't 
pinagsasamantalahang uri. 


Sadyang malaki na ang pagkakaiba ng Laguna, tulad ng buong bansang 


Pilipinas, ang lupang minsa'y itinuring naming paraiso, na ngayo'y masikip, 
magulo, maingay at mistulang impyerno para sa mamamayan nito. 2 

Ang hukbo ay hindi dapat magpahina-hina 


SALAYSAY NI KA ANGELA 


Sabi ng pinsan ko na pangalawa sa akin, magpupultaym na raw siya. 

Noong panahon na yun, mayroon akong karelasyong hukbo. Naisip ko, 
tutal may karelasyon naman ako dun, para magkasama kami, magpupultaym 
na rin ako. Uunahan ko ang pinsan ko. Nagpaalam ako sa mga magulang ko. 
Hindi sila payag. Isang buwan akong nagpapaalam hanggang sa nagkasakit 
ako. Isang buwan rin akong nagkasakit. Sabi ng pinsan ko noong maysakit 
ako, “Paalis na ang mga kasama sa makalawa. Iniintay ka na lang daw nila.” 
Kinabukasan, malakas na ako. Parang nagdahilan lang kasi ayoko maiwan. 


N abuo kami sa grupo ng kabataan sa baryo namin. Ako ang tim lider. 


Kinausap ng mga kasama ang magulang ko. Sabi ng mga kasama, “Yan 
naman ay nasa hustong edad na, mayroon ding isip na sa kanya. Kung ano 
ang naiisip niyang maganda para sa kanya eh di suportahan na lang natin.” 
Pumayag sila. 


Noong pagsampa ko, pinag-usapan ng mga kasama yung naitayong 
relasyon namin. Sabi nila, pareho pa kaming bata. Pinutol muna nila, 
maghintay na lang daw ng anim na buwan. Hindi pa umaabot ng anim na 
buwan, nagkalabuan kami hanggang sa naputol ang relasyon namin. Eh di 
sabi ko sa mga kasama, uwi na ako. Nadadala ako sa nangyari sa relasyon 
namin. Una ko siyang naging karelasyon. Ang sabi ng kalihim namin, “Sa 
susunod na lang, saka ka bumalik sa inyo pag-ikot ulit natin doon.” 


Lumipas ang isang buwan. Tinanong uli ako, “Ano, uwi ka na?” 
Sumagot ako. “Ha? Ayoko umuwi. Wala akong sinabi na ako'y uuwi.” 
“Mayroon kang sinabi sa akin na ika'y uuwi na.” 


Sabi ko sa sa mga kasama, dito lang ako. 


kkk 


Mas napatunayan ko yung sarili ko nung nag-Hukbo ako. May ibang 
kasama na ang pagtingin sa mga kababaihan ay mahina. Hindi raw kayang 
gumawa ng sarili nilang kubo. 


Nung bagong pultaym ako, sabi ng mga kasama sa 
akin, “Kami na ang gagawa ng kubo mo.” 


Sabi ko naman, "Kaya kong gumawa ng kubo. Ako 
nama'y di pinalaki ng magulang ko na pa-baby. Pinalaki 
ako ng nanay ko na may hustong disiplina at wastong 
pangangaral. Tapos syempre tinuruan din ako ng mga 
magulang ko tungkol sa mga bagay-bagay. Alangan ako, 
isang magsasaka, hindi ako marunong gumawa ng kung 
anu-ano. Syempre magsasaka ako, sa kubo na lang, 
simpleng kubo lang, di ko magagawa? Kaya ko yan.” 


Sabi ng mga kasama, “Kami na ang magputol. 
Nasaan ang itak mo?” 


Sabi ko, "Ano ako, di marunong magputol ng 
kahoy?” 


Sabi nila, “Hindi na nga, tinutulungan ka na nga.” 

Sabi ko, “Hindi na nga at kaya ko.” 


Saka lang sila titigil kapag nakipagtalo ka sa kanila. 'Pag hindi ka 
nakipagtalo, hindi ka magbunganga, sila ang masusunod. 


kkk 


Nakaranas na akong makahawak ng tim sa gawaing masa. Mainit ang 
pagtanggap ng masa. Unang erya namin, hindi pa gasinong nakikilusan ng 
mga kasama. Lumarga kami ng gawain doon, may kumperensya para sa laban 
ng mga magsasaka tsaka pagbubuo ng mga GSM. Yung ibang masa doon ay 
napuntahan na dati ng mga kasama. Mas pag-iimbita na lang sa mga masa 
para sa kumperensya ang ginawa namin. 


Ang mga masa doon ay busy. Wala raw silang makakain kaya 
kailangan nilang magtrabaho. Ang sabi ng masa, kung sa malapit lang ang 
kumperensya ay makakadalo sila. Ngayon kung sa malayo at sa kabilang 
baryo baka hindi sila makadalo kasi busy sila sa paglulukad. Wala kaming 
napadalo. Eh di bumalik kami na walang kasama. 


Ako yung isa sa may hawak nung tim tapos ganun yung nangyari. Isip- 
isip ko nun, ang lungkot. Ganito ba talaga kahirap? Nung sibilyan ako hindi 
siguro ako makakaranas ng ganun. 


Nung hapon, pinabalikan sa amin yung mga masa. Nakapagsama na 
kami ng masa. Nakapagpadalo na rin kami. 


Syempre nakaranas na rin akong mapalaban. Naranasan ko na makita 
ang isang kasamang maging martir. Yung kasamang yun medyo close din sa 
akin. Nung namartir, nung nalaman namin na patay na ang kasama, parang 
nag-isip ako. Paano pag umuwi ako sa amin? Baka patayin lang din ako ng 
sundalo. Dito na lang ako, magpapakahusay na lang ako sa mga kasama. 


Ang una kong naranasan na TO ay tagumpay sa pulitika. Ambus sa 
militar. Adjutant ako ng vice-CO. Excited ako dahil first time. Inisip ko na kaya 
ko 'to, kaya kong makipagputukan sa mga kaaway kahit ako'y palipat-lipat ng 
pwesto para tingnan ang mga kasama kung ayos ang kanilang pwesto. Kaya 
ko ring sumabay ng putok. 


Naging tagumpay sa pulitika dahil naipakita sa masa yung pagkakaiba 
ng NPA sa AFP. May nadamay na sibilyan sa TO, hindi naman sobrang malala 
ang tama. Gasgas lang. Nagpuna ang mga kasama. Binigyan ng pampagamot 
yung sibilyan. Sabi ng masa, buti pa yung NPA nakakatulong, hindi tulad ng 
AFP na walang naibibigay na serbisyo sa mga tao. 


Tapos yung mga kasama na nasa blocking, tinulungan ng mga masa na 
magharang ng sasakyan. Yung mga Hukbo ang nasa likod, yung masa nasa 
unahan. Naharang nila ang mga sasakyan, pinatabi. 


Kumpara noon na hindi ako ganun kamulat, eh di sa proseso, dun ako 
namulat nang husto. Nakapag-aral na ako ng BKP. Naging kasapi na rin ako 
ng Partido. Pagkatapos nun, ayos na. Kumbaga, naintindihan ko na kung bakit 
kailangan ang hukbo ay hindi dapat magpahina-hina, umuwi. Dapat ang isang 
hukbo ay panindigan kung ano ang sinusumpaan nating hawakan bilang mga 
Pulang mandirigma. 


Si Ka Angela ay isang kabataang Mangyan na sumapi sa BHB noong 2015. 
Kasalukuyang nagsasanay siyang maging opisyal pampulitika ng Pulang hukbo. D 

Buo na ang loob ko 


SALAYSAY NI KA DANA 


bahay, mga isang iskwad ang natuloy sa amin. Noong nakikita ko sila 

noong bata pa ako, natatakot ako sa kanila. Ang tingin ko dati sa kanila 
yung tingin ko sa mga sundalo kasi may dalang baril. Dahil kasapi ng Partido 
ang mga magulang ko, natulungan din nila ako para maunawaan kung ano 
ang ginagawa ng mga kasama. Sabi ng magulang ko, “Wag kang matakot sa 
kanila at 'di sila masasamang tao di tulad ng mga sundalo na nananakit ng 
sibilyan.” 


N ng baryo namin, base ng mga kasama. Kapag dun sila natuloy sa 


Yung unang nakaugnay sa akin na yunit, yun ang ineeryahan nila. 
Napaloob ako sa grupo ng mga kabataan, hanggang sa mapasampa nila ako. 


Noong pagdaan ng nakaugnay sa akin na yunit nasa bukid kaming mag- 
anak. Naggagawa kami ng mga pilapil, magtatalukan na ulit. Pagkakita ko sa 
mga kasama tumigil na ako sa pagtatanim ng palay. Nasilid na sa isip ko na 
sasama na ako sa kanila. Habang parating ang mga kasama ay naiyak ako. 


Sabi ko sa nanay, “Nanay, sasama na ako sa kanila.” Hindi nakaimik ang 
mga magulang ko. 


Pagkarating ng mga kasama, nagsabi na akong sasama na ako sa kanila. 
Ang sabi nila, “Buo na ba ang desisyon mo?” Tinanong din ako ng magulang 
ko kung kaya ko ba raw panindigan ang desisyon ko at kung kaya ko raw 
silang layuan nang matagal na panahon. 


Sabi ko, “Kung ako po ang tatanungin ninyo ay handa na ang isip ko, buo 
na ang loob ko na mapalayo sa inyo dahil alam ko naman ang ipinaglalaban 
ng mga kasama. Malaki ang ipinagkaiba ng mga kasama sa mga sundalo.” 


Umiyak na ako tapos umiyak na rin silang lahat. Sabi ng mga kasama, 
“Magpaalam ka sa kanila, kay Nanay at Tatay mo. Kung hindi ka papayagan 
hindi ka muna namin isasama kahit gusto mo.” 


Sabi ko sa magulang ko, kahit naman magkakalayo kami eh lagi namang 
iniikutan ng mga kasama iyong lugar namin kaya makakapagpaabot ako ng 
kumusta sa kanila. 


kkk 


Malapit din sa amin ang kampuhan ng kaaway. Palagi silang nag- 
ooperasyon. 'Pag nag-ooperasyon ang mga kaaway, grabe ang ginagawa nila 
sa mga katutubo. Kinukuha ang mga manok, baboy nang walang bayad. 'Pag 
sila ay may baril, nakatutok sa mga tao dun. Hindi nila inililihis. 


Dati, mayroon sa amin na binugbog, pinatay ng mga sundalo kasi 
pinagkamalan na NPA nung makita sa gubat. Nakita namin sa putikan, patay 
na siya. Panahon yun ni Palparan. Mabagsik masyado yung mga sundalo nun. 
Kahit mga kapitan sa barangay hindi nila pinapakinggan. 


Ang ginawa nila sa amin, kay Tatay, binugbog nila. May giya sila na 
dating NPA na nagturo kay Tatay. Piniringan ang mukha ni Tatay. Ang 
ginagawa kay Tatay, tinutusok ng dulo ng baril, pinipilipit tsaka hinihigit yung 
baril. Ang sabi ni Tatay, “Kahit ako'y inyong patayin, wala akong kinalaman sa 
sinasabi nyo, ser.” Nagsisigarilyo pa sila. 

Yapos-yapos ko si Nanay, iyak kami nang iyak. Sabi ng sundalo, kahit 
daw kami ay mag-iyak, NPA daw kaming mag-anak. 


Tinatanong ng sundalo si Nanay, “May anak daw kayo, Nanay, na NPA?" 
Maghapon kaming ininterogasyon. 


Sabi ni Nanay, yung kapatid kong namatay yun ang kapatid kong nag- 
NPA. Bagong baon pa. “Sa totoo lang, ser, kahit hukayin pa ninyo makikita 
nyo ang bangkay ng anak ko.” 


Tiningnan ng mga sundalo. Totoo nga, sabi ng mga sundalo. 


Simula noon, naging malapit na ako sa mga kasama. Gusto ko nang 
sumama sa mga kasama dahil dun sa ginawa sa amin ng mga sundalo. 


kkk 


Natutuwa ako dahil napasama ako sa hukbong bayan. Hindi ko 
makakalimutan yung kauna-unahang pag-aaral ko noong bago pa kami 
magsimula sa pagtetreyning. Parang wala ng nalalagay sa utak ko kundi 
yun lang pinag-aralan ko dahil araw-araw kaming nasa teoretikal bago 
magpracticum. Para akong nakwan dun sa napakatagal naming pag-aaral. 
Di matapos-tapos! Kalahating buwan kami nagteoretikal tapos isang buwan 
kami nagpracticum. 


Marami akong naging karanasan. Nakasama na ako sa isang TO. Hirap 
na hirap na akong gumawa ng fox hole. Walang natulong. Mahirap, ang tigas 
ng lupa, may puno pa ng niyog, ang daming mga ugat ugat. Ang ginawa ko 
ay anim na trensera. Alas-2 ng madaling araw kami nagsimulang maghukay. 
Alas-5 ng umaga ang daming sasakyan na nadaan sa kalapit. 

Isang gabi lang kaming nakapakat dun pero ang layo ng nilakbay namin. 
Walang tulog. Hindi rin nakakain masyado. 


Natutuwa rin ako sa gawaing masa. Maraming bata! Parang nakikita ko 
na rin ang nanay ko sa mga masa. May isang masang babae na napalapit sa 
akin dati. Noong umalis na kami sa lugar nila, tinanong daw niya ang mga 
kasama kung bakit umalis na ako. 


Dito lang sa loob ng hukbo ako nag-aral. Nakakautay naman na ngayon 
sa pagsusulat, pagbabasa. Noong nag-S4 ako nakita ko ang sarili ko kung 
paano pauunlarin. 


Natulungan ko rin ang sarili ko sa pagkukultura. 'Yung mga awit-galaw 
minsan nagagamit kapag nagtatanghal kami sa masa. 


Hindi ako nakakaawit o nakakapagsayaw sa harap ng mga tao dati. 
Mahiyain ako nung sibilyan pa. Lagi akong sinasabihan ng mga kasama na 
huwag daw maging mahiyain 'pag haharap ako sa masa. Inisip ko, ano bang 
ginagawa ko at nahihiya ako? Tinanggal ko yung hiya ko. Sinanay ko ang sarili 
ko. 


Sa akin, gusto ko maranasan lahat ng gawain ng Hukbo. Minsan naalala 
ko rin ang mga magulang ko, laluna kapag nakikita ko ang mga kasama na 
napasok ang mga magulang, sweet-sweet sila sa mga anak nila. 'Pag may 
problema ako, pinopokus ko na lang ang sarili ko sa gawain para malimutan 
ko. 


Si Ka Dana ay isang kabataang Dumagat na sumampa sa BHB noong 2016. Isa 


lamang siya sa kanilang magkakapatid at magpipinsan na piniling tahakin ang 
landas ng armadong pakikibaka. D 

Karanasan ng pakikibaka sa Palawan-ang huling Prontera 
IKATLONG BAHAGI 
MULA SA PANAYAM KINA KA KIKO AT KA NANCY 


sa sa pinakamalaking TO ng isla ng Palawan ang reyd sa Roxas Municipal 
[Eor noong 2012. Mabilis na kumalat ang apoy ng mga tagumpay ng 
Bagong Hukbong Bayan sa iba't ibang bahagi ng isla maging sa telebisyon. 
Resulta nito'y naglunsad ang kaaway ng malawakang militarisasyon sa 
isla at naganap din ang ilang serye ng pagkahuli sa ilang mayor na kadre ng 
komite ng Partidong sumasaklaw rito. 


Ngunit hindi naging hadlang sa patuloy na pagpupunyagi ng Partido, 
Hukbo at baseng masa ang bangis ng kampanyang militar ng kaaway at ilang 
pagkabawas sa bilang ng mga Pulang mandirigma. 


Sa kasunod na taon ng 2013, dumagundong ang mga kampanyang 
masa laban sa pag-angkin ng reaksyunaryong gubyerno sa isang malawak 
na lupaing sinaklaw ng huwad na programa sa reporma sa lupa. Bunga ng 
malakas na suporta ng masang magsasaka, inani ng rebolusyonaryong 
kilusan sa isla maging ang suporta ng maaasahang mga alyado mula sa 
hanay ng mga panggitnang pwersa. 


Binigyang-daan nito ang higit na pagsikad ng gawaing alyansa sa isla 
sa pagsapit ng eleksyong 2013 at nasamantala nila ang pulitikal na sitwasyon 
ng pagbabangayan sa pagitan ng pinakamalalaking angkan ng burukratang 
kapitalista sa isla. 


Sa kabila ng desperadong hakbang ng kaaway kasapakat ang 
makapangyarihang mga angkan sa pulitika sa isla ay higit na nakapagpalakas 
ang Hukbong bayan. Lumaki tungong isang kumpanya ang dating maliit na 
platun noong 2016. Sa inspirasyon ng pambansang paglalagom at kilusang 
pagwawasto, higit na nakabwelo ang buong rebolusyonaryong kilusan sa isla 
at nabalikan ang ilang mga naiwang baseng minilitarisa ng kaaway. 

Kasabay nito, napanghawakan 
ang pagpapalawak sa samahan ng mga 
mangingisda na umaabot na sa libu-libong 
kasapian. Lumakas ang kanilang panawagan 
laban sa mga anti-mamamayang patakaran 
ng reaksyunaryong estado. 


Isa naman sa mga panawagan ng 
mga samahan ng katutubo sa ilang bayan 
ang pagpapataas ng presyo ng kanilang 
produkto. Nilalabanan nila ang itinatakdang 
makitid na pamilihan ng kanilang produkto 
na dahilan ng mababang presyo ng produkto 
ng mga katutubo. 


Dumagundong din ang mariing 
pagtutol ng mamamayang Palaweho sa mga 
dambuhalang dayuhang korporasyon ng 
minahang lubhang sumisira sa mayamang 
lupain ng isla. Kabilang dito ang Rio Tuba 
Nickel Corporation, Coral Bay Mining 
Corporation sa Bataraza, Citinickel Mines 
and Development Corporation sa Brooke's 
Point at Narra, Berong Nickel sa Quezon 


at Pyramid Hills Mining and Industrial sa ng mga yunit ng 


Sofronio Española. 


Sa bawat pag-atras 


Hukbong tinutugis 


Tumampok din ang laban ng mga 
manggagawang-bukid para sa nakabubuhay 
na sahod sa mga plantasyon ng oi/ palm at 
ang laban ng mga magsasaka sa Yulo King 
Ranch. 


ng militar, nabubuo 
ang mga saligang 


Kaalinsabay ng masiglang kampanyang organisasyong masa 


masa sa kanayunan, nabuo ang maraming 
saligang organisasyong masa ng mga 
magsasaka sa taong 2016. Ganundin, nabuo 
ang lihim na pambansa-demokratikong 
organisasyon ng mga pambansang 

minorya sa isla na Supok na sumusuporta 
sa armadong pakikibaka. Iniluwal nito ang 
masiglang pagpapasampa sa Hukbong 
bayan. 


sa iba't ibang antas. 


Samantala, sa mga sentrong bayan 
at syudad ng isla, higit ding napalakas ang 
rebolusyonaryong gawain. Nakaugat ang 
Partido at lihim na mga organisasyong masa 
sa mga batayan at panggitnang saray. 


Tuluy-tuloy ang naging pagsigla sa 
lahat ng panig ng gawain. Hindi maikakailang 
lumakas ang pwersa ng rebolusyonaryong 
kilusan sa isla. 

Bilang reaksyon sa nakamit na mga tagumpay at pagdaluyong 
ng rebolusyonaryong kilusan sa isla, binuo ng Western Command 
kasapakat ang lokal na reaksyunaryong gubyerno ang Joint Task Group 
South sa unang hati ng 2017. Nilayon nito ang kumpletong pagwasak sa 
rebolusyonaryong kilusan laluna sa timog na bahagi ng isla. 


Hinarap ito ng rebolusyonaryong kilusan sa pamamagitan ng 
paglulunsad ng mga taktikal na opensiba hindi lamang sa katimugang 
bahagi kundi sa iba pang bahagi ng isla. 


Kasabay nito, ipinatupad ng kaaway ang desperadong kampanyang 
saywar at pagpapasuko sa hanay ng baseng masa. Nagdedeklara sila 
ng pekeng mga surrenderee upang palabasin na humihina ang kilusan 
sa isla. Nag-organisa rin ang JTG ng grupong paramilitar sa hanay 
ng mga pambansang minorya upang supilin ang paglaban ng mga 
pambansang minorya at pagsuporta nito sa Pulang hukbo. Ngunit batid 
ng mamamayang Palaweho kung sino ang tunay na naglilingkod at 
nagtatanggol sa kanila. 


Sa kabila ng walang humpay na pag-atake ng kaaway, nanatiling 
matatag ang rebolusyonaryong kilusan sa isla na patuloy na umani ng 
malawak na suporta ng mamamayan. Higit pang sumaklaw ang latag 
ng gawain. Sa bawat pag-atras ng mga yunit ng Hukbong tinutugis ng 
militar, nabubuo ang mga saligang organisasyong masa sa iba't ibang 
antas. Kasaliw nito ang salimbayan ng mga putok ng matatagumpay na 
taktikal na opensiba at aksyong pamamarusa laban sa sagad-saring mga 
elemento ng reaksyunaryong armadong pwersa ng estado. 


Sa loob ng napakahabang panahon, pinanday na at patuloy pang 
nagpapanday ang rebolusyonaryong kilusan sa isla ng Palawan. Dahil 
malalim na ang naging pag-ugat ng Partido at hukbong bayan sa isla, 
patuloy itong umaani ng malakas na suportang masa. Mula sa mga 
kabiguan at tagumpay, nanatiling pinupuspos ng mayamang karanasan 
at aral ang pagsulong ng pakikibakang masa rito. Maraming mga kasama 
ang nagpundar at nagbuwis ng kanilang buhay upang tupdin ang 
hangarin ng Partido para sa sambayanang Pilipino. O 

Paghulagpos sa Mito ng Hacienda Belt 


SULYAP SA KASAYSAYAN NG REBOLUSYONG AGRARYO SA BONDOC PENINSULA 
NI KA LIHAY 


natin ang mga tagumpay ng sambayanang Pilipino sa pagpapatupad ng 

tunay na reporma sa lupa na kongkretong nakamit sa mga inilunsad na 
rebolusyong agraryo. Kabilang na rito ang pagsusulong ng masang magsasaka 
ng rebolusyong agraryo sa tinaguriang hacienda belt sa Bondoc Peninsula ng 
lalawigan ng Quezon. 


Si ginintuang taon ng Partido Komunista ng Pilipinas, ipinagdiriwang din 


Binubuo ang hacienda belt ng mga bayan ng Buenavista, Mulanay, San 
Narciso, San Andres, at San Francisco. May kabuuang sukat ang kalupaan nitong 
120,988 ektarya. Dito matatagpuan ang malalawak na monopolyo sa lupa na 
pag-aari ng iilang angkan ng panginoong maylupa tulad ng mga Cojuanco, 
Ordavesa, Uy, Reyes, Matias, Murray, Escueta, Gancayco, Garcia, Quizon, Maxino, 
Tan, Ribargoso, at iba pa. 


Ang kaaba-abang kalagayan ng magsasaka 

Resulta ng malawakang kawalan ng lupa at kabuhayan ang migrasyon ng 
maraming magsasaka at setler na nakarating sa mga sonang porestal, prontera 
at asyenda sa Bondoc Peninsula noong mga dekada 1950 hanggang 1990. Buhat 
ang mga ito sa lalawigan ng Quezon, Batangas, Laguna, Marinduque, Masbate, at 
sa iba't ibang bahagi ng Kabikulan at Kabisayaan. 


Bukod sa mga kagubatan, dinatnan ng mga magsasaka at setler na ito 
ang mga pastuhan ng baka at kalabaw at pailan-ilan pang mga niyugan noon 
sa mga asyenda ng mga panginoong maylupa (PML) sa Bondoc Peninsula. 
Ginamit na paraan ng mga PML ang pasture lease agreement o pag-upa sa mga 
pampublikong lupain sa reaksyunaryong gubyerno upang gawing pastuhan ng 
baka bilang iskema para makapagpalawak ng mga lupaing makakamkam. 


Tulak ng pangangailangang mabuhay, bubugtain at tatamnan ng mga 
magsasakang setler ang mga kagubatan at tiwangwang na lupa hanggang 
maging produktibo ito. Subalit kalauna'y aangkinin at kakamkamin din ang mga 
ito ng mga PML at ibayo pang pasasaklawin ang monopolyo sa lupa. 


RA , TAKTAK, RISIKADA,, 
IBASURA! 

Nang maging produktibo na ang mga lupain, mahigpit na ipinagbabawal 
ang paghahapay ng mga punong kahoy at pagtatanim kahit sa mga asyenda at 
maging sa mga karatig nito. Hinahayaang sirain ng mga bakang pinakakawalan 
sa pastuhan o maging ng mga armadong tauhan ng panginoong maylupa ang 
mga tanim na palay, mais at gulay ng mga magsasaka. 


Umiiral noon ang partehang tersyo pabor sa panginoong maylupa ng 
produktong kopra. Binabalikat ng magsasaka o magkokopras ang kabuuang 
gastos sa produksyon tulad ng kawit, tapas, tigkal, hilada, at iba pa. Samantala, 
bibilhin naman sa napakamurang presyo ang kanilang produkto kasabay ng 
marami pang arbitraryong kaltas tulad ng 15%-25% resikada, taktak at tara. 
Kinukunan din ng 10% sa ani ang mga magsasaka na may inaalagaang hayop na 
pag-aari ng panginoong maylupa. 


Dinanas din ng mga magsasaka ang mahihigpit na mga pagbabawal. 
Halimbawa, sa mga asyenda ng dating alkalde ng Buenavista na si Don Domingo 
Reyes, mahigpit na ipinagbabawal ang pag-aalaga ng baboy at pagkakaroon 
ng kayuran upang walang mabawas hanggang sa kahuli-hulihang niyog sa 
asyenda. 


Sinuhayan pa ito ng pagtatangi ng niyog at baka (na karaniwang produkto 
sa mga asyenda) sa pagkakasong kriminal na qualified theft sa Republic Act 120 
at Batas Pambansa Blg. 71 noong Mayo 1, 1980. 


Upang panatilihing supil at takot ang mga magsasaka, hinahayaang 
mamayagpag ang mga sindikato at kriminal tulad ng Doce Pares na naghahari- 
harian, nangungulimbat, nanggagahasa at pumapatay. Talamak ang pagnanakaw 
at pagbabanggol ng hayop na pantrabaho na kahit katanghaliang tapat at 
nakatali na sa silong ng bahay ng magsasaka ay lantaran pang kukunin. 


Walang makabali sa paghahari at paghihigpit ng mga asendero. Ang 
magrereklamo at lalaban ay madali na lamang palayasin o iligpit. Mayroon itong 
mga armadong tauhan at kontrolado ang mga pamahalaang lokal, korte, militar 
at pulisya. 


Unang lumapag sa Bondoc Peninsula noong huling mga taon ng dekada 
1970 ang Partido at Hukbo. Sa panlipunang pagsisiyasat na isinagawa ng Partido 
at mga yunit ng Hukbo, tinawag na hacienda belt ang Bondoc Peninsula bilang 
buhay na patotoo sa mga umiiral pang labi ng klasikong pyudalismong dinanas 
ng mga Pilipino noong panahon ng kolonyalismong Espanyol. Baseng pang- 
ekonomiya din ng imperyalismong US ang mga asyenda bilang pagkukunan ng 
hilaw na materyales tulad ng kopra. 


Naging buhay na materyal ang kaaba-abang kalagayan ng mga magsasaka 
para sa maagap at mabilis na pagpupukaw, pag-oorganisa at pagpapakilos sa 
kanilang hanay. 


Pagsisindi ng apoy 

Daan-daang komunidad ng mga magsasaka ang naorganisa sa mga 
saligang organisasyong masa ng Pambansang Katipunan ng Magbubukid (PKM), 
Malayang Kilusan ng Bagong Kababaihan (MAKIBAKA), at Kabataang Makabayan 
(KM) mula huling bahagi ng dekada 1970. Pinatunayan ng mga ito na epektibong 
maoorganisa at mapapakilos ang magsasaka sa pamamagitan ng paglutas ng 
kanilang pangunahing problema na nakaugat sa problema sa lupa. 


Matamang inaral ng mga magsasaka ang Rebolusyonaryong Programa 


sa Reporma sa Lupa (RPRL) upang isulong ang kanilang mga lehitimong 
kahilingan. Naunawaan ng mga magsasaka na lupa ang pangunahing nilalaman 

ng demokratikong rebolusyong bayan at malulutas ito sa pamamagitan ng 
paglulunsad ng isang digmang magsasaka sa balangkas ng matagalang 
digmang bayan. 


Unang nagtamasa ang mga magsasaka sa hacienda belt matapos 
parusahan ng Bagong Hukbong Bayan si Sgt. Batibot sa Guinayangan noong 
1978 at kanyang mga galamay ng mga sumunod na taon. Si Batibot ang 
pangunahing utak ng sindikato ng magnanakaw ng kalabaw sa South Quezon- 
Bondoc Peninsula. 


Nagsimula ang pailan-ilang pakikipagnegosasyon ng mga magsasaka sa 
mga PML o sa mga enkargadong kumakatawan sa kanila. Inilaban ang minimum 
na programa ng rebolusyong agraryo tulad ng pagpapataas ng partehan ng 
kita sa pagkokopras pabor sa mga magsasaka, pagpapataas ng sahod ng 
manggagawang bukid, mapahintulutang magkaingin at makapagtanim, alisin o 
bawasan ang mga arbitraryong kaltas, at iba pang mga partikular na kahilingan 
ayon sa kanilang kalagayan at lakas. 


Ika-1 ng Pebrero 1981, dumalo at nakiisa ang delegasyon mula sa 
hacienda belt sa isinagawang pagkilos ng mahigit 6,000 magsasaka at kanilang 
tagasuporta sa bayan ng Guinayangan. Nilayon nilang ipahayag ang kanilang 
karaingan dulot ng napakataas na presyo ng mga bilihin habang napakamura 
naman ng presyo ng kopra na 60 sentimo kada kilo at matinding paglabag sa 
karapatang tao na umiiral sa ilalim ng Batas Militar. Sinagot ng pamamaril ng 
mga elemento ng Philippine Constabulary (PC) ang dapat sanang mapayapang 
pagkilos na ito ng mga magsasaka. Mahigit isanlibo ang nasugatan, habang 
dalawa naman ang agad namatay sa tinaguriang Guinayangan Massacre. 


Sa ganito kaagang yugto pa lamang, ginamit na ng mga despotikong PML 
ang militar, pulisya, at kanilang armadong goons upang takutin, supilin, at hati- 
hatiin ang pagkakaisa ng mga magsasaka. Bukod sa pandarahas na isinagawa 
ng mga elemento ng militar, nagrekrut din ito ng mga impormer, maton, civilian 
volunteers, at kalauna'y vigilantes tulad ng Tadtad Group at Solo Brothers. 


Gayunpaman, hindi nasugbahan ang apoy ng pakikibaka ng masang 
magsasaka. 


Pagkalat ng apoy sa parang 

Umigting ang rebolusyong agraryo sa kalaghatian ng dekada 1980. 
Inilunsad sa pangunguna ng Komiteng Distrito ang pandistritong kampanya 
sa rebolusyong agraryo noong 1985. Pumutok ang mga laban sa asyenda ng 
Uy, Reyes, Tan, Murray, Fontanilla, Valencia, Ordaveza, Ribargoso, Marasigan, 
Lacson, at iba pa. Bago pa ang Pag-aalsang EDSA na nagpabagsak sa 
paghahari ng diktadurang US-Marcos, nakamit ang tagumpay sa partehang 
tersyong baliktad pabor sa mga magsasaka sa buong South Quezon-Bondoc 
Peninsula. 


Apoy na kumalat sa iba pang mga baryo at bayan ang mga balita ng 
tagumpay na tinamasa ng mga magsasaka sa kanilang paglaban. Sa proseso 
ng paglakas ng NPA at kilusang magsasaka, lubusang humina ang mga PML at 
sa huling bahagi ng dekada otsenta, inabandona ng signipikanteng bilang ng 
mga PML ang kanilang mga lupaing kinamkam: pinatibay ng mga magsasaka 
ang karapatan at pusisyon nila sa mga ito at sa gayon ay nakamit ang humigit- 
kumulang na katumbas ng pagpapatupad ng maksimum na layunin ng 
rebolusyong agraryo na kumpiskasyon ng lupain ng mga PML at pamamahagi 
nito nang libre sa mga magsasakang wala o kulang sa lupang binubungkal. 

Nang ilunsad ang Ikalawang Dakilang Kilusang Pagwawasto, nagpatuloy 
ang magsasaka sa paglulunsad ng rebolusyong agraryo, dekada 1990 hanggang 
dekada 2000. Pumutok ang laban ng magsasaka sa mga asyenda ng Wansan, 
Murray at iba pa. Tuluy-tuloy naman ang laban sa mga asyenda ng Uy at Reyes. 


Sa gitna ng pagragasa ng puting lagim sa panahon ng Oplan Bantay Laya 
| at Il at Oplan Bayanihan ng magkakasunod na rehimeng Macapagal-Arroyo 
at Aquino Il, nagpatuloy sa pagsigla ang pagsusulong ng rebolusyong agraryo. 
Sumigabo ang paglaban ng libu-libong mga magsasaka noong 2001 upang igiit 
na itaas ang presyo ng kopra nang panibagong bumagsak sa dalawang piso 
(P2) ang presyo nito. Naipagtagumpay nito ang pagdedeklarang iligal ang kaltas 
sa resikada, tara at taktak at nakamit ang pagpapataas ng presyo ng kopra sa 
diperensyang P1.30 sa presyo ng oil mil/ sa Lucena. 


Sa mga taon ng 2010 hanggang 2012, nakinabang ang hindi bababa sa 
2,485 pamilyang magsasaka sa mga laban sa San Francisco at San Andres na 
pinamunuan ng martir na si Kasamang Arman “Ka Jun" Albarillo. 


Patuloy na pag-atake at panlilinlang 

Dekada 1970 pa lamang, pumasok na ang inisponsor ng panginoong 
maylupa na Federation of Free Farmers (FFF). Maagap na nalantad ang kanilang 
intensyong linlangin at pagkakitaan ang mga magsasaka. 


Sa pagpasok ng dekada 2000, matingkad na ginamit ng mga PML ang 
mga espesyal na ahente sa psy-war na PEACE-BDP at ang binuo ng mga itong 
dilawang Kilusang Magbubukid ng Bondoc Peninsula (KMBP) upang labusawin 
ang militanteng paglaban ng mga magsasaka at ibulid sila sa mapanlinlang 
na Certificate of Land Ownership Award (CLOA) at Transfer Certificate of Title 
(TCT) na inilalako ng huwad na Comprehensive Agrarian Reform Program 
ng reaksyunaryong gubyerno. Layunin ng CLOA na huthutan at pilayin sa 
pagbabayad ang mga magsasaka na walang katiyakan at katotohanang 
mapapasakanila ang lupa, at lalo't higit, bawiin ang tagumpay ng magsasaka 
sa mga lupang abandonado at mairekonsentra muli ang mga ito sa panginoong 
maylupa. 


Sa kabilang pisngi ng lantarang karahasan tulad ng pasistang atake ng 
mga militar, pulisya, CAFGU at goons, ginamit din ng mga PML ang atakeng ligal 
tulad ng pagkakaso ng qualified theft sa mga magsasaka. 


Paggagawad ng rebolusyonaryong hustisya 

Hulyo 1987, pinaslang ng mga elemento ng militar ang tubong 
Guinayangan na lider-magsasakang si Pedro “Piding” Gutierrez malapit sa 
kanyang bahay, sa dating lupang Cojuanco na kanyang pinamunuang ipaglaban. 


1998, pinatay ng mga tauhan ng panginoong maylupa si Edwin Vinder, 
pangulo ng isang samahan ng magsasaka sa San Narciso. Ibinalandra ng mga 
salarin ang kanyang ulo sa harapan ng kanyang bahay upang maghasik ng 
takot sa mga lumalabang magsasaka. Kasunod na ipinapatay ang mga lider- 
magsasakang sina “Roding” Romero (2001), “Elio” Legaspi (2004), Felizardo 
Benitez at iba pa. 


Upang igawad ang rebolusyonaryong hustisya, itinutok ng Bagong 
Hukbong Bayan ang kanyang mga taktikal na opensiba at pamamarusa sa mga 
sagadsaring kaaway ng magsasaka at mamamayan. Ilan dito ang pag-ambus 
sa armadong asendero na si Lacson sa Mulanay, pamamarusa kay Yupeng Uy 
ng asenderong si Don Domingo Reyes, pamamarusa kay Adie Rivot ng Tumbaga 

Ranch na pag-aari ni James Murray, pamamarusa kay Oryan Magapuro ng 
asyenda Quizon-Estrada, mga reyd at pagdis-arma sa mga goons sa asyenda 
Reyes, Matias, Uy at Murray. 


Hunyo 11, 2018, pinarusahan ng Bagong Hukbong Bayan si Ruben Carabido 
na punong enkargado ng panginoong maylupang Uy. Ipinagbunyi ng mga 
magsasaka ang pamamarusa kay Carabido na notoryus na mangangamkam ng 
lupa, utak sa pagpapahirap at pagpatay sa mga magsasaka. 


Ang mga despotikong asendero at may utang na dugo ay pinarusahan 
ng Bagong Hukbong Bayan. Hindi lamang nito iginawad ang rebolusyonaryong 
hustisya sa biktima, kundi maging sa buong uring magsasaka. 


Mga tagumpay 

Sa pamumuno ng Partido Komunista ng Pilipinas sa nakalipas na 50 
taon, naitayo at kinilala ang Pulang kapangyarihan sa Bondoc Peninsula. 
[sinakatuparan nito ang mga kampanya para sa minimum at selektibong 
pagpapatupad ng maksimum na programa ng rebolusyong agraryo tulad ng 
mga sumusunod: 


1. Naipamahagi sa mga magsasaka ang ilang kinumpiskang lupain sa mga 
despotikong panginoong maylupa. 


2. Sa niyugan, napababa ang upa sa lupa sa anyo ng pagpapataas ng 
partehan sa koprahan pabor sa masang magsasaka. Mula sa dating 
tersyo, naipagtagumpay ang partehang tersyong baliktad (70-30) pabor 
sa mga magsasaka, 60-40 hanggang sa maging 50-50. Mayroon nang 
panimulang mga tagumpay ng 75-25 pabor sa magsasaka. 


3. Sa palayan at maisan, napababa din ang upa sa lupa sa 5% hanggang 
1096 ng netong kita, mula sa dating 35K. 


4. Napataas ang sahod ng manggagawang bukid sa P350 mula sa dating 
P50. 


5. Napataas ang presyo ng kopra at unti-unting inalis ang mga arbitraryo 
at iligal na kaltas. 


Sa nakamit na mga tagumpay, kabiguan, at mahahalagang aral ng 
karanasan, nakahulagpos ang uring magsasaka sa kanyang pinagmulang kaaba- 
abang kalagayan. 


Subalit hindi pa tapos ang laban. May banta ng pagbalik ang pananalasa 
ng mga panginoong maylupa. Higit ang pangangailangang sariwain ang 
kasaysayan, dakilain ang buhay-at-kamatayang pakikibaka ng mga ninunong 
magsasaka at halawin ang mahahalagang aral upang magbigay-inspirasyon sa 
pagpapanibagong lakas ng rebolusyonaryong kilusang magsasaka at dalhin sa 
mas mataas na antas ang tagumpay. Sa tanglaw ng Partido, mapagpasyang 
kikitlin sa ugat ang pyudalismo upang buwagin at gumuho ang pundasyon ng 
mito ng hacienda belt. D 

Dalawang gubyerno 


NI KA SALLY, MULA SA DIKLAP OKTUBRE-DISYEMBRE 2018 


agandang hapon sa inyo, gabi na pala. Medyo malayu-layo po ang 
JM pawsinonag ko, kuwento sa aming lugar, noong 1979, huling bahagi. 
Kauna-unahang pumasok ang mga NPA. 

Taong 1980, nabuo ang aming grupo. Ako ang natalagang tim lider. Aktibo 
ako noon, palibhasa bago. Hindi kayo maniniwala, ang aming baryo noon ay 
solid. Nakonsolida, tatatlo laang ang hindi nakapasok sa organisasyon! Lahat ay 
nakapasok sa organisasyon. Dahil kami po ay iba ang pagpapaliwanag namin 
noon, palibhasa nga bago, wala pa kaming unawang linyang pampulitikang 
dala-dala. 


Ang paliwanag namin sa tao, 'pag hindi kayo nagpaloob sa grupo ay 
lalayas kayo sa baryo! Kung ayaw nilang lumayas eh di magpapaloob sila sa 
grupo. Palibhasa ay wala naman kaming ipinakitang masama at nakita nilang 
magagalang ang NPA kaya noong 1981, nabuo ang komite ng barangay. At ako 
noon ay miyembro. 


Noong 1982, nabuo ang Sangay. Hindi pa ako nakapaloob noon sa Sangay. 
Ako yung tagapangulo sa organisasyong magsasaka. Ang problema, maikling 
panahon pa lang ang iginagaod ng Sangay, bandang 1983 o 1984, isang 
miyembro ng Sangay nun ang naharap sa Hukumang Bayan dahil nakabuntis 
ng hipag. Nang iharap sa Hukumang Bayan, ang dami ng masa na dumalo, 
kalakasan namin eh. Ang hatol ay--patay. 


Ang problema, iniakyat sa nakakataas na organo, hindi syempre 
pinayagan. Ibinababa sa amin--hindi pwedeng patayin. Anong nangyari? Eh 
di bagsak ang tao, eh sila ang humatol eh. Nagsimula kaming magkaroon ng 
problema sa pag-oorganisa nung yung nakatayong Kalihim ng sangay, porke't 
mababaw ang kamulatang pampulitika, ang pamumuno ay ginamit. 


Halimbawa, isang masa ang lumapit at nagdulog ng problema, “ay 
tutulungan kita kaya lang ay may kapalit.” Ginamit niya ang pagiging kalihim ng 
Sangay. Bumagsak ang Sangay. 


Taong 1985, nagkaroon ng reaktibasyon--kami na po nina Ka Rodi ang 
nabuo. Nung panahong iyon, ay malapit na ang eleksyon. Panahon ni Cory, 
nagsimula ulit kami. Pitong miyembro ng Sangay sa baryo. Napakilos namin. 
Kaya lang ang naging problema, panahon ni Cory ay tumumal ang naging pag- 
oorganisa dahil ang akala ng tao ay swerte na si Cory at may dala-dalang tunay 
na demokrasya. Akala mababago na ang sistema ng gubyerno. Nung bandang 
huli wala rin palang kuwenta si Cory, eh di wala. 


Nag-kuwan na naman, lumakas na naman. Nung panahon kong yun, 
madalas ang labanan, alam natin ang kalakasan ng Coy nun. PY nun. Panahon 
nina Ka Bindo, panahon nina Ka llya at Ka Idan. Ang baryo namin nun ay 
madalas paglabanan. 


Utay-utay ay lumilikas ang mga tao. Nagbakwit. Ang iba ay nagtira ng 
bayan, nangisda na laang. Kami ay ilan na laang na natira. 


Taong 1990, kasikatan ni Macala, kung alam po ninyo kumander po yan ng 


Army na nasa Cogorin--ay laging nasa baryo namin yan. Yan yung nanghuhuli 
ng mga manok dun, yanong balasik nyan! 

Tapos, yung mga miyembro ng Sangay pinag-initan na. Lalo ako. Kapag 
napunta sa barangay si Macala laging may dalang baril yan. Talagang mainit 
sa akin. Tanda ko 1994 nun, binabaril na kami, hindi lang isang beses kaming 
barilin, eh di lahat kami ay physical base! Walang natulog sa bahay, lahat nasa 
kalaan. Lahat kami ay takot eh. Naalis sa araw para pumunta sa linang, pag 
may parating na sundalo, takbo na naman kami sa kalaan. 


Nang 1997, naisipan kong tumakbo sa baranggay. Naging primero 
kagawad ako. Noong 1999, ang Kapitan ko nagkaroon ng problema. Iniwan ang 
baryo, ako ngayon ang tumayong OIC. 


Nung panahong iyon, may binata na akong anak. Napasok siya nang 
maisipang magpultaym. Yung babae at lalaki kong anak ang nag-NPA. Yung 
anak kong lalaki napasama sa TO dun sa Unisan. Itong si Lieutenant Obado, 
nasuko na binaril pa ng anak ko, eh di tumakbo. Ang masama dun sa TO na 
yun may isang kasama doon na pumunta sa sundalo, itinuro ngayon ang anak 
ko. 


Yun ang simula ng maraming problema. Nadagdagan pa yun. Nag-asawa 
ang anak kong babae, ang naging asawa ay kilalang-kilalang kumander ng 
NPA. Kapag napunta ang sundalo sa baranggay ipinapahiya nila ako. Manugang 
mo ika iyan, 'no? Ibinabando nila ang pangalan ko. Hanggang sa dumating sa 
yugto, lumayas kami ng baryo. Napilitan kong iwan dahil ako ay papatayin na 
ng sundalo. Kami ay napadpad sa Unisan, nung panahon na yun. 


Hindi pumayag ang meyor, dinala ako sa SOLCOM. Eh di anu pa?! Balik 
ulit ako sa baryo, tuloy ang gawain ko bilang Kapitan. Tuloy din ang gawain ko 
bilang kalihim ng Sangay. Dalawang gubyerno ang hawak ko eh. Dahil ang tagal 
kong naging kalihim ng sangay. 


Ang masama may depensibang labanan na nahuli ang isa at napatay 
ang isa. Nung mahuli ang isa, itinuga na naman ako. Eh di halos patayin na 
ako ng sundalo. 


Dahil yung manugang ko naman ay sobrang init, bagamat hiwalay na 
sila ng anak ko dahil bumaba na ang anak ko sa kuwan, sa gawain, pumunta 
siyang Maynila. Pero mapilit ang mga sundalo, hiwalay na ang anak ko at dati 
kong manugang, pilit pa rin kaming ginagawang magbiyenan! Ayaw pumayag 
na hindi ko na manugang! 


Oplan Bantay Laya na. Binantaan kami ng mga sundalo, ano naman at 
sinira nang sinira ang pangalan ko. Nagkataong hindi na ako makaharap sa 
tao, at pakiramdam ko ay lahat na ng tao ay katulong ng sundalo. Dahil ako 
po ay binaril na naman sa Barangay. Natakot din naman ako eh, mabuti't hindi 
ako tinamaan. 


Noong 2008, ang nangyari tinakot ang mga tao at pilit pinapatuga ang 
pangalan ko. Dahil kami po ay nahulihan ng--kapupulong pa laang namin, 
wari ko'y dalawang araw laang ay hindi pa natatagalan. Katatapos pa lang, 
hindi pa naitatago ang katitikan ay dumating na ang mga lintik na sundalong 
iyan, nakuha ng sundalo, sinabi ang pangalan ko daw ay si Ka Nelson--aba! 
Hindi ko inamin! 


Sabi ko, “ako si Kapitan, hindi yan ang pangalan ko.” 
Ang Ka Rodi, dinakip, dinala sa kampo. Habang nasa mga sundalo ay 
hinding-hindi tumuga. Naggilit ng braso si Ka Rodi. Sabi niya kung gusto nyo 


talaga ay kasuhan nyo ako. Natakot din ang sundalo, maglaslas ka ba naman 

ng pulso sa harap nila! At dahil dun inalis ang kampo sa lugar. Pinag-utos ni 
Meyor. 


Hindi noon nakakapunta ang Hukbo. Pati ang ligal na samahan hirap 
kaming ugnayan. Dito na pumasok ang gawaing nagkakaisang prente. Dahil 
wala kaming masanggunian, wala kaming makausap na Hukbo, naisip naming 
lapitan para tulungan kami, yung mga Tahada sa Gumaca. 


Nagharap sa negosasyon ang mga kongresman at pamunuan ng militar. 
Medyo natakot sila. Dahil palaban naman talaga kami naghanap lang kami ng 
matibay-tibay na kakampi. Tumigil na rin pansamantala ang mga sundalo pero 
ang init ng pangalan ko ay hindi na naalis. 


Kaya nga hindi na ako nagsakay papunta dito. Dahil ang sabi ng mga 
kasama ko, magsakay daw para hindi mahirapang lumakad. Alam nyo kapag 
ako po ay lumusong sa amin, ang dami pong biglang nakahawak sa selpon, 
nagteteks. Marami pong nagasubaybay. Iniisip ko ay baka ako ay masundan 
dito. Eh di nagkaroon pa ng labanan. 


Kaya maski ako hirap, yang mamahigit isang oras na lakad ay kalahating 
araw kong nilakad. Basta wag lamang mapahamak ang ating kumperensya! 
(palakpakan ang mga tao) 


Sa awa po ng Diyos--sabihin na natin awa na ng Diyos (tawanan ang mga 
tao)-sa dami ng dinanas kong panggigipit--nariyan ang sabi ng sundalo, “pag 
hindi ka umamin, ipapabomba ko yang barangay mo.” 


Hindi ako naimik--sabi ko, utot mo, bobombahin mo ay, kalokohan mo. 
Pinipilit akong magdala ng tao sa kampo, pinipilit ako kung sino ang buong 
Sangay. Pero wala akong ibinigay na impormasyon, anuman ang ginawa nila sa 
akin hindi ako nagbigay, hindi ko binigay ang mga nalalaman ko! (palakpakan 
ang tao) 


Yun ang tangi kong maipagmamalaki, hanggang ngayon, nakatindig ako. 
Wala na ako sa pamunuan ng Sangay. Hindi na rin ako pinuno ng barangay. 
Pero nandito pa rin ako at ako ay natutuwa, katulad ng mga nandito. 
Nakakatuwa ang ganitong kumperensya ng mga kadreng pangseksyon. 


Nung dekada otsenta, iba ang porma noon. Kalihim ako ng seksyon sa 
lokalidad, kasama ako ng Hukbo. Dun ko dinadala ang ulat ko sa Hukbo, pwera 
ang trabaho ko sa barangay, ha. 


Tayo ngayon ay bubuuin bilang komiteng seksyon sa lokalidad. Ang 
panawagan ko sa inyo matapos tayong buuin ay sana paganahin natin 
(palakpakan), aanhin ang buhay? Matatanda na tayo! (tawanan) 


Kung hindi tayo kikilos ay lalo tayong maghihirap. Sabi ko, magtuluy-tuloy 
ang ating pagkilos! Magiging maayos ang ating kalagayan. Ngayon po ay hindi 
na ako kalihim sa amin, mga bago ang nasa kalihiman, hindi pa marunong, 
hindi pa nga marunong magdala ng pulong--eh di anong ginagawa namin? 
Kami ang matatanda eh di tungkulin namin ay adviser. Magturo ng alam namin. 
Isalin ang turo ng Hukbo. 


Ako po ay narito. Ako po ay 33 taon nang kasapi ng Partido. Ako po si Ka 
Sally. Senior citizen na. Tayo ay sama-sama sa rebolusyon! 


Isa sa mga kwentong inilathala sa Diklap mula sa Kapehan na may temang “50 
Taon ng Paglilingkod sa Sambayanan - Mga Komunista sa Matagalang Digmang 
Bayan!” noong 2018 sa larangan ng South Quezon-Bondoc Peninsula. D 


Q 2018 DAGITAB 


Mabuhay ang ika-50 anibersaryo 


ng Partido Komunista ng 


Pilipinas! 


PASASALAMAT 


ubos na nagpapasalamat ang patnugutan ng Dagitab at ARMAS-TK sa 
Los ng mga kasama at masang nag-ambag ng kanilang mga likhang 
sining para sa edisyong ito ng ating panrehiyong magasin. 

Maraming salamat sa Philippine Revolution Web Central, Ulos, Ang Bayan, 
Kalatas, Diklap, Sibat, Alab, National Democratic Front of the Philippines 
(NDFP), NDFP-ST at Melito Glor Command para sa kanilang mga arkibong 
dokumento, litrato at dibuho. 


Pasasalamat din kina Ka Glen, Ka Raya, Ka Calyx, Ka Karen, Diklap 
Kaigangan at iba pang nag-ambag ng kanilang dibuho. Maraming salamat kina 
Ka Cirrus, Ka Thomas, Ka Althea, Ka Rosie, Ka Pleni at Ka Joaquin sa pagtulong 
sa pananaliksik at pag-iinterbyu. 


Ang iba pang litrato, artikulo at dibuhong muling inilathala sa Dagitab 
2018 ay mula sa: Cherish, Balitang Bondoc Peninsula, Philippine Daily Inquirer, 
Esquire, Pinoy Weekly, Save Bondoc Peninsula Movement at Southern Tagalog 
Exposure. 


Taos-puso rin kaming nagpapasalamat sa mga indibidwal na nagbahagi 
ng kanilang mga buhay na karanasan ng pakikibaka sa rehiyon mula sa 
pagpupundar hanggang sa pag-abot sa kasalukuyang antas, maging sa 
kapamilya ng mga martir na nanariwa sa alaala at talambuhay ng mga dakilang 
bayani ng rebolusyon. 


Higit sa lahat, pasasalamat at pulang saludo sa lahat ng martir at bayani 
ng rebolusyonaryong kilusan na inspirasyon ng Dagitab 2018. D 


AFP - Armed Forces of the Philippines 
ARAK - Araling Aktibista 

ARMAS - Artista at Manunulat ng 
Sambayanan 

ARP - Mga Awitin ng Rebolusyong Pilipino 
BHB - Bagong Hukbong Bayan 

BIR - Bureau of Internal Revenue 

BKM - Batayang Kursong Militar 

BKP - Batayang Kurso ng Partido 

BMI - basic masses integration 

BPPM - Batayang Pagsasanay Pulitiko Militar 
CAFGU - Civilian Armed Forces Geographical 
Unit 

CALABARZON - Cavite, Laguna, Batangas, 
Rizal, Quezon 

CBA - Collective Bargaining Agreement 
CMO - civil-military operations 

CO - commanding officer 

CQ - Central Quezon 

CSL - Council of Student Leaders 

CVO - Civilian Volunteer's Organization 
DMST - Department of Military Science and 
Tactics 

DRB - demokratikong rebolusyong bayan 
ED - educational discussion 

ED-OD - Educational Department - 
Organizational Development 

EDSA - Epifanio delos Santos Avenue 

EJK - extrajudicial killings 

FSQ - Far South Quezon 

FOS - First Quarter Storm 

FT - full-time 

GC - General Command 

GHQ - general headquarters 

GMA - Gloria Macapagal-Arroyo 

GP - giyang pampulitika 

GSM - ganap na samahang masa 

HHPO - hakbang-hakbang na pag-oorganisa 
HO - higher organ 

HPR - high-powered rifle 

HQ - headquarters 

HUKBALAHAP - Hukbong Bayan Laban sa 
Hapon 

IB - Infantry Battalion 

IBPA - Infantry Battalion of the Philippine 
Army 

IDKP - Ikalawang Dakilang Kilusang 
Pagwawasto 

IPO - ideolohiya, pulitika at organisasyon 
IR - internal refugees 

IRRI - International Rice Research Institute 
IsKul - Iskwad sa Kultura 


KADENA - Kabataan para sa Demokrasya at 
Nasyunalismo 

KD - Komiteng Distrito 

KE - kabataan-estudyante 

KH-KLG - Kalihiman ng Komiteng Larangan 
KIA - killed in action 

KLG - Komiteng Larangan 

KM - Kabataang Makabayan 

KP - komiteng pang-organisa 

KPKS - Kawanihang Pampulitika ng Komite 
Sentral 

KRTK - Komiteng Rehiyon ng Timog 
Katagalugan 

KS - Komite Sentral 

KT - Komiteng Tagapagpaganap 

KT/IC - Komiteng Tagapagpaganap/Island 
Committee 

KTKS - Komiteng Tagapagpaganap ng Komite 
Sentral 

KTM - Komiteng Tagapag-ugnay ng mga 
Mag-aaral 

KU - kaaway Sa uri 

KUMASA - Kulturang Ugnayan ng Makauring 
Sining Anakpawis 

LGBT - lesbians, gays, bisexuals and 
transgenders 

LGS - Limang Gintong Silahis 

LGU - local government unit 

LRP - Lipunan at Rebolusyong Pilipino 

LYG - larangan yunit gerilya 

MB - milisyang bayan 

MIMAROPA - Mindoro, Marinduque, Romblon. 
Palawan 

MKLRP - Maikling Kurso sa Lipunan at 
Rebolusyong Pilipino 

ML - Martial Law 

MLBB - Maria Lorena Barros Brigade 

MLM - Marxismo -Leninismo-Maoismo 

MLP - mala-ligal na pangkat 

MNT - Mahigpit Nating Tungkulin 

MPS - municipal police station 

NCR - National Capital Region 

NDFP - National Democratic Front of the 
Philippines 

NPA - New People's Army 

NSQ - Near South Quezon 

OD/OP - Operasyon Dikit/Operasyon Pinta 
OIC - officer in charge 

OM - organisasyong masa 

OP-0OD - Operasyon Pinta - Operasyon Dikit 
OPML - Oplan Missing Link 

OSA - Office of Student Affairs 


PA - Philippine Army 

PADEPA - Pambansa Demokratikong 
Paaralan 

PAF - Philippine Air Force 

PAOT - Propaganda, Agitation and Organizing 
Teams 

PC - Philippine Constabulary 

PC/INP - Philippine Constabulary-Integrated 
National Police 

PDI - Philippine Daily Inquirer 

PDT - Peace and Development Teams 

PG - party group 

PhySci - physical sciences 

PI - Political Instructor 

PLA - Pasture Lease Agreement 

PMG - Provincial Mobile Group 

PML - panginoong maylupa 

POW - prisoner of war 

PPS - pagpuna at pagpuna sa sarili 

PPT - pangkat sa pagpapatatag 

PYG - pamprobinsyang yunit gerilya 

QBZ - Quezon-Bicol Zone 

QRT - quick reaction team 

RA - rebolusyong agraryo 

RA - red area 

RDF - rapid deployment force 

RGS - rebolusyonaryong grupong suporta 
RISK - Rehiyunal na Istap sa Kultura 
ROTC - Reserve Officers' Training Corps 
RP - rallying point 

RPO - Regional Police Office 

RPSB - Regional Public Safety Battalion 
RSOT - Reengineered Special Operations 
Team 

RTB - rebolusyonaryong talambuhay 
RTR - room-to-room 

RY - regional YS 

SBP - sentrong baseng paaralan 

SDG - sentro de grabidad 

SDK - Samahan ng Demokratikong Kabataan 
SG - section guerilla 

SI - social investigation 

SLC - Southern Luzon Commission 

SMS - Sangay sa Military Sector 

SOLCOM - Southern Luzon Command 
SOM - saligang organisasyong masa 

SPC - San Pablo City 

SPL - sangay ng Partido sa lokalidad 
SQ-BP - South Quezon - Bondoc Peninsula 
ST - Southern Tagalog 

SU - Student Union building 

SYP - sandatahang yunit pampropaganda 


TK - Timog Katagalugan 

TO - territorial organ 

TO - taktikal na opensiba 

TOD - tour of duty 

TRO - temporary restraining order 

UG - underground 

UGMO - underground mass organization 
UGNDMO - underground national democratic 
mass organization 

USC - University Student Council 

VFA - Visiting Forces Agreement 

VTL - vice team leader 

WA - white area 

WIA - wounded in action 

YGM - yunit sa gawaing masa 

YS - youth sector 


